<header data-type="book">
<h1>本草經集註</h1>
<dl class="元資料">
<div><dt>作者</dt><dd>陶弘景</dd></div>
<div><dt>朝代</dt><dd>南朝·梁</dd></div>
<div><dt>年份</dt><dd><data value="0536">公元536年</data></dd></div>
</dl>
</header>

<h1>序錄上</h1>
<p>隱居先生，在乎茅山岩嶺之上，以吐納餘暇，頗遊意方技，覽本草藥性，以為盡聖人之心，故撰而論之。</p>
<p>舊說皆稱《神農本草經》，余以為信然。昔神農氏之王天下也，畫易卦以通鬼神之情；造耕種，以省煞害之弊；宣藥療疾，以拯夭傷之命。此三道者，歷群聖而滋彰。文王、孔子，彖象繇辭，幽贊人天。后稷、伊尹，播厥百穀，惠被生民。岐、皇、彭、扁，振揚輔導，恩流含氣。並歲逾三千，民到於今賴之。</p>
<p>但軒轅以前，文字未傳，如六爻指垂，畫象稼穡，即事成跡。至於藥性所主，當以識識相因，不爾何由得聞。至乎桐、雷，乃著在篇簡。此書應與《素問》同類，但後人多更修飾之耳。秦皇所焚，醫方、卜術不預，故猶得全錄。而遭漢獻遷徙，晉懷奔迸，文籍焚靡，千不遺一。</p>
<p>今之所存，有此四卷，是其本經。所出郡縣，乃後漢時制，疑仲景、元化等所記。又有《桐君採藥錄》，說其華葉形色。《藥對》四卷，論其佐使相須。魏、晉以來，吳普、李當之等，更復損益。或五百九十五，或四百卅一，或三百一十九。或三品混糅。冷熱舛錯，草石不分，蟲獸無辨，且所主治，互有多少。醫家不能備見，則識智有淺深。今輒苞綜諸經，研括煩省。以《神農本經》三品，合三百六十五為主，又進名醫副品，亦三百六十五，合七百卅種。精粗皆取，無復遺落，分別科條，區⿸广⿱八彖物類，兼註名世用，土地所出，及仙經道術所須，並此序錄，合為三卷。雖未足追踵前良，蓋亦一家撰制。吾去世之後，可貽諸知音爾。</p>
<p>《本草經》卷上序藥性之本源，詮病名之形診，題記品錄，詳覽施用之。</p>
<p>《本草經》卷中玉石、草、木三品，合三百五十六種。</p>
<p>《本草經》卷下蟲獸、果、菜、米食三品，合一百九十五種，有名無實三條，合一百七十九種。合三百七十四種上三卷，其中、下二卷，藥合七百卅種，各別有目錄，並朱、墨雜書並子注。大書分為七卷。</p>
<p>上藥一百廿種為君，主養命以應天，無毒，多服久服不傷人。欲輕身益氣，不老延年者，本上經。</p>
<p>中藥一百廿種為臣，主養性以應人，無毒、有毒，斟酌其宜。欲遏病補虛羸者，本中經。</p>
<p>下藥一百廿五種為佐、使，主治病以應地，多毒，不可久服。欲除寒熱邪氣，破積聚愈疾者，本下經。</p>
<p>三品合三百六十五種，法三百六十五度，一度應一日，以成一歲。倍其數，合七百卅名。本說如此。今案上品藥性，亦皆能遣疾，但其勢力和厚，不為倉卒之效，然而歲月將服，必獲大益，病既愈矣，命亦兼申。天道仁育，故云應天。獨用百廿種者，當謂寅、卯、辰、巳之月，法萬物生榮時也。中品藥性，治病之辭漸深，輕身之說稍薄，於服之者，祛患當速，而延齡為緩，人懷性情，故云應人。百廿種者，當謂午、未、申、酉之月，法萬物熟成時也。下品藥性，專主攻擊，毒烈之氣，傾損中和，不可恆服，疾愈則止，地體收煞，故云應地。獨用一百廿五種者，當謂戌、亥、子、醜之月，兼以閏之，盈數加之，法萬物枯藏時也。今合和之體，不必偏用，自隨人患苦，參而共行。但君臣配隸，應依後所說，若單服之者，所不論耳。</p>
<p>藥有君臣佐使，以相宣攝。合和者，宜用一君、二臣、五佐，又可一君、三臣、九佐也。本說如此。案今用藥猶如立人之制，若多君少臣，多臣少佐，則勢力不周故也。而檢世道諸方，亦不必皆爾。養命之藥則多君；養性之藥則多臣；治病之藥則多佐。猶依本性所主，而兼復斟酌。詳用此者，益當為善。又恐上品君中，復各有貴賤。譬如列國諸侯，雖並得稱君制，而猶歸宗周。臣佐之中，亦當如此。所以門冬、遠志，別有君臣。甘草國老、大黃將軍，明其優劣，不皆同秩。自非農岐之徒，孰敢詮正，正應領略輕重，為分劑也。</p>
<p>藥有陰陽配合，子母兄弟，根葉華實，草石骨肉。有單行者，有相須者，有相使者，有相畏者，有相惡者，有相反者，有相殺者。凡此七情，合和當視之。相須、相使者良，勿用相惡、相反者。若有毒宜制，可用相畏、相殺，不爾，勿合用也。</p>
<p>本說如此。案其主治雖同，而性理不和，更以成患。今檢舊方用藥，並亦有相惡、相反者，服之不乃為忤。或能復有制持之者，猶如寇、賈輔漢，程、周佐吳，大體既正，不得以私情為害。雖爾，恐不如不用。今仙方甘草丸，有防己、細辛；世方五石散，有栝樓、乾薑，略舉大者如此，其餘復有數十餘條，別注在後。半夏有毒，用之必須生薑，此是取其所畏，以相制耳。其相須、相使，不必同類，猶如和羹，調食魚肉，蔥、豉各有所宜，共相宣發也。</p>
<p>藥有酸、咸、甘、苦、辛五味，又有寒、熱、溫、涼四氣，及有毒、無毒，陰乾、曝乾，採治時月生熟，土地所出，真偽陳新，並各有法。</p>
<p>本說如此。又有分劑秤兩，輕重多少，皆須甄別。若用得其宜，與病相會，入口必愈，身安壽延。若冷熱乖衷，真假非類，分兩違舛，湯丸失度，當瘥反劇，以至殆命。醫者意也，古之時所謂良醫，蓋善以意量得其節也。諺言：世無良醫，枉死者半；拙醫治病，不若不治，喻如宰夫，以䱇鱉為蓴羹，食之更足成病，豈充飢之可望乎？故仲景每云：如此死者，醫殺之也。</p>
<p>藥有宜丸者，宜散者，宜水煮者，宜酒漬者，宜膏煎者，亦有一物兼宜者，亦有不可入湯酒者，並隨藥性，不得違越。</p>
<p>本說如此。又疾有宜服丸者，宜服散者，宜服湯者，宜服酒者，宜服膏煎者，亦兼參用，察病之源，以為其制耳。</p>
<p>凡欲治病，先察其源，先候病機。五臟未虛，六腑未竭，血脈未亂，精神未散，食藥必活。若病已成，可得半愈。病勢已過，命將難全。</p>
<p>本說如此。案今自非明醫，聽聲察色，至乎診脈，孰能知未病之病乎？且未病之人，亦無肯自治。故桓侯怠於皮膚之微，以致骨髓之痼。非但識悟之為難，亦信受之弗易。倉公有言：「病不肯服藥，一死也；信巫不信醫，二死也；輕身薄命，不能將慎，三死也。」夫病之所由來雖多，而皆關於邪。邪者不正之因，謂非人身之常理，風、寒、暑、濕，飢、飽、勞、佚，皆各是邪，非獨鬼氣疾厲者矣。人生氣中，如魚之在水，水濁則魚瘦，氣昏則人疾。邪氣之傷人，最為深重。經絡既受此氣，傳以入臟腑，臟腑隨其虛實冷熱，結以成病，病又相生，故流變遂廣。精神者，本宅身為用。身既受邪，精神亦亂。神既亂矣，則鬼靈斯入，鬼力漸強，神守稍弱，豈得不至於死乎？古人譬之植楊，斯理當矣。但病亦別有先從鬼神來者，則宜以祈禱祛之，雖曰可祛，猶因藥療致益，李子豫赤丸之例是也。其藥療無益者，是則不可祛，晉景公膏肓之例是也。大都神鬼之害人多端，疾病之源惟一種，蓋有輕重者爾。《真誥》言：「常不能慎事上者，自致百疴，而怨咎於神靈；當風臥濕，反責他於失福，皆是癡人也。」云慎事上者，謂舉動之事，必皆慎思；飲食、男女，最為百疴之本。致使虛損內起，風濕外侵，以共成其害，如此豈得關於神明乎？唯當勤藥治為理耳。</p>
<p>若毒藥治病，先起如黍粟，病去即止，不去倍之，不去什之，取去為度。</p>
<p>本說如此。案蓋謂單行一兩種毒物，如巴豆、甘遂輩，不可便令至劑耳，依如經言。一物一毒，服一丸如細麻；二物一毒，服二丸如大麻；三物一毒，服三丸如小豆；四物一毒，服四丸如大豆；五物一毒，服五丸如菟矢；六物一毒，服六丸如梧子；從此至十，皆如梧子，以數為丸。而毒中又有輕重，如狼毒、鉤吻，豈同附子、芫花輩耶？凡此之類，皆須量宜。</p>
<p>治寒以熱藥，治熱以寒藥，飲食不消以吐下藥，鬼注蠱毒以毒藥，癰、腫、瘡、瘤以瘡藥，風濕以風濕藥，各隨其所宜。</p>
<p>本說如此。案今藥性，一物兼主十餘病者，取其偏長為本，復應觀人之虛實補瀉，男女老少，苦樂榮悴，鄉壤風俗，並各不同。褚澄治寡婦、尼僧，異乎妻妾，此是達其性懷之所致也。</p>
<p>病在胸膈以上者，先食後服藥。病在心腹以下者，先服藥後食。病在四肢血脈者，宜空腹而在旦；病在骨髓者，宜飽滿而在夜。</p>
<p>本說如此。案其非但藥性之多方，節適早晚，復須修理。今方家所云：先食、後食，蓋此義也。先後二字，當作蘇殿、胡豆之音，不得云蘇田、胡苟音也。此正大反，多致疑或。又有須酒服、飲服、溫服、冷服、暖服。湯有疏、有數，煮湯有生、有熟，皆各有法，用者並應詳宜之。</p>
<p>夫大病之主，有中風，傷寒，寒熱，溫瘧，中惡，霍亂，大腹水腫，腹澼，下利，大小便不通，賁豚上氣，咳逆，嘔吐，黃疸，消渴，留飲，癖食，堅積，癥瘕，驚邪，癲癇，鬼注，喉痹，齒痛，耳聾，目盲，金創，踒折，癰腫，惡瘡，痔瘻，癭瘤；男子五勞七傷，虛乏羸瘦；女子帶下，崩中，血閉，陰蝕；蟲蛇蠱毒所傷。此皆大略宗兆，其間變動枝葉，各依端緒以取之。</p>
<p>本說如此。案今藥之所主，各只說病之一名。假今中風，中風乃數十種，傷寒證候，亦廿余條。更復就中求其例類，大體歸其始終。以本性為根宗，然後配合諸證，以命藥耳。病生之變，不可一概言之。所以醫方千卷，猶未理盡。</p>
<p>春秋以前及和、緩之書蔑聞，道經略載扁鵲數法，其用藥猶是本草家意。至漢淳于意及華佗等方，今之所存者，亦皆修藥性。張仲景一部，最為眾方之祖宗，又悉依本草。但其善診脈，明氣候，以意消息之耳。至於刳腸剖臆，刮骨續筋之法，乃別術所得，非神農家事。自晉世以來，有張苗、宮泰、劉德、史脫、靳邵、趙泉、李子豫等，一代良醫。其貴勝阮德如、張茂先、裴逸民、皇甫士安，及江左葛稚川、蔡謨、殷淵源諸名人等，並亦研精藥術。宋有羊欣、王微、胡洽、秦承祖，齊有尚書褚澄、徐文伯、嗣伯群從兄弟，治病亦十愈其九。凡此諸人，各有所撰用方，觀其指趣，莫非本草者。或時用別藥，亦修其性度，非相逾越。《範汪方》百餘卷，及葛洪《肘後》，其中有細碎單行經用者，所謂出於阿卷是。或田舍試驗之法，殊域異識之術。如藕皮散血，起自庖人。牽牛逐水，近出野老。餅店蒜齏，乃下蛇之藥。路邊地松，為金瘡所秘。此蓋天地間物，莫不為天地間用，觸遇則會，非其主對矣。顏光祿亦云：詮三品藥性，以本草為主。</p>
<p>道經、仙方、服食、斷谷、延年、卻老，乃至飛丹轉石之奇，云騰羽化之妙，莫不以藥導為先。用藥之理，又一同本草，但制御之途，小異世法。猶如粱、肉，主於濟命，華夷禽獸，皆共仰資。其為生理則同，其為性靈則異耳。大略所用不多，遠至廿余物，或單行數種，便致大益，是其深練歲積。即本草所云久服之效，不如世人微覺便止。故能臻其所極，以致遐齡，豈但充體愈疾而已哉！今庸醫處治，皆恥看本草，或倚約舊方，或聞人傳說，或遇其所憶，便攬筆疏之，俄然戴面，以此表奇。其畏惡相反，故自寡昧，而藥類違僻，分兩參差，亦不以為疑脫。偶而值瘥，則自信方驗；若旬月未瘳，則言病源深結，了不反求諸已，詳思得失，虛構聲稱，多納金帛，非唯在顯宜責，固將居幽貽譴矣。其五經四部，軍國禮服，若詳用乖越者，正於事蹟非宜耳。至於湯藥，一物有謬，便性命及之。千乘之君，百金之長，何可不深思戒慎耶？許世子侍藥不嘗，招弒賊之辱；季孫饋藥，仲尼未達，知藥之不可輕信也。</p>
<p>晉時有一才情人，欲刊正《周易》及諸藥方，先與祖納共論，祖云：「辯釋經典，縱有異同，不足以傷風教，方藥小小不達，便壽夭所由，則後人受弊不少，何可輕以裁斷。」祖公此言，可謂仁識，足為水鏡。《論語》云：「人而無恆，不可以作巫、醫。」明此二法，不得以權飾妄造。所以醫不三世，不服其藥。又云「九折臂，乃成良醫」。蓋謂學功須深故也。復患今承藉者，多恃炫名價，亦不能精心研解，虛傳聲美，聞風競往，自有新學該明，而名稱未播，貴勝以為始習，多不信用，委命虛名，諒可惜也。京邑諸人，皆尚聲譽，不取實錄。余祖世以來，務敦方藥，本有《範汪方》一部，斟酌詳用，多獲其效。內護家門，旁及親族。其有虛心告請者，不限貴賤，皆摩踵救之。凡所救活，數百千人。自余投纓宅嶺，猶不忘此。日夜玩味，恆覺欣欣。今撰此三卷，並《效驗方》五卷，又《補闕葛氏肘後》三卷。蓋欲永嗣善業，令諸子侄，弗敢失墜，可以輔身濟物者，孰復是先。</p>
<p>今諸藥採治之法，既並用見成，非能自掘，不復具論其事，唯合藥須解節度，列之如下。案諸藥所生，皆的有境界。秦、漢以前，當言列國。今郡縣之名，後人所改耳。自江東以來，小小雜藥，多出近道，氣勢理，不及本邦。假令荊、益不通，則令用歷陽當歸，錢唐三建，豈得相似。所以治病不及往人者，亦當緣此故也。蜀藥及北藥，雖有去來，亦復非精者，又市人不解藥性，唯尚形飾。上黨人參，殆不復售；華陰細辛，棄之如芥。且各隨世相競，順方切須，不能多備諸族，故往往遺漏。今之所存，二百許種耳。眾醫睹不識藥，唯聽市人，市人又不辨究，皆委採送之家。採送之家，傳習治拙，真偽好惡莫測，所以有鍾乳酢煮令白，細辛水漬使直，黃耆蜜蒸為甜，當歸酒灑取潤，螵蛸膠著桑枝，蜈蚣朱足令赤。諸有此等，皆非事實，世用既久，轉以成法，非復可改，末如之何，又依方分藥，不量剝治。如遠志、牡丹，裁不收半；地黃、門冬，三分耗一。凡去皮除心之屬，分兩皆不復相應，病家唯依此用，不知更稱。又王公貴勝，合藥之日，悉付群下。其中好藥貴石，無不竊遣。乃言紫石、丹砂吞出洗取，一片經數十過賣。諸有此等例，巧偽百端，皆非事實。雖復鑑檢，初不能覺。以此治病，理難即效，斯並藥家之盈虛，不得咎醫人之淺拙也。</p>
<p>本草採藥時月，皆在建寅歲首，則從漢太初後所記也。其根物多以二月、八月採者，謂春初津潤始萌，未沖枝葉，勢力淳濃故也。至秋則枝葉就枯，又歸流於下。今即事驗之，春寧宜早，秋寧宜晚，其花、實、莖、葉，乃各隨其成熟耳。歲月亦有早晏，不必都依本文矣。《經》說陰乾者，謂就六甲陰中干之。依遁甲法，甲子旬陰中在癸酉，以藥著酉地也。余謂不必然，正是不露日曝，於陰影處干之耳。所以亦有云曝乾故也。若幸可兩用，益當為善。古秤唯有銖兩，而無分名。今則以十黍為一銖，六銖為一分，四分成一兩，十六兩為一斤。雖有子谷秬黍之制，從來均之已久，正爾依此用之。但古秤皆復，今南秤是也。晉秤始後漢末以來，分一斤為二斤耳，一兩為二兩耳。金銀絲綿，並與藥同，無輕重矣。古方唯有仲景，而已涉今秤，若用古秤作湯，則水為殊少，故知非復秤，悉用今者爾。方有云分等者，非分兩之分也，謂諸藥斤兩多少皆同耳。先視病之大小輕重所須，乃以意裁之。凡此之類，皆是丸散，丸散竟便依節度用之。湯酒中，無分等也。</p>
<p>凡散藥有云刀圭者，十分方寸匕之一，准如梧子大也。方寸匕者，作匕正方一寸，抄散取不落為度。錢五匕者，今五銖錢邊五字者以抄之，亦令不落為度。一撮者，四刀圭也。十撮為一勺，十勺為一合。以藥升分之者，謂藥有虛實輕重，不得用斤兩，則以昇平之。藥升合方寸作，上徑一寸，下徑六分，深八分。內散勿案抑，正爾微動令平調耳。而今人分藥，多不復用此。</p>
<p>凡丸藥有云如細麻者，即今胡麻也，不必扁扁，但令較略大小相稱耳。如黍粟亦然，以十六黍為一大豆也；如大麻者，即大麻子准三細麻也；如胡豆者，今青斑豆也，以二大麻子准之。如小豆者，今赤小豆也，粒有大小，以三大麻子准之。如大豆者，二小豆准之。如梧子者，以二大豆准之。一方寸匕散，蜜和得如梧子，准十丸為度。如彈丸及雞子黃者，以十梧子准之。</p>
<p>凡湯酒膏藥，舊方皆云㕮（敷汝反）咀（暴汝反）者，謂秤畢搗之如大豆者，又使吹去細末，此於事殊不允；藥有易碎、難碎，多末、少末，秤兩則不復均，今皆細切之，較略令如㕮咀者，差得無末，而粒片調和，於藥力同出，無生熟也。</p>
<p>凡丸、散藥，亦先細切曝燥乃搗之。又有各搗者，有合搗者，隨方所言。其潤濕藥，如門冬、乾地黃輩，皆先切曝，獨搗令扁碎，更出細擘曝乾。值陰雨，亦以微火烘之，既燥，小停冷仍搗之。</p>
<p>凡潤濕藥，燥皆大耗，當先增分兩，須得屑乃秤為正。其湯酒中不須如此。</p>
<p>凡篩丸藥，用重密絹令細，於蜜丸易成熟。若篩散草藥，用輕疏絹，於酒服則不泥。其石藥亦用細絹篩如丸者。凡篩丸、散藥竟，皆更合於臼中，以杵研之數百過，視色理和同為佳。</p>
<p>凡湯酒膏中用諸石，皆細搗之如粟米，亦可以葛布篩令調，並以新綿別裹內中。其雄黃、硃砂細末如粉。</p>
<p>凡煮湯，欲微火令小沸，其水數依方多少，大略廿兩藥，用水一斗，煮取四升，以此為率。然則利湯欲生，少水而多取；補湯欲熟，多水而少取。好詳視之，所得寧令多少。用新布，兩人以尺木絞之，澄去泥濁，紙覆令密。溫湯勿令鐺器中有水氣，於熱湯上煮令暖亦好。服湯家小熱易下，冷則嘔湧。云分再服、三服者，要令力熱勢足相及。並視人之強羸，病之輕重，以為進退增減之，不必悉依方說。</p>
<p>凡漬藥酒，皆須細切，生絹袋盛之，乃入酒密封，隨寒暑日數，視其濃烈，便可瀝出，不必待至酒盡也。滓可曝燥，微搗，更漬飲之；亦可作散服。</p>
<p>凡建中、腎瀝諸補湯，滓合兩劑，加水煮，竭飲之，亦敵一劑新藥，貧人當依此，皆應先曝令燥。</p>
<p>凡合膏，初以苦酒漬取，令淹，溲浹後，不用多汁，密覆勿泄。云晬時者，周時也，從今旦至明旦。亦有止一宿者。煮膏，當三上三下，以泄其焦勢，令藥味得出。上之使迎迎沸仍下之，下之取沸靜乃上，寧欲小生。其中有薤白者，以兩頭微焦黃為候。有白芷、附子者，亦令小黃色也。豬肪勿令經水，臘月彌佳。絞膏亦以新布絞之。若是可服之膏，膏滓亦堪酒煮稍飲之。可摩之膏，膏滓即宜以薄病上，此蓋貧野人慾兼盡其力。</p>
<p>凡膏中有雄黃、硃砂輩，皆別搗細研如面，須絞膏竟乃投中，以物疾攪，至於凝強，勿使沉聚在下不調也。有水銀者，於凝膏中，研令消散。有胡粉亦爾。凡湯酒中用大黃，不須細銼。作湯者，先水漬，令淹浹，密覆一宿。明旦煮湯，臨熟乃以納中，又煮兩三沸，便絞出，則力勢猛，易得快利。丸散中用大黃，舊皆蒸，今不須爾。</p>
<p>凡湯中用麻黃，皆先別煮兩三沸，掠去其沫，更益水如本數，乃納余藥，不爾令人煩。麻黃皆折去節，令理通，寸銼之；有小草、瞿麥五分銼之；細辛、白前三分銼之；丸散膏中，則細銼也。</p>
<p>凡湯中用完物，皆擘破，干棗、枝子、括蔞子之類是也。用細核物亦打碎，山茱萸、五味、蕤核，決明之類是也。細華子物，正爾完用之，旋覆花、菊花、地膚子、葵子之類是也。米、麥、豆輩，亦完用之。諸蟲先微炙，亦完煮之。唯螵蛸當中破之。生薑、夜干皆薄切。芒硝、飴糖、阿膠皆須絞湯竟，納汁中，更上火兩三沸，烊盡乃服之。</p>
<p>凡用麥門冬，皆微潤抽去心。杏仁、桃仁湯柔撻去皮。巴豆打破，剝皮，刮去心，不爾令人悶；石葦、辛夷刮去毛；鬼箭削取羽及皮；藜蘆剔取根，微炙；枳實去其核，只用皮，亦炙之；椒去實，於鐺器中微熬，令汗出，則有勢力；礬石於瓦上若鐵物中熬，令沸，汁盡即止，二礜石皆黃土泥包，使燥，燒之半日，令勢熱而解散。犀角、羚羊角皆刮截作屑。諸齒骨並炙搗碎之。皂莢去皮子炙之。</p>
<p>凡湯、丸、散，用天雄、附子、烏頭、烏喙、側子，皆煻灰火炮炙，令微坼，削去黑皮乃秤之。唯姜附子湯及膏酒中生用，亦削去皮乃秤，直理破作七八片，隨其大小，但削除外黑尖處令盡。</p>
<p>凡湯、酒、膏、丸散，用半夏皆且完。以熱湯洗去上滑，手挼之，皮釋隨剝去，更復易湯洗之，令滑盡。不爾，戟人咽。舊方廿許過，今六七過便足。亦可直煮之，沸易水，如此三過，仍挼洗畢便訖，隨其大小破為細片，乃秤以入湯。若膏、酒、丸、散，皆須曝燥乃秤之也。丸散只削上皮用之，未必皆洗也。</p>
<p>凡丸、散用膠，皆先炙，使通體沸起，燥乃可搗。有不沸處更炙之。丸方中用蠟皆烊，投少蜜中，攪調以和藥。若用熟艾，先細擘，合諸藥搗，令散；不可篩者，別搗內散中和之。凡用蜜，皆先火上煎，料去其沫，令色微黃，則丸經久不壞。克之多少，隨蜜精粗。凡丸、散用巴豆、杏仁、桃仁、葶藶、胡麻諸有膏脂藥，皆先熬黃黑，別搗令如膏。指㩢視泯泯爾，乃以向成散，稍稍下臼中，合研搗，令消散，乃復都以輕疏絹篩度之，須盡，又納臼中，依法治數百杵也。湯膏中用，亦有熬之者，雖生並搗破。</p>
<p>凡用桂、厚朴、杜仲、秦皮、木蘭輩，皆削去上虛軟甲錯，取里有味者秤之。茯苓、豬苓削除去黑皮。牡丹、巴戟天、遠志、野葛等，皆捶破去心。紫菀洗去土皆畢，乃秤之。薤白、蔥白除青令盡。莽草、石南草、茵芋、澤蘭剔取葉及嫩莖，去大枝。鬼臼、黃連皆除根毛。蜀椒去閉口者及目熬之。</p>
<p>凡狼毒、枳實、橘皮、半夏、麻黃、吳茱萸，皆欲得陳久者。其餘唯須新精。</p>
<p>凡方云巴豆如千枚者，粒有大小，當先去心皮竟，秤之。以一分准十六枚。附子、烏頭如干枚者，去皮竟，以半兩准一枚。枳實如干枚者，去核竟。以一分准二枚。橘皮一分准三枚。棗有大小，以三枚准一兩。云乾薑一累者，以重一兩為正。</p>
<p>凡方云半夏一升者，洗竟，秤五兩為正。云某子一升者，其子各有虛實輕重。不可通以秤准。皆取平升為正。椒一升，三兩為正；吳茱萸一升，五兩為正；菟絲子一升，九兩為正；菴䕡子一升，四兩為正。蛇床子一升，三兩半為正。地膚子一升，四兩為正。此其不同也。凡方云用桂一尺者，削去皮竟，重半兩為正。甘草一尺者，重二兩為正。凡方云某草一束者，以重三兩為正。云一把者，重二兩為正。凡方云蜜一斤者，有七合。豬膏一斤者，有一升二合。</p>
<p>上合藥分劑料治法。</p>
<p>又案諸藥，一種雖主數病，而性理亦有偏著。立方之日，或致疑混，復恐單行徑用，赴急抄撮，不必皆得研究。今宜指抄病源所主藥名，仍可於此處治，若欲的尋，亦兼易解。其甘苦之味可略，有毒無毒易知，唯冷熱須明。今以朱點為熱，墨點為冷，無點者是平，以省於煩注也。其有不入湯酒者，亦條於後也。</p>

<h1>序錄下</h1>
<p><u>治風通用</u></p>
<p>防風　防己　秦膠　獨活　芎藭</p>
<p><u>治風眩</u></p>
<p>菊花　飛廉　躑躅　虎掌　茯神　白芷　杜若　鵄</p>
<p><u>頭面風</u></p>
<p>芎藭　薯蕷　天雄　山茱萸　莽草　辛夷　牡荊子　藁本　麋蕪　蒼耳　蔓荊子</p>
<p><u>中風腳弱</u></p>
<p>石斛　鍾乳　殷孽　孔公孽　硫黃　附子　丹參　甘竹瀝　大豆卷　豉　天雄　側子　五加皮</p>
<p><u>久風濕痹</u></p>
<p>菖蒲　茵芋　天雄　附子　烏頭　細辛　蜀椒　牛膝　天門冬　術　丹參　石龍芮　松葉　茵陳　松節</p>
<p><u>賊風攣痛</u></p>
<p>茵芋　附子　側子　麻黃　芎藭　萆薢　狗脊　白蘚白芨　蒼耳　豬椒　杜仲</p>
<p><u>暴風瘙癢</u></p>
<p>蛇床子　蒴藋　烏喙　蒺藜　茺蔚子　青葙子　景天　楓香　藜蘆</p>
<p><u>傷寒</u></p>
<p>麻黃　葛根　杏仁　柴胡　前胡　大青　龍膽　芍藥　薰草　升麻　牡丹　虎掌　術　防己　石膏　牡蠣　貝齒　鱉甲　犀角　羚羊角　蔥白　生薑　豉　溺　芒硝</p>
<p><u>大熱</u></p>
<p>寒水石　石膏　黃芩　知母　白蘚　滑石　玄參　沙參　苦參　茵陳　鼠李皮　甘竹瀝　梔子　蛇莓　白頸蚯蚓　糞汁　大黃　芒硝</p>
<p><u>勞復</u></p>
<p>鼠屎　豉　竹瀝　糞汁</p>
<p><u>溫瘧</u></p>
<p>恆山　蜀漆　鱉甲　牡蠣　麻黃　大青　防葵　豬苓　防己　茵芋　白頭翁　女青　巴豆　蕘花　白薇</p>
<p><u>中惡</u></p>
<p>麝香　雄黃　丹砂　升麻　乾薑　巴豆　當歸　芍藥　吳茱萸　鬼箭　桃梟　桃皮　烏雞　蜈蚣</p>
<p><u>霍亂</u></p>
<p>人參　術　附子　桂心　乾薑　橘皮</p>
<p><u>嘔啘</u></p>
<p>厚朴　香薷　麇舌　高良薑　木瓜</p>
<p><u>轉筋</u></p>
<p>小蒜　雞舌香　楠材　扁豆　豆蔻</p>
<p><u>大腹水腫</u></p>
<p>大戟　甘遂　澤漆　葶藶　蕘花　芫花　巴豆　豬苓　防己　桑根白皮　商陸　澤蘭　郁核　海藻　昆布　苦瓠　瓜蒂　小豆　鱧魚　鯉魚　術　赤茯苓　大豆</p>
<p><u>腸澼下利</u></p>
<p>赤白石脂　龍骨　牡蠣　乾薑　黃連　黃芩　當歸　附子　禹餘糧　藜蘆　黃柏　雲實　枳實　礬石　烏梅　石榴　皮膠　艾　陟釐　蠟</p>
<p><u>大便不通</u></p>
<p>牛膽　蜜煎　大黃　巴豆　大麻子</p>
<p><u>小便淋瀝</u></p>
<p>滑石　冬葵子根　白茅根　瞿麥　榆皮　石蠶　胡燕屎　蜥蜴　衣中白魚　葶藶　石葦　雄黃　琥珀　亂髮</p>
<p><u>小便利</u></p>
<p>牡蠣　龍骨　鹿茸　桑螵蛸　漏蘆　土瓜根　雞䏶胵　雞腸</p>
<p><u>溺血</u></p>
<p>戎鹽　鹿茸　龍骨　蒲黃　乾地黃</p>
<p><u>消渴</u></p>
<p>白石英　石膏　茯神　麥門冬　黃連　栝蔞　知母　枸杞根　小麥　芹竹葉　土瓜根　生葛根　李根　蘆根　菰根　茅根　冬瓜　馬乳　牛乳　羊乳</p>
<p><u>黃疸</u></p>
<p>茵陳　梔子　紫草　白蘚</p>
<p><u>上氣咳嗽</u></p>
<p>麻黃　杏仁　白前　橘皮　紫菀　款冬　五味　細辛　蜀椒　半夏　生薑　乾薑　桃仁　蘇子　夜干　芫花根　百部根</p>
<p><u>嘔吐</u></p>
<p>厚朴　橘皮　人參　半夏　麥門冬　白芷　生薑　鉛丹　雞子　薤白　甘竹葉</p>
<p><u>痰飲</u></p>
<p>大黃　甘遂　芒硝　茯苓　蕘花　茈胡　芫花　前胡　術　細辛　旋覆花　人參　厚朴　枳實　橘皮　半夏　生薑　甘竹葉</p>
<p><u>宿食</u></p>
<p>大黃　巴豆　朴硝　茈胡　術　桔梗　厚朴　皂莢　曲、糵　檳榔</p>
<p><u>腹脹滿</u></p>
<p>麝香　甘草　人參　術　乾薑　厚朴　菴䕡子　枳實</p>
<p>桑根白皮　皂莢　大豆卷　百合</p>
<p><u>心腹冷痛</u></p>
<p>當歸　人參　芍藥　桔梗　乾薑　桂　椒　吳茱萸　附子　烏頭　術　甘草　礜石</p>
<p><u>腸鳴</u></p>
<p>丹參　桔梗　海藻</p>
<p><u>心下滿急</u></p>
<p>茯苓　枳實　半夏　術　生薑　百合</p>
<p><u>心煩</u></p>
<p>石膏　滑石　杏仁　梔子　茯苓　知母　貝母　通草　李根　甘竹汁　烏梅　雞子　豉</p>
<p><u>積聚癥瘕</u></p>
<p>空青　朴硝　芒硝　硫黃　胡粉　礜石　大黃　狼毒　巴豆　附子　烏頭　苦參　蕘花　茈胡　鱉甲　鱔甲　蜈蚣　赭槐　白馬溺</p>
<p><u>鬼注、屍注</u></p>
<p>雄黃　硃砂　金牙　野葛　馬目毒公　鬼臼　女青　徐長卿　虎骨　貍骨　鸛骨　獺肝　芫青　白鹽</p>
<p><u>驚邪</u></p>
<p>雄黃　丹砂　紫石英　茯苓　茯神　龍齒　龍膽　防葵　馬目毒公　升麻　麝香　人參　沙參　桔梗　白薇　遠志　柏仁　鬼箭　鬼督郵　小草　卷柏　紫菀　羚羊角　羖羊角　鱔甲　丹雄雞</p>
<p><u>癲癇</u></p>
<p>龍齒角　牛黃　防葵　牡丹　白蘞　莨菪子　雷丸　鉛丹　鉤藤　殭蠶　蛇床　蛇蛻　蜣螂　蚱蟬　白馬目　白狗血　豚卵　牛豬　犬齒</p>
<p><u>喉痹痛</u></p>
<p>升麻　夜干　杏仁　蒺藜　棗針　落石　芹　竹葉　百合　莽草</p>
<p><u>噎</u></p>
<p>羚羊角　通草　青竹茹　頭垢　蘆根　舂杵糠　牛飴　鯁　貍頭骨　獺骨　鸕鷀骨</p>
<p><u>齒痛</u></p>
<p>當歸　獨活　細辛　椒　芎藭　附子　莽草　礜石　蛇床子　生地黃　莨菪子　雞舌香　車下李根　馬懸蹄　雄雀屎</p>
<p><u>口瘡</u></p>
<p>黃連　黃柏　升麻　大青　苦竹葉　蜜　酪　蘇　豉</p>
<p><u>吐唾血</u></p>
<p>羊角　白膠　戎鹽　柏葉　艾葉　生地黃　大薊　雞蘇　蠐螬　飴糖　伏龍肝　黃土</p>
<p><u>鼻衄血</u></p>
<p>礬石　蒲黃　蝦蟆藍　大薊　雞蘇　艾　竹茹　燒蝟皮　燒發　溺垽　桑耳</p>
<p><u>鼻癰</u></p>
<p>通草　細辛　桂　蕤核　薰草　瓜蒂</p>
<p><u>鼻息肉</u></p>
<p>藜蘆　礬石　地膽　通草　白狗膽</p>
<p><u>耳聾</u></p>
<p>磁石　菖蒲　蔥涕　雀腦　白鵝膏　鯉魚腦</p>
<p><u>目熱痛</u></p>
<p>黃連　蕤核　石膽　空青　曾青　決明子　黃柏　梔子　薺子　苦竹葉　雞子白　鯉魚膽　田中螺</p>
<p><u>目膚翳</u></p>
<p>秦皮　細辛　真珠　貝齒　石決明　麝香　毒公　伏翼　青羊膽　蠐螬汁</p>
<p><u>聲音啞</u></p>
<p>菖蒲　鍾乳　孔公孽　皂莢　苦竹葉　麻油　面皯皰　菟絲子　麝香　熊脂　葳蕤　藁本　木蘭　梔子　紫草　冬瓜子</p>
<p><u>發禿落</u></p>
<p>桑上寄生　秦椒　荊子　桑根白皮　桐葉　麻子仁　棗根　松葉　雁肪　馬鬐膏　豬脂膏　雞肪</p>
<p><u>滅𪆏</u></p>
<p>鷹屎白　白殭蠶　衣中白魚</p>
<p><u>金瘡</u></p>
<p>石膽　薔薇　地榆　艾葉　王不留行　白頭翁</p>
<p><u>釣樟根</u></p>
<p>石灰　狗頭骨</p>
<p><u>踒折</u></p>
<p>生鼠　生龜　生地黃　烏雄雞血　李核仁　烏雞骨</p>
<p><u>瘀血</u></p>
<p>蒲黃　琥珀　羚羊角　牛膝　大黃　乾地黃　朴硝　紫參　桃仁　茅根　䗪蟲　虻蟲　水蛭　蜚蠊</p>
<p><u>火灼</u></p>
<p>柏皮　生胡麻　鹽　豆醬　井底泥　黃芩　牛膝</p>
<p><u>癰疽</u></p>
<p>落石　黃耆　白蘞　烏頭　烏喙　通草　敗醬　白芨　大黃　半夏　玄參　薔薇　鹿角　蝦蟆　土蜂房　伏龍肝　甘焦根</p>
<p><u>惡瘡</u></p>
<p>雄黃　雌黃　胡粉　硫黃　礬石　石灰　松脂　蛇床子　地榆　水銀　蛇銜　白蘞　漏蘆　䕡茹　黃柏　占斯　雚菌　莽草　青葙　白芨　楝實　及已　狼跋　桐葉　虎骨　藜蘆　貍骨　豬肚</p>
<p><u>漆瘡</u></p>
<p>蟹　茱萸皮　苦芺　雞子白　鼠查　秫米　井中苔萍　杉材　癭瘤　小麥　海藻　昆布　文蛤　海蛤　半夏　貝母　通草　松蘿　連翹　白頭翁</p>
<p><u>瘻</u></p>
<p>雄黃　礜石　恆山　狼毒　側子　連翹　王不留行　昆布　貍骨　斑蝥　地膽</p>
<p><u>痔</u></p>
<p>白桐葉　萹蓄　蝟皮　豬懸蹄</p>
<p><u>脫肛</u></p>
<p>鱉頭　卷柏　鐵精　生鐵　東壁土　蝸牛</p>
<p><u>䘌</u></p>
<p>青葙子　苦參　蚺蛇膽　蝮蛇膽　大棗　大蒜　鹽</p>
<p><u>蛔蟲</u></p>
<p>薏苡根　雚菌　乾漆　楝根</p>
<p><u>寸白</u></p>
<p>檳榔　蕪荑　貫眾　狼牙　雷丸　茱萸根　青葙　橘皮　牡桂　石榴根　巴豆</p>
<p><u>虛勞</u>（男女）</p>
<p>丹砂　空青　曾青　鍾乳　紫石　白石英　磁石　龍骨　黃耆　乾地黃　茯苓　茯神　天門冬　麥門冬　薯蕷　石斛　人參　沙參　玄參　五味　蓯蓉　續斷　澤瀉　牡蠣　牡丹　芍藥　遠志　當歸　牡桂　五加皮　棘刺　覆盆子　巴戟天　牛膝　柏子　桑螵蛸　石龍芮　石南草　桑根白皮　地膚子　菟絲子　乾漆　蛇床子　車前子　枸杞子　枸杞根　大棗　麻子　胡麻</p>
<p><u>陰痿</u></p>
<p>白石英　陽起石　巴戟天　肉蓯蓉　五味　蛇床子　地膚子　鐵精　白馬莖</p>
<p><u>陰頹</u></p>
<p>海藻　鐵精　貍陰莖　狐陰　蜘蛛　蒺藜　鼠陰</p>
<p><u>囊濕</u></p>
<p>五加皮　槐枝　黃柏　虎掌</p>
<p><u>泄精</u></p>
<p>韭子　白龍骨　鹿茸　牡蠣　桑螵蛸　車前子葉　澤瀉　石榴皮　獐骨</p>
<p><u>好眠</u></p>
<p>通草　孔公孽　馬頭骨　牡鼠目　荼茗</p>
<p><u>不得眠</u></p>
<p>酸棗　榆葉</p>
<p><u>腰痛</u></p>
<p>杜仲　萆薢　狗脊　梅實　鱉甲　五加皮</p>
<p><u>婦人崩中</u></p>
<p>石膽　禹餘糧　赤石脂　代赭　牡蠣　龍骨　白殭蠶　牛角䚡　烏賊魚骨　蒲黃　紫葳　生乾地黃　桑耳　黃柏　白茅根　艾葉　鱔甲　鱉甲　馬蹄甲　白膠　丹雄雞　阿膠　鬼箭　鹿茸　大小薊根　馬通　伏龍肝</p>
<p><u>月閉</u></p>
<p>鼠婦　䗪蟲　虻蟲　水蛭　蠐螬　桃核仁　貍陰莖　土瓜根　牡丹　牛膝　占斯　虎杖　陽起石　桃毛　白堊　銅鏡鼻</p>
<p><u>無子</u></p>
<p>紫石　鍾乳　陽起石　紫葳　卷柏　桑螵蛸　艾　秦皮</p>
<p><u>安胎</u></p>
<p>紫葳　白膠　阿膠</p>
<p><u>墮胎</u></p>
<p>雄黃　水銀　胡粉　飛生蟲　溲疏　大戟　雌黃　巴豆　野葛　藜蘆　牡丹　牛膝　桂　皂莢　蘭茹　躑躅　鬼箭　槐子　薏苡根　瞿麥　附子　天雄　烏頭　烏喙　側子　蜈蚣　地膽　斑蝥　芫青　亭長　水蛭　虻蟲　䗪蟲　蠐螬　螻蛄　蝟皮　蜥蜴　蛇蛻　朴硝　蟹爪　芒硝</p>
<p><u>產難</u></p>
<p>槐子　桂　滑石　貝母　蒺藜　皂莢　酸漿　蚱蟬　螻姑　鼺鼠　生鼠肝　烏雄雞　肝血　弓弦　馬銜</p>
<p><u>產後病</u></p>
<p>乾地黃　秦椒　敗醬　澤蘭　地榆　大豆</p>
<p><u>下乳汁</u></p>
<p>鍾乳　漏蘆　蠐螬　栝蔞子　土瓜蒂　豬狗四足</p>
<p><u>中蠱</u></p>
<p>桔梗　鬼臼　馬目毒公　犀角　斑蝥　芫青　亭長　射罔　鬼督郵　白蘘荷　敗鼓皮　藍子</p>

<h2>解毒</h2>
<p>蛇虺百蟲毒，用雄黃、巴豆、麝香。</p>
<p>蜈蚣毒，用桑汁若煮桑根汁。</p>
<p>蜘蛛毒，用藍青、鹽、麝香。</p>
<p>蜂毒，用蜂房、藍青。</p>
<p>狗毒，用杏仁、礬石。</p>
<p>惡氣鄣毒百毒，用犀角、羚羊角、雄黃、麝香。</p>
<p>喉痹腫邪氣惡毒入腹，用升麻、射干。</p>
<p>風腫毒腫，用五香及紫檀。</p>
<p>百病藥毒，用甘草，薺苨、大小豆汁、藍汁及實皆解之。</p>
<p>射罔毒，用藍汁，大小豆汁、竹瀝、大麻子汁、六畜血，貝齒屑、葍根屑、蚯蚓屑、藕、菱汁並解之。</p>
<p>野葛毒，用雞子糞汁、葛根汁、甘草汁、鴨頭熱血、溫豬膏並解之。（若已死口噤者，以大竹筒注兩脅若臍上，冷水納筒中，暖輒易之，口須臾開，開即納藥便活。）</p>
<p>斑蝥、芫青毒，用豬膏、大豆汁、戎鹽、藍汁及鹽湯煮豬膏及巴豆並解之。</p>
<p>狼毒毒，用藍汁、白蘞及鹽汁及鹽湯煮豬、術占斯並解之。</p>
<p>躑躅毒，用梔子汁解之。</p>
<p>巴豆毒，用煮黃連汁、大豆汁、生藿汁、菖蒲屑汁、煮寒水石汁並解之。</p>
<p>藜蘆毒，用雄黃屑煮蔥白汁、溫湯並解之。</p>
<p>雄黃毒，用防己解之。</p>
<p>甘遂毒，用大豆汁解之。</p>
<p>蜀椒毒，用葵子汁、煮桂汁、豉汁、人溺、及冷水、及餐土漿、食蒜、雞毛燒咽並解之。</p>
<p>半夏毒，用生薑汁、煮乾薑汁並解之。</p>
<p>礜石毒，用大豆汁、白膏並解之。</p>
<p>芫花毒，用防風、防己、甘草、桂汁並解之。</p>
<p>烏頭天雄附子毒，用大豆汁、遠志、防風、棗肌、飴糖並解之。</p>
<p>大戟毒，用菖蒲汁解之。</p>
<p>桔梗毒，用粥解之。</p>
<p>杏仁毒，用藍子汁解之。</p>
<p>諸菌毒，掘地作坎，以水沃中攪令濁，俄頃飲之，名地漿也。</p>
<p>防葵毒，用葵根汁解之。</p>
<p>莨菪毒，用薺苨、甘草、升麻、犀角、蟹並解之。</p>
<p>馬刀毒，用清水解之。</p>
<p>野芋毒，用土漿，及糞汁並解之。</p>
<p>雞子毒，用淳酢解之。</p>
<p>鐵毒，用磁石解之。</p>
<p>食金銀毒，服水銀數兩即出，又鴨血及雞子汁，又水淋雞屎汁並解之。</p>
<p>食諸肉馬肝漏脯中毒，生韭汁、燒末豬骨，又頭垢、燒犬屎酒服之，豉汁亦佳。</p>
<p>食諸魚中毒，煮橘皮及生蘆筍根汁、煮朴硝汁、大黃汁，燒末鮫魚皮並佳。</p>
<p>食蟹中毒，搗生蘇汁、煮乾蘇汁及屑、冬瓜汁並佳。</p>
<p>食諸菜中毒，以甘草、貝齒、粉三種末，水和服之。小兒溺、乳汁服二升亦佳。</p>
<p>飲食中毒煩滿，煮苦參飲之，令吐出。</p>
<p>食石藥中毒，白鴨屎解之，人參亦佳。</p>
<p>食石藥中毒，白鴨屎解之，人參亦佳。</p>
<p>服藥過劑悶亂者，吞雞子黃，又藍汁，又水和胡粉，又土漿，又蘘荷汁，又粳米潘汁，又豉汁，又幹薑、黃連屑，又飴糖，又水和葛粉飲之皆良。</p>

<h2>服藥忌食</h2>
<p>有術，勿食桃、李及雀肉、胡蒜、青魚鮓。</p>
<p>服藥有巴豆，勿食蘆筍羹及豬肉。</p>
<p>有半夏、菖蒲，勿食飴糖及羊肉。</p>
<p>有細辛，勿食生菜。</p>
<p>有甘草，勿食菘菜。</p>
<p>有藜蘆，勿食貍肉。</p>
<p>有牡丹，勿食生胡蒜。</p>
<p>有商陸，勿食犬肉。</p>
<p>有恆山，勿食蔥菜。</p>
<p>有空青、硃砂，勿食生血物。</p>
<p>有茯苓，勿食諸酢物。</p>
<p>服藥，不可多食生胡蒜雜生菜。</p>
<p>服藥，不可多食諸滑物果實菜。</p>
<p>服藥，不可多食肥豬、犬肉、肥羹及魚臊膾。</p>
<p>服藥，通忌見死屍及產婦淹穢事。</p>

<h2>藥不宜入湯酒者</h2>
<p>硃砂　雌黃　雲母　陽起石　礬石　硫黃　鍾乳（入酒）　孔公孽（入酒）　礜石　銀屑　銅鏡鼻　白堊　胡粉　鉛丹　滷咸　石灰　藜灰</p>

<h3>上石類</h3>
<p>野葛　狼毒　毒公　鬼臼　莽草　巴豆　躑躅（入酒）　蒴藋（入酒）　皂莢　雚菌　藜蘆　䕡茹　貫眾　蕪荑　雷丸　狼牙　鳶尾　蒺藜　女菀　蒼耳　紫葳　薇銜　白芨　牡蒙飛廉　蛇銜　占斯　辛夷　石南草　虎掌　楝實　虎杖（入酒單漬）　蘆根　羊桃　馬勃　苦瓠　瓜蒂　陟釐　狼跋子　雲實　槐子　地膚子　蛇床子　青葙子　茺蔚子　菥蓂子　王不留行　菟絲子（入酒）</p>

<h3>上草木類</h3>
<p>蜂子　蜜蠟　白馬莖　狗陰　雀卵　雞子　雄鵲　伏翼　鼠婦　樗雞　螢火　蠮螉　殭蠶　蜈蚣　蜥蜴　斑蝥　芫青　亭長　地膽　虻蟲　蜚廉　螻姑　馬刀　赭魁　蝦蟆　蝸牛　生鼠　生龜　諸鳥獸、蟲魚、膏、髓、膽血、屎、溺</p>

<h3>上蟲獸類</h3>
<p>尋萬物之性，皆有離合，虎嘯風生，龍吟云起，磁石引針，琥珀拾芥，漆得蟹而散，麻得漆而湧，桂得蔥而軟，樹得桂而枯，戎鹽累卵，獺膽分杯。其氣爽有相關感，多如此類。其理不可得而思之。至於諸藥，尤能遞為利害。先聖既明言其說，何可不詳而避之。世人為方，皆多漏略。若舊方已有，此病亦應改除。假令而兩種，當就其輕重，擇可除而除之。傷寒赤散，吾恆不用藜蘆。斷下黃連丸，亦去其乾薑而施之，殆無不效。何急強以相增，苟令共事乎？相反為害，深於相惡。相惡者，謂彼雖惡我，我無忿心，猶如牛黃惡龍骨，而龍骨得牛黃更良，此有以相制伏故也。相反者，則彼我交仇，必不宜合。今畫家用雌黃、胡粉相近，便自黯妒。粉得黃即黑，黃得粉亦變，此蓋相反之徵。藥理既昧，所以人多輕之。今案方處治，恐不必卒能尋究本草，更復抄出其事在此，覽略看之，易可知驗。而《本經》有直云茱萸、門冬者，無以辨其山、吳、天、麥之異，咸宜各題其條。又有亂誤處，譬如海蛤之與鱔甲，畏惡正同。又諸芝使薯蕷，薯蕷復使紫芝。計無應如此，而不知何者是非？亦宜並記，當更廣檢正之。又《神農本經》相使，止各一種，兼以《藥對》參之，乃有兩三，於事亦無嫌。其有云相得共治某病者，既非妨避之禁，不復疏出。</p>

<h2>玉石上品</h2>
<p>玉屑　惡鹿角。</p>
<p>玉泉　畏款冬花。</p>
<p>丹砂　惡磁石，畏鹹水。</p>
<p>水銀　惡磁石。</p>
<p>曾青　畏菟絲子。</p>
<p>石膽　水英為之使，畏牡桂、菌桂、芫花、辛荑、白薇。</p>
<p>雲母　惡徐長卿，澤瀉為之使，反流水，畏鮀甲。</p>
<p>朴硝　畏麥句姜。</p>
<p>硝石　螢火為之使，惡苦參、苦菜，畏女菀、粥。</p>
<p>礬石　甘草為之使，惡牡蠣。</p>
<p>芒硝　石葦為之使，畏麥句姜。</p>
<p>滑石　石葦為之使，惡曾青。</p>
<p>紫石英　長石為之使，不欲鮀甲、黃連、麥句姜，畏扁青、附子。</p>
<p>赤石脂　惡大黃，畏芫花。</p>
<p>白石英　惡馬目毒公。</p>
<p>黃石脂　曾青為之使，惡細辛，畏蜚蠊。</p>
<p>太一禹餘糧　杜仲為之使，畏貝母、菖蒲、鐵落。</p>
<p>白石脂　燕屎為之使，惡松脂，畏黃芩。</p>

<h2>玉石中品</h2>
<p>鍾乳　蛇床為之使，惡牡丹、玄石、牡蒙，畏紫石英、蘘草。</p>
<p>殷孽　惡朮、防己。</p>
<p>孔公孽　木蘭為之使，惡細辛。</p>
<p>磁石　柴胡為之使，惡牡丹、莽草，畏黃石脂，殺鐵毒。</p>
<p>凝水石　畏地榆，解巴豆毒。</p>
<p>石膏　雞子為之使，惡莽草、毒公。</p>
<p>陽起石　桑螵蛸為之使，惡澤瀉、菌桂、雷丸、蛇蛻皮，畏菟絲。</p>
<p>玄石　惡松脂、柏子、菌桂。</p>
<p>理石　滑石為之使，畏麻黃。</p>

<h2>玉石下品</h2>
<p>青瑯玕　得水銀良，畏烏雞骨，殺錫毒。</p>
<p>礜石　得火良，棘針為之使，惡毒公、虎掌、鶩屎、細辛，畏水。</p>
<p>方解石　惡巴豆。</p>
<p>代赭　畏天雄。</p>
<p>大鹽　漏蘆為之使。</p>
<p>特生礜石　火練之良，畏水。</p>

<h2>草木上品</h2>
<p>六芝　薯蕷為之使，得發良，惡恆山、畏扁青、茵陳蒿。</p>
<p>茯苓、茯神　馬間為之使，惡白蘞，畏牡蒙、地榆、雄黃，秦艽龜甲。</p>
<p>柏子　牡蠣、桂、瓜子為之使，惡菊花、羊蹄、諸石、面，曲。</p>
<p>天門冬　垣衣、地黃為之使，畏曾青、青耳。</p>
<p>麥門冬　地黃、車前為之使，惡款冬花、苦瓠，畏苦參、青蘘、青耳。</p>
<p>術　防風、地榆為之使。</p>
<p>女葳蕤　畏滷咸。</p>
<p>乾地黃　得麥門冬，清酒良，惡貝母，畏蕪荑。</p>
<p>菖蒲　秦艽、秦皮為之使，惡地膽、麻黃去節。</p>
<p>遠志　得茯苓、冬葵、龍骨良，畏真珠、蜚蠊、藜蘆，蠐螬殺天雄、附子毒。</p>
<p>澤瀉　畏海蛤、文蛤。</p>
<p>薯蕷　紫芝為之使，惡甘遂。</p>
<p>菊花　術，枸杞根、桑根白皮為之使。</p>
<p>甘草　術，乾漆、苦參為之使，惡遠志，反甘遂、大戟、芫花、海藻。</p>
<p>人參　茯苓為之使，惡溲疏，反藜蘆。</p>
<p>石斛　陸英為之使，惡凝水石、巴豆，畏殭蠶、雷丸。</p>
<p>石龍芮　大戟為之使，畏蛇蛻、茱萸。</p>
<p>落石　杜仲、牡丹為之使，惡鐵落、菖蒲、貝母。</p>
<p>龍膽　貫眾為之使，惡防葵、地黃。</p>
<p>牛膝　惡螢火、龜甲、陸英，畏白前。</p>
<p>杜仲　畏蛇皮、玄參。</p>
<p>乾漆　半夏為之使，畏雞子。</p>
<p>細辛　曾青、桑根白皮為之使，反藜蘆，惡狼毒、山茱萸、黃耆，畏滑石、硝石。</p>
<p>獨活　蠡實為之使。</p>
<p>茈胡　半夏為之使，惡皂莢，畏女菀、藜蘆。</p>
<p>酸棗　惡防己。</p>
<p>槐子　景天為之使。</p>
<p>菴䕡子　荊子、薏苡為之使。</p>
<p>蛇床子　惡巴豆、牡丹、貝母。</p>
<p>菟絲子　宜丸不宜煮，得酒良，薯蕷、松脂為之使，惡雚菌。</p>
<p>菥蓂子　得荊實、細辛良，惡乾薑、苦參。</p>
<p>蒺藜子　烏頭為之使。</p>
<p>茜根　畏鼠姑。</p>
<p>天名精　垣衣為之使。</p>
<p>牡荊實　防風為之使，惡石膏。</p>
<p>秦椒　惡栝蔞、防葵，畏雌黃。</p>
<p>蔓荊實　惡烏頭、石膏。</p>
<p>辛夷　芎藭為之使，惡五石脂，畏菖蒲、黃連、石膏、黃環。</p>

<h2>草木中品</h2>
<p>當歸　惡䕡茹，畏菖蒲、海藻、牡蒙。</p>
<p>防風　惡乾薑、藜蘆、白蘞　芫花，殺附子毒。</p>
<p>秦艽　菖蒲為之使。</p>
<p>黃耆　惡龜甲。</p>
<p>吳茱萸　蓼實為之使，惡丹參、硝石、白堊，畏紫石英。</p>
<p>黃芩　山茱萸、龍骨為之使，惡蔥實，畏丹參、牡丹、藜蘆。</p>
<p>黃連　黃芩、龍骨、理石為之使，惡菊花、芫花、玄參、白蘚，畏款冬，勝烏頭，解巴豆毒。</p>
<p>五味子　蓯蓉為之使，惡葳蕤，勝烏頭。</p>
<p>決明子　著實為之使，惡大麻子。</p>
<p>芍藥　須丸為之使，惡石斛、芒硝，畏硝石、鱉甲、小薊，反藜蘆。</p>
<p>桔梗　節皮為之使，畏白芨、龍眼、龍膽。</p>
<p>川芎　白芷為之使，惡黃連。</p>
<p>藁本　惡䕡茹。</p>
<p>麻黃　厚朴為之使，惡辛夷、石葦。</p>
<p>葛根　殺野葛、巴豆、百藥毒。</p>
<p>前胡　半夏為之使，惡皂莢，畏藜蘆。</p>
<p>貝母　厚朴、白薇為之使，惡桃花，畏秦艽、礬石、莽草，反烏頭。</p>
<p>栝蔞根　枸杞為之使，惡乾薑，畏牛膝、乾漆，反烏頭。</p>
<p>丹參　畏鹹水，反藜蘆。</p>
<p>厚朴　乾薑為之使，惡澤瀉、寒水石、硝石。</p>
<p>玄參　惡黃耆、乾薑、大棗、山茱萸，反藜蘆。</p>
<p>沙參　惡防己，反藜蘆。</p>
<p>苦參　玄參為之使，惡貝母、漏蘆、菟絲子，反藜蘆。</p>
<p>續斷　地黃為之使，惡雷丸。</p>
<p>山茱萸　蓼實為之使，惡桔梗、防風、防己。</p>
<p>桑根白皮　續斷、桂、麻子為之使。</p>
<p>狗脊　萆薢為之使，惡敗醬。</p>
<p>萆薢　薏苡為之使，畏葵根、大黃、茈胡、牡蠣、前胡。</p>
<p>石葦　杏仁為之使，得菖蒲良。</p>
<p>瞿麥　蘘草、牡丹為之使，惡桑螵蛸。</p>
<p>秦皮　大戟為之使，惡茱萸。</p>
<p>白芷　當歸為之使，惡旋覆花。</p>
<p>杜若　得辛夷、細辛良，惡茈胡、前胡。</p>
<p>黃柏　惡乾漆。</p>
<p>白薇　惡黃耆、乾薑、乾漆、大棗、山茱萸。</p>
<p>梔子　解躑躅毒。</p>
<p>紫菀　款冬為之使，惡天雄、瞿麥、雷丸、遠志，畏茵陳。</p>
<p>白蘚　惡桑螵蛸、桔梗、茯苓、萆薢。</p>
<p>薇銜　得秦皮良。</p>
<p>井水藍　殺巴豆、野葛諸毒。</p>
<p>海藻　反甘草。</p>
<p>乾薑　秦椒為之使，惡黃芩、天鼠屎，殺半夏、莨菪毒。</p>

<h2>草木下品</h2>
<p>大黃　黃芩為之使，無所畏。</p>
<p>蜀椒　杏仁為之使，畏橐吾。</p>
<p>巴豆　芫花為之使，惡蘘草，畏大黃、黃連、藜蘆。</p>
<p>甘遂　瓜蒂為之使，惡遠志，反甘草。</p>
<p>葶藶　榆皮為之使，得酒良，惡殭蠶、石龍芮。</p>
<p>大戟　反甘草。</p>
<p>澤漆　小豆為之使，惡薯蕷。</p>
<p>芫花　決明為之使，反甘草。</p>
<p>鉤吻　半夏為之使，惡黃芩。</p>
<p>狼毒　大豆為之使，惡麥句姜，畏天名精。</p>
<p>鬼臼　畏垣衣。</p>
<p>天雄　遠志為之使，惡腐婢。</p>
<p>烏頭、烏喙　莽草為之使，反半夏、栝蔞、貝母、白蘞、白芨，惡藜蘆。</p>
<p>附子　地膽為之使，惡蜈蚣，畏防風、甘草、黃耆、人參、烏韭、大豆。</p>
<p>皂莢　青葙子為之使，惡麥門冬，畏空青、人參、苦參。</p>
<p>蜀漆　栝蔞為之使，惡貫眾。</p>
<p>半夏　射干為之使，惡皂莢，畏雄黃、生薑、乾薑、秦皮、龜甲，反烏頭。</p>
<p>款冬　杏仁為之使，得紫菀良，惡皂莢、硝石、玄參，畏貝母、辛夷、麻黃、黃芩、黃連、黃耆、青葙。</p>
<p>牡丹　畏菟絲子。</p>
<p>防己　殷孽為之使，惡細辛，畏萆薢，殺雄黃毒。</p>
<p>黃環　鳶尾為之使，惡茯苓。</p>
<p>巴戟天　覆盆為之使，惡朝生、雷丸、丹參。</p>
<p>石南草　五加皮為之使。</p>
<p>女宛　畏滷咸。</p>
<p>地榆　得發良，惡麥門冬。</p>
<p>五加皮　遠志為之使，畏蛇皮、玄參。</p>
<p>澤蘭　防己為之使。</p>
<p>紫參　畏辛夷。</p>
<p>雚菌　得酒良，畏雞子。</p>
<p>雷丸　荔實、厚朴為之使，惡葛根。</p>
<p>貫眾　雚菌為之使。</p>
<p>狼牙　蕪荑為之使，惡地榆、棗肌。</p>
<p>藜蘆　黃連為之使，反細辛、芍藥、五參，惡大黃。</p>
<p>䕡茹　甘草為之使，惡麥門冬。</p>
<p>白蘞　代赭為之使，反烏頭。</p>
<p>白芨　紫石英為之使，惡理石、杏核仁、李子。</p>
<p>占斯　解狼毒毒。</p>
<p>蜚蠊　得烏頭良，惡麻黃。</p>
<p>淫羊藿　薯蕷為之使。</p>
<p>虎掌　蜀漆為之使，惡莽草。</p>
<p>欒花　決明為之使。</p>
<p>蕈草　礬石為之使。</p>
<p>藎草　畏鼠婦。</p>
<p>恆山　畏玉札。</p>
<p>夏枯草　土瓜為之使。</p>
<p>戈共　畏玉札、蜚蠊。</p>
<p>溲疏　漏蘆為之使。</p>

<h2>蟲獸上品</h2>
<p>龍骨　得人參、牛黃良，畏石膏。</p>
<p>龍角　畏乾漆、蜀椒、理石。</p>
<p>牛黃　人參為之使，惡龍骨、地黃、龍膽、蜚蠊，畏牛膝。</p>
<p>蠟蜜　惡芫花、齊蛤。</p>
<p>蜂子　畏黃芩、芍藥、牡蠣。</p>
<p>白膠　得火良，畏大黃。</p>
<p>阿膠　得火良，惡大黃。</p>
<p>牡蠣　貝母為之使，得甘草、牛膝、遠志、蛇床良，惡麻黃、茱萸、辛夷。</p>

<h2>蟲獸中品</h2>
<p>羖羊角　菟絲子為之使。</p>
<p>犀角　松脂為之使，惡雚菌、雷丸。</p>
<p>鹿茸　馬勃為之使。</p>
<p>鹿角　杜仲為之使。</p>
<p>伏翼　莧實、雲實為之使。</p>
<p>蝟皮　得酒良，畏桔梗、麥門冬。</p>
<p>蜥蜴　惡硫黃、斑蝥、蕪荑。</p>
<p>露蜂房　惡乾薑、丹參、黃芩、芍藥、牡蠣。</p>
<p>桑螵蛸　得龍骨治泄精，畏旋覆花。</p>
<p>䗪蟲　畏皂莢、菖蒲。</p>
<p>蠐螬　蜚虻為之使，惡附子。</p>
<p>海蛤　蜀漆為之使，畏狗膽、甘遂、芫花。</p>
<p>龜甲　惡沙參、蜚蠊。</p>
<p>鱉甲　惡礬石。</p>
<p>鮀甲　蜀漆為之使，畏狗膽、甘遂、芫花。</p>
<p>烏賊魚骨　惡白蘞、白芨。</p>
<p>蟹　殺莨菪毒。</p>
<p>白馬莖　得火良。</p>

<h2>蟲獸下品</h2>
<p>麋脂　畏大黃。</p>
<p>蛇蛻　畏磁石及酒，火熬之良。</p>
<p>蜣螂　畏羊角、石膏。</p>
<p>地膽　惡甘草。</p>
<p>馬刀　得水良。</p>
<p>天鼠屎　惡白蘞、白薇。</p>
<p>斑蝥　馬刀為之使，畏巴豆、丹參、空青，惡膚青，通草。</p>
<p>果上　大棗　殺烏頭毒。</p>
<p>果下　杏核　得火良，惡黃耆、黃芩、葛根、胡粉，畏蘘草，解錫毒。</p>
<p>菜上　冬葵子，黃芩為之使。</p>
<p>葵根　解蜀椒毒。</p>
<p>米食上　麻蕡　麻子　畏牡蠣、白薇，惡茯苓。</p>
<p>米食中　大豆黃卷　惡五參、龍膽，得前胡、烏喙、杏仁、牡蠣良，殺烏頭毒。</p>
<p>大麥　食蜜為之使。</p>
<p>豉　殺六畜胎子毒。</p>
<p>上一百四十一種，有相制使，其餘皆無。</p>
<p>立冬之日，菊、卷柏先生時，為陽起石、桑螵蛸，凡十物使。主二百草為之長。</p>
<p>立春之日，木蘭、夜干先生，為茈胡、半夏使。主頭痛四十五節。</p>
<p>立夏之日，蜚蠊先生，為人參、茯苓使。主腹中七節，保神守中。</p>
<p>立至之日，豕首、茱萸先生，為牡蠣、烏喙使。主四肢三十二節。</p>
<p>立秋之日，白芷、防風先生，為細辛、蜀椒使。主胸背廿四節。</p>
<p>上此五條，出《藥對》中，義旨淵深，非世所究，雖莫可遵用，而是主統領之本，故亦載之也。</p>

<h1>玉石三品</h1>

<h2>上品</h2>

<h3>玉屑</h3>
<p>味甘，平，無毒。主除胃中熱、喘息、煩滿，止渴，屑如麻豆服之。久服輕身長年。生藍田，採無時。（惡鹿角。）</p>
<p>此云玉屑，亦是以玉為屑，非應別一種物也。《仙經》服珏玉，有搗如米粒，乃以苦酒輩，消令如泥，亦有合為漿者。凡服玉，皆不得用已成器物，及塚中玉璞也。好玉出藍田，及南陽徐善亭部界中，日南、盧容水中，外國於闐、疏勒諸處皆善。《仙方》名玉為玄真，潔白如豬膏，叩之鳴者，是真也。其比類甚多相似，宜精別之。所以燕石入笥，卞氏長號也。（《新修》三頁，《大觀》卷三，《政和》八一頁）</p>

<h3>玉泉</h3>
<p>味甘，平，無毒。主治五臟百病，柔筋強骨，安魂魄，長肌肉，益氣，利血脈，治婦人帶下十二病，除氣癃，明耳目。久服耐寒暑，不飢渴，不老神仙，輕身長年。人臨死服五斤，死三年色不變。一名玉札，生藍田山谷，採無時。（畏款冬花。）</p>
<p>藍田在長安東南，舊出美玉，此當是玉之精華，白者質色明澈，可消之為水，故名玉泉。今人無復的識者，惟通呼為玉爾。張華又云：服玉用藍田珏玉白色者，此物平常服之，則應神仙。有人臨死服五斤，死經三年，其色不變。古來發塚見屍如生者，其身腹內外，無不大有金玉。漢制，王公葬，皆用珠襦玉匣，是使不朽故也。煉服之法，亦應依《仙經》服玉法，水屑隨宜，雖曰性平，而服玉者亦多乃發熱，如寒食散狀。金玉既天地重寶，不比余石，若未深解節度，勿輕用之。（《新修》三頁，《大觀》卷三，《政和》八二頁）</p>

<h3>丹砂</h3>
<p>味甘，微寒，無毒。主治身體五臟百病，養精神，安魂魄，益氣，明目，通血脈，止煩滿，消渴，益精神，悅澤人面，殺精魅邪惡鬼，除中惡、腹痛、毒氣、疥瘻、諸瘡。久服通神明不老，輕身神仙，能化為汞，作末名真朱，光色如雲母，可析者良。生涪陵山谷，採無時。（惡磁石，畏鹹水。）</p>
<p>案此化為汞及名真朱者，即是今硃砂也。世醫皆別取武都仇池雄黃夾雌黃者，名為丹砂。方家亦往往俱用，此為謬矣。涪陵是涪州，接巴郡南，今無復採者。乃出武陵，西川諸蠻夷中，皆通屬巴地，故謂之巴沙。《仙經》亦用越沙，即出廣州臨漳者，此二處並好，惟須光明瑩澈為佳。如雲母片者，謂雲母沙。如樗蒲子、紫石英形者，謂馬齒沙，亦好。如大小豆及大塊圓滑者，謂豆沙。細末碎者，謂末沙。此二種粗，不入藥用，但可畫用爾。採沙皆鑿坎入數丈許。雖同出一郡縣，亦有好惡。地有水井，勝火井也。煉餌之法，備載《仙方》，最為長生之寶。（《新修》四頁，《大觀》卷三，《政和》七九頁）</p>

<h3>水銀</h3>
<p>味辛，寒，有毒。主治疥瘙，痂瘍，白禿，殺皮膚中蟲蝨，墮胎，除熱。以敷男子陰，陰消無氣。殺金、銀、銅、錫毒，熔化還復為丹。久服神仙，不死。一名汞。生涪陵平土，出於丹砂。（畏磁石。）</p>
<p>今水銀有生熟。此云生涪陵平土者，是出硃砂腹中，亦別出沙地，皆青白色，最勝。出於丹砂者，是今燒粗末硃砂所得，色小白濁，不及生者。甚能消金、銀，使成泥，人以鍍物是也。還復為丹，事出《仙經》。酒和日曝，服之長生。燒時飛著釜上灰，名汞粉，世呼為水銀灰，最能去蝨。（《新修》四○頁，《大觀》卷四，《政和》一○七頁）</p>

<h3>空青</h3>
<p>味甘、酸，寒、大寒，無毒。主治青盲、耳聾，明目，利九竅，通血脈，養精神，益肝氣，治目赤痛，去膚翳，止淚出，利水道，下乳汁，通關節，破堅積。久服輕身，延年不老，令人不忘，志高、神仙。能化銅、鐵、鉛、錫作金。生益州山谷及越西山有銅處。銅精熏則生空青，其腹中空。三月中旬採，亦無時。</p>
<p>越西屬益州。今出銅官者，色最鮮深，出始興者弗如，益州諸郡無復有，恐久不採之故也。涼州西平郡有空青山，亦甚多。今空青俱圓實如鐵珠，無空復者，皆鑿土石中取之。又以合丹成，則化鉛為金矣。諸石藥中，惟此最貴。醫方乃稀用之，而多充畫也，殊為可惜。（《新修》六頁，《大觀》卷三，《政和》九○頁）</p>

<h3>曾青</h3>
<p>味酸，小寒，無毒。主治目痛，止淚出，風痹，利關節，通九竅，破症堅、積聚，養肝膽，除寒熱，殺白蟲，治頭風、腦中寒，止煩渴，補不足，盛陰氣。久服輕身不老。能化金、銅。生蜀中山谷及越西，採無時。（畏菟絲子。）</p>
<p>此說與空青同山，療體亦相似。今銅官更無曾青，惟出始興。形累累如黃連相綴，色理小類空青，甚難得而貴，《仙經》少用之。化金之法，事同空青。（《新修》八頁，《大觀》卷三，《政和》九一頁）</p>

<h3>白青</h3>
<p>味甘、酸、咸，平，無毒。主明目，利九竅，耳聾，心下邪氣，令人吐，殺諸毒，三蟲。久服通神明，輕身，延年不老。可消為銅劍，闢五兵。生豫章山谷。採無時。</p>
<p>此醫方不復用，市人亦無賣者，惟《仙經》三十六水方中時有須處。銅劍之法，具在九元子術中。（《新修》九頁，《大觀》卷三，《政和》九四頁）</p>

<h3>扁青</h3>
<p>味甘，平，無毒。主治目痛，明目，折跌癰腫，金創不瘳，破積聚，解毒氣，利精神，去寒熱風痹，及丈夫莖中百病，益精。久服輕身，不老。生朱崖山谷武都、朱提，採無時。《仙經》世方都無用者。朱崖郡先屬交州，在南海中，晉代省之，朱提郡今屬寧州。（《新修》十頁，《大觀》卷三，《政和》九六頁）</p>

<h3>石膽</h3>
<p>味酸、辛，寒，有毒。主明目，目痛，金創，諸癇痙，女子陰蝕痛，石淋，寒熱，崩中下血，諸邪毒氣，令人有子，散症積，咳逆上氣，及鼠瘻惡瘡。煉餌服之不老，久服增壽神仙。能化鐵為銅，成金銀。一名畢石，一名黑石，一名棋石，一名銅勒。生羌道山谷羌里句青山。二月庚子、辛丑日採。（水英為之使，畏牡桂、菌桂、芫花、辛夷、白薇）《仙經》有用此處，世方甚少，此藥殆絕。今人時有采者，其色青綠，狀如琉璃而有白紋，易破折。梁州、信都無復有，世用乃以青色礬石當之，殊無彷彿。《仙經》一名立制石。（《新修》一一頁，《大觀》卷三，《政和》八九頁）</p>

<h3>雲母</h3>
<p>味甘，平，無毒。主治身皮死肌，中風寒熱。如在車船上，除邪氣，安五臟，益子精，明目，下氣，堅肌，續絕，補中，療五勞七傷，虛損少氣，止痢。久服輕身，延年，悅澤不老，耐寒暑，志高神仙。一名云珠，色多赤。一名雲華，五色具。一名雲英，色多青。一名雲液，色多白。一名云砂，色青黃。一名磷石，色正白。生太山山谷齊、廬山，及琅琊北定山石間，二月採。（澤瀉為之使，畏鮀甲，反流水，惡徐長卿。）</p>
<p>案《仙經》雲母乃有八種：向日視之，色青白多黑者名雲母，色黃白多青名雲英，色青黃多赤名云珠，如冰露乍黃乍白名云砂，黃白皛皛名雲液，皎然純白明澈名磷石，此六種並好服，而各有時月；其黯黯純黑，有文斑斑如鐵者，名云膽，色雜黑而強肥者名地涿，此二種並不可服。煉之有法，惟宜精細；不爾，入腹大害人。今虛勞家丸散用之，並只搗篩，殊為未允。琅琊在彭城東北，青州亦有。今江東惟用盧山者為勝，以沙土養之，歲月生長。今煉之用礬石則柔爛，亦便是相畏之效。百草上露，乃勝東流水，亦用五月茅屋溜水。（《新修》一三頁，《大觀》卷三，《政和》八○頁）</p>

<h3>朴硝</h3>
<p>味苦、辛，寒、大寒，無毒。主治百病，除寒熱邪氣，逐六腑積聚，結固留癖，胃中食飲熱結，破留血，閉絕，停痰痞滿，推陳致新。能化七十二種石。煉餌服之，輕身，神仙。煉之白如銀，能寒能熱，能滑能澀，能辛，能苦，能咸能酸，入地千歲不變，色青白者佳，黃者傷人，赤者殺人。一名硝石樸。生益州山谷有鹹水之陽，採無時。畏麥句姜。</p>
<p>今出益州北部汶山郡、西川、蠶陵二縣界，生山崖上，色多青白，亦雜黑斑。世人擇取白軟者，以當硝石用之，當燒令汁沸出，狀如礬石也。《仙經》惟云硝石能化他石。今此亦云能化石，疑必相似，可試之。（《新修》一六頁，《大觀》卷三，《政和》八七頁）</p>

<h3>硝石</h3>
<p>味苦、辛，寒、大寒，無毒。主治五臟積熱，胃脹閉，滌去蓄結飲食，推陳致新，除邪氣，治五臟十二經脈中百二十疾，暴傷寒，腹中大熱，止煩滿消渴，利小便及瘻蝕瘡。煉之如膏。久服輕身。天地至神之物，能化成十二種石。一名芒硝，生益州山谷及武都、隴西、西羌，採無時。（螢火為之使，惡苦參、苦菜，畏女菀。）</p>
<p>治病亦與朴硝相似，《仙經》多用此消化諸石，今無正識別此者。頃來尋訪，猶云與朴硝同山，所以朴硝名硝石樸也，如此則非一種物。先時有人得一種物，其色理與朴硝大同小異，朏朏如握鹽雪不冰，強燒之，紫青煙起，仍成灰。不停沸如朴硝，云是真硝石也。此又云一名芒硝，今芒硝乃是練朴硝作之。與后皇甫說同，並未得核研其驗，須試效，當更證記爾。化硝石法，在三十六水方中。隴西屬秦州，在長安西羌中。今宕昌以北諸山有鹹土處皆有之。（《新修》一八頁，《大觀》卷三，《政和》八五頁）</p>

<h3>礬石</h3>
<p>味酸，寒，無毒。主治寒熱，泄痢，白沃，陰蝕，惡瘡，目痛，堅骨齒，除固熱在骨髓，去鼻中息肉。煉餌服之，輕身，不老增年。歧伯云：久服傷人骨。能使鐵為銅。一名羽涅，一名羽澤。生河西山谷，及隴西武都、石門，採無時。（甘草為之使，惡牡蠣。）</p>
<p>今出益州北部西川，從河西來。色青白，生者名馬齒礬。已練成絕白，蜀人又以當硝石名白礬。其黃黑者名雞屎礬，不入藥，惟堪鍍作以合熟銅。投苦酒中，塗鐵皆作銅色。外雖銅色，內質不變。《仙經》單餌之，丹方亦用。世中合藥，皆先火熬令沸燥，以治齒痛，多即壞齒，是傷骨之證，而云堅骨齒，誠為疑也。（《新修》二二頁，《大觀》卷三，《政和》八四頁）</p>

<h3>芒硝</h3>
<p>味辛、苦，大寒。主治五臟積聚，久熱、胃閉，除邪氣，破留血，腹中痰實結搏，通經脈，利大小便及月水，破五淋，推陳致新。生於朴硝。（石葦為之使，畏麥句姜。）</p>
<p>案《神農本經》無芒硝，只有硝石，名芒硝爾。後名醫別載此說，其治與硝石正同，疑此即是硝石。舊出寧州，黃白粒大，味極辛、苦。頃來寧州道斷都絕。今醫家多用煮練作者，色全白，粒細，而味不甚烈。此云生於朴硝，則作者亦好。又皇甫士安解散硝石大凡說云：「無朴硝可用硝石，生山之陰，鹽之膽也。取石脾與硝石，以水煮之，一斛得三斗，正白如雪，以水投中即消，故名硝石。其味苦，無毒。主消渴熱中，止煩滿，三月採於赤山。朴硝者，亦生山之陰，有鹽鹹苦之水，則朴硝生於其陽。其味苦無毒，其色黃白，主治熱、腹中飽脹，養胃消穀，去邪氣，亦得水而消，其療與硝石小異。」按如此說，是取芒硝合煮，更成為真硝石，但不知石脾復是何物？本草乃有石脾、石肺，人無識者，皇甫既是安定人，又明醫藥，或當詳。練之以朴硝作芒硝者，但以暖湯淋朴硝，取汁清澄煮之減半，出著木盆中，經宿即成，狀如白英石，皆六道也，作之忌雜人臨視。今益州人復煉礬石作硝石，絕柔白，而味猶是礬石爾。孔氏解散方又云：熬煉硝石令沸定汁盡。如此，硝石猶是有汁也。今仙家須之，能化他石，乃用於理第一。（《新修》二○頁，《大觀》卷三，《政和》八六頁）</p>

<h3>滑石</h3>
<p>味甘，寒、大寒，無毒。主治身熱，泄澼，女子乳難，癃閉，利小便，蕩胃中積聚寒熱，益精氣，通九竅六腑津液，去留結，止渴，令人利中。久服輕身，耐飢，長年。一名液石，一名共石，一名脫石，一名畨石。生赭陽山谷，及太山之陰，或掖北白山，或卷山，採無時。（石葦為之使，惡曾青。）</p>
<p>滑石色正白，《仙經》用之以為泥。又有冷石，小青黃，性並冷利，亦能熨油汙衣物。今出湘州、始安郡諸處。初取軟如泥，久漸堅強，人多以作塚中明器物，並散熱人用之，不正入方藥。赭陽縣先屬南陽，漢哀帝置，明《本經》所注郡縣，必是後漢時也。掖縣屬青州東萊，卷縣屬司州榮陽。（《新修》二三頁，《大觀》卷三，《政和》八八頁）</p>

<h3>紫石英</h3>
<p>味甘、辛，溫，無毒。主治心腹咳逆邪氣，補不足；女子風寒在子宮，絕孕十年無子；治上氣心腹痛，寒熱邪氣結氣，補心氣不足；定驚悸，安魂魄，填下焦，止消渴，除胃中久寒，散癰腫，令人悅澤。久服溫中，輕身延年。生太山山谷。採無時。（長石為之使，得茯苓、人參、芍藥共治心中結氣；得天雄、菖蒲共治霍亂。畏扁青、附子，不欲鮀甲、黃連、麥句姜。）</p>
<p>今第一用太山石，色重澈，下有根。次出雹零山，亦好。又有南城石，無根。又有青綿石，色亦重黑，不明澈。又有林邑石，腹裡必有一物如眼。吳興石四面才有紫色，無光澤。會稽諸暨石，形色如石榴子。先時並雜用，今丸散家採擇，惟太山最勝，余處者，可作丸酒餌。《仙經》不正用，而為世方所重也。（《新修》二五頁，《大觀》卷三，《政和》九二頁）</p>

<h3>白石英</h3>
<p>味甘、辛，微溫，無毒。主治消渴，陰痿不足，咳逆，胸膈間久寒，益氣，除風濕痹，治肺痿，下氣，利小便，補五臟，通日月光。久服輕身長年，耐寒熱。生華陰山谷，及太山，大如指，長二、三寸，六面如削，白澈有光。其黃端白稜名黃石英，赤端名赤石英，青端名青石英，黑端名黑石英。二月採，亦無時。（惡馬目毒公。）</p>
<p>今醫家用新安所出，極細長白澈者；壽陽八公山多大者，不正用之。《仙經》大小並有用，惟須精白無瑕雜者。如此說，則大者為佳。其四色英，今不復用。（《新修》二八頁，《大觀》卷三，《政和》九二頁）</p>

<h3>青石、赤石、黃石、白石、黑石脂等</h3>
<p>味甘，平。主治黃疸，泄痢，腸澼膿血，陰蝕，下血赤白，邪氣，癰腫，疽，痔，惡瘡，頭瘍，疥瘙。久服補髓，益氣，肥健，不飢，輕身，延年。五石脂各隨五色補五臟。生南山之陽山谷中。</p>
<p><u>青石脂</u></p>
<p>味酸，平，無毒。主養肝膽氣，明目，治黃疸，泄痢，腸澼，女子帶下百病，及疽痔，惡瘡。久服補髓，益氣，不飢，延年。生齊區山及海崖，採無時。</p>
<p><u>赤石脂</u></p>
<p>味甘、酸、辛，大溫，無毒。主養心氣，明目，益精，治腹痛，泄澼，下痢赤白，小便利，及癰疽瘡痔，女子崩中漏下，產難，胞衣不出。久服補髓，好顏色，益智，不飢，輕身，延年。生濟南、射陽及太山之陰，採無時。（惡大黃，畏芫花。）</p>
<p><u>黃石脂</u></p>
<p>味苦，平，無毒。主養脾氣，安五臟，調中，大人小兒泄痢腸澼，下膿血，去白蟲，除黃疸、癰疽蟲。久服輕身延年。生嵩山，色如鶯雛，採無時。曾青為之使，惡細辛，畏蜚蠊。</p>
<p><u>白石脂</u></p>
<p>味甘、酸，平，無毒。主治養肺氣，厚腸，補骨髓，治五臟驚悸不足，心下煩，止腹痛，下水，小腸澼熱溏，便膿血，女子崩中，漏下，赤白沃，排癰疽瘡痔。久服安心，不飢，輕身，長年。生太山之陰，採無時。得厚朴並米汁飲，止便膿。燕屎為之使，惡松脂，畏黃芩。</p>
<p><u>黑石脂</u></p>
<p>味鹹，平，無毒。主治養腎氣，強陰，主陰蝕瘡，止腸澼泄痢，治口瘡咽痛。久服益氣，不飢，延年。一名石涅，一名石墨。出穎川陽城，採無時。</p>
<p>此五石脂如《本經》，治體亦相似。《別錄》各條，所以具載，今世用赤石、白石二脂爾。《仙經》亦用白石脂，以塗丹釜。好者出吳郡，猶與赤石脂同源。赤石脂多赤而色好，惟可斷下，不入五石散用。好者亦出武陵、建平、義陽。今五石散皆用義陽者，出䟾縣界東八十里，狀如豚腦，色鮮紅可愛，隨採隨復而生，不能斷痢，而不用之。餘三色脂有，而無正用，黑石脂乃可畫用爾。（《新修》二八、三○、三一頁，《大觀》卷三，《政和》九三、九四頁）</p>

<h3>太一禹餘糧</h3>
<p>味甘，平，無毒。主治咳逆上氣，癥瘕，血閉，漏下，除邪氣。肢節不利，大飽絕力身重。久服耐寒暑，不飢，輕身，飛行千里，神仙。一名石腦。生太山山谷。九月採。（杜仲為之使，畏貝母、菖蒲、鐵落。）</p>
<p>今人惟總呼為太一禹餘糧，自專是禹餘糧爾，無復識太一者，然治體亦相似，《仙經》多用之，四鎮丸亦總名太一禹餘糧。（《新修》三三頁，《大觀》卷三，《政和》九一頁）</p>

<h3>禹餘糧</h3>
<p>味甘，寒、平，無毒。主治咳逆，寒熱，煩滿，下利赤白，血閉，癥瘕，大熱。治小腹痛結煩疼。練餌服之，不飢，輕身，延年。一名白餘糧。生東海池澤，及山島中或池澤中。</p>
<p>今多出東陽，形如鵝鴨卵，外有殼重疊，中有黃細末如蒲黃，無沙者為佳。近年茅山鑿地大得之，極精好。乃有紫華靡靡。《仙經》服食用之。南人又呼平澤中有一種藤，葉如菝葜，根作塊有節，似菝葜而色赤，根形似薯蕷，謂為禹餘糧。言昔禹行山乏食，採此以充糧，而棄其餘，此云白餘糧也，生池澤復有彷彿。或疑今石者，即是太一也。張華云：池多蓼者，必有餘糧，今廬江閒便是也。適有人於銅官採空青於石坎，大得黃赤色石，極似今之餘糧，而色過赤好，疑此是太一也。彼人呼為雌黃，試塗物，正如雄黃色爾。（《新修》三四頁，《大觀》卷三，《政和》九一頁）</p>

<h2>中品</h2>

<h3>金屑</h3>
<p>味辛，平，有毒。主鎮精神，堅骨髓，通利五臟；除邪毒氣，服之神仙。生益州，採無時。</p>
<p>金之所生，處處皆有，梁、益、寧三州及建晉多有，出水沙中，作屑，謂之生金。辟惡而有毒，不煉服之殺人。建、晉亦有金沙，出石中，燒熔鼓鑄為碢，雖被火亦未熟，猶須更煉。又高麗、扶南及西域外國成器，金皆煉熟可服。《仙經》以醢、蜜及豬肪、牡荊、酒輩煉餌柔軟，服之神仙。亦以合水銀作丹砂外，醫方都無用，當是猶慮其毒害故也。《仙方》名金為太真。（《新修》三八頁，《大觀》卷四，《政和》一○九頁）</p>

<h3>銀屑</h3>
<p>味辛，平，有毒。主治安五臟，定心神，止驚悸，除邪氣，久服輕身長年。生永昌。採無時。</p>
<p>銀所出處，亦與金同，但皆是生石中耳。煉餌法亦相似。今醫方合鎮心丸用之，不可正服爾。為屑當以水銀磨令消也。永昌本屬益州。今屬寧州，絕遠不復賓附。《仙經》又有服煉法，此當無正主治，故不為《本草》所載。古者名金為黃金，銀為白金，銅為赤金。今銅有生熟，煉熟者柔赤，而本草並無用。今銅青及大錢皆入方用，並是生銅，應在下品之例也。（《新修》三九頁，《大觀》卷四，《政和》一一○頁）</p>

<h3>雄黃</h3>
<p>味苦、甘，平，寒、大溫，有毒。主治寒熱，鼠瘻，惡瘡，疽，痔，死肌。治疥蟲，䘌瘡，目痛，鼻中息肉，及絕筋，破骨，百節中大風，積聚，癖氣，中惡，腹痛，鬼疰，殺精物，惡鬼，邪氣，百蟲，毒腫，勝五兵，殺諸蛇虺毒，解藜蘆毒，悅澤人面。煉食之，輕身，神仙。餌服之，皆飛入人腦中，勝鬼神，延年益壽，保中不飢。得銅可作金。一名黃食石。生武都山谷、敦煌山之陽，採無時。</p>
<p>煉服雄黃法，皆在《仙經》中，以銅為金，亦出《黃白朮》中。晉末以來，氐羌中紛擾，此物絕不復通，人間時有三、五兩，其價如金。合丸皆用石門、始興石黃之好者爾。始以齊初梁州互市微有所得，將至都下，余最先見於使人陳典簽處，撿獲見十餘片，伊輩不識此物是何等，見有挾雌黃，或謂是丹砂，吾示語並更屬覓，於是漸漸而來，好者作雞冠色，不臭而堅實。若黯黑及虛軟者不好也。武都、氐羌是為仇池。宕昌亦有，與仇池正同而小劣。敦煌在涼州西數千里，所出者未嘗得來，江東不知，當復云何？此藥最要，無所不入也。（《新修》四一頁，《大觀》卷四，《政和》一○一頁）</p>

<h3>雌黃</h3>
<p>味辛、甘，平，大寒，有毒。主治惡瘡，頭禿，痂疥，殺毒蟲蝨，身癢，邪氣，諸毒。蝕鼻中息肉，下部䘌瘡，身面白駁，散皮膚死肌，及恍惚邪氣，殺蜂蛇毒。煉之。久服輕身，增年不老，令人腦滿。生武都山谷，與雄黃同山生。其陰山有金，金精熏則生雌黃，採無時。</p>
<p>今雌黃出武都仇池者，謂為武都仇池黃，色小赤。出扶南林邑者，謂崑崙黃，色如金，而似雲母甲錯，畫家所重。依此言，既有雌雄之名，又同山之陰陽，於合藥便當以武都為勝，用之既稀，又賤於崑崙。《仙經》無單服法，唯以合丹砂、雄黃共飛煉為丹耳。金精是雌黃，銅精是空青，而服空青反勝於雌黃，其意難了也。（《新修》四三頁，《大觀》卷四，《政和》一○三頁）</p>

<h3>石鐘乳</h3>
<p>味甘，溫，無毒。主治咳逆上氣，明目，益精，安五臟，通百節，利九竅。下乳汁，益氣，補虛損，治腳弱疼冷，下焦傷竭，強陰。久服延年益壽，好顏色，不老，令人有子。不煉服之，令人淋。一名公乳，一名蘆石，一名夏石。生少室山谷及太山，採無時。（蛇床為之使，惡牡丹、玄石、牡蒙，畏紫石英、蘘草。）</p>
<p>第一齣始興，而江陵及東境名山石洞，亦皆有之。惟通中輕薄如鵝翎管，碎之如爪甲，中無雁齒，光明者為善。長挺乃有一二尺者。色黃，以苦酒洗刷則白。《仙經》用之少。而世方所重，亦甚貴。（《新修》一五頁，《大觀》卷三，《政和》八三頁）</p>

<h3>殷孽</h3>
<p>味辛，溫，無毒。主治爛傷，瘀血，泄痢，寒熱，鼠瘻，癥瘕，結氣，腳冷疼弱。一名姜石，鍾乳根也。生趙國山谷，又梁山及南海，採無時。（惡朮、防己。）</p>
<p>趙國屬冀州，此即今人所呼孔公孽，大如牛羊角，長一、二尺左右，亦出始興。（《新修》四四頁，《大觀》卷四，《政和》一一三頁）</p>

<h3>孔公孽</h3>
<p>味辛，溫，無毒。主治傷食不化，邪結氣，惡瘡，疽，瘻痔，利九竅，下乳汁。治男子陰瘡，女子陰蝕，及傷食病，恆欲眠睡。一名通石，殷孽根也，青黃色。生梁山山谷。（木蘭為之使，惡細辛。）</p>
<p>梁山屬馮翊郡，此即今鍾乳床也，亦出始興，皆大塊折破之。凡鍾乳之類，三種同一體，從石室上汁溜積久盤結者，為鍾乳床，即此孔公孽也。其次長小巃嵸者，為殷孽，今人呼為孔公孽。殷孽復溜，輕好者為鍾乳。雖同一類，而療體為異，貴賤懸殊。此二孽不堪丸散，人皆搗末酒漬飲之，治腳弱。其前諸治，恐宜水煮為湯也。案今三種同根，而所生各異處，當是隨其土地為勝爾。（《新修》四五頁，《大觀》卷四，《政和》一一三頁）</p>

<h3>石腦</h3>
<p>味甘，溫，無毒。主治風寒虛損，腰腳疼痹，安五臟，益氣。一名石飴餅。生名山土石中，採無時。</p>
<p>此石亦鍾乳之類，形如曾青而白色黑斑，軟脆易破，今茅山東及西平山並有，鑿土堪取之。世方不見用，《仙經》有劉君導仙散用之。又《真誥》云：李整採服，治風痹虛損，而得長生也。（《新修》四六頁，《大觀》卷四，《政和》一一五頁）</p>

<h3>石硫黃</h3>
<p>味酸，溫、大熱，有毒。主治婦人陰蝕，疽，痔，惡血，堅筋骨，除頭禿。治心腹積聚，邪氣冷癖在脅，咳逆上氣，腳冷疼弱無力，及鼻衄，惡瘡，下部䘌瘡，止血，殺疥蟲。能化金、銀、銅、鐵奇物。生東海牧羊山谷中，及太山、河西山，礬石液也。</p>
<p>東海郡屬北徐州，而箕山亦有。今第一齣扶南林邑，色如鵝子初出殼，名崑崙黃。次出外國，從蜀中來，色深而煌煌。世方用之治腳弱及痼冷甚良。《仙經》頗用之。所化奇物，並是《黃白朮》及合丹法。此云礬石液，今南方則無礬石，恐不必爾。（《新修》四七頁，《大觀》卷四，《政和》一○二頁）</p>

<h3>磁石</h3>
<p>味辛，咸，寒，無毒。主治周痹風濕，肢節中痛，不可持物，洗洗酸痟，除大熱，煩滿及耳聾。養腎臟，強骨氣，益精，除煩，通關節，消癰腫鼠瘻，頸核喉痛，小兒驚癇，煉水飲之。亦令人有子。一名玄石，一名處石。生大山川穀及慈山山陰，有鐵處則生其陽，採無時。（柴胡為之使，殺鐵毒，惡牡丹、莽草，畏黃石脂。）</p>
<p>今南方亦有，其好者，能懸吸針，虛連三、四、五為佳，殺鐵物毒，消金。《仙經》、《丹方》、《黃白朮》中多用也。（《新修》五三頁，《大觀》卷四，《政和》一一一頁）</p>

<h3>凝水石</h3>
<p>味辛、甘，寒、大寒，無毒。主治身熱，腹中積聚邪氣，皮中如火燒爛，煩滿，水飲之。除時氣熱盛，五臟伏熱，胃中熱，煩滿，口渴，水腫，少腹痹。久服不飢。一名白水石，一名寒水石，一名淩水石，色如雲母，可折者良，鹽之精也。生常山山谷，又中水縣及邯鄲。（解巴豆毒，畏地榆。）</p>
<p>常山即恆山，屬幷州。中水縣屬河閒郡。邯鄲即是趙郡，並屬冀州城。此處地皆鹹鹵，故云鹽精，而碎之亦似朴硝也。此石末置水中，夏月能為冰者佳。（《新修》五○頁，《大觀》卷四，《政和》一一二頁）</p>

<h3>石膏</h3>
<p>味辛、甘，微寒、大寒，無毒。主治中風寒熱，心下逆氣驚喘。口乾舌焦，不能息，腹中堅痛，除邪鬼，產乳，金瘡。除時氣，頭痛，身熱，三焦大熱，皮膚熱，腸胃中膈熱，解肌發汗，止消渴，煩逆，腹脹，暴氣喘息，咽熱，亦可作浴湯。一名細石，細理白澤者良，黃者令人淋。生齊山山谷及齊廬山、魯蒙山，採無時。（雞子為之使，惡莽草、毒公。）二郡之山，即青州、徐州也。今出錢塘縣獄地中，雨後時時自出，取之皆方如棋子，白澈最佳。比難得，皆用靈隱山者。彭城者亦好。近道多有而大塊，用之不及彼土。《仙經》不須此。（《新修》五一頁，《大觀》卷四，《政和》一○八頁）</p>

<h3>陽起石</h3>
<p>味鹹，微溫，無毒。主治崩中，漏下，破子藏中血，癥瘕結氣，寒熱，腹痛，無子，陰陽痿不合，補不足。治男子莖頭寒，陰下濕癢，去臭汗，消水腫。久服不飢，令人有子。一名白石，一名石生，一名羊起石，雲母根也。生齊山山谷及琅琊或云山、陽起山，採無時。（桑螵蛸為之使，惡澤瀉、菌桂、雷丸、蛇蛻皮，畏菟絲子。）</p>
<p>此所出即與雲母同，而甚似雲母，但厚實耳。今用乃出益州，與礬石同處，色小黃黑即礬石。雲母根未知何者是？世用乃希。《仙經》亦服之。（《新修》四八頁，《大觀》卷四，《政和》一一二頁）</p>

<h3>玄石</h3>
<p>味鹹，溫，無毒。主治大人小兒驚癇，女子絕孕，少腹寒痛，少精、身重。服之令人有子。一名玄水石，一名處石。生太山之陽，山陰有銅。銅者雌，玄石者雄。（惡松脂、柏子、菌桂。）</p>
<p>《本經》磁石，一名玄石。《別錄》各一種。今案其一名處石，名既同，治體又相似，而寒溫銅鐵及畏惡有異。世中既不復用，無識其形者，不知與磁石相類否？（《新修》五四頁，《大觀》卷四，《政和》一一二頁）</p>

<h3>理石</h3>
<p>味辛、甘，寒、大寒，無毒。主治身熱，利胃，解煩，益精，明目，破積聚，去三蟲。除榮衛中去來大熱，結熱，解煩毒，止消渴，及中風痿痹。一名立制石，一名肌石，如石膏，順理而細。生漢中山谷及盧山，採無時。（滑石為之使，畏麻黃。）</p>
<p>漢中屬梁州，盧山屬青州。今出寧州。世用亦希，《仙經》時須，亦呼為長理石。石膽一名立制石，今此又名立制，疑必相亂類。（《新修》五五頁，《大觀》卷四，《政和》一一六頁）</p>

<h3>長石</h3>
<p>味辛、苦，寒，無毒。主治身熱，胃中結氣，四肢寒厥，利小便，通血脈。明目，去翳眇，去三蟲，殺蠱毒。止消渴，下氣，除脅肋肺間邪氣。久服不飢。一名方石，一名土石，一名直石。理如馬齒，方而潤澤，玉色。生長子山谷及太山、臨淄，採無時。</p>
<p>長子縣屬上黨郡，臨淄縣屬青州。世方及《仙經》並無用此者也。（《新修》五六頁，《大觀》卷四，《政和》一一七頁）</p>

<h3>綠青</h3>
<p>味酸，寒，無毒。主益氣，治鼽鼻，止泄痢。生山之陰穴中，色青白。</p>
<p>此即用畫綠色者，亦出空青中，相帶挾。今畫工呼為碧青，而呼空青作綠青，正反矣。（《新修》八頁，《大觀》卷三，《政和》九五頁）</p>
<p><u>鐵落</u></p>
<p>味辛、甘，平，無毒。主治風熱，惡瘡，瘍疽瘡痂，疥氣在皮膚中。除胸膈中熱氣余，食不下，心煩，去黑子。一名鐵液，可以染皂。生牧羊平澤及祊城，或析城，採無時。（《新修》五七頁，《大觀》卷四，《政和》一一五頁）</p>
<p><u>鐵</u></p>
<p>主治堅肌耐痛。（《新修》五八頁，《大觀》卷四，《政和》一一五頁）</p>

<h3>生鐵</h3>
<p>微寒。主治下部及脫肛。（《新修》五八頁，《大觀》卷四，《政和》一一五頁）</p>

<h3>鋼鐵</h3>
<p>味甘，平，無毒。主治金瘡，煩滿熱中，胸膈中氣塞，食不化。一名跳鐵。（《新修》五八頁，《大觀》卷四，《政和》一一五頁）</p>
<p><u>鐵精</u></p>
<p>平，微溫。主明目，化銅。治驚悸，定心氣，小兒風癇，除頹，脫肛。</p>
<p>鐵落，是染皂鐵漿。生鐵，是不被鑐、槍、釜之類。鋼鐵，是雜煉生鐮，作刀、鉘者。鐵精，出鍛灶中，如塵紫色，輕者為佳，亦以摩瑩銅器用也。（《新修》五八頁，《大觀》卷四，《政和》一一四頁）</p>

<h3>鉛丹</h3>
<p>味辛，微寒。主治咳逆，胃反，驚癇，癲疾，除熱，下氣。止小便利，除毒熱臍攣，金瘡溢血。煉化還成九光。久服通神明。生蜀郡平澤。一名鉛華，生於鉛。</p>
<p>即今熬鉛所作黃丹畫用者，世方亦稀用，唯《仙經》塗丹釜所須此。云化成九光者，當為九光丹以為釜耳，無別變煉法。（《新修》七五頁，《大觀》卷五，《政和》一二六頁）</p>

<h2>下品</h2>

<h3>青琅玕</h3>
<p>味辛，平，無毒。主治身癢，火瘡，癰傷，白禿，疥瘙，死肌。浸淫在皮膚中，煮煉服之，起陰氣，可化為丹。一名石珠，一名青珠。生蜀郡平澤。採無時。（殺錫毒，得水銀良，畏烏雞骨。）</p>
<p>此即《蜀都賦》所稱青珠、黃環者也。黃環乃是草，苟取名類，而種族為乖。琅玕也是崑山上樹名，又《九真經》中太丹名也。此石今亦無用，唯以治手足逆臚耳。化丹之事，未的見其術。（《新修》六六頁，《大觀》卷五，《政和》一三二頁）</p>

<h3>膚青</h3>
<p>味辛、咸，平，無毒。主治蠱毒、毒蛇、菜肉諸毒，惡瘡。不可久服。令人瘦。一名推青，一名推石。生益州川穀。</p>
<p>世方及《仙經》並無用此者，亦相與不復識之。（《新修》五七頁，《大觀》卷四，《政和》一一七頁）</p>

<h3>礜石</h3>
<p>味辛，甘，大熱，生溫、熟寒，有毒。主治寒熱，鼠瘻，蝕瘡，死肌，風痹，腹中堅癖，邪氣，除熱。明目，下氣，除膈中熱，止消渴，益肝氣，破積聚，痼冷腹痛，去鼻中息肉。久服令人筋攣。火煉百日，服一刀圭。不煉服，則殺人及百獸。一名青分石，一名立制石，一名固羊石，一名白礜石，一名大白石，一名澤乳，一名食鹽。生漢中山谷及少室，採無時。（得火良，棘針為之使，惡毒公、鶩屎、虎掌、細辛，畏水也。）</p>
<p>今蜀漢亦有，而好者出南康南野溪，及彭城界中、洛陽城南⿰⿱魚炎鳥，常取少室。生礜石納水中，令水不冰，如此則生亦大熱。今以黃土泥苞，炭火燒之，一日一夕則解碎，可用，治冷結為良。丹方及黃白朮皆多用此，善能柔金。又湘東新寧縣及零陵皆有白礜石。（《新修》六七頁，《大觀》卷五，《政和》一二四頁）</p>

<h3>方解石</h3>
<p>味苦、辛、大寒，無毒。主治胸中留熱、結氣，黃疸，通血脈，去蠱毒。一名黃石。生方山，採無時。（惡巴豆。）</p>
<p>案《本經》長石一名方石，治體亦相似，疑是此也。（《新修》七○頁，《大觀》卷五，《政和》一三五頁）</p>

<h3>蒼石</h3>
<p>味甘，平，有毒。主治寒熱，下氣，瘻蝕，殺飛禽鼠。生西城，採無時。</p>
<p>世中不復用。莫識其狀。（《新修》七○頁，《大觀》卷五，《政和》一三六頁）</p>

<h3>土陰</h3>
<p>孽，味鹹，無毒。主治婦人陰蝕，大熱，干痂。生高山崖上之陰，色白如脂，採無時。此猶似鍾乳、孔公孽之類，故亦有孽名，但在崖上耳，今時有之，但不復採用耳。（《新修》七一頁，《大觀》卷五，《政和》一三四頁）</p>

<h3>代赭</h3>
<p>味苦　甘，寒，無毒。主治鬼疰，賊風，蠱毒，殺精物惡鬼，腹中毒邪氣，女子赤沃漏下。帶下百病，產難，胞衣不出，墮胎，養血氣，除五臟血脈中熱、血痹、血瘀，大人小兒驚氣入腹及陰痿不起。一名須丸（出姑幕者名須丸，出代郡者名代赭。）一名血師。生齊國山谷，赤紅青色，如雞冠有澤，染爪甲不渝者良，採無時。（畏天雄。）</p>
<p>舊說云是代郡城門下土。江東久絕，頃魏國所獻，猶是彼間赤土耳，非復真物，此於世用乃疏，而為丹方之要，並與戎鹽、滷咸皆是急須。（《新修》七一頁，《大觀》卷五，《政和》一二八頁）</p>

<h3>滷咸</h3>
<p>味苦、咸，寒，無毒。主治大熱，消渴，狂煩，除邪及吐下蠱毒，柔肌膚。去五臟腸胃留熱，結氣，心下堅，食已嘔逆，喘滿，明目，目痛。生河東鹽池。云是煎鹽釜下凝滓。（《新修》七二頁，《大觀》卷五，《政和》一三○頁）</p>

<h3>戎鹽</h3>
<p>主明目，目痛，益氣，堅肌骨，去毒蟲。味鹹，寒，無毒。治心腹痛，溺血，吐血，齒舌血出。一名胡鹽。生胡鹽山，及西羌北地，及酒泉福祿城東南角，北海青，南海赤。十月採。</p>
<p>今世中不復見滷咸，唯魏國所獻虜鹽，即是河東大鹽，形如結冰圓強，味鹹、苦，夏月小潤液。虜中鹽乃有九種：白鹽，食鹽，常食者；黑鹽，治腹脹氣滿；胡鹽，治耳聾目痛；柔鹽，治馬脊瘡；又有赤鹽、駁鹽、臭鹽、馬齒鹽四種，並不入食。馬齒即大鹽，黑鹽疑是滷咸，柔鹽疑是戎鹽，而此戎鹽又名胡鹽，兼治眼痛，二、三相亂。今戎鹽虜中甚有，從涼州來，芮芮河南使及北部胡客從敦煌來，亦得之，自是稀少爾。其形作塊片，或如雞鴨卵，或如菱米，色紫白，味不甚咸，口嘗氣臭，正如毈雞子臭者言是真。又河南鹽池泥中，自有凝鹽如石片，打破皆方，青黑色，善治馬脊瘡，又疑此或是。鹽雖多種，而戎鹽、滷咸最為要用。又巴東朐䏰縣北岸大有鹽井，鹽水自凝生粥子鹽，方一、二寸，中央突張如傘形，亦有方如石膏、博棋者。李云戎鹽味苦、臭，是海潮水澆山石。經久鹽凝著石取之。北海者青，南海者紫赤。又云滷咸即是人煮鹽釜底凝強鹽滓，如此二說並未詳。（《新修》七三頁，《大觀》卷五，《政和》一二九頁）</p>

<h3>大鹽</h3>
<p>令人吐。生邯鄲及河東池澤。味甘、咸，寒，無毒。主治腸胃結熱，喘逆，吐胸中病。（漏蘆為之使。）（《新修》七三頁，《大觀》卷五，《政和》一三○頁）</p>

<h3>特生礜石</h3>
<p>味甘，溫，有毒。主明目，利耳，腹內絕寒，破堅結及鼠瘻，殺百蟲惡獸，久服延年。一名蒼礜石，一名礜石，一名鼠毒。生西城，採無時。（火煉之良，畏水。）</p>
<p>舊云鸛巢中者最佳，鸛恆入水冷，故取以壅卵令熱。今不可得。唯用出漢中者，其外形紫赤色，內白如霜，中央有臼，形狀如齒者佳。《大散方》云：出荊州新城郡防陵縣，練白色為好。用之亦先以黃土包燒之一日，亦可內斧孔中燒之，合玉壺諸丸多用此。《仙經》不云特生，則止是前白礜石耳。（《新修》六十八頁，《大觀》卷五，《政和》一三四頁）</p>

<h3>白堊</h3>
<p>味苦、辛，溫，無毒。主治女子寒熱，癥瘕，月閉，積聚，陰腫痛，漏下。無子。止泄痢。不可久服，傷五臟，令人羸瘦。一名白善。生邯鄲山谷，採無時。</p>
<p>此即今畫用者，甚多而賤，世方亦希，《仙經》不須也。（《新修》七五頁，《大觀》卷五，《政和》一三二頁）</p>

<h3>粉錫</h3>
<p>味辛，寒，無毒。主治伏屍，毒螫，殺三蟲。去鱉瘕，治惡瘡，墮胎，止小便利。一名解錫。</p>
<p>即今化鉛所作胡粉也。其有金色者，治屍蟲彌良，而謂之粉錫，事與經乖。（《新修》七六頁，《大觀》卷五，《政和》一二七頁）</p>

<h3>錫銅鏡鼻</h3>
<p>主治女子血閉，癥瘕，伏腸，絕孕，及伏屍邪氣。生桂陽山谷。</p>
<p>此物與胡粉異類，而今共條。當以其非正成具一藥，故以附見錫品中也。古無純以銅作鏡者，皆用錫雜之。《別錄》用銅鏡鼻，即是今破古銅鏡鼻爾，用之當燒令赤納酒中飲之。若置醯中出入百過，亦可搗也。鉛與錫，《本經》云生桂陽。今乃出臨賀，臨賀猶是分桂陽所置。鉛與錫雖相似，而入用大異。（《新修》七六頁，《大觀》卷五，《政和》一二八頁）</p>

<h3>銅弩牙</h3>
<p>主治婦人產難，血閉，月水不通，陰陽隔塞。</p>
<p>此即今人所用射者耳，取燒赤納酒中，飲汁，亦以添之，得古者彌勝，制鏤多巧也。（《新修》七七頁，《大觀》卷五，《政和》一三三頁）</p>

<h3>金牙</h3>
<p>味鹹，無毒。主治鬼疰、毒蠱、諸疰。生蜀郡，如金色者良。</p>
<p>今出蜀漢，似粗金，而大小方皆如棋子。又有銅牙亦相似，但外色黑，內色小淺，不入藥用。金牙唯以合酒、散及五疰丸，余方不甚須此也。（《新修》七七頁，《大觀》卷五，《政和》一三三頁）</p>

<h3>石灰</h3>
<p>味辛，溫。主治疽瘍，疥瘙，熱氣，惡瘡，癩疾，死肌，墮眉，殺痔蟲，去黑子息肉。治髓骨疽。一名惡灰，一名希灰。生中山川穀。</p>
<p>中山屬代郡。今近山生石，青白色，作灶燒竟，以水沃之，則熱蒸而解末矣。性至烈，人以度酒飲之，則腹痛下痢，治金瘡亦甚良。世名石堊。古今多以構塚，用捍水而闢蟲。故古塚中水，以洗諸惡瘡，皆即瘥也。（《新修》七八頁，《大觀》卷五，《政和》一二三頁）</p>

<h3>冬灰</h3>
<p>味辛，微溫。主治黑子，去疣，息肉，疽蝕，疥瘙。一名藜灰，生方谷川澤。</p>
<p>此即今浣衣黃灰耳，燒諸蒿藜積聚煉作之，性烈，又荻灰尤烈。欲消黑痣疣贅，取此三種灰水和蒸以點之即去，不可廣用，爛人皮肉。（《新修》七九頁，《大觀》卷五，《政和》一三二頁）</p>

<h3>鍛灶灰</h3>
<p>主治癥瘕堅積，去邪惡氣。</p>
<p>此即今鍛鐵灶中灰爾，兼得鐵力。以治暴症水有效。二車丸用之。（《新修》七九頁，《大觀》卷五，《政和》一三四頁）</p>

<h3>伏龍肝</h3>
<p>味辛，微溫。主治婦人崩中，吐下血，止咳逆，止血，消癰腫毒氣。</p>
<p>此灶中對釜月下黃土也，取搗篩合葫塗癰甚效。以灶有神，故號為伏龍肝，並亦迂隱其名耳。今人又用廣州鹽城屑，以治漏血瘀血，亦是近月之土，兼得火燒之義也。（《新修》七九頁，《大觀》卷五，《政和》一二二頁）</p>

<h3>東壁土</h3>
<p>主治下部䘌瘡，脫肛。</p>
<p>此屋之東壁上土耳，當取東壁之東邊，謂恆先見日光，刮取用之。亦治小兒風臍，又可除油汙衣書，勝石灰、滑石。（《新修》八○頁，《大觀》卷五，《政和》一二七頁）</p>

<h3>半天河</h3>
<p>微寒。主治鬼疰，狂，邪氣，惡毒。</p>
<p>此竹籬頭水也，及空樹中水皆可飲，並洗諸瘡用之。（《大觀》卷五，《政和》一三一頁）</p>

<h3>地漿</h3>
<p>寒。主解中毒煩悶。</p>
<p>此掘地作坎，以水沃其中，攪令濁，俄頃取之，以解中諸毒。山中有毒菌，人不識，煮食之，無不死。又楓樹菌，食之令人笑不止，惟飲土漿皆瘥，余藥不能救矣。（《大觀》卷五，《政和》一三一頁）</p>

<h1>草木上品</h1>

<h2>青芝</h2>
<p>味酸，平。主明目，補肝氣，安精魂，仁恕。久食輕身，不老延年，神仙。一名龍芝，生太山。（《大觀》卷六，《政和》一六八頁）</p>

<h2>赤芝</h2>
<p>味苦，平。主治胸中結，益心氣，補中，增智慧，不忘。久食輕身，不老延年，神仙。一名丹芝。生霍山。</p>
<p>南嶽本是衡山，漢武帝始以小霍山代之，非正也，此則應生衡山也。（《大觀》卷六，《政和》一六八頁）</p>

<h2>黃芝</h2>
<p>味甘，平。主治心腹五邪，益脾氣，安神，忠信和樂。久食輕身，不老延年，神仙。一名金芝。生嵩山。（《大觀》卷六，《政和》一六八頁）</p>

<h2>白芝</h2>
<p>味辛，平。主治咳逆上氣，益肺氣，通利口鼻，強志意，勇悍，安魄。久食輕身，不老延年，神仙。一名玉芝，生華山。（《大觀》卷六，《政和》一六八頁）</p>

<h2>黑芝</h2>
<p>味鹹，平。主治癃，利水道，益腎氣，通九竅，聰察。久食輕身，不老延年，神仙。</p>
<p>一名玄芝。生恆山。（《大觀》卷六，《政和》一六八頁）</p>

<h2>紫芝</h2>
<p>味甘，溫。主治耳聾，利關節，保神，益精氣，堅筋骨，好顏色。久服輕身，不老延年，神仙。一名木芝。生高夏山谷。六芝皆無毒，六月、八月採。（薯蕷為之使，得發良，得麻子仁、白瓜子、牡桂共益人，惡恆山，畏扁青、茵陳蒿。）</p>
<p>案郡縣無高夏名，恐是山名爾。此六芝皆仙草之類，世所稀見，族種甚多，形色環異，並載《芝草圖》中。今世所用紫芝，此是朽樹木株上所生，狀如木檽，名為紫芝，蓋止治痔，而不宜以合諸補丸藥也。凡得芝草，便正爾食之，無餘節度，故皆不云服法也。（《大觀》卷六，《政和》一六八頁）</p>

<h2>赤箭</h2>
<p>味辛，溫。主殺鬼精物，蠱毒，惡氣，消癰腫，下肢滿疝，下血。久服益氣力，長陰肥健，輕身增年。一名離母，一名鬼督郵。生陳倉、川穀、雍州及太山少室。三月、四月、八月採根，曝乾。</p>
<p>陳倉屬雍州扶風郡。案此草亦是芝類。云莖赤如箭桿，葉生其端。根如人足，又云如芋，有十二子為衛。有風不動，無風自搖。如此，亦非世所見，而徐長卿亦名鬼督郵。又復有鬼箭，莖有羽，其治並相似，而益人乖異，恐並非此赤箭。（《大觀》卷六，《政和》一六六頁）</p>

<h2>龍眼</h2>
<p>味甘，平，無毒。主治五臟邪氣，安志厭食，除蟲去毒。久服強魂魄，聰察，輕身，不老，通神明。一名益智。其大者似檳榔。生南海山谷。</p>
<p>廣州別有龍眼，似荔枝而小，非益智，恐彼人別名，今者為益智耳。食之並利人。（《新修》一二四頁，《大觀》卷十三，《政和》三三○頁）</p>

<h2>豬苓</h2>
<p>味甘、苦，平，無毒。主治痎瘧，解毒，闢蠱疰不祥，利水道。久服輕身，耐老。</p>
<p>一名猳豬屎。生衡山山谷，及濟陰冤朐。二月、八月採，陰乾。</p>
<p>今湘州、衡山無有，此道不通，皆從寧州來。舊云是楓樹苓，其皮至黑，作塊似豬屎，故以名之，肉白而實者佳。用之削去黑皮乃秤之，比年殊難得耳。（《新修》一二六頁，《大觀》卷十三，《政和》三二八頁）</p>

<h2>茯苓</h2>
<p>味甘，平，無毒。主治胸脅逆氣，憂恚，驚邪恐悸，心下結痛，寒熱，煩滿，咳逆，止口焦舌乾，利小便。止消渴唾，大腹淋瀝，膈中痰水，水腫淋結，開胸腑，調臟氣，伐腎邪，長陰，益氣力，保神守中。久服安魂魄，養神，不飢，延年。一名茯菟。其有抱根者，名茯神。茯神，味甘，平。主闢不祥，治風眩、風虛，五勞、七傷，口乾，止驚悸，多恚怒，善忘，開心益智，安魂魄，養精神。生太山山谷大松下。二月、八月採，陰乾。（馬間為之使。案藥名無馬間，或是馬莖，聲相近故也。得甘草、防風、芍藥、紫石英、麥門冬共治五臟。惡白蘞。畏牡蒙、地榆、雄黃、秦膠、龜甲。）</p>
<p>今出郁州，彼土人乃故斫松作之，形多小，虛赤不佳。自然成者，大如三、四升器，外皮黑細皺，內堅白，形如鳥獸龜鱉者，良。又復時燥則不水。作丸散者，皆先煮之兩三沸，乃切，曝乾。白色者補，赤色者利，世用甚多。《仙經》服食，亦為至要。云其通神而致靈，和魂而練魄，明竅而益肌，厚腸而開心，調營而理胃，上品仙藥也。善能斷谷不肌。為藥無朽蛀。吾嘗掘地得昔人所埋一塊，計應卅許年，而色理無異，明其貞全不朽矣。其有銜松根對度者，為茯神，是其次茯苓後結一塊也。仙方唯雲茯苓，而無茯神，為治既同，用之亦應無嫌。（《新修》八七頁，《大觀》卷十二，《政和》二九六頁）</p>

<h2>琥珀</h2>
<p>味甘，平，無毒。主安五臟，定魂魄，殺精魅邪鬼，消瘀血，通五淋。生永昌。</p>
<p>舊說云是松脂淪入地，千年所化，今燒之亦作鬆氣。世有琥珀中有一蜂，形色如生。《博物志》又云燒蜂巢所作，恐非實。此或當蜂為松脂所黏，因墜地淪沒耳。有煮毈雞子及青魚枕作者，並非真，唯以拾芥為驗。世中多帶之辟惡。刮屑服，治瘀血至驗。《仙經》無正用，惟曲晨丹所須，以赤者為勝。今並從外國來，而出茯苓處永無有。不知出琥珀處，復有茯苓以否？（《新修》八八頁，《大觀》卷十二，《政和》二九七頁）</p>

<h2>松脂</h2>
<p>味苦、甘，溫，無毒。主治癰疽，惡瘡，頭瘍，白禿，疥瘙，風氣，安五臟，除熱。</p>
<p>胃中伏熱，咽乾，消渴，及風痹死肌。煉之令白。其赤者主惡風痹。久服輕身，不老延年。一名松膏，一名松肪。生大山山谷，六月採。松實，味苦，無毒，溫。主風痹，寒氣，虛羸、少氣，補不足。九月採，陰乾。松葉，味苦，溫。主風濕痹瘡氣，生毛髮，安五臟，守中，不飢、延年。松節，溫。主百節久風、風虛，腳痹、疼痛。松根白皮，主辟穀不飢。採煉松脂法，並在服食方中，以桑灰汁若酒煮輒，納寒水中數十過，白滑則可用。其有自流出者，乃勝於鑿樹及煮膏也。其實不可多得，唯葉止是斷谷所宜爾。細切如粟，以水及面飲服之。亦有陰乾搗為屑、丸服者。人患惡病，服此無不瘥。比來苦腳弱人，釀松節酒，亦皆愈。松柏皆有脂潤，又凌冬不凋，理為佳物，但人多輕忽近易之耳。（《新修》九○頁，《大觀》卷十二，《政和》二九一頁）</p>

<h2>柏實</h2>
<p>味甘，平，無毒。主治驚悸，安五臟，益氣，除風濕痹。治恍惚、虛損，呼吸歷節，腰中重痛，益血，止汗。久服令人潤澤美色，耳目聰明，不飢，不老，輕身，延年。生太山山谷。柏葉尤良。柏葉，味苦，微溫，無毒。主治吐血，衄血，痢血，崩中，赤白，輕身益氣，令人耐風寒，去濕痹，止飢。四時各依方面採，陰乾。柏白皮，主火灼，爛瘡，長毛髮。（牡蠣、桂、瓜子為之使，惡菊花、羊蹄、諸石及曲。）</p>
<p>柏葉、實亦為服食所重，煉餌別有法。柏處處有，當以太山為佳，並忌取塚墓上也。雖四時俱有，而秋夏為好。其脂亦入用。此云惡曲，人有以釀酒無妨，恐酒米相和，異單用也。）（《新修》九二頁，《大觀》卷十二，《政和》二九五頁）</p>

<h2>天門冬</h2>
<p>味苦、甘，平、大寒，無毒。主治諸暴風濕偏痹，強骨髓，殺三蟲，去伏屍。保定肺氣，去寒熱，養肌膚，益氣力，利小便，冷而能補。久服輕身，益氣，延年，不飢。一名顛勒。生奉高山谷。二月、三月、七月、八月採根，曝乾。（垣衣、地黃為之使，畏曾青。）</p>
<p>奉高，太山下縣名也。今處處有，以高地大根味甘者為好。張華《博物志》云：天門冬逆捋有逆刺。若葉滑者名絺休，一名顛棘。可以浣縑，素白如絨。今越人名為浣草。擘其根，溫湯中挼之，以浣衣勝灰。此非門冬相似爾。案如此說，今人所採，皆是有刺者，本名顛勒，亦粗相似，以浣垢衣則淨。《桐君藥錄》又云：葉有刺，蔓生，五月花白，十月實黑，根連數十枚。如此殊相亂，而不復更有門冬，恐門冬自一種，不即是浣草耶？又有百部，根亦相類，但苗異爾。門冬蒸剝去皮，食之甚甘美，止飢。雖曝乾，猶脂潤，難搗。必須薄切，曝於日中，或火烘之也。世人呼苗為棘刺，煮作飲乃宜人，而終非真棘刺爾。服天門冬，禁食鯉魚。（《大觀》卷六，《政和》一四七頁）</p>

<h2>麥門冬</h2>
<p>味甘，平、微寒，無毒。主治心腹結氣，傷中，傷飽，胃絡脈絕，羸瘦。短氣。身重，目黃，心下支滿，虛勞客熱，口乾燥渴，止嘔吐，愈痿蹶，強陰益精，消穀調中，保神，定肺氣，安五臟，令人肥健，美顏色，有子。久服輕身，不老，不飢。秦名羊韭，齊名愛韭，楚名馬韭，越名羊蓍，一名禹葭，一名禹餘糧。葉如韭，冬夏長生。生凾谷川谷及堤阪肥土石間久廢處。二月、三月、八月、十月採，陰乾。（地黃、車前為之使，惡款冬、苦瓠，畏苦參、青蘘。）</p>
<p>凾谷，即秦關。而門冬異於羊韭之名矣。處處有，以四月採。冬月作實如青珠，根似穬，故謂門冬，以肥大者為好。用之湯澤抽去心，不爾令人煩，斷谷家為要。二門冬潤時並重，既燥即輕，一斤減四、五兩爾。（《大觀》卷六，《政和》一五六頁）</p>

<h2>術</h2>
<p>味苦、甘，溫，無毒。主治風寒濕痹，死肌，痙，疸，止汗，除熱，消食。主大風在身面，風眩頭痛，目淚出，消痰水，逐皮間風水結腫，除心下急滿，及霍亂、吐下不止，利腰臍間血，益津液，暖胃，消穀，嗜食。作煎餌。久服輕身，延年，不飢。一名山薊，一名山姜，一名山連。生鄭山山谷、漢中、南鄭。二月、三月、八月、九月採根，曝乾。（防風、地榆為之使。）</p>
<p>鄭山，即南鄭也。今處處有。以蔣山、白山、茅山者為勝。十一月、十二月、正月、二月採好，多脂膏而甘。《仙經》云：亦能除惡氣，弭災疹。丸散煎餌並有法。其苗又可作飲，甚香美，去水。術乃有兩種：白朮葉大有毛而作椏，根甜而少膏，可作丸散用；赤朮葉細無椏，根小苦而多膏，可作煎用。昔劉涓子挼取其精而丸之，名守中金丸，可以長生。東境術大而無氣烈，不任用。今市人賣者，皆以米粉塗令白，非自然，用時宜刮去之。（《大觀》卷六，《政和》一五一頁）</p>

<h2>女葳，葳蕤</h2>
<p>味甘，平，無毒。主治中風暴熱，不能動搖，跌筋結肉，諸不足。心腹結氣，虛熱、濕毒，腰痛，莖中寒，及目痛眥爛淚出。久服去面黑䵟，好顏色，潤澤，輕身，不老。一名熒，一名地節，一名玉竹，一名馬薰。生太山山谷及丘陵。立春後採，陰乾。（畏滷咸。）</p>
<p>案《本經》有女葳無葳蕤。《別錄》無女葳有葳蕤，而為用正同。疑女葳即葳蕤也，惟名異爾。今處處有，其根似黃精而小異。服食家亦用之。今市人別用一種物，根形狀如續斷莖，味至苦，乃言是女青根，出荊州。今治下痢方，多用女葳，而此都無止泄之說，疑必非也。葳蕤又主理諸石，人服石不調和者，煮汁飲之。（《大觀》卷六，《政和》一五四頁）</p>

<h2>黃精</h2>
<p>味甘，平，無毒。主補中益氣，除風濕，安五臟。久服輕身，延年，不飢。一名重樓，一名菟竹，一名雞格，一名救窮，一名鹿竹。生山谷，二月採根，陰乾。</p>
<p>今處處有。二月始生。一枝多葉，葉狀似竹而短，根似葳蕤。葳蕤根如荻根及菖蒲，概節而平直；黃精根如鬼臼、黃連，大節而不平。雖燥，並柔軟有脂潤。世方無用此，而為《仙經》所貴。根、葉、花、實皆可餌服，酒散隨宜，具在斷谷方中。黃精葉乃與鉤吻相似，惟莖不紫、花不黃為異，而人多惑之。其類乃殊，遂致死生之反，亦為奇事。（《大觀》卷六，《政和》一四二頁）</p>

<h2>乾地黃</h2>
<p>味甘、苦，寒，無毒。主治折跌，絕筋，傷中，逐血痹，填骨髓，長肌肉。作湯除寒熱，積聚，除痹。主男子五勞七傷，女子傷中，胞漏，下血，破惡血，溺血，利大小腸，去胃中宿食，飽力斷絕，補五臟內傷不足，通血脈，益氣力，利耳目。生者尤良。生地黃，大寒。主婦人崩中血不止，及產後血上薄心悶絕，傷身胎動下血，胎不落；墮墜，踠折，瘀血，留血，衄鼻，吐血，皆搗飲之。久服輕身，不老。一名地髓，一名苄，一名芑。生咸陽川澤黃土地者佳。二月、八月採根，陰乾。（得麥門冬、清酒良，惡貝母，畏蕪荑。）</p>
<p>咸陽即長安也。生渭城者乃有子實，實如小麥。淮南七精散用之。中間以彭城乾地黃最好，次歷陽，今用江寧板橋者為勝。作乾者有法，搗汁和蒸，殊用工意；而此直云陰乾，色味乃不相似，更恐以蒸作為失乎？大貴時乃取牛膝、葳蕤作之，人不能別。《仙經》亦服食，要用其華；又善生根，亦主耳暴聾、重聽。乾者黏濕，作丸散用，須烈日曝之，既燥則斤兩大減，一斤才得十兩散耳，用之宜加量也。（《大觀》卷六，《政和》一四九頁）</p>

<h2>菖蒲</h2>
<p>味辛，溫，無毒。主治風寒濕痹，咳逆上氣，開心孔，補五臟，通九竅，明耳目，出音聲。主耳聾，癰瘡，溫腸胃，止小便利，四肢濕痹，不得屈伸，小兒溫瘧，身積熱不解，可作浴湯。久服輕身，聰耳明目，不忘，不迷惑，延年，益心智，高志不老。一名菖陽。生上洛池澤及蜀郡嚴道。一寸九節者良。露根不可用。五月、十二月採根，陰乾。（秦皮、秦艽為之使，惡地膽、麻黃。）</p>
<p>上洛郡屬梁州，嚴道縣在蜀郡。今乃處處有，生石磧上。概節為好。在下濕地，大根者名昌陽，止主風濕，不堪服食。此藥甚去蟲並蚤蝨，而今都不言之。真菖蒲葉有脊，一如劍刃，四月、五月亦作小釐花也。東間溪側又有名溪蓀者，根形氣色極似石上菖蒲，而葉正如蒲，無脊。世人多呼此為石上菖蒲者，謬矣。此止主咳逆，亦斷蚤蝨爾，不入服御用。《詩》詠：「多雲蘭蓀」，正謂此也。（《大觀》卷六，《政和》一四三頁）</p>

<h2>遠志</h2>
<p>味苦，溫，無毒。主治咳逆傷中，補不足，除邪氣，利九竅，益智慧，耳目聰明，不忘，強志，倍力。利丈夫，定心氣，止驚悸，益精，去心下膈氣，皮膚中熱，面目黃。久服輕身，不老，好顏色，延年。葉名小草，主益精，補陰氣，止虛損，夢泄。一名棘菀，一名葽繞，一名細草。生太山及宛朐川穀。四月採根、葉，陰乾。（得茯苓、冬葵子、龍骨良，殺天雄、附子毒，畏真珠、藜蘆、蜚蠊、齊蛤。）</p>
<p>案藥名無齊蛤，恐是百合。宛朐縣屬袞州濟陰郡，今猶從彭城北蘭陵來。用之打去心取皮，今用一斤正得三兩皮爾，市者加量之，小草狀似麻黃而青，遠志亦入仙方藥用。（《大觀》卷六，《政和》一六三頁）</p>

<h2>澤瀉</h2>
<p>味甘、咸，寒，無毒。主治風寒濕痹，乳難，消水，養五臟，益氣力，肥健。補虛損五勞，除五臟痞滿，起陰氣，止泄精、消渴、淋瀝，逐膀胱三焦停水。久服耳目聰明，不飢，延年，輕身，面生光，能行水上。扁鵲云：多服病人眼。一名水瀉，一名及瀉，一名芒芋，一名鵠瀉。生汝南池澤。五月、六月、八月採根，陰乾。畏海蛤、文蛤。葉，味鹹，無毒。主大風，乳汁不出，產難，強陰氣。久服輕身。五月採。實，味甘，無毒。主風痹，消渴，益腎氣，強陰，補不足，除邪濕。久服面生光，令人無子。九月採。</p>
<p>汝南郡屬豫州。今近道亦有，不堪用。惟用漢中、南鄭、青、代，形大而長，尾間必有兩歧為好。此物易朽蠹，常須密藏之。葉狹長，叢生諸淺水中。《仙經》服食斷谷皆用之。亦云身輕，能步行水上。（《大觀》卷六，《政和》一六二頁）</p>

<h2>薯蕷</h2>
<p>味甘，溫、平，無毒。主治傷中，補虛羸，除寒熱邪氣，補中，益氣力，長肌肉。主頭面遊風，風頭目眩，下氣，止腰痛，補虛勞羸瘦，充五臟，除煩熱，強陰。久服耳目聰明，輕身，不飢，延年。一名山芋，秦楚名玉延，鄭越名土薯。生嵩山山谷。二月、八月採根，曝乾。（紫芝為之使，惡甘遂。）</p>
<p>今近道處處有，東山、南江皆多掘取食之以充糧。南康間最大而美，服食亦用之。（《大觀》卷六，《政和》一六○頁）</p>

<h2>菊花</h2>
<p>味苦、甘，平，無毒。主治風頭，頭眩，腫痛，目欲脫，淚出，皮膚死肌，惡風，濕痹。治腰痛去來陶陶，除胸中煩熱，安腸胃，利五脈，調四肢。久服利血氣，輕身，耐老，延年。一名節花。一名日精，一名女節，一名女花，一名女莖，一名更生，一名周盈，一名傅延年，一名陰成。生雍州川澤及田野。正月採根，三月採葉，五月採莖，九月採花，十一月採實，皆陰乾。（朮、枸杞根、桑根白皮為之使。）</p>
<p>菊有兩種：一種莖紫氣香而味甘，葉可作羹食者，為真；一種青莖而大，作蒿艾氣。味苦不堪食者，名苦薏，非真。其華正相似，唯以甘苦別之爾。南陽酈縣最多，今近道處處有，取種之便得。又有白菊，莖葉都相似，唯花白，五月取。亦主風眩，能令頭不白。《仙經》以菊為妙用，但難多得，宜常服之爾。（《大觀》卷六，《政和》一四四頁）</p>

<h2>甘草</h2>
<p>味甘，平，無毒。主治五臟六腑寒熱邪氣，堅筋骨，長肌肉，倍力，金瘡尰，解毒。溫中下氣，煩滿短氣，傷臟咳嗽，止渴，通經脈，利血氣，解百藥毒，為九土之精，安和七十二種石，一千二百種草。久服輕身，延年。一名密甘，一名美草，一名蜜草。一名蕗草。生河西川穀積沙山及上郡。二月、八月除日採根，曝乾，十日成。（朮、乾漆、苦參為之使，惡遠志，反大戟、芫花、甘遂、海藻四物。）</p>
<p>河西、上郡不復通市。今出蜀漢中，悉從汶山諸夷中來，赤皮、斷理，看之堅實者，是抱罕草，最佳。抱罕，羌地名。亦有火炙乾者，理多虛疏。又有如鯉魚腸者，被刀破，不復好。青州間亦有，不如。又有紫甘草，細而實，乏時可用。此草最為眾藥之主，經方少不用者，猶如香中有沉香也。國老即帝師之稱，雖非君，為君所宗，是以能安和草石而解諸毒也。（《大觀》卷六，《政和》一四八頁）</p>

<h2>人參</h2>
<p>味甘，微寒、微溫，無毒。主補五臟，安精神，定魂魄。止驚悸，除邪氣，明目。開心益智，治腸胃中冷，心腹鼓痛，胸脅逆滿，霍亂吐逆，調中，止消渴，通血脈，破堅積，令人不忘。久服輕身延年。一名人銜，一名鬼蓋，一名神草，一名人微，一名土精，一名血參。如人形者有神。生上黨山谷及遼東。二月、四月、八月上旬採根，竹刀刮，曝乾，無令見風。（茯苓為之使，惡溲疏，反藜蘆。）</p>
<p>上黨郡在冀州西南。今魏國所獻即是，形長而黃，狀如防風，多潤實而甘。世用不入服乃重百濟者，形細而堅白，氣味薄於上黨。次用高麗，高麗即是遼東。形大而虛軟，不及百濟。百濟今臣屬高麗，高麗所獻，兼有兩種，止應擇取之爾。實用並不及上黨者，其為藥切要，亦與甘草同功，而易蛀蚛。唯納器中密封頭，可經年不壞。人參生一莖直上，四、五葉相對生，花紫色。高麗人作人參贊曰：三椏五葉，背陽向陰。欲來求我，椵樹相尋。椵樹葉似桐甚大，陰廣，則多生陰地，採作甚有法。今近山亦有，但作之不好。（《大觀》卷六，《政和》一四五頁）</p>

<h2>石斛</h2>
<p>味甘，平，無毒。主治傷中，除痹，下氣，補五臟虛勞羸瘦，強陰。益精，補內絕不足，平胃氣，長肌肉，逐皮膚邪熱痱氣，腳膝疼冷痹弱。久服厚腸胃，輕身，延年，定志除驚。一名林蘭，一名禁生，一名杜蘭，一名石⿸尸气。生六安山谷水旁石上。七月、八月採莖，陰乾。（陸英為之使。惡凝水石、巴豆，畏殭蠶、雷丸。）</p>
<p>今用石斛，出始興。生石上，細實，桑灰湯沃之，色如金，形似蚱蜢髀者為佳。近道亦有，次宣城間。生櫟樹上者，名木斛。其莖形長大而色淺。六安屬廬江，今始安亦出木斛，至虛長，不入丸散，惟可為酒漬煮湯用爾。世方最以補虛，治腳膝。（《大觀》卷六，《政和》一六四頁）</p>

<h2>石龍芮</h2>
<p>味苦，平，無毒。主治風寒濕痹，心腹邪氣，利關節，止煩滿。平腎胃氣，補陰氣不足，失精，莖冷。久服輕身，明目，不老，令人皮膚光澤，有子。一名魯果能，一名地椹，一名石熊，一名彭根，一名天豆。生太山川澤石邊。五月五日採子，二月、八月採皮，陰乾。（大戟為之使，畏蛇蛻、吳茱萸。）</p>
<p>今出近道，子形粗，似蛇床子而扁，非真好者，人言是蓄菜子爾。東山石上所生，其葉芮芮短小，其子狀如葶藶，黃色而味小辛，此乃實是也。（《大觀》卷八，《政和》二○八頁）</p>

<h2>石龍芻</h2>
<p>味苦，微寒、微溫，無毒。主治心腹邪氣，小便不利，淋閉，風濕，鬼疰，惡毒。</p>
<p>補內虛不足，治痞滿，身無潤澤，出汗，除莖中熱痛，殺鬼疰惡毒氣。久服補虛羸，輕身，耳目聰明，延年。一名龍鬚，一名草續斷，一名龍珠，一名龍華，一名懸莞，一名草毒。九節多味者，良。生梁州山谷濕地。五月、七月採莖，曝乾。</p>
<p>莖青細相連，實赤。今出近道水石處，似東陽龍鬚以作席者，但多節爾。（《大觀》卷七，《政和》一九○頁）</p>

<h2>絡石</h2>
<p>味苦，溫、微寒，無毒。主治風熱，死肌，癰傷，口乾，舌焦，癰腫不消，喉舌腫不通，水漿不下。大驚入腹，除邪氣，養腎，主腰髖痛，堅筋骨，利關節。久服輕身，明目，潤澤，好顏色，不老延年，通神。一名石鯪，一名石蹉，一名略石，一名明石，一名領石，一名懸石。生太山川穀，或石山之陰，或高山岩石上，或生人間。正月採。（杜仲、牡丹為之使，惡鐵落，畏貝母、菖蒲。）</p>
<p>（不識此藥，仙世方法都無用者，或云是石類。既云或生人間，則非石，猶如石斛等，系石以為名爾。）（《大觀》卷七，《政和》一七六頁）</p>

<h2>千歲虆汁</h2>
<p>味甘，平，無毒。主補五臟，益氣，續筋骨，長肌肉，去諸痹。久服輕身不飢，耐老，通神明。一名虆蕪。生太山川穀。</p>
<p>作藤生，樹如葡萄，葉如鬼桃，蔓延木上，汁白。今世人方藥都不復識用此，《仙經》數處須之，而遠近道俗，咸不識此，非甚是異物，正是未研訪尋識之爾。（《大觀》卷七，《政和》一八七頁）</p>

<h2>木香</h2>
<p>味辛，溫，無毒。主治邪氣，闢毒疫溫鬼，強志，主淋露。治氣劣，肌中偏寒，主氣不足，消毒，殺鬼精物，溫瘧，蠱毒，行藥之精。久服不夢寤魘寐，輕身致神仙，一名蜜香。生永昌山谷。</p>
<p>此即青木香也。永昌不復貢，今皆從外國舶上來，乃云大秦國。以治毒腫，消惡氣，有驗。</p>
<p>今皆用合香，不入藥用。惟制蛀蟲丸用之，常能煮以沐浴，大佳爾。（《大觀》卷六，《政和》一六○頁）</p>

<h2>龍膽</h2>
<p>味苦，寒、大寒，無毒。主治骨間寒熱，驚癇，邪氣，續絕傷，定五臟，殺蠱毒。除胃中伏熱，時氣溫熱，熱泄下痢，去腸中小蟲，益肝膽氣，止驚惕。久服益智，不忘，輕身，耐老。一名陵遊。生齊朐山谷及宛朐，二月、八月、十一月、十二月採根，陰乾。（貫眾為之使，惡防葵、地黃。）</p>
<p>今出近道，吳興為勝。狀似牛膝，味甚苦，故以膽為名。（《大觀》卷六，《政和》一六三頁）</p>

<h2>牛膝</h2>
<p>（為君）</p>
<p>味苦、酸，平，無毒。主治寒濕痿痹，四肢拘攣，膝痛不可屈伸，逐血氣，傷熱火爛，墮胎。治傷中少氣，男子陰消，老人失溺，補中續絕，填骨髓，除腦中痛及腰脊痛，婦人月水不通，血結，益精，利陰氣，止發白。久服輕身耐老。一名百倍。生河內川穀及臨朐。二月、八月、十月採根，陰乾。（惡螢火、陸英、龜甲、畏白前。）</p>
<p>今出近道蔡州者，最長大柔潤，其莖有節，似牛膝，故以為名也。乃云有雌雄，雄者莖紫色而節大為勝爾。（《大觀》卷六，《政和》一五二頁）</p>

<h2>卷柏</h2>
<p>味辛、甘，溫、平、微寒，無毒。主治五臟邪氣，女子陰中寒熱痛，癥瘕，血閉，絕子。止咳逆，治脫肛，散淋結，頭中風眩，痿蹶，強陰益精。久服輕身，和顏色，令人好容體。一名萬歲，一名豹足，一名求股，一名交時。生常山山谷石間。五月、七月採，陰乾。</p>
<p>今出近道。叢生石土上，細葉似柏，卷屈狀如雞足，青黃色。用之，去下近石有沙土處。（《大觀》卷六，《政和》一六八頁）</p>

<h2>菌桂</h2>
<p>味辛，溫，無毒。主治百疾，養精神，和顏色，為諸藥先聘通使。久服輕身，不老，面生光華媚好，常如童子。生交址、桂林山谷岩崖間。無骨，正圓如竹，生桂林山谷。立秋採。交址屬交州，桂林屬廣州，而《蜀都賦》云：菌桂臨崖。今世中不見正圓如竹者，惟嫩枝破捲成圓，猶依桂用，恐非真菌桂也。《仙經》乃有用菌桂，云三重者良，則判非今桂矣，必當別是一物，應更研訪。（《新修》九三頁，《大觀》卷十二，《政和》二九○頁）</p>

<h2>牡桂</h2>
<p>味辛，溫，無毒。主治上氣咳逆，結氣，喉痹，吐吸。心痛，脅風，脅痛，溫筋通脈，止煩出汗，利關節，補中益氣。久服通神，輕身，不老。生南海山谷。</p>
<p>南海郡即是廣州。今世用牡桂，狀似桂而扁廣殊薄，皮色黃，脂肉甚少，氣如木蘭，味亦類桂，不知當是別樹，為復猶是桂生，有老宿者爾，亦所未究。（《新修》九四頁，《大觀》卷十二，《政和》二九○頁）</p>

<h2>桂</h2>
<p>味甘、辛，大熱，有毒。主溫中，利肝肺氣。心腹寒熱，冷疾，霍亂。轉筋，頭痛，腰痛，出汗，止煩，止唾，咳嗽，鼻齆，能墮胎，堅骨節，通血脈，理疏不足，宣導百藥，無所畏。久服神仙，不老。生桂陽。二月、七、八月、十月採皮，陰乾。（得人參、麥門冬、甘草、大黃、黃芩調中益氣，得柴胡、紫石英、乾地黃治吐逆。）</p>
<p>案《本經》唯有菌桂、牡桂，而無此桂，用體大同小異，今世用便有三種，以半卷多脂者單名桂，入藥最多，所用悉與前說相應。《仙經》乃並有三種桂，常服食，以蔥涕合和雲母蒸化為水者，正是此種爾。今出廣州湛惠為好，湘州、始興、桂陽縣即是小桂，亦有，而不如廣州者，交州、桂州者形段小，多脂肉，亦好。《經》云：「桂葉如柏葉，澤黑，皮黃心赤。」齊武帝時，湘州送桂樹，以植芳林苑中，今東山有山桂皮，氣粗相類，而葉乖異，亦能凌冬，恐或是牡桂，詩人多呼丹桂，正謂皮赤爾。北方今重此，每食輒須之。蓋《禮》所云薑桂以為芬芳也。（《新修》九六頁，《大觀》卷十二，《政和》二八九頁）</p>

<h2>杜仲</h2>
<p>味辛、甘，平、溫，無毒。主治腰脊痛，補中，益精氣，堅筋骨，強志，除陰下癢濕，小便餘瀝。腳中痠疼痛，不欲踐地。久服輕身，耐老。一名思仙，一名思仲，一名木綿。生上虞山谷又上黨及漢中。二月、五月、六月、九月採皮，陰乾。（畏蛇蛻皮、玄參。）</p>
<p>上虞在豫州，虞、號之虞，非會稽上虞縣也。今用出建平、宜都者，狀如厚朴，折之多白絲為佳。用之薄削去上甲皮橫理，切令絲斷也。（《新修》九八頁，《大觀》卷十二，《政和》三○五頁）</p>

<h2>乾漆</h2>
<p>味辛，溫，無毒、有毒。主治絕傷，補中，續筋骨，填髓腦，安五臟。五緩六急，風寒濕痹，治咳嗽，消瘀血，痞結，腰痛，女子疝瘕，利小腸，去蛔蟲。生漆：去長蟲。久服輕身，耐老。生漢中川穀。夏至後採，干之。（半夏為之使，畏雞子，今又忌油脂。）</p>
<p>今梁州漆最勝，益州亦有，廣州漆性急易燥。其諸處漆桶上蓋里，自然有乾者，狀如蜂房，孔孔隔者為佳。生漆毒烈，人以雞子白和服之，去蟲。猶有齧腸胃者，畏漆人乃致死。外氣亦能使身肉瘡腫，自別有治法。仙方用蟹消之為水，煉服長生。（《新修》九九頁，《大觀》卷十二，《政和》三○一頁）</p>

<h2>細辛</h2>
<p>味辛，溫，無毒。主治咳逆，頭痛，腦動，百節拘攣，風濕痹痛，死肌。溫中，下氣，破痰，利水道，開胸中，除喉痹，齆鼻，風癇、癲疾，下乳結，汗不出，血不行，安五臟，益肝膽，通精氣。久服明目，利九竅，輕身，長年。一名小辛。生華陰山谷。二月、八月採根，陰乾。（曾青、桑根為之使，得當歸、芍藥、白芷、芎藭、牡丹、藁本、甘草共治婦人，得決明、鯉魚膽、青羊肝共治目痛。惡狼毒、山茱萸、黃耆，畏硝石、滑石，反藜蘆。）</p>
<p>今用東陽臨海者，形段乃好，而辛烈不及華陰、高麗者。用之去其頭節。人患口臭者，含之多效，最能除痰明目也。（《大觀》卷六，《政和》一六四頁）</p>

<h2>獨活</h2>
<p>味苦、甘，平、微溫，無毒。主治風寒所擊，金瘡止痛，賁豚，癇痓，女子疝瘕。治諸賊風，百節痛風無久新者。久服輕身，耐老。一名羌活，一名羌青，一名護羌使者，一名胡王使者，一名獨搖草。此草得風不搖，無風自動。生雍州川穀，或隴西南安。二月、八月採根，曝乾。（豚實為之使。）</p>
<p>藥名無豚實，恐是蠡實。此州郡縣並是羌活。羌活形細而多節，軟潤，氣息極猛烈。出益州北部、西川為獨活，色微白，形虛大，為用亦相似，而小不如。其一莖直上，不為風搖。故名獨活。至易蛀，宜密器藏之。（《大觀》卷六，《政和》一五七頁）</p>

<h2>升麻</h2>
<p>味甘、苦，平、微寒，無毒。主解百毒。殺百精老物殃鬼，闢溫疫，瘴氣，邪氣，蠱毒。入口皆吐出，中惡腹痛，時氣毒癘，頭痛寒熱，風腫諸毒，喉痛口瘡。久服不夭，輕身長年。一名周麻。生益州山谷。二月、八月採根，日乾。</p>
<p>舊出寧州者第一，形細而黑，極堅實，頃無復有。今惟出益州，好者細削，皮青綠色，謂之雞骨升麻。北部間亦有，形又虛大，黃色。建平間亦有，形大味薄，不堪用。人言是落新婦根，不必爾。其形自相似，氣色非也。落新婦亦解毒，取葉挼作小兒浴湯，主驚忤。（《大觀》卷六，《政和》一五八頁）</p>

<h2>茈胡（為君）</h2>
<p>味苦，平、微寒，無毒。主治心腹，去腸胃中結氣，飲食積聚，寒熱邪氣，推陳致新。除傷寒心下煩熱，諸痰熱結實，胸中邪逆，五臟間遊氣，大腸停積水脹，及濕痹拘攣，亦可作浴湯。久服輕身，明目，益精。一名地薰，一名山菜，一名茹草葉，一名芸蒿，辛香可食。生洪農川穀及宛朐，二月、八月採根，曝乾。（得茯苓、桔梗、大黃、石膏、麻子仁、甘草、桂，以水一斗煮取四升，入硝石三方寸匕，治傷寒，寒熱頭痛，心下煩滿。半夏為之使，惡皂莢，畏女菀、藜蘆。）</p>
<p>今出近道，狀如前胡而強。《博物志》云：芸蒿葉似邪蒿，春秋有白蒻，長四、五寸，香美可食，長安及河內並有之。此茈胡治傷寒第用。（《大觀》卷六，《政和》一五五頁）</p>

<h2>防葵</h2>
<p>味辛、甘、苦，寒，無毒。主治疝瘕，腸泄，膀胱熱結，溺不下，咳逆，溫瘧，癲癇，驚邪狂走。治五臟虛氣，小腹支滿，臚脹，口乾，除腎邪，強志。久服堅骨髓，益氣，輕身。中火者不可服，令人恍惚見鬼。一名梨蓋，一名房慈，一名爵離，一名農果，一名利茹，一名方蓋。生臨淄川穀，及嵩高、太山、少室。三月三日採根，曝乾。</p>
<p>北信斷，今用建平間者，云本與狼毒同根，猶如三建，今其形亦相似，但置水中不沉爾，而狼毒陳久亦不能沉矣。（《大觀》卷六，《政和》一五五頁）</p>

<h2>蓍實</h2>
<p>味苦、酸，平，無毒。主益氣，充肌膚，明目，聰慧，先知，久服不飢，不老，輕身。生少室山谷。八月、九月採實，日乾。（《大觀》卷六，《政和》一六七頁）</p>

<h2>楮實</h2>
<p>味甘，寒，無毒。主治陰痿水腫，益氣，充肌膚，明目。久服不飢，不老輕身。生少室山，一名谷實，所在有之。八月、九月採實，日乾，四十日成。葉，味甘，無毒。主治小兒身熱，食不生肌，可作浴湯。又主治惡瘡生肉。樹皮，主逐水，利小便。莖，主癮疹癢，單煮洗浴。其皮間白汁治癬。</p>
<p>此即今谷樹子也，《仙方》採搗取汁和丹用，亦干服，使人通神見鬼。南人呼谷紙，亦為楮紙，作褚音。武陵人作穀皮衣，又甚堅好爾也。（《大觀》卷十二，《政和》三○○頁）</p>

<h2>酸棗</h2>
<p>味酸，平，無毒。主治心腹寒熱，邪結氣，四肢痠疼濕痹。煩心不得眠，臍上下痛，血轉、久泄，虛汗、煩渴。補中，益肝氣，堅筋大骨，助陰氣，令人肥健。久服安五臟，輕身，延年。生河東川澤。八月採實。陰乾卅日成。（惡防己。）</p>
<p>今出東山間，云即是山棗樹子，子似武昌棗，而味極酸，東人乃啖之以醒睡，與此治不得眠，正反矣。（《新修》一一五頁，《大觀》卷十二，《政和》二九八頁）</p>

<h2>槐實</h2>
<p>味苦、酸、咸，寒，無毒。主治五內邪氣熱，止涎唾，補絕傷，治五痔。火瘡，婦人乳瘕，子臟急痛。以七月七日取之，搗取汁，銅器盛之，日煎，令可作丸，大如鼠屎，內竅中，三易乃愈。又墮胎。久服明目，益氣，頭不白，延年。枝主洗瘡及陰囊下濕癢。皮主爛瘡。根主喉痹寒熱。生河南平澤。可作神燭。（景天為之使。）</p>
<p>槐子以多連者為好，十月上巳日採之。新盆盛，合泥百日，皮爛為水，核如大豆。服之，今令人腦滿，發不白而長生。今處處有，此云七月取其子未堅，故搗絞取汁。（《新修》一一六頁，《大觀》卷十二，《政和》二九二頁）</p>

<h2>枸杞</h2>
<p>味苦，寒，根大寒，子微寒，無毒。主治五內邪氣，熱中，消渴，周痹。風濕，下胸脅氣，客熱，頭痛，補內傷，大勞、噓吸，堅筋骨，強陰，利大小腸。久服堅筋骨，輕身，耐老，耐寒暑。一名杞根，一名地骨，一名枸忌，一名地輔，一名羊乳，一名卻暑，一名仙人杖，一名西王母杖。生常山平澤、及諸丘陵阪岸上。冬採根，春、夏採葉，秋採莖、實，陰乾。</p>
<p>今出堂邑，而石頭烽火樓下最多。其葉可作羹，味小苦。世諺云：去家千里，勿食蘿摩，枸杞，此言其補益精氣，強盛陰道也。蘿摩一名苦丸，葉厚大作藤生，摘有白乳汁，人家多種之，可生啖，亦蒸煮食也。枸杞根、實，為服食家用，其說乃甚美，仙人之杖，遠自有旨乎也。（《新修》一一九頁，《大觀》卷十二，《政和》二九三頁）</p>

<h2>蘇合</h2>
<p>味甘，溫，無毒。主治辟惡，殺鬼精物，溫瘧，蠱毒，癇痓，去三蟲，除邪，不夢忤魘脒，通神明。久服輕身長年。生中臺川穀。</p>
<p>世傳云是獅子屎，外國說不爾，今皆從西域來。真者難別，亦不復入藥，唯供合好香爾。（《新修》一二○頁，《大觀》卷十二，《政和》三一○頁）橘柚，味辛，溫，無毒。主治胸中瘕熱逆氣，利水穀，下氣，止嘔咳，除膀胱留熱，下停水，五淋，利小便，主脾不能消穀，氣衝胸中吐逆，霍亂，止泄，去寸白。久服去臭，下氣，通神，輕身長年，一名橘皮。生南山川穀，生江南。十月採。</p>
<p>此是說其皮功爾，以東橘為好，西江亦有而不如。其皮小冷。治氣乃言欲勝東橘，北人亦用之，以陳者為良。其肉味甘、酸，食之多痰，恐非益人也。今此雖用皮，既是果類，所以猶宜相從。柚子皮乃可食，而不復入藥用，此亦應下氣。（《新修》一二一頁，《大觀》卷廿三，《政和》四六一頁）</p>

<h2>菴䕡子</h2>
<p>味苦，微寒、微溫，無毒。主治五臟瘀血，腹中水氣，臚脹留熱，風寒濕痹，身體諸痛。治心下堅，膈中寒熱，周痹，婦人月水不通，消食，明目。久服輕身，延年不老，駏驉食之神仙。生雍州川穀，亦生上黨及道邊。十月採實，陰乾。（荊實、薏苡為之使。）</p>
<p>狀如蒿艾之類，近道處處有。《仙經》亦時用之，人家種此闢蛇也。（《大觀》卷六，《政和》一六七頁）</p>

<h2>薏苡仁</h2>
<p>味甘，微寒，無毒。主治筋急拘攣，不可屈伸，風濕痹，下氣。除筋骨邪氣不仁，利腸胃，消水腫，令人能食。久服輕身益氣。其根：下三蟲。一名解蠡，一名屋菼，一名起實，一名𧆐。生真定平澤及田野。八月採實，採根無時。</p>
<p>（真定縣屬常山郡。近道處處有，多生人家。交趾者子最大，彼土呼為芉珠。馬援大取將還，人讒以為真珠也。實重累者為良。用之取中人，今小兒病蛔蟲，取根煮汁糜食之甚香，而去蛔蟲大效。）（《大觀》卷六，《政和》一六一頁）</p>

<h2>車前子</h2>
<p>味甘、咸，寒，無毒。主治氣癃，止痛，利水道小便，除濕痹。男子傷中，女子淋瀝，不欲食，養肺，強陰，益精，令人有子，明目，治赤痛。久服輕身，耐老。葉及根，味甘、寒。主金瘡，止血，衄鼻，瘀血，血瘕，下血，小便赤，止煩，下氣，除小蟲。一名當道，一名芣苢，一名蝦蟆衣，一名牛遺，一名勝舄。生真定平澤丘陵阪道中。五月五日採，陰乾。人家及路邊甚多，其葉搗取汁服，治泄精甚驗。子性冷利，《仙經》亦服餌之，令人身輕，能跳越岸谷，不老而長生也。《韓詩》乃言芣苢是木，似李，食其實，宜子孫，此為謬矣。（《大觀》卷六，《政和》一五九頁）</p>

<h2>蛇床子</h2>
<p>味苦、辛、甘，平，無毒。主治婦人陰中腫痛，男子陰痿濕癢，除痹氣，利關節，癲癇，惡瘡。溫中下氣，令婦人子臟熱，男子陰強。久服輕身，好顏色，令人有子。一名蛇粟，一名蛇米，一名虺床，一名思益，一名繩毒，一名棗棘，一名薔蘼。生臨淄川穀及田野，五月採實，陰乾。（惡牡丹、巴豆、貝母。）</p>
<p>近道田野墟落間甚多。花、葉正似蘼蕪。（《大觀》卷七，《政和》一八六頁）</p>

<h2>菟絲子</h2>
<p>味辛、甘，平，無毒。主續絕傷，補不足，益氣力，肥健。汁：去面䵟。養肌，強陰，堅筋骨，主莖中寒，精自出，溺有餘瀝，口苦，燥渴，寒血為積。久服明目，輕身，延年。一名生菟蘆，一名菟縷，一名蓎蒙，一名玉女，一名赤網，一名菟累。生朝鮮川澤田野，蔓延草木之上，色黃而細為赤網，色淺而大為菟累。九月採實，曝乾。（得酒良，薯蕷、松脂為之使，惡雚菌，宜丸不宜煮。）</p>
<p>田野墟落中甚多，皆浮生藍、苧麻、蒿上。舊言下有茯苓，上生菟絲，今不必爾，其莖挼以浴小兒，治熱痱用。其實，先須酒漬之一宿，《仙經》世方並以為補藥。（《大觀》卷六，《政和》一五一頁）</p>

<h2>菥蓂子</h2>
<p>味辛，微溫，無毒。主明目，目痛，淚出，除痹，補五臟，益精光。治心腹腰痛。</p>
<p>久服輕身，不老。一名薎菥，一名大蕺，一名馬辛，一名大薺。生咸陽川澤及道傍。四月、五月採，曝乾。（得荊實、細辛良，惡乾薑、苦參。）</p>
<p>今處處有之，人乃言是大薺子，世用甚稀。（《大觀》卷六，《政和》一六七頁）</p>

<h2>茺蔚子</h2>
<p>味辛、甘，微溫、微寒，無毒。主明目，益精，除水氣。治血逆大熱，頭痛，心煩。久服輕身。莖：主治癮疹癢，可作浴湯。一名益母，一名益明，一名大札，一名貞蔚。生海濱池澤，五月採。</p>
<p>今處處有。葉如荏，方莖，子形細長三稜。方用亦稀。（《大觀》卷六，《政和》一五三頁）</p>

<h2>地膚子</h2>
<p>味苦，寒，無毒。主治膀胱熱，利小便，補中，益精氣。去皮膚中熱氣，散惡瘡疝瘕，強陰。久服耳目聰明，輕身，耐老，使人潤澤。一名地葵，一名地麥。生荊州平澤及田野。八月、十月採實，陰乾。</p>
<p>今田野間亦多，皆取莖苗為掃帚。子微細，入補丸、散用，《仙經》不甚須。（《大觀》卷七，《政和》一八七頁）</p>

<h2>青蘘</h2>
<p>味甘，寒，無毒。主治五臟邪氣，風寒濕痹，益氣，補腦髓，堅筋骨。久服耳目聰明，不飢，不老，增壽。巨勝苗也。生中原川穀。</p>
<p>胡麻葉，甚肥滑，亦可以沐頭，但不知云何服之。仙方並無用此法，正當陰乾。搗為丸散耳。既服其實，故不復假苗。五符巨勝丸方亦云：葉名青蘘。本生大宛，度來千年爾。（《新修》二八九頁，《大觀》卷二十四，《政和》四八二頁）</p>

<h2>忍冬</h2>
<p>味甘，溫，無毒。主治寒熱身腫。久服輕身，長年益壽。十二月採，陰乾。</p>
<p>今處處皆有，似藤生，凌冬不凋，故名忍冬。人惟取煮汁以釀酒，補虛治風。《仙經》少用。此既長年益壽，甚可常採服。凡易得之草，而人多不肯為之。更求難得者，是貴遠賤近，庸人之情乎？（《大觀》卷七，《政和》一八六頁）</p>

<h2>蒺藜子</h2>
<p>味苦、辛，溫、微寒，無毒。主治惡血，破癥結積聚，喉痹，乳難。身體風癢，頭痛，咳逆，傷肺，肺痿，止煩，下氣。小兒頭瘡，癰腫，陰潰，可作摩粉。其葉，主風癢，可煮以浴。久服長肌肉，明目，輕身。一名旁通，一名屈人，一名止行，一名豺羽，一名升推，一名即䔧，一名茨。生馮翊平澤或道傍。七月、八月採實，曝乾。（烏頭為之使。）</p>
<p>多生道上，而葉布地，子有刺，狀如菱而小。長安最饒，人行多著木屐。今軍家乃鑄鐵作之，以布敵路，亦呼蒺藜。《易》云：據於蒺藜，言其凶傷。《詩》云：牆有茨，不可掃也。以刺梗穢也。方用甚稀爾。（《大觀》卷七，《政和》一七七頁）</p>

<h2>肉蓯蓉</h2>
<p>味甘、酸、咸，微溫，無毒。主治五勞七傷，補中，除莖中寒熱痛，養五臟，強陰。益精氣，多子，治婦人癥瘕，除膀胱邪氣、腰痛，止痢。久服輕身。生河西山谷及代郡雁門。五月五日採，陰乾。</p>
<p>代郡雁門屬幷州，多馬處便有，言是野馬精落地所生。生時似肉，以作羊肉羹，補虛乏極佳，亦可生啖。芮芮河南間至多。今第一齣隴西，形扁廣，柔潤，多花而味甘。次出北國者，形短而少花。巴東、建平間亦有，而不如也。（《大觀》卷七，《政和》一七九頁）</p>

<h2>白英</h2>
<p>味甘，寒，無毒。主治寒熱，八疸，消渴，補中益氣。久服輕身，延年，一名谷菜，一名白草。生益州山谷。春採葉，夏採莖，秋採花，冬採根。</p>
<p>諸方藥不用。此乃有蔛菜，生水中，人蒸食之。此乃生山谷，當非是。又有白草，葉作羹飲，甚治勞，而不用根、花。益州乃有苦菜，土人專食之，皆充健無病，疑或是此。（《大觀》卷六，《政和》一六五頁）</p>

<h2>白蒿</h2>
<p>味甘，平，無毒。主治五臟邪氣，風寒濕痹，補中益氣，長毛髮令黑，治心懸，少食常飢。久服輕身，耳目聰明，不老。生中山川澤。二月採。</p>
<p>蒿類甚多，而世中不聞呼白蒿者，方藥家既不用，皆無復識之，所主治既殊佳。應更加研訪。服食七禽散云：白兔食之，仙。與前菴䕡子同法爾。（《大觀》卷六，《政和》一六六頁）</p>

<h2>茵陳蒿</h2>
<p>味苦，平、微寒，無毒。主治風濕寒熱邪氣，熱結黃疸。通身發黃，小便不利，除頭熱，去伏瘕。久服輕身，益氣，耐老，面白悅長年。白兔食之，仙。生太山及丘陵坡岸上。五月及立秋採，陰乾。</p>
<p>今處處有，似蓬蒿而葉緊細。莖，冬不死，春又生。惟入治黃疸用。《仙經》云：白蒿，白兔食之，仙。而今茵陳乃云此，恐是誤爾。（《大觀》卷七，《政和》一八八頁）</p>

<h2>漏蘆</h2>
<p>味苦、咸，寒、大寒，無毒。主治皮膚熱，惡瘡，疽痔，濕痹，下乳汁。止遺溺，熱氣瘡癢如麻豆，可作浴湯。久服輕身，益氣，耳目聰明，不老延年。一名野蘭。生喬山山谷。八月採根，陰乾。</p>
<p>喬山應是黃帝所葬處，乃在上郡。今出近道亦有，治諸瘻疥，此久服甚益人，而服食方罕用之。</p>
<p>今市人皆取苗用之。世中取根，名鹿驪根，苦酒摩，以治瘡疥。（《大觀》卷七，《政和》一八一頁）</p>

<h2>茜根</h2>
<p>味苦，寒，無毒。主治寒濕風痹，黃疸，補中。止血，內崩，下血，膀胱不足，踒跌，蠱毒。久服益精氣，輕身。可以染絳。一名地血，一名茹藘，一名茅搜，一名倩。生喬山川穀。二月、三月採根，曝乾。（畏鼠姑。）</p>
<p>此則今染絳茜草也。東間諸處乃有而少，不如西多。今世道經方不甚服用。此當以其為治少而豐賤故也。《詩》云：茹藘在岅者是。（《大觀》卷七，《政和》一八四頁）</p>

<h2>旋花</h2>
<p>味甘，溫，無毒。主益氣，去面䵟黑色，媚好。其根：味辛，主治腹中寒熱邪氣，利小便。久服不飢，輕身。一名筋根花，一名金沸，一名美草。生豫州平澤。五月採，陰乾。</p>
<p>東人呼為山姜，南人呼為美草，根似杜若，亦似高良薑。腹中冷痛，煮服甚效；作丸散服之，辟穀止飢。近有人從南還，遂用此術與人斷谷，皆得半年百日不飢不瘦，但志淺嗜深，不能久服爾。其葉似姜，花赤色，殊辛美，子狀如豆蔻。此旋花之名，即是其花也，今山東甚多。（《大觀》卷七，《政和》一八五頁）</p>

<h2>藍實</h2>
<p>味苦，寒，無毒。主解諸毒，殺蠱蚑疰鬼螫毒。久服頭不白，輕身。其葉汁，殺百藥毒，解狼毒、射罔毒。其莖葉，可以染青。生河內平澤。</p>
<p>此即今染䌝碧所用者。至解毒，人卒不能得生藍汁，乃浣䌝布汁以解之，亦善。以汁塗五心又止煩悶。尖葉者為勝，甚治蜂螫毒。（《大觀》卷七，《政和》一七三頁）</p>

<h2>景天</h2>
<p>味苦、酸，平，無毒。主治大熱，火瘡，身熱煩，邪惡氣。諸蠱毒，痂疕，寒熱風痹，諸不足。花：主治女人漏下赤白，輕身，明目。久服通神不老。一名戒火，一名火母，一名救火，一名據火，一名慎火。生太山川穀。四月四日、七月七日採，陰乾。</p>
<p>今人皆盆盛養之於屋上，云以闢火。葉可治金瘡，止血，以洗浴小兒，去煩熱驚氣。廣州城外有一樹，云大三、四圍，呼為慎火樹。江東者，甚細小。方用亦稀。其花入服食。眾藥之名，此最為麗。（《大觀》卷七，《政和》一八七頁）</p>

<h2>天名精</h2>
<p>味甘，寒，無毒。主治瘀血，血瘕欲死，下血，止血，利小便，除小蟲，去痹，除胸中結熱，止煩渴。逐水，大吐下。久服輕身，耐老。一名麥句姜，一名蝦蟆藍，一名豕首，一名天門精，一名玉門精，一名彘顱，一名蟾蜍蘭，一名覲，生平原川澤。五月採。（垣衣為之使。）</p>
<p>此即今人呼為豨薟，亦名豨首。夏月搗汁服之，以除熱病。味至苦，而云甘，恐或非是。（《大觀》卷七，《政和》一八二頁）</p>

<h2>王不留行</h2>
<p>味苦、甘，平，無毒。主治金瘡，止血，逐痛，出刺，除風痹內寒。止心煩，鼻衄，癰疽，惡瘡，瘻乳，婦人難產。久服輕身，耐老增壽。生太山山谷。二月、八月採。今處處有。人言是蓼子，亦不爾。葉似酸漿，子似松子。而多入癰瘻方用之。（《大觀》卷七，《政和》一九一頁）</p>

<h2>蒲黃</h2>
<p>味甘，平，無毒。主治心腹膀胱寒熱，利小便，止血，消瘀血。久服輕身。益氣力，延年，神仙。生河東池澤。四月採。</p>
<p>此即蒲釐花上黃粉也，伺其有，便拂取之，甚治血，《仙經》亦用此。（《大觀》卷七，《政和》一八○頁）</p>

<h2>香蒲</h2>
<p>味甘，平，無毒。主治五臟心下邪氣，口中爛臭，堅齒，明目，聰耳。久服輕身，耐老。一名睢，一名醮。生南海池澤。</p>
<p>方藥不復用，世人無採，彼土人亦不復識者。江南貢菁茅，一名香茅，以供宗廟縮酒，或云是薰草，又云是燕麥，此蒲亦相類爾。（《大觀》卷七，《政和》一八○頁）</p>

<h2>蘭草</h2>
<p>味辛，平，無毒。主利水道，殺蠱毒，闢不祥。除胸中痰癖。久服益氣，輕身。不老，通神明。一名水香。生大吳池澤，四月、五月採。</p>
<p>方藥世人並不復識用。大吳即應是吳國爾，太伯所居，故呼大吳。今東間有煎澤草名蘭香，亦或是此也，生濕地。李云：是今人所種，似都梁香草。（《大觀》卷七，《政和》一八六頁）</p>

<h2>蘼蕪</h2>
<p>味辛，溫，無毒。主治咳逆，定驚氣，辟邪惡，除蠱毒鬼疰，去三蟲。久服通神。主身中老風，頭中久風，風眩。一名薇蕪，一名茳蘺，川芎苗也。生雍州川澤及宛朐。四月、五月採葉，曝乾。</p>
<p>今出歷陽，處處亦有，人家多種之，葉似蛇床而香。騷人藉以為譬，方藥用甚稀。（《大觀》卷七，《政和》一七五頁）</p>

<h2>雲實</h2>
<p>味辛、苦，溫，無毒。主治泄痢腸澼，殺蟲蠱毒，去邪惡結氣，止痛，除寒熱。消渴。花：主見鬼精物，多食令人狂走。殺精物，下水，燒之致鬼。久服輕身，通神明，益壽。一名員實，一名雲英，一名天豆。生河間川穀。十月採，曝乾。</p>
<p>今處處有，子細如葶藶子而小黑，其實亦類莨菪。燒之致鬼，未見其法術。（《大觀》卷七，《政和》一九○頁）</p>

<h2>徐長卿</h2>
<p>味辛，溫，無毒。主治鬼物百精，蠱毒，疫疾，邪惡氣，溫瘧。久服強悍，輕身。益氣，延年。一名鬼督郵。生太山山谷及隴西，三月採。</p>
<p>鬼督郵之名甚多。今世用徐長卿者，其根正如細辛，小短扁扁爾，氣亦相似。今狗脊散用鬼督郵，當取其強悍宜腰腳，所以知是徐長卿，而非鬼箭、赤箭。（《大觀》卷七，《政和》一九○頁）</p>

<h2>姑活</h2>
<p>味甘，溫，無毒。主治大風邪氣，濕痹寒痛。久服輕身，益壽耐老。一名冬葵子。生河東川澤。</p>
<p>方藥亦無用此者，乃有固活丸，即是野葛一名爾。此又名冬葵子，非葵菜之冬葵子，治體乖異。（《新修》三六○頁，《大觀》卷三○，《政和》五四五頁）</p>

<h2>屈草</h2>
<p>味苦，微寒，無毒。主治胸脅下痛，邪氣，腸間寒熱，陰痹。久服輕身，益氣耐老。生漢中川澤。五月採。</p>
<p>方藥不復用，世無識者也。（《新修》三六五頁，《大觀》卷三○，《政和》五四六頁）</p>

<h2>翹根</h2>
<p>味甘，寒、平，有小毒。主治下熱氣，益陰精，令人面悅好，明目。久服輕身，耐老。以作蒸飲酒病人。生嵩高平澤。二月、八月採。</p>
<p>方藥不復用，世無識者也。（《新修》三六三頁，《大觀》卷三○，《政和》五四六頁）</p>

<h2>牡荊實</h2>
<p>味苦，溫，無毒。主治除骨間寒熱，通利胃氣，止咳逆，下氣。生河間南陽冤句山谷，或平壽、都鄉高堤岸上，牡荊生田野。八月、九月採實，陰乾。（得朮、柏實、青葙共治頭風，防風為之使，惡石膏。）</p>
<p>河間、冤句、平壽並在北，南陽在西，論蔓荊，即應是今作杖棰之荊，而復非見。其子殊細，正如小麻子，色青黃。荊子實小大如此也。牡荊子乃出北方，如烏豆大，正圓黑，仙術多用牡荊，今人都無識之者。李當之《藥錄》乃注溲疏下云：溲疏一名陰櫨，一名牡荊，一名空疏。皮白，中空，時有節。子似枸杞子，赤色，味甘、苦，冬月熟，世乃無識者。當此實是真，非人籬垣陽櫨也。案如此說，溲疏主治與牡荊都不同，其形類乖異，恐乖實理。而仙方用牡荊，云能通神見鬼，非唯其實，乃枝葉並好。又云有荊樹，必枝枝相對，此是牡荊，有不對者，即非牡荊。即為父，則不應有子。如此，並莫詳虛實，須更博訪。乃詳之爾。（《新修》一○二頁，《大觀》卷十二，《政和》三○二頁）</p>

<h2>秦椒</h2>
<p>味辛，溫、生溫熟寒，有毒。主治風邪氣，溫中，除寒痹，堅齒長髮，明目。治喉痹，吐逆，疝瘕，去老血，產後余疾，腹痛，出汗，利五臟。久服輕身，好顏色，耐老，增年，通神。生太山川穀及秦嶺上，或琅琊。八月、九月採實。（惡栝蔞、防葵，畏雌黃。）</p>
<p>今從西來，形似椒而大，色黃黑，味亦頗有椒氣，或呼為大椒。又云：即今樛樹子，而樛子是楮椒，恐謬。（《新修》一三五頁，《大觀》卷十三，《政和》三二六頁）</p>

<h2>蔓荊實</h2>
<p>味苦、辛，微寒，平、溫，無毒。主治筋骨間寒熱，濕痹，拘攣，明目，堅齒，利九竅。去白蟲、長蟲。主風頭痛，腦鳴，目淚出。益氣，久服輕身，耐老。令人光澤，脂致，長鬚發。小荊實亦等。生益州。（惡烏頭、石膏。）</p>
<p>小荊即應是牡荊，牡荊子大於蔓荊子而反呼為小荊，恐或以樹形為言。復不知蔓荊樹若高大爾。（《新修》一○○頁，《大觀》卷十二，《政和》三○三頁）</p>

<h2>女貞實</h2>
<p>味苦、甘，平，無毒。主治補中，安五臟，養精神，除百疾，久服肥健，輕身，不老，生武陵川穀。立冬採。</p>
<p>葉茂盛，凌冬不凋，皮青肉白，與秦皮為表裡，其樹以冬生而可愛，諸處時有。《仙經》亦服食之，世方不復用，市人亦無識之者。（《新修》一○四頁，《大觀》卷十二，《政和》三○六頁）</p>

<h2>桑上寄生</h2>
<p>味苦、甘，平，無毒。主治腰痛，小兒背強，癰腫，安胎，充肌膚，堅發齒，長鬚眉。主金創，去痹，女子崩中，內傷不足，產後余疾，下乳汁。其實：明目，輕身，通神。一名寄屑，一名寓木，一名宛童，一名蔦，生弘農川穀桑樹上。三月三日採莖、葉，陰乾。</p>
<p>桑上者，名桑上寄生爾。詩人云：施於松上。方家亦有用楊上、楓上者，則各隨其樹名之，形類猶是一般，但根津所因處為異。法生樹枝間，寄根在枝節之內，葉圓青赤，厚澤易折，傍自生枝節。冬夏生，四月花白，五月實赤，大如小豆。今處處皆有，以出彭城為勝。世人呼皆為續斷用之。案《本經》續斷別在中品藥，所主治不同，豈只是一物，市人使混亂無復能甄識之者。服食方云是桑檽，與此說又為不同爾。（《新修》一○四頁，《大觀》卷十二，《政和》三○四頁）</p>

<h2>蕤核</h2>
<p>味甘，溫、微寒，無毒。主治心腹邪結氣，明目，目痛赤傷淚出。治目腫眥爛，齆鼻，破心下結淡痞氣。久服輕身，益氣，不肌。生函谷川谷及巴西。七月採實。</p>
<p>今從北方來，云出彭城間，形如烏豆大，圓而扁，有文理，狀似胡桃桃核，今人皆合殼用為分兩，此乃應破取人秤之。醫方唯以治眼，《仙經》以合守中丸也。（《新修》一○六頁，《大觀》卷十二，《政和》三○六頁）</p>

<h2>沉香、薰陸香、雞舌香、藿香、詹糖香、楓香</h2>
<p>並微溫。悉治風水毒腫，去惡氣。薰陸、詹糖去伏屍。雞舌、藿香治霍亂、心痛。楓香治風癮疹癢毒。</p>
<p>此六種香皆合香家要用，不正復入藥，唯治惡核毒腫，道方頗有用處。詹糖出晉安嶺州。上真淳澤者難得，多以其皮及柘蟲屎雜之，唯輕者為佳，其餘無甚真偽，而有精粗爾。外國用波津香明目。白檀消風腫。其青木香別在上品。（《新修》一○八頁，《大觀》卷十二，《政和》三○七頁）</p>

<h2>辛夷</h2>
<p>味辛，溫，無毒。主治五臟身體寒風，風頭腦痛，面䵟。溫中，解肌，利九竅。通鼻塞涕出。治面腫引齒痛，眩冒，身洋洋如在車船之上者。生鬚髮，去白蟲。久服下氣，輕身，明目，增年耐老。可作膏藥，用之去中心及外毛，毛射人肺，令人咳。一名辛矧，一名侯桃，一名房木。生漢中川穀。九月採實，曝乾。（芎藭為之使，惡五石脂，畏菖蒲、蒲黃、黃連、石膏、黃環。）</p>
<p>今出丹陽近道，形如桃子，小時氣辛香，即《離騷》所呼辛夷者也。（《新修》一一一頁，《大觀》卷十二，《政和》三○三頁）</p>

<h2>榆皮</h2>
<p>味甘，平，無毒。主治大小便不通，利水道，除邪氣。腸胃邪熱氣，消腫，性滑利。</p>
<p>久服輕身，不飢，其實尤良。治小兒頭瘡疕。華：主小兒癇，小便不利，傷熱。一名零榆。生潁川山谷。二月採皮，取白曝乾。八月採實，並勿令中濕，濕則傷人。</p>
<p>此即今榆樹爾，剝取皮，刮除上赤皮，亦可臨時用之。性至滑利，初生葉，人以作糜羹輩，令人睡眠。嵇公所謂：「榆，令人眠也」。斷谷乃屑其皮，並檀皮服之，即所謂不飢者也。（《新修》一一四頁，《大觀》卷十二，《政和》二九八頁）</p>

<h1>草木中品</h1>

<h2>當歸</h2>
<p>味甘、辛，溫、大溫，無毒。主治咳逆上氣，溫瘧寒熱洗洗在皮膚中，婦人漏下絕子，諸惡瘡瘍，金瘡，煮飲之。溫中止痛，除客血內塞，中風痓，汗不出，濕痹，中惡，客氣虛冷，補五臟，生肌肉。一名干歸。生隴西川穀。二月、八月採根，陰乾。（惡䕡茹，畏菖蒲、海藻、牡蒙。）</p>
<p>今隴西叨陽、黑水當歸，多肉少枝氣香，名馬尾當歸，稍難得。西川北部當歸，多根枝而細。歷陽所出，色白而氣味薄，不相似，呼為草當歸，闕少時乃用之。方家有云真當歸，正謂此，有好惡故也。世用甚多。道方時須爾。（《大觀》卷八，《政和》一九九頁）</p>

<h2>防風</h2>
<p>味甘、辛，溫，無毒。主治大風，頭眩痛，惡風，風邪，目盲無所見，風行周身，骨節疼痹，煩滿。脅痛脅風，頭面去來，四肢攣急，字乳金瘡內痙。久服輕身。葉：主中風熱汗出。一名銅芸，一名茴草，一名百枝，一名屏風，一名䕡根，一名百蜚。生沙苑川澤及邯鄲、琅琊、上蔡。二月、十月採根，曝乾。（得澤瀉、藁本治風，得當歸、芍藥、陽起石、禹餘糧治婦人子藏風，殺附子毒，惡乾薑、藜蘆、白蘞、芫花。）</p>
<p>郡縣無名沙苑。今第一齣彭城、蘭陵，即近琅琊者。郁州互市亦得之。次出襄陽、義陽縣界，亦可用，即近上蔡者。唯實而脂潤，頭節堅如蚯蚓頭者為好。世用治風最要，道方時用。（《大觀》卷七，《政和》一七九頁）</p>

<h2>秦艽</h2>
<p>味苦、辛，平、微溫，無毒。主治寒熱邪氣，寒濕風痹，肢節痛，下水，利小便。治風無問久新，通身攣急。生飛烏山谷。二月、八月採根，曝乾。（菖蒲為之使。）</p>
<p>飛烏或是地名，今出甘松、龍洞、蠶陵，長大黃白色為佳。根皆作羅文相交，中多銜土，用之熟破除去。方家多作秦膠字，與獨活治風常用，道家不須爾。（《大觀》卷八，《政和》二○三）</p>

<h2>黃耆</h2>
<p>味甘，微溫，無毒。主治癰疽，久敗瘡，排膿止痛，大風癩疾，五痔鼠瘻，補虛，小兒百病。婦人子藏風邪氣，逐五臟間惡血，補丈夫虛損，五勞羸瘦，止渴，腹痛泄利，益氣，利陰氣。生白水者冷，補。其莖、葉治渴及筋攣，癰腫，疽瘡。一名戴糝，一名戴椹，一名獨椹，一名芰草，一名蜀脂，一名百本。生蜀郡山谷、白水、漢中。二月、十月採，陰乾。（惡龜甲。）</p>
<p>第一齣隴西、洮陽，色黃白甜美，今亦難得。次用黑水宕昌者，色白肌膚粗，新者，亦甘溫補：又有蠶陵、白水者，色理勝蜀中者而冷補；又有赤色者，可作膏貼用，消癰腫，世方多用，道家不須。（《大觀》卷七，《政和》一七八頁）</p>

<h2>吳茱萸</h2>
<p>味辛，溫、大熱，有小毒。主溫中下氣，止痛，咳逆，寒熱，除濕血痹，逐風邪，開腠理。去淡冷，腹內絞痛，諸冷、實不消，中惡，心腹痛，逆氣，利五臟。根：殺三蟲。</p>
<p>根白皮：殺蟯蟲，治喉痹咳逆，止泄注，食不消，女子經產余血。治白癬。一名藙。生上谷川谷及宛朐。九月九日採，陰乾。（蓼實為之使，惡丹參、硝石、白堊，畏紫石英。）</p>
<p>此即今食茱萸。《禮記》亦名藙，而世中呼為蔱子，當是不識藙字，藙字似蔱字，仍以相傳。</p>
<p>其根南行、東行者為勝。道家去三尸方亦用之。（《新修》一三一頁，《大觀》卷十三，《政和》三一八頁）</p>

<h2>黃芩</h2>
<p>味苦，平、大寒，無毒。主治諸熱，黃疸，腸澼泄痢，逐水，下血閉，惡瘡。疽蝕，火傷。治痰熱，胃中熱，小腹絞痛，消穀，利小腸，女子血閉、淋露、下血，小兒腹痛。一名腐腸，一名空腸，一名內虛，一名黃文，一名經芩，一名妒婦。其子：主腸澼膿血。生秭歸川穀及冤句。三月三日採根，陰乾。（得厚朴、黃連止腹痛。得五味子、牡蒙、牡蠣，令人有子。得黃耆、白蘞、赤小豆治鼠瘻。山茱萸、龍骨為之使，惡蔥實，畏丹參、牡丹、藜蘆。）</p>
<p>秭歸屬建平郡。今第一齣彭城，郁州亦有之。圓者名子芩為勝。破者名宿芩，其腹中皆爛，故名腐腸，惟取深色堅實者為好。世方多用，道家不須。（《大觀》卷八，《政和》二○七頁）</p>

<h2>黃連</h2>
<p>味苦，寒、微寒，無毒。主治熱氣，目痛，眥傷淚出，明目，腸澼，腹痛。下痢，婦人陰中腫痛。五臟冷熱，久下泄澼膿血，止消渴，大驚，除水，利骨，調胃，厚腸，益膽，治口瘡。久服令人不忘。一名王連。生巫陽川穀及蜀郡太山。二月、八月採。（黃芩、龍骨、理石為之使，惡菊花、芫花、玄參、白蘚，畏款冬，勝烏頭，解巴豆毒。）</p>
<p>巫陽在建平。今西間者色淺而虛，不及東陽、新安諸縣最勝。臨海諸縣者不佳。用之當布裹挼去毛，令如連珠。世方多治下痢及渴，道方服食長生。（《大觀》卷七，《政和》一七五頁）</p>

<h2>五味子</h2>
<p>味酸，溫，無毒。主益氣，咳逆上氣，勞傷羸瘦，補不足，強陰，益男子精。養五臟，除熱，生陰中肌。一名會及，一名玄及。生齊山山谷及代郡。八月採實，陰乾。（蓯蓉為之使，惡葳蕤，勝烏頭。）</p>
<p>今第一齣高麗，多肉而酸、甜，次出青州、冀州，味過酸，其核並似豬腎。又有建平者，少肉，核形不相似，味苦，亦良。此藥多膏潤，烈日曝之，乃可搗篩。道方亦須用。（《大觀》卷七，《政和》一八五頁）</p>

<h2>決明子</h2>
<p>味鹹、苦、甘，平、微寒，無毒。主治青盲，目淫膚，赤白膜，眼赤痛淚出。治唇口青。久服益精光，輕身。生龍門川澤，石決明生豫章。十月十日採，陰乾百日。（蓍實為之使，惡大麻子。）</p>
<p>龍門乃在長安北。今處處有。葉如茳芒，子形似馬蹄，呼為馬蹄決明。用之當搗碎。又別有草決明，是萋蒿子，在下品中也。（《大觀》卷七，《政和》一八三頁）</p>

<h2>芍藥</h2>
<p>味苦、酸，平、微寒，有小毒。主治邪氣腹痛，除血痹，破堅積，寒熱，疝瘕，止痛，利小便，益氣。通順血脈，緩中，散惡血，逐賊血，去水氣，利勝膀大小腸，消癰腫，時行寒熱，中惡，腹痛，腰痛。一名白朮，一名余容，一名犁食，一名解倉，一名鋋。生中嶽川穀及丘陵。二月、八月採根，曝乾。（須丸為之使，惡石斛、芒硝，畏硝石、鱉甲、小薊，反藜蘆。）</p>
<p>今出白山、蔣山、茅山最好，白而長大，余處亦有而多赤，赤者小利。世方以止痛，乃不減當歸。道家亦服食之，又煮石用之。（《大觀》卷八，《政和》二○一頁）</p>

<h2>桔梗</h2>
<p>味辛、苦，微溫，有小毒。主治胸脅痛如刀刺，腹滿，腸鳴幽幽，驚恐悸氣。利五臟腸胃，補血氣，除寒熱風痹，溫中消穀，治喉咽痛，下蠱毒。一名利如，一名房圖，一名白藥，一名梗草，一名薺苨。生嵩高山谷及冤句。二、八月採根，曝乾。（節皮為之使。得牡蠣、遠志治恚怒，得硝石、石膏治傷寒。畏白芨、龍眼、龍膽。）</p>
<p>近道處處有，葉名隱忍。二、三月生，可煮食之。桔梗治蠱毒甚驗。世方用此，乃名薺苨。</p>
<p>今別有薺苨，能解藥毒，所謂亂人參者便是，非此桔梗，而葉甚相似。但薺苨葉下光明、滑澤、無毛為異，葉生又不如人參相對者爾。（《大觀》卷十，《政和》二四九頁）</p>

<h2>芎藭</h2>
<p>味辛，溫，無毒。主治中風入腦頭痛，寒痹，筋攣緩急，金瘡，婦人血閉無子。除腦中冷動，面上遊風去來，目淚出，多涕唾，忽忽如醉，諸寒冷氣，心腹堅痛，中惡，猝急腫痛，脅風痛，溫中內寒。一名胡芎，一名香果。其葉名蘼蕪。生武功川穀斜谷西嶺。三月、四月採根，曝乾。（得細辛治金瘡止痛，得牡蠣治頭風吐逆，白芷為之使，惡黃連。）</p>
<p>今惟出歷陽，節大莖細，狀如馬銜，謂之馬銜川芎。蜀中亦有而細，人患齒根血出者，含之多瘥。苗名蘼蕪，亦入藥，別在下說。世方多用，道家時須爾。胡居士云：武功去長安二百里，正長安西，與扶風、狄道相近。斜谷是長安西嶺下，去長安一百八十里，山連接七百里。（《大觀》卷七，《政和》一七四頁）</p>

<h2>藁本</h2>
<p>味辛、苦，溫、微溫、微寒，無毒。主治婦人疝瘕，陰中寒腫痛，腹中急，除風頭痛，長肌膚，悅顏色。闢霧露潤澤，治風邪嚲曳，金瘡，可作沐藥面脂。實主風流四肢。一名鬼卿，一名地新，一名微莖。生崇山山谷。正月、二月採根，曝乾，三十日成。惡䕡茹。</p>
<p>世中皆用川芎根鬚，其形氣乃相類。而《桐君藥錄》說川芎苗似藁本，論說花實皆不同，所生處又異。今東山別有藁本，形氣甚相似，惟長大爾。（《大觀）卷八，《政和》二一二頁）</p>

<h2>麻黃</h2>
<p>味苦，溫、微溫，無毒。主治中風傷寒頭痛，溫瘧，發表出汗，去邪熱氣，止咳逆上氣，除寒熱，破症堅積聚。五臟邪氣緩急，風脅痛，治乳余疾，止好唾，通腠理，疏傷寒頭疼，解肌，泄邪惡氣，消赤黑斑毒。不可多服，令人虛。一名卑相，一名龍沙，一名卑鹽。生晉地及河東川穀。立秋採莖，陰乾令青。（厚朴為之使，惡辛夷、石韋。）</p>
<p>今出青州、彭城、榮陽、中牟者為勝，色青而多沫。蜀中亦有，不好。用之折除節。節止汗故也。先煮一兩沸，去上沫，沫令人煩。其根亦止汗。夏月雜粉用之。世用治傷寒，解肌第一。（《大觀》卷八，《政和》一九九頁）</p>

<h2>葛根</h2>
<p>味甘，平，無毒。主治消渴，身大熱，嘔吐，諸痹，起陰氣，解諸毒。治傷寒中風頭痛，解肌發表出汗，開腠理，治金瘡，止痛，脅風痛。生根汁，大寒，治消渴，傷寒壯熱。</p>
<p>葛谷：主治下痢十歲以上。白葛，燒以粉瘡，止痛斷血。葉：主金瘡，止血。花：主消酒。一名雞齊根，一名鹿藿，一名黃斤。生汶山川穀。五月採根，曝乾。（殺野葛、巴豆、百藥毒。）</p>
<p>即今之葛根，人皆蒸食之。當取入土深大者，破而日乾之。生者搗取汁飲之。解溫病發熱。其花並小豆花乾末，服方寸匕，飲酒不知醉。南康、廬陵間最勝，多肉而少筋，甘美。但為藥用之，不及此間爾。五月五日日中時，取葛根為屑，治金瘡斷血為要藥，亦治瘧及瘡，至良。（《大觀》卷八，《政和》一九六頁）</p>

<h2>前胡</h2>
<p>味苦，微寒，無毒。主治痰滿，胸脅中痞，心腹結氣，風頭痛，去痰實，下氣。治傷寒寒熱，推陳致新，明目益精。二月、八月採根，曝乾。（半夏為之使，惡皂莢，畏藜蘆。）</p>
<p>前胡似茈胡而柔軟，為治殆欲同。而《本經》上品有茈胡而無此。晚來醫乃用之，亦有畏惡，明畏惡非盡出《本經》也。此近道皆有，生下濕地，出吳興者為勝。（《大觀》卷八，《政和》二一○頁）</p>

<h2>知母</h2>
<p>味苦，寒，無毒。主治消渴，熱中，除邪氣，肢體浮腫，下水，補不足，益氣。治傷寒久瘧煩熱，脅下邪氣，膈中惡，及風汗內疸。多服令人泄。一名蚳母，一名連母，一名野蓼，一名地參，一名水參，一名水浚，一名貨母，一名蝭母，一名女雷，一名女理，一名兒草，一名鹿列，一名韭逢，一名兒踵草，一名東根，一名水須，一名沈燔。一名蕁，一名昌支。生河內川穀。二月、八月採根，曝乾。</p>
<p>今出彭城。形似菖蒲而柔潤，葉至難死，掘出隨生，須枯燥乃止。甚治熱結，亦主瘧熱煩也。（《大觀》卷八，《政和》二○五頁）</p>

<h2>大青</h2>
<p>味苦，大寒，無毒。主治時氣頭痛，大熱口瘡。三月、四月採莖，陰乾。治傷寒方多用此，《本經》又無。今出東境及近道，長尺許，紫莖。除時行熱毒，為良。（《大觀》卷八，《政和》二一四頁）</p>

<h2>貝母</h2>
<p>味辛、苦，平、微寒，無毒。主治傷寒煩熱，淋瀝邪氣，疝瘕，喉痹，乳難，金瘡，風痙。治腹中結實，心下滿，洗洗惡風寒，目眩項直，咳嗽上氣，止煩熱渴，出汗，安五臟，利骨髓。一名空草，一名藥實，一名苦花，一名苦菜，一名商草，一名勒母。生晉地。十月採根，曝乾。（厚朴、白薇為之使，惡桃花，畏秦椒、礜石、莽草，反烏頭。）</p>
<p>今出近道，形似聚貝子，故名貝母。斷谷服之不飢。（《大觀》卷八，《政和》二○五頁）</p>

<h2>栝蔞根</h2>
<p>味苦，寒，無毒。主治消渴，身熱，煩滿，大熱，補虛，安中，續絕傷。除腸胃中痼熱，八疸身面黃，唇乾口燥，短氣，通月水，止小便利。一名地樓，一名果裸，一名天瓜，一名澤姑。實，名黃瓜，主胸痹，悅澤人面。莖葉，治中熱傷暑。生弘農川穀及山陰地。入土深者良。生鹵地者有毒。二月、八月採根曝乾，三十日成。（枸杞為之使，惡乾薑，畏牛膝、乾漆，反烏頭。）</p>
<p>出近道，藤生，狀如土瓜，而葉有叉。《毛詩》云：果裸之實，亦施於宇。其實今以雜作手膏，用根，入土六、七尺，大二、三圍者，服食亦用之。（《大觀》卷八，《政和》一九七頁）</p>

<h2>丹參</h2>
<p>味苦，微寒，無毒。主治心腹邪氣，腸鳴幽幽如走水，寒熱，積聚，破症，除瘕，止煩滿，益氣。養血，去心腹痼疾結氣，腰脊強腳痹，除風邪留熱。久服利人。一名郄蟬草，一名赤參，一名木羊乳。生桐柏山川穀及太山。五月採根，曝乾。（畏鹹水，反藜蘆。）</p>
<p>此桐柏山，是淮水源所出之山，在義陽，非江東臨海之桐柏也。今近道處處有，莖方有毛，紫花，時人呼為逐馬。酒漬飲之，治風痹。道家時有用處，時人服之多眼赤，故應性熱，今云微寒，恐為謬矣。（《大觀》卷七，《政和》一八三頁）</p>

<h2>厚朴</h2>
<p>味苦，溫、大溫，無毒。主治中風，傷寒，頭痛，寒熱，驚悸，氣血痹。死肌，去三蟲。溫中，益氣，消痰下氣，治霍亂及腹痛，脹滿，胃中冷逆，胸中嘔逆不止，泄痢，淋露，除驚，去留熱，止煩滿，厚腸胃。一名厚皮，一名赤樸。其樹名榛，其子名逐楊。治鼠瘻，明目，益氣。生交址、冤句。三月、九月、十月採皮，陰乾。（乾薑為之使，惡澤瀉、寒水石、硝石。）</p>
<p>今出建平、宜都，極厚、肉紫色為好，殼薄而白者不如。用之削去上甲錯皮。世方多用，道家不須也。（《新修》一二五頁，《大觀》卷十三，《政和》三二四頁）</p>

<h2>竹葉芹竹葉</h2>
<p>味苦，平、大寒，無毒。主治咳逆上氣。溢筋急，惡瘍，殺小蟲。除煩熱，風痙，喉痹，嘔逆。</p>
<p>根：作湯，益氣，止渴，補虛，下氣，消毒。汁：主治風痙，痹。實：通神明，輕身，益氣。生益州。淡竹葉：味辛，平、大寒。主胸中痰熱，咳逆上氣。其瀝：大寒。治暴中風，風痹，胸中大熱，止煩悶。其皮茹：微寒，治嘔啘，溫氣，寒熱，吐血，崩中，溢筋。苦竹葉及瀝：治口瘡，目痛，明目，通利九竅。竹筍：味甘，無毒。主治消渴，利水道，益氣，可久食。干筍燒服，治五痔血。</p>
<p>竹類甚多，此前一條云是篁竹，次用淡苦爾。又一種薄殼者，名甘竹葉，最勝，又有實中竹、笙竹，又有筀竹，並以筍為佳，於藥無用。凡取竹瀝，惟用淡竹耳。竹實出藍田，江東乃有花而無實，故鳳鳥不至。而頃來斑斑有實，實狀如小麥，堪可為飯。（《新修》一二七頁，《大觀》卷十三，《政和》三一六頁）</p>

<h2>玄參</h2>
<p>味苦，咸，微寒，無毒。主治腹中寒熱積聚，女子產乳余疾，補腎氣，令人目明。治暴中風傷寒，身熱支滿，狂邪忽忽不知人，溫瘧洒洒，血瘕，下寒血，除胸中氣，下水，止煩渴，散頸下核，癰腫，心腹痛，堅症，定五臟。久服補虛，明目，強陰，益精。一名重臺，一名玄臺，一名鹿腸，一名正馬，一名咸，一名端。生河間川穀及冤句。三月、四月採根，曝乾。（惡黃耆、乾薑、大棗、山茱萸，反藜蘆。）</p>
<p>今出近道，處處有。莖似人參而長大。根甚黑，亦微香，道家時用，亦以合香。（《大觀》卷八，《政和》二○三頁）</p>

<h2>沙參</h2>
<p>味苦，微寒，無毒。主治血積，驚氣，除寒熱，補中，益肺氣。治胃痹，心腹痛，結熱邪氣，頭痛，皮間邪熱，安五臟，補中。久服利人。一名知母，一名苦心，一名志取，一名虎鬚，一名白參，一名識美，一名文希。生河內川穀及宛朐般陽續山。二月、八月採根，曝乾。（惡防己，反藜蘆。）</p>
<p>今出近道，叢生，葉似枸杞，根白實者佳。此沙參並人參、玄參、丹參、苦參是為五參，其形不盡相類，而主治頗同，故皆有參名。又有紫參，正名牡蒙，在中品。（《大觀》卷七，《政和》一八九頁）</p>

<h2>苦參</h2>
<p>味苦，寒，無毒。主治心腹結氣，癥瘕，積聚，黃膽，溺有餘瀝，逐水，除癰腫，補中，明目，止淚。養肝膽氣，安五臟，定志，益精，利九竅，除伏熱，腸澼，止渴，醒酒，小便黃赤，治惡瘡，下部䘌瘡，平胃氣，令人嗜食輕身。一名水槐，一名苦𧄹，一名地槐，一名菟槐，一名驕槐，一名白莖，一名虎麻，一名岑莖，一名祿白，一名陵郎。生汝南山谷及田野。三月、八月、十月採根，曝乾。（玄參為之使，惡貝母、漏蘆、菟絲，反藜蘆。）</p>
<p>今出近道，處處有。葉極似槐樹，故有槐名。花黃，子作莢。根味至苦惡。病人酒漬飲之，多瘥。患疥者。一兩服，亦除，蓋能殺蟲。（《大觀》卷八，《政和》一九八頁）</p>

<h2>續斷</h2>
<p>味苦、辛，微溫，無毒。主治傷寒，補不足，金瘡，癰傷，折跌，續筋骨，婦人乳難，崩中漏血，金瘡血內漏，止痛，生肌肉，及踠傷，惡血，腰痛，關節緩急。久服益氣力。一名龍豆，一名屬折，一名接骨，一名南草，一名槐。生常山山谷。七月、八月採，陰乾。（地黃為之使，惡雷丸。）</p>
<p>案《桐君藥錄》云：續斷生蔓延，葉細，莖如荏，大根本，黃白有汁，七月、八月採根，今皆用莖葉，節節斷，皮黃皺，狀如雞腳者，又呼為桑上寄生，恐皆非真。時人又有接骨樹，高丈餘許，葉似蒴藋，皮主治金瘡，有此接骨名，疑或是。而廣州又有一藤名續斷，一名諾藤，斷其莖，器承其汁飲之，治虛損絕傷，用沐頭，又長髮。折枝插地即生，恐此又相類。李云是虎薊，與此大乖，而虎薊亦自治血爾。（《大觀》卷七，《政和》一八一頁）</p>

<h2>枳實</h2>
<p>味苦、酸，寒、微寒，無毒。主治大風在皮膚中，如麻豆苦癢，除寒熱熱結，止痢。長肌肉，利五臟，益氣，輕身。除胸脅痰癖，逐停水，破結實，消脹滿，心下急、痞痛、逆氣、脅風痛，安胃氣，止溏泄，明目。生河內川澤。九月、十月採，陰乾。</p>
<p>今處處有，採破令乾。用之除中核，微炙令香，亦如橘皮，以陳者為良。枳樹枝莖及皮，治水脹，暴風，骨節疼急。枳實世方多用，道家不須也。（《新修》一二八頁，《大觀》卷十三，《政和》三二三頁）</p>

<h2>山茱萸</h2>
<p>味酸，平、微溫，無毒。主治心下邪氣，寒熱，溫中，逐寒濕痹，去三蟲。腸胃風邪。寒熱，疝瘕，頭腦風，風氣去來，鼻塞，目黃、耳聾，面皰，溫中，下氣，出汗，強陰，益精，安五臟，通九竅，止小便利。久服輕身，明目，強力，長年。一名蜀棗，一名雞足，一名思益，一名𠶒實。生漢中山谷及琅琊、宛朐、東海承縣。九月、十月採實，陰乾。（蓼實為之使，惡桔梗、防風、防己。）</p>
<p>今出近道諸山中大樹，子初熟未乾，赤色，如胡頹子，亦可啖。既干後，皮甚薄，當合核為用也。（《新修》一二九頁，《大觀》卷十三，《政和》三三六頁）</p>

<h2>桑根白皮</h2>
<p>味甘，寒，無毒。主治傷中，五勞，六極，羸瘦，崩中，脈絕，補虛，益氣。去肺中水氣，止唾血，熱渴，水腫，腹滿，臚脹，利水道，去寸白，可以縫創。採無時。出土上者殺人。（續斷、桂心、麻子為之使。）葉：主除寒熱，出汗。汁：解蜈蚣毒。桑耳：味甘，有毒。黑者，主女子漏下赤白汁，血病，癥瘕積聚，腹痛，陰陽寒熱無子，治月水不調。其黃熟陳白者，止久泄，益氣不飢。其金色者，治澼痹飲，積聚，腹病，金創。一名桑菌，一名木麥。五木耳：名檽，益氣，不飢，輕身，強志。生犍為山谷。六月多雨時採木耳，即曝乾。</p>
<p>東行桑根乃易得，而江邊多出土，不可輕信。桑耳，《斷谷方》云：木檽又呼為桑上寄生，此云五木耳，而不顯四者是何木？案老桑樹生燥耳，有黃、赤、白者，又多雨時亦生軟濕者，人採以作菹，皆無復藥用。（《新修》一四一頁，《大觀》卷十三，《政和》三一五頁）</p>

<h2>松蘿</h2>
<p>味苦、甘，平，無毒。主治嗔怒邪氣，止虛汗出風頭，女子陰寒腫痛，治痰熱，溫瘧，可為吐湯，利水道。一名女蘿。生熊耳山川穀松樹上。五月採，陰乾。</p>
<p>東山甚多，生雜樹上，而以松上者為真。《毛詩》云：蔦與女蘿，施於松上。蔦是寄生，今以桑上者為真，不用松上者，此互有異同爾。（《新修》一四三頁，《大觀》卷十三，《政和》三三○頁）</p>

<h2>白棘</h2>
<p>味辛，寒，無毒。主治心腹痛，癰腫，潰膿，止痛。決刺結，治丈夫虛損，陰痿，精自出，補腎氣，益精髓。一名棘針，一名棘刺。生雍州川穀。</p>
<p>李云此是酸棗樹針，今人用天門冬苗代之，非真也。（《新修》一四三頁，《大觀》卷十三，《政和》三二九頁）</p>

<h2>棘刺花</h2>
<p>味苦，平，無毒。主治金瘡、內漏，明目。冬至後百廿日採之。實，主明目，心腹痿痹，除熱，利小便。生道旁。四月採。一名菥蓂，一名馬朐，一名刺原。又有棗針，治腰痛、喉痹不通。</p>
<p>此一條又相違越，恐李所言多是，然復道其花一名菥蓂，此恐別是一物，不關棗針也。今世人皆用天門冬苗，吾亦不許。門冬苗乃是好作飲，益人，正不可當棘刺爾。（《新修》一四四頁，《大觀》卷十三，《政和》三二八頁）</p>

<h2>狗脊</h2>
<p>味苦、甘，平，微溫，無毒。主治腰背強，關機緩急，周痹寒濕，膝痛，頗利老人。</p>
<p>治失溺不節，男子腳弱腰痛，風邪淋露，少氣，目暗，堅脊，利俯仰，女子傷中，關節重。一名百枝，一名強膂，一名扶蓋，一名扶筋。生常山川穀。二月、八月採根，曝乾。（萆薢為之使，惡敗醬。）</p>
<p>今山野處處有，與菝葜相似而小異。其莖葉小肥，其節疏，其莖大直，上有刺，葉圓有赤脈。根凹凸蘢蓯如羊角細強者是。）（《大觀》卷八，《政和》二○七頁）</p>

<h2>萆薢</h2>
<p>味苦、甘，平，無毒。主治腰背痛強，骨節風寒濕，周痹，惡瘡不瘳，熱氣，傷中恚怒，陰痿失溺，關節老血，老人五緩。一名赤節。生真定山谷。二月、八月採根，曝乾。（薏苡為之使，畏葵根、大黃、茈胡、牡蠣、前胡。）</p>
<p>今處處有，亦似菝葜而小異，根大，不甚有角節，色小淺。（《大觀》卷八，《政和》二一三頁）</p>

<h2>菝葜</h2>
<p>味甘，平、溫，無毒。主治腰背寒痛，風痹，益血氣，止小便利。生山野，二月、八月採根，曝乾。</p>
<p>此有三種，大略根苗並相類。菝葜莖紫，短小多細刺，小減萆薢而色深，人用作飲。（《大觀》卷八，《政和》二一四頁）</p>

<h2>石韋</h2>
<p>味苦、甘，平，無毒。主治勞熱邪氣，五癃閉不通，利小便水道。止煩，下氣，通膀胱滿，補五勞，安五臟，去惡風，益精氣。一名石䩾，一名石皮。用之去黃毛，毛射人肺，令人咳，不可治。生華陰山谷石上，不聞水及人聲者良。二月採葉，陰乾。（滑石、杏仁、射干為之使，得菖蒲良。）</p>
<p>蔓延石上，生葉如皮，故名石韋。今處處有，以不聞水聲、人聲者為佳。出建平者，葉長大而厚。（《大觀》卷八，《政和》二一二頁）</p>

<h2>通草</h2>
<p>味辛、甘，平，無毒。主去惡蟲，除脾胃寒熱，通利九竅、血脈、關節，令人不忘，</p>
<p>治脾疸，常欲眠，心煩，噦出音聲，治耳聾，散癰腫諸結不消，及金瘡，惡瘡，鼠瘻，踒折，齆鼻，息肉，墮胎，去三蟲。一名附支，一名丁翁。生石城山谷及山陽。正月採枝，陰乾。</p>
<p>今出近道。繞樹藤生，汁白。莖有細孔，兩頭皆通。含一頭吹之，則氣出彼頭者良。或云即葍藤莖。（《大觀》卷八，《政和》二○○頁）</p>

<h2>瞿麥</h2>
<p>味苦、辛，寒，無毒。主治關格諸癃結，小便不通，出刺，決癰腫，明目去翳，破胎墮子，下閉血，養腎氣，逐膀胱邪逆，止霍亂，長毛髮。一名巨句麥，一名大菊，一名大蘭。生太山川穀。立秋採實，陰乾。（蘘草、牡丹為之使，惡桑螵蛸。）</p>
<p>今出近道，一莖生細葉，花紅紫赤可愛，合子葉刈取之。子頗似麥，故名瞿麥。此類乃有兩種：一種微大，花邊有叉椏，未知何者是？今市人皆用小者。復一種，葉廣相似而有毛，花晚而甚赤。案《經》云：「採實」。實中子至細，燥熟便脫盡。今市人惟合莖葉用，而實正空殼，無復子爾。（《大觀》卷八，《政和》二○二頁）</p>

<h2>敗醬</h2>
<p>味苦、咸，平、微寒，無毒。主治暴熱，火瘡赤氣，疥瘙，疽痔，馬鞍熱氣。除癰腫，浮腫，結熱，風痹，不足，產後腹痛。一名鹿腸，一名鹿首，一名馬草，一名澤敗。生江夏川穀。八月採根，曝乾。</p>
<p>出近道，葉似豨薟，根形似茈胡，氣如敗豆醬，故以為名。（《大觀》卷八，《政和》二一○頁）</p>

<h2>秦皮</h2>
<p>味苦，微寒、大寒，無毒。主治風寒濕痹，洗洗寒氣，除熱，目中青翳白膜。治男子少精，婦人帶下，小兒癇，身熱。可作洗目湯。久服頭不白，輕身，皮膚光澤，肥大有子。一名岑皮，一名石檀。生廬江川穀及宛朐。二月、八月採皮，陰乾。（大戟為之使，惡吳茱萸。）</p>
<p>世云是樊⿱艹規皮，而水漬以和墨，書青色不脫，徹青，且亦殊薄，恐不必爾。世方惟以治目。道術家亦有用處。（《新修》一三二頁，《大觀》卷十三，《政和》三二五頁）</p>

<h2>白芷</h2>
<p>味辛，溫，無毒。主治女人漏下赤白，血閉，陰腫，寒熱，風頭侵目淚出，長肌膚潤澤，可作面脂。治風邪，久渴，吐嘔，兩脅滿，風痛，頭眩，目癢，可作膏藥面脂，潤顏色。一名芳香，一名白茝，一名虈，一名莞，一名苻蘺，一名澤芬。葉名蒚麻，可作浴湯。生河東川穀下澤。二月、八月採根，曝乾。（當歸為之使，惡旋覆花。）</p>
<p>今出近道，處處有，近下濕地，東間甚多。葉亦可作浴湯，道家以此香浴去屍蟲，又用合香也。（《大觀》卷八，《政和》二○六頁）</p>

<h2>杜蘅</h2>
<p>味辛，溫，無毒。主治風寒咳逆，香人衣體。生山谷。三月三日採根，熟洗，曝乾。</p>
<p>根葉都似細辛，惟氣小異爾。處處有之。方藥少用，惟道家服之，令人身衣香。《山海經》云：可治癭。（《大觀》卷八，《政和》二一三頁）</p>

<h2>杜若</h2>
<p>味辛，微溫，無毒。主治胸脅下逆氣，溫中，風入腦戶，頭腫痛，多涕淚出，眩倒目䀮䀮，止痛，除口臭氣。久服益精，明目，輕身，令人不忘。一名杜蘅，一名杜蓮，一名白蓮，一名白芩，一名若芝。生武陵川澤及宛朐。二月、八月採根，曝乾。（得辛夷、細辛良，惡茈胡、前胡。）</p>
<p>今處處有。葉似姜而有文理，根似高良薑而細，味辛香。又絕似旋覆根，殆欲相亂，葉小異爾。《楚詞》云：山中人兮芳杜若。此者一名杜蘅，今復別有杜蘅，不相似。（《大觀》）卷七，《政和》一八九頁）</p>

<h2>柏木</h2>
<p>味苦，寒，無毒。主治五臟腸胃中結氣熱，黃疸，腸痔，止泄痢，女子漏下、赤白，陰陽蝕瘡。治驚氣在皮間，肌膚熱赤起，目熱赤痛，口瘡。久服通神。一名檀桓。根，名檀桓，主心腹百病，安魂魄，不飢渴。久服輕身。延年通神。生漢中山谷及永昌。（惡乾漆。）</p>
<p>今出邵陵者，輕薄色深為勝。出東山者，厚重而色淺。其根於道家入木芝品，今人不知取服之。又有一種小樹，狀如石榴。其皮黃而苦，世呼為子柏，亦主口瘡。又一種小樹，至多刺，皮亦黃，亦主口瘡。（《新修》一一○頁，《大觀》卷十二，《政和》二九九頁）</p>

<h2>木蘭</h2>
<p>味苦，寒，無毒。主治身有大熱在皮膚中，去面熱赤皰、酒齄，惡風、癩疾，陰下癢濕明目。治中風傷寒，及癰疽水腫，去臭氣。一名林蘭，一名杜蘭。皮似桂而香。生零陵山谷，生太山。十二月採皮，陰乾。</p>
<p>零陵諸處皆有，狀如楠樹，皮甚薄而味辛香。今益州有，皮厚，狀如厚朴，而氣味為勝。故《蜀都賦》云：木蘭梫桂也。今東人皆以山桂皮當之，亦相類，道家用合香，亦好也。（《新修》一一三頁，《大觀》卷十二，《政和》三○六頁）</p>

<h2>白薇</h2>
<p>味苦、咸，平、大寒，無毒。主治暴中風，身熱肢滿，忽忽不知人。狂惑邪氣，寒熱痠疼，溫瘧洗洗　發作有時。治傷中淋露，下水氣，利陰氣，益精。一名白幕，一名薇草，一名春草，一名骨美。久服利人。生平原川穀。三月三日採根，陰乾。（惡黃耆、乾薑、乾漆、山茱萸、大棗。）</p>
<p>近道處處有。根狀似牛膝而短小爾。方家用，多治驚邪、風狂、疰病。（《大觀》卷八，《政和》二一三頁）</p>

<h2>葈耳實</h2>
<p>味苦、甘，溫。葉：味苦、辛，微寒，有小毒。主治風頭寒痛，風濕周痹，四肢拘攣痛，惡肉死肌，膝痛，溪毒。久服益氣，耳目聰明，強志，輕身。一名胡葈，一名地葵，一名葹，一名常思。生安陸川穀及六安田野，實熟時採。</p>
<p>此是常思菜，傖人皆食之。以葉覆麥作黃衣者，一名羊負來。昔中國無此，言從外國逐羊毛中來，方用亦甚稀。（《大觀》卷八，《政和》一九五頁）</p>

<h2>茅根</h2>
<p>味甘，寒，無毒。主治勞傷虛羸，補中益氣，除瘀血，血閉，寒熱，利小便，下五淋，除客熱在腸胃，止渴，堅筋，婦人崩中。久服利人。其苗：主下水。一名蘭根，一名茹根，一名地菅，一名地筋，一名兼杜。生楚地山谷田野，六月採根。</p>
<p>此即今白茅菅。《詩》云：「露彼菅茅」。其根如如渣芹甜美。服食此斷谷甚良。世方稀用，惟治淋及崩中爾。（《大觀》卷八，《政和》二○八頁）</p>

<h2>百合</h2>
<p>味甘，平，無毒。主治邪氣腹脹，心痛，利大小便，補中益氣。除浮腫，臚脹，痞滿，寒熱，通身疼痛，及乳難喉痹腫，止涕淚。一名重箱，一名重邁，一名摩羅，一名中逢花，一名強瞿。生荊州川穀。二月、八月採根，曝乾。</p>
<p>近道處處有，根如胡蒜，數十片相累，人亦蒸煮食之。乃言初是蚯蚓相纏結變作之，世人皆呼為強仇，仇即瞿也，聲之訛爾，亦堪服食。（《大觀》卷八，《政和》二○四頁）</p>

<h2>酸漿</h2>
<p>味酸，平、寒，無毒。主治熱煩滿，定志，益氣，利水道，產難吞其實，立產，一名醋漿。生荊楚川澤及人家田園中。五月採，陰乾。</p>
<p>處處人家多有，葉亦可食。子作房，房中有子如梅李大，皆黃赤色。小兒食之，能除熱，亦治黃病，多效。（《大觀》卷八，《政和》二一一頁）</p>

<h2>淫羊藿</h2>
<p>味辛，寒，無毒。主治陰痿，絕傷，莖中痛，利小便，益氣力，強志。堅筋骨，消瘰癧，赤癰，下部有瘡洗出蟲，丈夫久服，令人無子。一名剛前。生上郡陽山山谷。（薯蕷為之使。）服此使人好為陰陽。西川北部有淫羊，一日百遍合，蓋食藿所致，故名淫羊藿。（《大觀》卷八，《政和》二○六頁）</p>

<h2>蠡實</h2>
<p>味甘，平、溫，無毒。主治皮膚寒熱，胃中熱氣，風寒濕痹，堅筋骨。令人嗜食。止心煩滿，利大小便，長肌肉肥大。久服輕身。花、葉：去白蟲，治喉痹，多服令人溏泄。一名荔實，一名劇草，一名三堅，一名豕首。生河東川穀。五月採實，陰乾。（方藥不復用，世無識者，天名精亦名豕首也。）（《大觀》卷八，《政和》二○二頁）</p>

<h2>枝子</h2>
<p>味苦，寒、大寒，無毒。主治五內邪氣，胃中熱氣，面赤酒疱齄鼻，白癩、赤癩。瘡瘍。治目熱赤痛，胸中心大小腸大熱，心中煩悶，胃中熱氣。一名木丹，一名越桃。生南陽川穀。九月採實，曝乾。（解玉支毒。）</p>
<p>處處有，亦兩三種小異，以七道者為良。經霜乃取之。今皆入染用，於藥甚稀。玉支即羊躑躅也。（《新修》一三三頁，《大觀》卷十三，《政和》三二○頁）</p>

<h2>檳榔</h2>
<p>味辛，溫，無毒。主治消穀，逐水，除痰澼，殺三蟲，去伏屍，治寸白。生南海。</p>
<p>此有三、四種：出交州，形小而味甘；廣州以南者，形大而味澀，核亦大；尤大者，名楮檳榔，作藥皆用之。又小者，南人名蒳子，世人呼為檳榔孫，亦可食。（《新修》一三四頁，《大觀》卷十三，《政和》三一九頁）</p>

<h2>合歡</h2>
<p>味甘，平，無毒。主安五臟，和心志，令人歡樂無憂。久服輕身，明目，得所欲。生益州川穀。嵇公《養生論》亦云：合歡蠲忿，萱草忘憂。詩人又有萱草，皆云即是今鹿蔥，而不入藥用。至於合歡舉世無識之者。當以其非治病之功，稍見輕略，遂致永謝。猶如長生之法，人罕敦尚，亦為遺棄也。洛陽華林苑中，猶云合歡如丁林，唯不來江左爾。（《新修》一三四頁，《大觀》卷十三，《政和》三三二頁）</p>

<h2>衛矛</h2>
<p>味苦，寒，無毒。主治女子崩中，下血，腹滿，汗出，除邪，殺鬼毒蠱疰，中惡，腹痛，去白蟲，消皮膚風毒腫，令陰中解。一名鬼箭。生霍山山谷。八月採，陰乾。</p>
<p>山野處處有。其莖有三羽，狀如箭羽，世皆呼為鬼箭。而為用甚稀，用之削取皮及羽也。（《新修》一三六頁，《大觀》卷十三，《政和》三三一頁）</p>

<h2>紫葳</h2>
<p>味酸，微寒，無毒。主治婦人產乳余疾，崩中，癥瘕，血閉，寒熱，羸瘦，養胎。莖葉：味苦，無毒。主痿蹶，益氣。一名陵苕，一名茇華。生西海川穀及山陽。</p>
<p>李云是瞿麥根，今方用至少。《博物志》云：郝晦行華草於太行山北，得紫葳花。必當奇異。今瞿麥花乃可愛，而處處有，不應乃在太行山。且有樹其莖葉，恐亦非瞿麥根。《詩》云有苕之華；郭云陵霄藤，亦恐非也。（《新修》一三七頁，《大觀》卷十三，《政和》三二七頁）</p>

<h2>蕪荑</h2>
<p>味辛，平，無毒。主治五內邪氣，散皮膚骨節中淫淫溫行毒，去三蟲，化食，逐寸白，散腹中嗢嗢喘息。一名無姑，一名𦽄䕋。生晉山川穀。三月採實，陰乾。</p>
<p>今唯出高麗，狀如榆莢，氣臭如𤜢，彼人皆以作醬食之。性殺蟲，以置物中，亦闢蛀。但患其臭爾。（《新修》一三八頁，《大觀》卷十三，《政和》三二二頁）</p>

<h2>紫草</h2>
<p>味苦，寒，無毒。主治心腹邪氣，五疸，補中益氣，利九竅，通水道。治腹腫脹滿痛；以合膏，療小兒瘡及面皶。一名紫丹，一名紫芺。生碭山山谷及楚地。三月採根，陰乾。</p>
<p>今出襄陽，多從南陽、新野來，彼人種之，即是今染紫者，方藥家都不復用。《博物志》云：平氏陽山紫草特好。魏國以染色殊黑。比年東山亦種，色小淺於北者。（《大觀》卷八，《政和》二○九頁）</p>

<h2>紫菀</h2>
<p>味苦、辛，溫，無毒。主治咳逆上氣，胸中寒熱結氣，去蠱毒、痿蹶，安五臟。治咳唾膿血，止喘悸，五勞體虛，補不足，小兒驚癇。一名紫蒨，一名青菀。生房陵山谷及真定、邯鄲，二月、三月採根，陰乾。（款冬為之使，惡天雄、瞿麥、雷丸、遠志，畏茵陳蒿。）近道處處有，生布地，花亦紫，本有白毛，根甚柔細。有白者名白菀，不復用。（《大觀》卷八，《政和》二○九頁）</p>

<h2>白蘚</h2>
<p>味苦、咸，寒，無毒。主治頭風，黃疸，咳逆，淋瀝，女子陰中腫痛，濕痹死肌。不可屈伸起止行步。治四肢不安，時行腹中大熱，飲水，欲走，大呼，小兒驚癇，婦人產後余痛。生上谷川谷及宛朐。四月、五月採根，陰乾。（惡桑螵蛸、桔梗、茯苓、萆薢。）近道處處有，以蜀中者為良。世呼為白羊鮮，氣息正似羊膻，或名白膻。（《大觀》卷八，《政和》二一○頁）</p>

<h2>白兔藿</h2>
<p>味苦，平，無毒。主治蛇、虺、蜂、蠆、猘狗、菜、肉、蠱毒，鬼疰，風疰，諸大毒不可入口者，皆消除之。又去血，可末著痛上，立消。毒入腹者，煮飲之即解。一名白葛。生交州山谷。</p>
<p>此藥治毒，莫之與敵。而人不復用，殊不可解，都不聞有識之者，想當似葛爾，須別廣訪交州人，未得委悉。（《大觀》卷七，《政和》一九○頁）</p>

<h2>營實</h2>
<p>味酸，溫、微寒，無毒。主治癰疽，惡瘡，結肉，跌筋，敗瘡，熱氣，陰蝕不瘳，利關節。久服輕身益氣。根：止泄痢腹痛，五臟客熱，除邪逆氣，疽癩，諸惡瘡，金瘡傷撻，生肉復肌。一名薔薇，一名薔麻，一名牛棘，一名牛勒，一名薔蘼，一名山棘。生零陵川穀及蜀郡。八月、九月採，陰乾。</p>
<p>營實即是薔薇子，以白花者為良。根亦可煮釀酒，莖、葉亦可煮作飲。（《大觀》卷七，《政和》一八二頁）</p>

<h2>薇銜</h2>
<p>味苦，平、微寒，無毒。主治風濕痹，歷節痛，驚癇吐舌，悸氣，賊風，鼠瘻，癰腫，暴症，逐水，治痿蹶。久服輕身明目。一名麋銜，一名承膏，一名承肌，一名無心，一名無顛。生漢中川澤及宛朐、邯鄲。七月採莖、葉，陰乾。（得秦皮良。）世用亦少。（《大觀》卷七，《政和》一九○頁）</p>

<h2>井中苔及萍</h2>
<p>大寒。主治漆瘡，熱瘡，水腫。井中藍，殺野葛、巴豆諸毒。</p>
<p>廢井中多生苔萍，及磚土間生雜草、萊藍，既解毒，在井中者彌佳，不應復別是一種名井中藍。井底泥至冷，亦治湯火灼瘡，井華水又服煉法用之。（《大觀》卷九，《政和》二三八頁）</p>

<h2>王孫</h2>
<p>味苦，平，無毒。主治五臟邪氣，寒濕痹，四肢疼酸，膝冷痛。治百病，益氣。吳名白功草，楚名王孫，齊名長孫，一名黃孫，一名黃昏，一名海孫，一名蔓延。生海西川穀及汝南城郭垣下。</p>
<p>今方家皆呼名黃昏，又云牡蒙，市人亦少識者。（《大觀》卷九，《政和》二三七頁）爵床，味鹹，寒，無毒。主治腰脊痛，不得著床，俯仰艱難，除熱，可作浴湯。生漢中川穀及田野。（《大觀》卷九《政和》二三八頁）</p>

<h2>白前</h2>
<p>味甘，微溫，無毒。主治胸脅逆氣，咳嗽上氣。</p>
<p>此藥出近道，似細辛而大，色白易折。主氣嗽方多用之。（《大觀》卷九，《政和》二三三頁）</p>

<h2>百部根</h2>
<p>微溫，有小毒。主治咳嗽上氣。</p>
<p>山野處處有。根數十相連，似天門冬而苦強，亦有小毒。火炙酒漬飲之。治咳嗽，亦主去蝨。煮作湯，洗牛犬蝨即去。《博物志》云：九真有一種草似百部，但長大爾。懸火上令乾，夜取四五寸短切，含咽汁，勿令人知，治暴嗽甚良，名為嗽藥。疑此是百部，恐其土肥潤處，是以長大爾。（《大觀》卷九，《政和》二二五頁）</p>

<h2>王瓜</h2>
<p>味苦，寒，無毒。主治消渴，內痹，瘀血，月閉，寒熱，痠疼，益氣，愈聾。治諸邪氣，熱結，鼠瘻，散癰腫留血，婦人帶下不通，下乳汁，止小便數不禁，逐四肢骨節中水，治馬骨刺人瘡。一名土瓜。生魯地平澤田野，及人家垣牆間。三月採根。陰乾。</p>
<p>今土瓜生籬院間亦有，子熟時赤，如彈丸大。根，今多不預干，臨用時乃掘取，不堪入大方，正單行小小爾。《禮記·月令》云：王瓜生，此之謂也。鄭玄雲菝葜，殊為繆矣。（《大觀》卷九，《政和》二一九頁）</p>

<h2>薺苨</h2>
<p>味甘，寒，無毒。主治解百藥毒。</p>
<p>根莖都似人參，而葉小異，根味甜絕，能殺毒。以其與毒藥共處，而毒皆自然歇，不正入方家用也。（《大觀》卷九，《政和》二三三頁）</p>

<h2>高良薑</h2>
<p>大溫，無毒。主治暴冷，胃中冷逆，霍亂腹痛。</p>
<p>出高良郡。人腹痛不止，但嚼食亦效。形氣與杜若相似，而葉如山姜。（《大觀》卷九，《政和》二二四頁）</p>

<h2>馬先蒿</h2>
<p>味苦，平，無毒。主治寒熱鬼疰，中風，濕痹，女子帶下病，無子。一名馬屎蒿。生南陽川澤。方云一名爛石草，主惡瘡，方藥亦不復用。（《大觀》卷九，《政和》二三○頁）蜀羊泉，味苦，微寒，無毒。主治頭禿，惡瘡，熱氣，疥瘙痂癬蟲。治齲齒，女子陰中內傷，皮間實積。一名羊泉，一名羊飴。生蜀郡川穀。</p>
<p>方藥亦不復用，彼土人時有采識者。（《大觀》卷九，《政和》二三七頁）</p>

<h2>積雪草</h2>
<p>味苦，寒，無毒。主治大熱，惡瘡，癰疽，浸淫赤熛，皮膚赤，身熱。生荊州川穀。</p>
<p>方藥亦不用，想此草當寒冷爾。（《大觀》卷八，《政和》二三三頁）</p>

<h2>惡實</h2>
<p>味辛，平，無毒。主明目，補中，除風傷。根莖：治傷寒寒熱汗出，中風面腫。消渴熱中，逐水。久服輕身耐老。生魯山平澤。</p>
<p>方藥不復用。（《大觀》卷九，《政和》二一八頁）</p>

<h2>莎草根</h2>
<p>味甘，微寒，無毒。主除胸中熱，充皮毛。久服利人，益氣，長鬚眉。一名薃，一名侯莎，其實名緹。生田野，二月、八月採。</p>
<p>方藥亦不復用，《離騷》云：青莎雜樹，繁草霍靡。古人為詩多用之，而無識者，乃有鼠蓑，治體異此。（《大觀》卷九，《政和》二三五頁）</p>

<h2>大、小薊根</h2>
<p>味甘，溫。主養精保血。大薊主治女子赤白沃，安胎，止吐血，衄鼻，令人肥健，五月採。</p>
<p>大薊是虎薊，小薊是貓薊，葉並多刺，相似。田野甚多，方藥不復用，是賤之故，大薊根甚治血，亦有毒。（《大觀》卷九，《政和》二二一頁）</p>

<h2>垣衣</h2>
<p>味酸，無毒。主治黃疸，心煩，咳逆，血氣，暴熱在腸胃。金瘡內塞。久服補中益氣，長肌，好顏色。一名昔邪，一名烏韭，一名垣嬴，一名天韭，一名鼠韭。生古垣牆陰或屋上。三月三日採，陰乾。</p>
<p>方藥不甚用，世中少見有者。《離騷》亦有昔邪，或云即是天蒜爾。（《大觀》卷九，《政和》二三六頁）</p>

<h2>艾葉</h2>
<p>味苦，微溫，無毒。主灸百病，可作煎，止下痢，吐血，下部䘌瘡，婦人漏血，利陰氣，生肌肉，闢風寒，使人有子。一名冰臺，一名醫草。生田野。三月三日採，曝乾。作煎勿令見風。</p>
<p>搗葉以灸百病，亦止傷血。汁，又殺蛔蟲。苦酒煎葉，治癬甚良。（《大觀》卷九，《政和》二一七頁）</p>

<h2>牡蒿</h2>
<p>味苦，溫，無毒。主充肌膚，益氣，令人暴肥，血脈滿盛，不可久服。生田野，五月、八月採。</p>
<p>方藥不復用。（《新修》三六○頁，《大觀》卷三十，《政和》五四六頁）</p>

<h2>假蘇</h2>
<p>味辛，溫，無毒。主治寒熱，鼠瘻，瘰癧，生瘡，結聚氣破散之，下瘀血，除濕痹。一名鼠蓂，一名姜芥。生漢中川澤。</p>
<p>方藥亦不復用。（《新修》二七八頁，《大觀》卷二十八頁，《政和》五一三頁）</p>

<h2>水萍</h2>
<p>味辛、酸，寒，無毒。主治暴熱身癢，下水氣，勝酒，長鬚發，止消渴，下氣。以沐浴，生毛髮。久服輕身。一名水花，一名水白，一名水蘇。生雷澤池澤。三月採，曝乾。</p>
<p>此是水中大萍爾，非今浮萍子。《藥錄》云：五月有花，白色，即非今溝渠所生者。楚王渡江所得，非斯實也。（《大觀》卷九，《政和》二一九頁）</p>

<h2>海藻</h2>
<p>味苦、咸，寒，無毒。主治癭瘤氣，頸下核，破散結氣、癰腫、癥瘕，堅氣，腹中上下鳴，下十二水腫。治皮間積聚暴潰，留氣熱結，利小便。一名落首，一名藫。生東海池澤。七月七日採，曝乾。（反甘草。）</p>
<p>生海島上，黑色如亂髮而大少許，葉大都似藻葉。又有石帆，狀如柏，治石淋。又有水松，狀如松，治溪毒。（《大觀》卷九，《政和》二二一頁）</p>

<h2>昆布</h2>
<p>味鹹，寒，無毒。主治十二種水腫，癭瘤聚結氣，瘻瘡。生東海。</p>
<p>今惟出高麗。繩把索之如卷麻，作黃黑色，柔韌可食。《爾雅》云：綸似綸，組似組，東海有之。今青苔、紫菜皆似綸，此昆布亦似組，恐即是也。凡海中菜，皆治癭瘤結氣，青苔、紫菜輩亦然，乾薹性熱，柔苔甚冷也。（《大觀》卷九，《政和》二二二頁）</p>

<h2>葒草</h2>
<p>味鹹，微寒，無毒。主治消渴，去熱，明目，益氣。一名鴻𧀺。如馬蓼而大，生水傍，五月採實。</p>
<p>此類甚多，今生下濕地，極似馬蓼，甚長大。《詩》稱隰有游龍，注云葒草。郭景純云：即籠古也。（《大觀》卷九，《政和》二三四頁）</p>

<h2>陟釐</h2>
<p>味甘，大溫，無毒。主治心腹大寒，溫中消穀，強胃氣，止泄痢。生江南池澤。</p>
<p>此即南人作紙者，方家惟合斷下藥用之。（《大觀》卷九，《政和》二三七頁）</p>

<h2>薰草</h2>
<p>味甘，平，無毒。主明目，止淚，治泄精，去臭惡氣，傷寒頭痛，上氣，腰痛，一名蕙草。生下濕地，三月採，陰乾，脫節者良。</p>
<p>世人呼燕草，狀如茅而香者為薰草，人家頗種之。《藥錄》云：葉如麻，兩兩相對。《山海經》云：薰草，麻葉而方莖，赤花而黑實，氣如靡蕪，可以止癘。今市人皆用燕草，此則非。今詩書家多用蕙語，而竟不知是何草。尚其名而迷其實，皆此類也。（《新修》三五九頁，《大觀》卷三○，《政和》五四五頁）</p>

<h2>乾薑</h2>
<p>味辛，溫、大熱，無毒。主治胸滿，咳逆上氣，溫中，止血，出汗，逐風濕痹，腸澼下痢。寒冷腹痛，中惡，霍亂，脹滿，風邪諸毒。皮膚間結氣，止唾血，生者尤良。生薑：味辛，微溫。主治傷寒頭痛鼻塞，咳逆上氣，止嘔吐。久服去臭氣，通神明。生犍為川穀及荊州、揚州，九月採。（秦椒為之使，殺半夏、莨菪毒，惡黃芩、黃連、天鼠屎。）</p>
<p>乾薑今惟出臨海、章安，兩三村解作之。蜀漢姜舊美，荊州有好姜，而並不能作乾者。凡作乾薑法，水淹三日畢，去皮置流水中六日，更去皮，然後曬乾，置甕缸中，謂之釀也。（《大觀》卷八，《政和》一九三頁）</p>

<h2>五色符</h2>
<p>味苦，微溫。主治咳逆，五臟邪氣，調中，益氣，明目，殺蝨。青符、白符、赤符、黑符、黃符，各隨色補其臟。白符一名女木。生巴郡山谷。</p>
<p>方藥皆不復用，今人並無識者。（《新修》三六三頁，《大觀》卷三○，《政和》五四六頁）</p>

<h1>草木下品</h1>

<h2>大黃將軍</h2>
<p>味苦，寒、大寒，無毒。主下瘀血，血閉，寒熱，破癥瘕積聚，留飲宿食，盪滌腸胃，推陳致新，通利水穀，調中化食，安和五臟。平胃下氣，除痰實，腸間結熱，心腹脹滿，女子寒血閉脹，小腹痛，諸老血留結。一名黃良。生河西山谷及隴西。二月、八月採根，火干。得芍藥、黃芩、牡蠣、細辛、茯苓治驚恚怒，心下悸氣。得硝石、紫石英、桃仁治女子血閉。（黃芩為之使。無所畏。）</p>
<p>今採益州北部汶山及西山者，雖非河西、隴西，好者猶作紫地錦色，味甚苦澀，色至濃黑。西川陰乾者勝。北部日乾，亦有火乾者，皮小焦不如，而耐蛀堪久。此藥至勁利，粗者便不中服，最為世方所重。道家時用以去痰疾，非養性所須也。將軍之號，當取其駿快矣。（《大觀》卷十，《政和》二四六頁）</p>

<h2>蜀椒</h2>
<p>味辛，溫、大熱，有毒。主治邪氣咳逆，溫中，逐骨節皮膚死肌，寒濕痹痛，下氣。</p>
<p>除五臟六腑寒冷，傷寒，溫瘧，大風，汗不出，心腹留飲宿食，止腸澼下痢，泄精，女子字乳余疾，散風邪瘕結，水腫，黃疸，鬼疰，蠱毒，殺蟲魚毒。久服之頭不白，輕身，增年。開腠理，通血脈，堅齒髮，調關節，耐寒暑，可作膏藥。多食令人乏氣，口閉者殺人。一名巴椒，一名盧藙。生武都川穀及巴郡。八月採實，陰乾。（杏仁為之使，畏橐吾。）</p>
<p>出蜀郡北部，人家種之，皮肉厚，腹裡白，氣味濃。江陽晉原及建平間亦有而細赤，辛而不香，力勢不如巴郡。巴椒，有毒不可服，而此為一名，恐不爾。又有秦椒，黑色，在上品中。凡用椒皆火微熬之，令汗出，謂為汗椒，令有力勢。椒目冷利去水，則入藥不得相雜爾。（《新修》一五四頁，《大觀》卷十三，《政和》三四○頁）</p>

<h2>蔓椒</h2>
<p>味苦，溫，無毒。主治風寒濕痹，歷節疼痛，除四肢厥氣，膝痛。一名豕椒，一名豬椒，一名彘椒，一名狗椒。生雲中山川穀及丘塚間。採莖、根，煮釀酒。</p>
<p>山野處處有，世呼為樛，似椒𧅗，小不香爾，一名豨殺，可以蒸病出汗也。（《新修》一五九頁，《大觀》卷十四，《政和》三五八頁）</p>

<h2>莽草</h2>
<p>味辛、苦，溫，有毒。主治風頭，癰腫，乳癰，疝瘕，除結氣，疥瘙，蟲疽瘡。殺蟲魚。治喉痹不通，乳難，頭風癢，可用沐，勿近目。一名葞，一名春草。生上谷山谷及宛朐。五月採葉，陰乾。</p>
<p>上谷遠在幽州，今東間諸山處處皆有。葉青新烈者良。人用搗以和米納水中，魚吞即死浮出，人取食之無妨。莽草，字亦有作䒽字，今世呼為䒽草也。（《新修》一五五頁，《大觀》卷十四，《政和》三四六頁）</p>

<h2>鼠李</h2>
<p>主治寒熱瘰癧瘡。皮：味苦，微寒，無毒。主除身皮熱毒。一名牛李，一名鼠梓，一名椑，生田野，採無時。</p>
<p>此條又附見，今亦在副品限也。（《新修》一五七頁，《大觀》卷十四，《政和》三五三頁）</p>

<h2>枇杷葉</h2>
<p>味苦，平，無毒。主治猝噎不止，下氣。</p>
<p>其葉不暇煮，但嚼食，亦瘥。人以作飲，乃小冷。（《新修》二五一頁，《大觀》卷二十三，《政和》四六九頁）</p>

<h2>巴豆</h2>
<p>味辛，溫，生溫熟寒，有大毒。主治傷寒，溫瘧，寒熱，破癥瘕，結堅積聚，留飲痰癖。大腹水脹，蕩練五臟六腑，開通閉寒，利水穀道，去惡肉，除鬼蠱毒疰邪物，殺蟲魚。治女子月閉，爛胎，金創，膿血，不利丈夫陰，殺斑蝥毒。可練餌之，益血脈，令人色好，變化與鬼神通。一名巴椒。生巴郡川穀。八月採實，陰乾，用之去心皮。（芫花為之使，惡蘘草，畏大黃、黃連、藜蘆。）</p>
<p>出巴郡，似大豆，最能利人，新者佳。用之皆去心皮乃秤，又熬令黃黑，別搗如膏，乃合和丸散爾。道方亦有練餌法，服之乃言神仙。人吞一枚，便欲死，而鼠食之，三年重卅斤，物性乃有相耐如此爾。（《新修》一五二頁，《大觀》卷十四，《政和》三三九頁）</p>

<h2>甘遂</h2>
<p>味苦、甘，寒，大寒，有毒。主治大腹疝瘕，腹滿，面目浮腫，留飲宿食，破症堅積聚，利水穀道。下五水，散膀胱留熱，皮中痞，熱氣腫滿。一名主田，一名甘藁，一名陵藁，一名凌澤，一名重澤。生中山川穀。二月採根，陰乾。（瓜蒂為之使，惡遠志，反甘草。）</p>
<p>中山在代郡。先第一本出太山，江東比來用京口者，大不相似。赤皮者勝，白皮都下亦有，名草甘遂，殊惡，蓋謂膺偽草耳，非言草石之草也。（《敦煌卷子本《新修》卷十，《大觀》卷十，《政和》二五四頁）</p>

<h2>葶藶</h2>
<p>味辛、苦，寒、大寒，無毒。主治癥瘕積聚，結氣，飲食寒熱，破堅逐邪，通利水道。下膀胱水，腹留熱氣，皮間邪水上出，面目浮腫，身暴中風熱痱癢，利小腹。久服令人虛。一名大室，一名大適。一名丁歷，一名蕇蒿。生藁城平澤及田野。立夏後採實，陰乾。（得酒良，榆皮為之使，惡殭蠶、石龍芮。）</p>
<p>出彭城者最勝，今近道亦有，母即公薺，子細黃至苦，用之當熬也。（敦煌卷子本《新修》卷十，《大觀》卷十，《政和》二四八頁）</p>

<h2>大戟</h2>
<p>味苦、甘，寒，大寒，有小毒。主治蠱毒，十二水，腹滿急痛，積聚，中風，皮膚疼痛，吐逆。頸腋癰腫，頭痛，發汗，利大小腸。一名邛鉅。生常山。十二月採根，陰乾。（反甘草，畏菖蒲、蘆草、鼠屎。）</p>
<p>近道處處有，至猥賤也。（敦煌卷子本《新修》卷十，《大觀》卷十，《政和》二五六頁）</p>

<h2>澤漆</h2>
<p>味苦、辛，微寒，無毒。主治皮膚熱，大腹水氣，四肢面目浮腫，丈夫陰氣不足。利大小腸，明目，輕身。一名漆莖，大戟苗也。生太山川澤。三月三日、七月七日採莖葉，陰乾。（小豆為之使，惡薯蕷。）</p>
<p>是大戟苗，生時摘葉有白汁，故名澤漆，亦能齧人肉。（敦煌卷子本《新修》卷十，《大觀》卷十，《政和》二五六頁）</p>

<h2>芫花</h2>
<p>味辛、苦，溫、微溫，有小毒。主治咳逆上氣，喉鳴喘，咽腫，短氣，蠱毒。鬼瘧，疝瘕，癰腫，殺蟲魚，消胸中痰水，喜唾，水腫，五水在五臟皮膚，及腰痛，下寒毒、肉毒。久服令人虛。一名去水，一名毒魚，一名杜芫。其根名蜀桑根，治疥瘡，可用毒魚。生淮源川穀。三月三日採花，陰乾。決明子為之使，反甘草。</p>
<p>近道處處有，用之微熬，不可近眼。（敦煌卷子本《新修》卷十，《大觀》卷十四，《政和》三六○頁）</p>

<h2>蕘花</h2>
<p>味苦、辛，寒、微寒，有毒。主治傷寒，溫瘧，下十二水，破積聚，大堅，癥瘕。盪滌腸胃中留癖，飲食寒熱邪氣，利水道。治痰飲咳嗽。生咸陽川穀及河南中牟。六月採花，陰乾。</p>
<p>中牟者，平時惟從河上來，形似芫花而極細，白色。比來隔絕，殆不可得。（敦煌卷子本《新修》卷十，《大觀》卷十，《政和》二五七頁）</p>

<h2>旋覆花</h2>
<p>味鹹、甘，溫、微溫，冷利，有小毒。主治結氣，脅下滿，驚悸，除水，去五臟間寒熱，補中下氣。消胸上痰結，唾如膠漆，心脅痰水，膀胱留飲，風氣濕痹，皮間死肉，目中眵䁾，利大腸，通血脈，益色澤。一名金沸草，一名盛椹，一名戴椹。其根：主風濕。生平澤川穀。五月採花，日乾，二十日成。</p>
<p>出近道下濕地，似菊花而大。又別有旋葍根，乃出河南來，北國亦有，形似川芎，唯合旋葍膏用之，余無正所入也，非此旋覆花根也。（敦煌卷子本《新修》卷十，《大觀》卷十，《政和》二五一頁）</p>

<h2>鉤吻</h2>
<p>味辛，溫，有大毒。主治金創乳痓，中惡風，咳逆上氣，水腫，殺鬼疰蠱毒。破症積，除腳膝痹痛，四肢拘攣，惡瘡疥蟲，殺鳥獸。一名野葛。折之青煙出者名固活。甚熱，不入湯。生傳高山谷及會稽東野。秦鉤吻，味辛。治喉痹，咽中塞，聲變，咳逆氣，溫中，一名除辛，一名毒根。生寒石山，二月、八月採。（半夏為之使，惡黃芩。）</p>
<p>五府中亦云，鉤吻是野葛，言其入口能鉤人喉吻，或言吻作挽字，牽挽人腹而絕之。核事而言，乃是兩物。野葛是根，狀如牡丹，所生處亦有毒，飛鳥不得集之，今人用合膏服之無嫌。鉤吻別是一草，葉似黃精而莖紫，當心抽花，黃色，初生既極類黃精，故以為殺生之對也。</p>
<p>或云鉤吻是毛茛，此《本經》及後說皆參錯不同，未詳定云何？又有一物名陰命，赤色，著木懸其子，生山海中，最有大毒，入口即殺人。（敦煌卷子本《新修》卷十，《大觀》卷十，《政和》二五二頁）</p>

<h2>蚤休</h2>
<p>味苦，微寒，有毒。主治驚癇，搖頭弄舌，熱氣在腹中，癲疾，癰瘡，陰蝕，下三蟲，去蛇毒。一名蚩休。生山陽川穀及宛朐。（《大觀》卷十一，《政和》二七九頁）</p>

<h2>虎杖根</h2>
<p>微溫。主通利月水，破留血症結。</p>
<p>田野甚多此，狀如大馬蓼，莖斑而葉圓。極主暴瘕，酒漬根服之也。（《大觀》卷十三，《政和》三三三頁）</p>

<h2>石長生</h2>
<p>味鹹、苦，微寒，有毒。主治寒熱惡瘡，大熱，闢鬼氣不祥。下三蟲。一名丹草。生咸陽山谷。</p>
<p>世中雖時有采者，方藥亦不復用。近道亦有，是細細草葉，花紫色爾。南中多生石岩下，葉似蕨，而細如龍鬚草大，黑如光漆，高尺余，不與余草雜也。（《大觀》卷十一，《政和》二八○頁）</p>

<h2>鼠尾草</h2>
<p>味苦，微寒，無毒。主治鼠瘻寒熱，下痢膿血不止。白花者主白下，赤花者主赤下。一名葝，一名陵翹。生平澤中。四月採葉，七月採花，陰乾。</p>
<p>田野甚多，人採作滋染皂。又用治下瘻，當濃煮取汁，令可丸服之。今人亦用作飲。（《大觀》卷十一，《政和》二七三頁）</p>

<h2>屋遊</h2>
<p>味甘，寒。主治浮熱在皮膚，往來寒熱，利小腸膀胱氣。生屋上陰處。八月、九月採。此瓦屋上青苔衣，剝取煮服之。（《大觀》卷十一，《政和》二八四頁）</p>

<h2>牽牛子</h2>
<p>味苦，寒，有毒。主下氣，治腳滿水腫，除風毒，利小便。</p>
<p>作藤生，花狀如扁豆，黃色。子作小房，實黑色，形如球子核。比來服之，以治腳滿氣急，得小便利，無不瘥。此藥始出田野人牽牛易藥，故以名之。又有一種草，葉上有三白點，世因以名三白草，其根以治腳下氣，亦甚有驗。（《大觀》卷十一，《政和》二六四頁）</p>

<h2>狼毒</h2>
<p>味辛，平，有大毒。主治咳逆上氣，破積聚飲食，寒熱水氣，脅下積癖，惡瘡，鼠瘻，疽蝕，鬼精，蠱毒，殺飛鳥走獸。一名續毒。生秦亭山谷及奉高。二月、八月採根，陰乾，陳而沉水者良。（大豆為之使，惡麥句姜。）</p>
<p>秦亭在隴西，亦出宕昌。乃言只有數畝地生，蝮蛇食其根，故為難得。亦用太山者，今用出漢中及建平。云與防葵同根類，但置水中沉者，便是狼毒，浮者則是防葵。世用稀，亦難得，是治腹內要藥爾。（《大觀》卷十一，《政和》二六八頁）</p>

<h2>鬼臼</h2>
<p>味辛，溫、微溫，有毒。主殺蠱毒，鬼疰，精物，辟惡氣不祥，逐邪，解百毒。治咳嗽喉結，風邪煩惑，失魄妄見，去目中膚翳，殺大毒，不入湯。一名爵犀，一名馬目毒公，一名九臼，一名天臼，一名解毒。生九真山谷及宛朐。二月、八月採根。（畏垣衣）</p>
<p>鬼臼如射干，白而味甘，溫，有毒。治風邪鬼疰蠱毒。九臼相連，有毛者良，一名九臼。生山谷，八月採，陰乾。又似鉤吻。今馬目毒公如黃精，根臼處似馬眼而柔潤；鬼臼似射干、術輩。有兩種：出錢塘、近道者，味甘，上有叢毛，最勝；出會稽、吳興者，乃大，味苦，無叢毛，不如，略乃相似而乖異毒公。今方家多用鬼臼，少用毒公，不知此那復頓爾乖越也。（《大觀》卷十一，《政和》二七一頁）</p>

<h2>蘆根</h2>
<p>味甘，寒。主治消渴，客熱，止小便利。</p>
<p>當掘取甘辛者，其露出及浮水中者，並不堪用也。（《大觀》卷十一，《政和》二七一頁）</p>

<h2>甘蕉根</h2>
<p>大寒。主治癰腫結熱。</p>
<p>本出廣州，今都下、東間並有。根葉無異，惟子不堪食爾，根搗敷熱腫，甚良，又有五葉莓。生人籬援間，作藤，世人呼為籠草。取其根搗敷癰癤，亦效。（《大觀》卷十一，《政和》二七○頁）</p>

<h2>萹蓄</h2>
<p>味苦，平，無毒。主治浸淫疥瘙，疽，痔，殺三蟲。治女子陰蝕。生東萊山谷。五月採，陰乾。處處有，布地生，花節間白，葉細綠，人亦呼為萹竹。煮汁與小兒飲，治蛔蟲有驗。（《大觀》卷十一，《政和》二六八頁）</p>

<h2>商陸</h2>
<p>味辛、酸，平，有毒。主治水脹疝瘕痹，熨除癰腫，殺鬼精物。治胸中邪氣，水腫，痿痹，腹滿洪直，疏五臟，散水氣。如人形者，有神。一名䓪根，一名夜呼。生咸陽川穀。</p>
<p>近道處處有，方家不甚乾用，治水腫，切生根雜生鯉魚煮作湯。道家乃散用及煎釀，皆能去屍蟲，見鬼神。其實亦入神藥。花名䓪花，尤良。（《大觀》卷十一，《政和》二六三頁）</p>

<h2>女青</h2>
<p>味辛，平，有毒。主治蠱毒，逐邪惡氣，殺鬼，溫瘧，闢不祥。一名雀瓢。蛇銜根也，生朱崖。八月採，陰乾。</p>
<p>若是蛇銜根，不應獨生朱崖。世用是草葉，別是一物，未詳孰是。術云帶此屑一兩，則疫癘不犯，彌宜識真者。（《大觀》卷十一，《政和》二七三頁）</p>

<h2>白附子</h2>
<p>主治心痛血痹，面上百病，行藥勢。生蜀郡。三月採。</p>
<p>此物乃言出芮芮，久絕，世無復真者，今人乃作之獻用。（《大觀》卷十一，《政和》二七九頁）</p>

<h2>天雄</h2>
<p>味辛、甘，溫、大溫，有大毒。主治大風，寒濕痹，歷節痛，拘攣緩急，破積聚，邪氣，金創，強筋骨，輕身，健行。治頭面風去來疼痛，心腹結積，關節重，不能行步，除骨間痛，長陰氣，強志，令人武勇，力作不倦。又墮胎。一名白幕。生少室山谷。二月採根，陰乾。（遠志為之使，惡腐婢。）</p>
<p>今採用八月中旬。天雄似附子，細而長者便是，長者乃至三、四寸許，此與烏頭、附子三種，本並出建平，謂為三建。今宜都佷山最好，謂為西建。錢塘間者，謂為東建，氣力劣弱，不相似，故曰西水，猶勝東白也。其用灰殺之時，有冰強者並不佳。（敦煌本《新修》卷十，《大觀》卷十，《政和》二四四頁）</p>

<h2>烏頭</h2>
<p>味辛、甘，溫、大熱，有大毒。主治中風，惡風洗洗，出汗，除寒濕痹，咳逆上氣，破積聚，寒熱。消胸上痰冷，食不下，心腹冷疾，臍間痛，肩胛痛不可俯仰，目中痛不可力視，又墮胎。其汁：煎之名射罔，殺禽獸。射罔，味苦，有大毒。治屍疰症堅，及頭中風，痹痛。一名奚毒，一名即子，一名烏喙。烏喙，味辛，微溫，有大毒。主風濕，丈夫腎濕，陰囊癢，寒熱歷節，掣引腰痛，不能步行，癰腫膿結。又墮胎。生朗陵川穀。正月、二月採，陰乾。長三寸以上為天雄。（莽草為之使，反半夏、栝蔞、貝母、白蘞、白芨，惡藜蘆。）</p>
<p>今採用四月烏頭與附子同根，春時莖初生有腦形似烏鳥之頭，故謂之烏頭，有兩岐共蒂，狀如牛角，名烏喙，喙即鳥之口也。亦以八月採，搗榨莖取汁，日煎為射罔，獵人以傅箭射禽獸，中人亦死，宜速解之。（敦煌本《新修》卷十，《大觀》卷十，《政和》二四三頁）</p>

<h2>附子</h2>
<p>味辛、甘，溫、大熱，有大毒。主治風寒咳逆，邪氣，溫中，金創，破症堅積聚，血瘕。寒濕，踒躄，拘攣，膝痛，不能行走。治腳疼冷弱，腰脊風寒，心腹冷痛，霍亂轉筋，下痢赤白，堅肌骨，強陰。又墮胎，為百藥長。</p>
<p>生犍為山谷及廣漢。八月採為附子，春採為烏頭。（地膽為之使，惡蜈蚣，畏防風、黑豆、甘草、黃耆、人參、烏韭。）</p>
<p>附子以八月上旬採也，八角者良。凡用三建，皆熱灰炮令折，勿過焦，惟姜附湯生用之。世方動用附子，皆須甘草，或人參、乾薑相配者，正以制其毒故也。（敦煌本《新修》卷十，《大觀》卷十，《政和》二四一頁）</p>

<h2>側子</h2>
<p>味辛，大熱，有大毒。主治癰腫，風痹歷節，腰腳疼冷，寒熱鼠瘻。又墮胎。此即附子邊角之大者，脫取之，昔時不用，比來醫家以治腳氣多驗。凡此三建，世中乃是同根，而《本經》分生三處，當各有所宜故也。方云：少室天雄，朗陵烏頭，皆稱本土，今則無別矣。少室山連嵩高，朗陵縣屬豫州，汝南郡今在北國。（敦煌本《新修》卷十，《大觀》卷十，《政和》二四四頁）</p>

<h2>羊躑躅</h2>
<p>味辛，溫，有大毒。主治賊風在皮膚中淫淫痛，溫瘧、惡毒，諸痹。邪氣，鬼疰，蠱毒，一名玉支。生太行山谷及淮南山。三月採花，陰乾。</p>
<p>今近道諸山皆有之。花黃似鹿蔥，羊誤食其葉，躑躅而死，故以為名。不可近眼。（敦煌本《新修》卷十，《大觀》卷十，《政和》二五八頁）</p>

<h2>茵芋</h2>
<p>味苦，溫、微溫，有毒。主治五臟邪氣，心腹寒熱，羸瘦，如瘧狀，發作有時，諸關節風濕痹痛。治久風濕走四肢，腳弱。一名芫草，一名卑共。生太山川穀。三月三日採葉，陰乾。</p>
<p>好者出彭城，今近道亦有。莖葉狀如莽草而細軟，取用之皆連細莖。方用甚稀，惟以合治風酒散用之。（敦煌本《新修》卷十，《大觀》卷十，《政和》二五七頁）</p>

<h2>射干</h2>
<p>味苦，平，微溫，有毒。主治咳逆上氣，喉痹咽痛，不得消息，散結氣，腹中邪逆，食飲大熱。治老血在心肝脾間，咳唾言語氣臭，散胸中熱氣。久服令人虛。一名烏扇，一名烏蒲，一名烏翣，一名烏吹，一名草姜。生南陽川穀，生田野。三月三日採根，陰乾。</p>
<p>此即是烏翣根，庭壇多種之，黃色，亦治毒腫。方多作夜干字，今射亦作夜音。乃言其葉是鳶尾，而復有鳶頭，此蓋相似爾，恐非。烏翣，即其葉名矣。又別有射干，相似而花白莖長，似射人之執竿者。故阮公詩云：射干臨層城。此不入藥用，根亦無塊，惟有其質。（敦煌本《新修》卷十，《大觀》卷十，《政和》二五二頁）</p>

<h2>鳶尾</h2>
<p>味苦，平，有毒。主治蠱毒，邪氣，鬼疰諸毒，破癥瘕積聚，大水，下三蟲。治頭眩，殺鬼魅。一名烏園。生九嶷山谷，五月採。方家皆云，是夜干苗，無鳶尾之名，主治亦異，此當別一種物。方亦有用，鳶頭者即應是其根，治體相似，而本草不顯之。（敦煌本《新修》卷十，《大觀》卷十，《政和》二四六頁）</p>

<h2>由跋根</h2>
<p>主治毒腫結熱。</p>
<p>本出始興，今都下亦種之。狀如烏翣而布地，花紫色，根似附子，苦酒摩塗腫，亦效，不入余藥。（《大觀》卷十，《政和》二四六頁）</p>

<h2>藥實根</h2>
<p>味辛，溫，無毒。主治邪氣，諸痹，疼酸，續絕傷，補骨髓。一名連木。生蜀郡山谷。採無時。（《新修》一六六頁，《大觀》卷十四，《政和》三五七頁）</p>

<h2>皂莢</h2>
<p>味辛、咸，溫，有小毒。主治風痹，死肌，邪氣，風頭淚出，下水，利九竅，殺鬼、精物。治腹脹滿，消穀，破咳嗽囊結，婦人胞不落，明目益精。可為沐藥，不入湯。生雍州川穀及魯鄒縣，如豬牙者良。九月、十月採莢，陰乾。（青葙子為之使，惡麥門冬，畏空青、人參、苦參。）</p>
<p>今處處有，長尺二者良。世人見其皆有蟲孔，而未嘗見蟲形，皆言不可近，令人惡病，殊不爾。其蟲狀如草菜上青蟲，莢微欲黑，便出，所以難見爾。但取生者看，自知之也。（《新修》一六六頁，《大觀》卷十四，《政和》三四一頁）</p>

<h2>楝實</h2>
<p>味苦，寒，有小毒。主治溫疾，傷寒大熱煩狂，殺三蟲，疥瘍，利小便水道。根，微寒，治蛔蟲，利大腸。生荊山山谷。</p>
<p>處處有，世人五月五日皆取花葉佩帶之，云辟惡。其根以苦酒磨塗疥，甚良。煮汁作糜，食之去蛔蟲。（《新修》一六七頁，《大觀》卷十四，《政和》三四四頁）</p>

<h2>柳花</h2>
<p>味苦，寒，無毒。主治風水，黃疸，面熱黑。痂疥，惡瘡，金創。一名柳絮。葉：主馬疥痂瘡。取煎煮，以洗馬疥，立愈。又治心腹內血，止痛。實：主潰癰，逐膿血。子汁：治渴。生琅琊川澤。</p>
<p>柳即今水楊也，花熟隨風起，狀如飛雪。陳元正方以為譬者，當用其未舒時，子亦隨花飛，正應水漬取汁爾。柳花亦宜貼灸瘡，皮葉治漆瘡爾。（《新修》一六八頁，《大觀》卷十四，《政和》三四三頁）</p>

<h2>桐葉</h2>
<p>味苦，寒，無毒。主治惡蝕瘡著陰。皮：主五痔，殺三蟲。治奔豚氣病。花：敷豬瘡，飼豬肥大三倍，生桐柏山谷。</p>
<p>桐樹有四種：青桐，莖皮青，葉似梧桐而無子。梧桐，色白，葉似青桐有子，子肥亦可食。白桐與崗桐無異，惟有花子爾。花三月舒，黃紫色，《禮》云桐始花者也。崗桐無子，是作琴瑟者。今此云花，便應是白桐，白桐亦堪作琴瑟，一名椅桐，人家多植之。（《新修》一六九頁，《大觀》卷十四，《政和》三四九頁）</p>

<h2>梓白皮</h2>
<p>味苦，寒，無毒。主治熱，去三蟲，治目中患。花、葉：搗敷豬瘡，飼豬肥大易養三倍，生河內山谷。</p>
<p>此即梓樹之皮。梓亦有三種，當用樸素不腐者，方藥不復用。葉治手腳水爛。桐葉及此以肥豬之法未見，其事應在商丘子《養豬經》中爾。（《新修》一七○頁，《大觀》卷十四，《政和》三五一頁）</p>

<h2>蜀漆</h2>
<p>味辛，平、微溫，有毒。主治瘧及咳逆寒熱，腹中症堅，痞結，積聚，邪氣，蠱毒，鬼疰。治胸中邪結氣吐出之。生江林山川穀，生蜀漢中，恆山苗也。五月採葉，陰乾。栝蔞為之使，惡貫眾。</p>
<p>猶是恆山苗，而所出又異者，江林山即益州江陽山名。故是同處爾。彼人採，仍縈結作丸，得時燥者，佳矣。（敦煌本《新修》卷十，《大觀》卷十，《政和》二五四頁）</p>

<h2>半夏</h2>
<p>味辛，平、生微寒、熟溫，有毒。主治傷寒寒熱，心下堅，下氣，喉咽腫痛，頭眩，胸脹，咳逆，腸鳴，止汗。消心腹胸中膈痰熱滿結，咳嗽上氣，心下急痛堅痞，時氣嘔逆，消癰腫，胎墮，治痿黃，悅澤面目。生令人吐，熟令人下。用之湯洗，令滑盡。一名地文，一名水玉，一名守田，一名示姑。生槐里川穀。五月、八月採根，曝乾。（射干為之使，惡皂莢，畏雄黃、生薑、乾薑、秦皮、龜甲，反烏頭。）</p>
<p>槐里屬扶風，今第一齣青州，吳中亦有，以肉白者為佳，不厭陳久，用之皆湯洗十許過，令滑盡，不爾戟人咽喉。方中有半夏，必須生薑者，亦以制其毒故也。（敦煌本《新修》卷十，《大觀》卷十，《政和》二四五頁）</p>

<h2>款冬</h2>
<p>味辛、甘，溫，無毒。主治咳逆上氣善喘，喉痹，諸驚癇，寒熱，邪氣。消渴，喘息呼吸。一名橐吾，一名顆東，一名虎鬚，一名菟奚，一名氐冬。生常山山谷及上黨水傍。十一月採花，陰乾。（杏仁為之使，得紫菀良，惡皂莢、硝石、玄參，畏貝母、辛夷、麻黃、黃耆、黃芩、黃連、青葙。）</p>
<p>第一齣河北，其形如宿蓴未舒者佳，其腹裡有絲。次出高麗、百濟，其花乃似大菊花。次亦出蜀北部宕昌，而並不如。其冬月在冰下生，十二月、正月旦取之。（《大觀》卷九，《政和》二二六頁）</p>

<h2>牡丹</h2>
<p>味辛、苦，寒、微寒，無毒。主治寒熱，中風，瘛瘲，痙，驚癇，邪氣，除症堅，瘀血留舍腸胃，安五臟，治癰瘡。除時氣，頭痛，客熱，五勞，勞氣，頭腰痛，風噤，癲疾。一名鹿韭，一名鼠姑。生巴郡山谷及漢中，二月、八月採根，陰乾。（畏菟絲子、貝母、大黃。）今東間亦有，色赤者為好，用之去心。按鼠婦亦名鼠姑，而此又同，殆非其類，恐字誤。（《大觀》卷九，《政和》二二七頁）</p>

<h2>防己</h2>
<p>味辛、苦，平、溫，無毒。主治風寒，溫瘧，熱氣，諸癇，除邪，利大小便。治水腫，風腫，去膀胱熱，傷寒，寒熱邪氣，中風手腳攣急，止泄，散癰腫，惡結，諸蝸疥癬，蟲瘡，通腠理，利九竅。一名解離，文如車輻理解者良。生漢中川穀。二月、八月採根，陰乾。（殷孽為之使，殺雄黃毒，惡細辛，畏萆薢。）</p>
<p>今出宜都、建平，大而青白色，虛軟者好，黯黑冰強者不佳，服食亦須之，是治風水家要藥爾。（《大觀》卷八，《政和》二二三頁）</p>

<h2>赤赫</h2>
<p>味苦，寒，有毒。主治痂瘍惡敗瘡，除三蟲、邪氣。生益州川穀，二月、八月採。（《新修》三六五頁，《大觀》卷三十，《政和》五四六頁）</p>

<h2>黃環</h2>
<p>味苦，平，有毒。主治蠱毒，鬼疰，鬼魅，邪氣在臟中，除咳逆寒熱。一名凌泉，一名大就，生蜀郡山谷。三月採根，陰乾。（鳶尾為之使，惡茯苓、防己。）</p>
<p>似防己。亦作車輻理解。《蜀都賦》所云：青珠黃環者，或云是大戟花，定非也。世用甚希，市人鮮有識者。（《新修》一五○頁，《大觀》卷十四，《政和》三五二頁）</p>

<h2>巴戟天</h2>
<p>味辛、甘，微溫，無毒。主治大風邪氣，陰痿不起，強筋骨，安五臟，補中，增志，益氣。治頭面遊風，小腹及陰中相引痛，下氣，補五勞，益精，利男子。生巴郡及下邳山谷。二月、八月採根，陰乾。（覆盆子為之使，惡朝生、雷丸、丹參。）</p>
<p>今亦用建平、宜都者，狀如牡丹而細，外赤內黑，用之打去心。（《大觀》卷六，《政和》一六五頁）</p>

<h2>石南草</h2>
<p>味辛、苦，平，有毒。主養腎氣，內傷陰衰，利筋骨皮毛。治腳弱，五臟邪氣，除熱。女子不可久服，令思男。實：殺蠱毒，破積聚，逐風痹。一名鬼目。生華陰山谷。二月、四月採葉，八月採實，陰乾。（五加為之使。）</p>
<p>今廬江及東間皆有，葉狀如枇杷葉，方用亦稀。（《新修》一五一頁，《大觀》卷十四，《政和》三五一頁）</p>

<h2>女菀</h2>
<p>味辛，溫，無毒。主治風寒洗洗，霍亂，泄痢，腸鳴上下無常處，驚癇，寒熱百疾。治肺傷咳逆出汗，久寒在膀胱支滿，飲酒夜食發病。一名白菀，一名織女菀，一名苑。生漢中川穀或山陽，正月、二月採，陰乾。（畏滷咸。）</p>
<p>比來醫方都無復用之。市人亦少有，便是欲絕。別復有白菀似紫菀，非此之別名也。（《大觀》卷八，《政和》二三七頁）</p>

<h2>地榆</h2>
<p>味苦、甘、酸，微寒，無毒。主治婦人乳痓痛，七傷，帶下十二病，止痛，除惡肉，止汗，治金瘡。止膿血，諸瘻惡瘡，熱瘡，消酒，除消渴，補絕傷，產後內塞，可作金瘡膏。生桐柏及宛朐山谷。二月、八月採根，曝乾。（得發良，惡麥門冬。）</p>
<p>今近道處處有，葉似榆而長，初生布地，而花子紫黑色如豉，故名玉豉。一莖長直上，根亦入釀酒。道方燒作灰，能爛石也。乏茗時，用葉作飲，亦好。（《大觀》卷九，《政和》）二二○頁）</p>

<h2>五加皮</h2>
<p>味辛、苦，溫、微寒，無毒。主治心腹疝氣，腹痛，益氣，治躄，小兒不能行，疽瘡，陰蝕。男子陰痿，囊下濕，小便餘瀝，女人陰癢及腰脊痛，兩腳疼痹風弱，五緩虛羸。補中益精，堅筋骨，強志意。久服輕身耐老。一名豺漆，一名豺節。五葉者良。生漢中及宛朐。五月、七月採莖。十月採根，陰乾。（遠志為之使，畏蛇蛻皮、玄參。）</p>
<p>今近道處處有，東間彌多，四葉者亦好，煮根莖釀酒，至益人，道家用此作灰，亦以煮石與地榆，並有秘法。加字或作家字者也。（《新修》一○七頁，《大觀》卷十二，《政和》三○一頁）</p>

<h2>澤蘭</h2>
<p>味苦、甘，微溫，無毒。主治乳婦內衄，中風余疾，大腹水腫，身、面、四肢浮腫，骨節中水，金瘡，癰腫瘡膿。產後金瘡內塞。一名虎蘭，一名龍棗，一名虎蒲。生汝南諸大澤傍，三月三日採，陰乾。（防己為之使。）</p>
<p>今處處有，多生下濕地。葉微香，可煎油，或生澤傍，故名澤蘭，亦名都梁香，可作浴湯。人家多種之，而葉小異。今山中又有一種甚相似，莖方，葉小強，不甚香。既云澤蘭，又生澤傍，故山中者為非，而藥家乃採用之。（《大觀》卷九，《政和》二二二頁）</p>

<h2>紫參</h2>
<p>味苦、辛，寒、微寒，無毒。主治心腹積聚，寒熱邪氣，通九竅，利大小便。治腸胃大熱，唾血，衄血，腸中聚血，癰腫諸瘡，止渴，益精。一名牡蒙，一名眾戎，一名童腸，一名馬行。生河西及宛朐山谷，三月採根，火炙使紫色。（畏辛夷。）</p>
<p>今方家皆呼為牡蒙，用之亦少。（《大觀》卷八，《政和》二一一頁）</p>

<h2>蛇全</h2>
<p>味苦，微寒，無毒。主治驚癇，寒熱，邪氣，除熱，金瘡，疽痔。鼠瘻，惡瘡，頭瘍。治心腹邪氣，腹痛，濕痹。養胎，利小兒。一名蛇銜。生益州山谷。八月採，陰乾。即是蛇銜，蛇銜有兩種，並生石上。當用細葉黃花者，處處有之。亦生黃土地，不必皆生石上也。（《大觀》卷十，《政和》二五三頁）</p>

<h2>草蒿</h2>
<p>味苦，寒，無毒。主治疥瘙痂癢，惡瘡，殺蝨，留熱在骨節間，明目。一名青蒿，一名方潰。生華陰川澤。處處有之，即今青蒿，人亦取雜香菜食之。（《大觀》卷十，《政和》二五○頁）</p>

<h2>雚菌</h2>
<p>味鹹、甘，平、微溫，有小毒。主治心痛，溫中，去長蟲、白癬、蟯蟲，蛇螫毒，癥瘕，諸蟲。疽蝸，去蛔蟲、寸白，惡瘡。一名雚蘆。生東海池澤及渤海章武。八月採，陰乾。（得酒良，畏雞子。）</p>
<p>出北來，此亦無有，形狀似菌。云鸛屎所化生，一名鸛菌。單末之，豬肉臛和食，可以遣蛔蟲。（《大觀》卷十，《政和》二五五頁）</p>

<h2>麇舌</h2>
<p>味辛，微溫，無毒。主治霍亂，腹痛，吐逆，止煩。生水中，五月採，曝乾。生小小水中。今人五月五日採，陰乾，以治霍亂，甚良方也。（《大觀》卷三十，《政和》五四六頁）</p>

<h2>雷丸</h2>
<p>味苦、咸，寒、微寒，有小毒。主殺三蟲，逐毒氣，胃中熱，利丈夫，不利女子，作膏摩，除小兒百病。逐邪氣，惡風，汗出，除皮中熱結，積聚，蠱毒，白蟲，寸白自出不止。久服令陰痿。一名雷矢，一名雷實，赤者殺人。生石城山谷，生漢中土中。八月採根，曝乾。（荔實、厚朴為之使，惡葛根。）</p>
<p>今出建平、宜都間，累累相連如丸。《本經》云：利丈夫，《別錄》云：久服陰痿，於事相反。（《新修》一六○頁，《大觀》卷十四，《政和》三四七頁）</p>

<h2>貫眾</h2>
<p>味苦，微寒，有毒。主治腹中邪熱氣，諸毒，殺三蟲。去寸白，破癥瘕，除頭風。止金創。花：治惡瘡，令人泄。一名貫節，一名貫渠，一名百頭，一名虎卷，一名扁苻，一名伯萍，一名樂藻，此謂草鵄頭。生玄山山谷及宛朐又少室。二月、八月採根，陰乾。雚菌為之使。</p>
<p>近道亦有，葉如大蕨，其根形色毛芒全似老鵄頭，故呼為草鵄頭也。（敦煌本《新修》卷十，《大觀》卷十，《政和》二五七頁）</p>

<h2>青葙子</h2>
<p>味苦，微寒，無毒。主治邪氣，皮膚中熱，風瘙身癢，殺三蟲。惡瘡，疥蝨，痔蝕，下部䘌瘡。其子：名草決明，治唇口青。一名草蒿，一名萋蒿。生平谷道傍。三月採莖葉，陰乾。五月、六月採子。處處有。似麥柵花，其子甚細。後又有草蒿，別本亦作草藁。今主治殊相類，形名又相似，極多足為疑，而實兩種也。（敦煌本《新修》卷十，《大觀》卷十，《政和》二五五頁）</p>

<h2>牙子</h2>
<p>味苦、酸，寒，有毒。主治邪氣，熱氣，疥瘙，惡瘍瘡痔，去白蟲。一名狼牙，一名狼齒，一名狼子，一名犬牙。生淮方川穀及宛朐。八月採根，曝乾。中濕腐爛生衣者，殺人。（蕪荑為之使，惡地榆、棗肌。）</p>
<p>近道處處有，其根牙亦似獸之牙齒也。（敦煌本《新修》卷十，《大觀》卷十，《政和》二五八頁）</p>

<h2>藜蘆</h2>
<p>味辛、苦，寒、微寒，有毒。主治蠱毒，咳逆，泄痢，腸澼，頭瘍，疥瘙，惡瘡，殺諸蟲毒，去死肌。治噦逆，喉痹不通，鼻中息肉，馬刀，爛瘡。不入湯。一名蔥苒，一名蔥菼，一名山蔥。生太山山谷。三月採根。陰乾。（黃連為之使，反細辛、芍藥、五參，惡大黃。）近道處處有。本下極似蔥而多毛。用之只剔取根，微炙之。（敦煌卷子本《新修》卷十，《大觀》卷十，《政和》二五一頁）</p>

<h2>赭魁</h2>
<p>味甘，平，無毒。主治心腹積聚，除三蟲。生山谷，二月採。</p>
<p>狀如小芋子，肉白皮黃，近道亦有。（敦煌本《新修》卷十，《大觀》卷十，《政和》二五七頁）</p>

<h2>及巳</h2>
<p>味苦，平，有毒。主治諸惡瘡，疥痂，瘻蝕，及牛馬諸瘡。</p>
<p>今人多用以合治疥膏，甚驗也。（敦煌本《新修》卷十，《大觀》卷十，《政和》二五八頁）</p>

<h2>連翹</h2>
<p>味苦，平，無毒。主治寒熱，鼠瘻，瘰癧，癰腫，惡瘡，癭瘤，結熱、蠱毒，去白蟲。一名異翹，一名蘭花，一名折根，一名軹，一名三廉。生太山山谷。二月採，陰乾。處處有，今用莖連花實也。（《大觀》卷十一，《政和》二七五頁）</p>

<h2>白頭翁</h2>
<p>味苦，溫，無毒、有毒。主治溫瘧，狂易寒熱，癥瘕積聚，癭氣，逐血，止痛，治金瘡，鼻衄。一名野丈人，一名胡王使者，一名奈何草。生高山山谷及田野，四月採。處處有。近根處有白茸，狀似人白頭，故以為名。方用亦治毒痢。（《大觀》卷十一，《政和》二七○頁）</p>

<h2>䕡茹</h2>
<p>味辛、酸、寒、微寒，有小毒。主蝕惡肉，敗瘡，死肌，殺疥蟲，排膿惡血，除大風熱氣，善忘，不樂。去熱痹，破癥瘕，除息肉。一名屈據，一名離婁。生代郡川穀。五月採根，陰乾。黑頭者良。（甘草為之使，惡麥門冬。）</p>
<p>今第一齣高麗，色黃。初斷時汁出凝黑如漆，故云漆頭。次出近道，名草䕡茹，色白，皆燒鐵爍頭令黑，以當漆頭，非真也。葉似大戟，花黃，二月便生。根亦治瘡。（《大觀》卷十一，《政和》二七六頁）</p>

<h2>白蘞</h2>
<p>味苦、甘，平、微寒，無毒。主治癰腫疽瘡，散結氣，止痛，除熱，目中赤，小兒驚癇。溫瘧，女子陰中腫痛。下赤白，殺火毒。一名菟核，一名白草，一名白根，一名崑崙。生衡山山谷。二月、八月採根，曝乾。（代赭為之使，反烏頭。）</p>
<p>近道處處有之，作藤生，根如白芷，破片以竹穿之，日乾。生取根搗，敷癰腫亦效。（敦煌本《新修》卷十，《大觀》卷十，《政和》二五五頁）</p>

<h2>白芨</h2>
<p>味苦、辛，平、微寒，無毒。主治癰腫，惡瘡，敗疽，傷陰，死肌，胃中邪氣。賊風鬼擊，痱緩不收。除白癬疥蟲。一名甘根，一名連及草。生北山川穀及宛朐及越山。（紫石英為之使，惡理石，畏李核、杏仁。）</p>
<p>近道處處有之。葉似杜若，根形似菱米，節間有毛。方用亦稀，可以作糊。（《大觀》卷十，《政和》二五五頁）</p>

<h2>占斯</h2>
<p>味苦，溫，無毒。主治邪氣濕痹，寒熱疽瘡，除水堅積血症，月閉無子，小兒躄不能行，諸惡瘡癰腫，止腹痛，令女人有子。一名炭皮。生太山山谷，採無時。解狼毒毒。</p>
<p>李云是梓樹上寄生，樹大銜枝在肌肉，今人皆以胡桃皮當之，非是真也。案《桐君錄》云：生上洛，是木皮，狀如厚朴，色似桂白，其理一縱一橫。今市人皆削乃似厚朴，而無正縱橫理，不知此復是何物，莫測真假，何者為是也。（《新修》三六六頁，《大觀》卷三○，《政和》五四六頁）</p>

<h2>蜚廉</h2>
<p>味苦，平，無毒。主治骨節熱，脛重痠疼。頭眩頂重，皮間邪風如蜂螫針刺，魚子細起，熱瘡癰疽痔，濕痹，止風邪咳嗽，下乳汁。久服令人身輕，益氣明目不老。可煮可干。一名漏蘆，一名天薺，一名伏豬，一名飛輕，一名伏兔，一名飛雉，一名木禾。生河內川澤。正月採根，七月、八月採花，陰乾。（得烏頭良，惡麻黃。）處處有。極似苦芺，惟葉下附莖，莖有皮起似箭羽，葉又多刻缺，花紫色。世方殆無用，而道家服其枝莖，可得長生，又入神枕方。今既別有漏蘆，則非此別名爾。（《大觀》卷七，《政和》一八四頁）</p>

<h2>虎掌</h2>
<p>味苦，溫、微寒，有大毒。主治心痛，寒熱，結氣，積聚，伏梁，傷筋痿拘緩，利水道。除陰下濕，風眩。生漢中山谷及宛朐。二月、八月採，陰乾。（蜀漆為之使，惡莽草。）</p>
<p>近道亦有，極似半夏，但皆大，四邊有子如虎掌。今用多破之，或三、四片爾，方藥亦不正用也。（敦煌本《新修》卷十，《大觀》卷十，《政和》二四六頁）</p>

<h2>莨菪子</h2>
<p>味苦、甘，寒，有毒。主治齒痛，出蟲，肉痹，拘急，使人健行，見鬼。治癲狂風癇，顛倒拘攣。多食令人狂走。久服輕身，走及奔馬，強志，益力，通神。一名橫唐，一名行唐。生海濱川穀及雍州。五月採子。</p>
<p>今處處亦有。子形頗似五味核而極小。惟入治癲狂方用，尋此乃不可多食過劑爾。久服自無嫌，通神健行，足為大益，而《仙經》不見用之，今方家多作莨蓎也。（敦煌本《新修》卷十，《大觀》卷十，《政和》二四九頁）</p>

<h2>欒花</h2>
<p>味苦，寒，無毒。主治目痛泣出，傷眥，消目腫。生漢中川穀，五月採。（決明為之使。）（《新修》一五八頁，《大觀》卷十四，《政和》三五八頁）</p>

<h2>杉材</h2>
<p>微溫，無毒。主治漆瘡。</p>
<p>削作柿，煮以洗漆瘡，無不即瘥。又有鼠查，生去地高尺余許，煮以洗漆多瘥。又有漆姑，葉細細，多生石邊，亦治漆瘡。其雞子及蟹，並是舊方。（《新修》一五八頁，《大觀》）卷十四，《政和》三五五頁）</p>

<h2>楠材</h2>
<p>微溫。主治霍亂吐下不止。</p>
<p>削作柿，煮服之，窮無他藥，用此。（《新修》一五九頁，《大觀》卷十四，《政和》三五九頁）</p>

<h2>榧實</h2>
<p>味甘。主治五痔，去三蟲，蠱毒，鬼疰。生永昌。</p>
<p>今出東陽諸郡，食其子，乃言治寸白蟲。不復有餘用，不入藥方，疑此與後蟲品彼子治說符同。（《新修》一五九頁，《大觀》卷十四，《政和》三五六頁）</p>

<h2>紫真檀木</h2>
<p>味鹹，微寒。主治惡毒，風毒。</p>
<p>世人磨以塗風毒、諸腫，亦效，然不及青木香。又主金創，止血，亦治淋用之。（《新修》一七四頁，（《大觀》卷十四，《政和》三五四頁）</p>

<h2>淮木</h2>
<p>味苦，平，無毒。主治久咳上氣，傷中，虛羸，補中益氣，女子陰蝕。漏下，赤白沃。一名百歲城中木。生晉陽平澤。</p>
<p>方藥亦不復用。（《新修》三六五頁，《大觀》卷三○，《政和》五四六頁）</p>

<h2>別羇</h2>
<p>味苦，微溫，無毒。主治風寒，濕痹，身重，四肢疼酸，寒邪歷節痛。一名別枝，一名別騎，一名鱉羇。生藍田川穀。二月、八月採。</p>
<p>方家時有用處，今世亦絕爾也。（《新修》三六○頁，《大觀》卷三十，《政和》五四五頁）</p>

<h2>石下長卿</h2>
<p>味鹹，平，有毒。主治鬼疰，精物，邪惡氣，殺百精，蠱毒，老魅注易，亡走，啼哭，悲傷，恍惚。一名徐長卿。生隴西池澤山谷。</p>
<p>此又名徐長卿，恐是爾，方家無用。此處世中皆不復識別也。（《新修》三六一頁《大觀》卷三十，《政和》五四六頁）</p>

<h2>羊桃</h2>
<p>味苦，寒，有毒。主治熛熱，身暴赤色，風水積聚，惡瘍，除小兒熱。去五臟五水，大腹，利小便，益氣，可作浴湯。一名鬼桃，一名羊腸，一名萇楚，一名御戈，一名銚戈。生山林川穀及生田野，二月採，陰乾。</p>
<p>山野多有，甚似家桃，又非山桃。子小細，苦不堪啖，花甚赤。《詩》云：「隰有萇楚」者，即此也。方藥亦不復用。（《大觀》卷十一，《政和》二七三頁）</p>

<h2>羊蹄</h2>
<p>味苦，寒，無毒。主治頭禿疥瘙，除熱，女子陰蝕。浸淫，疽痔，殺蟲。一名東方宿，一名連蟲陸，一名鬼目，一名蓄。生陳留川澤。</p>
<p>今人呼名禿菜，即是蓄音之訛。《詩》云：「言採其蓄」。又一種極相似而味酸，呼為酸模，根亦治疥也。（《大觀》卷十一，《政和》二六七頁）</p>

<h2>鹿藿</h2>
<p>味苦，平，無毒。主治蠱毒，女子腰腹痛，不樂，腸癰，瘰癧，瘍氣。生汶山山谷。</p>
<p>方藥不復用，人亦罕識。葛根之苗，又一名鹿藿。《大觀》卷十一，《政和》二七九頁）</p>

<h2>練石草</h2>
<p>味苦，寒，無毒。主治五癃，破石淋，膀胱中結氣，利水道小便。生南陽川澤。</p>
<p>一名爛石草，又云即馬矢蒿。（《新修》三六二頁，《大觀》卷三○，《政和》五四六頁）</p>

<h2>牛扁</h2>
<p>味苦，微寒，無毒。主治身皮瘡熱氣，可作浴湯。殺牛蝨、小蟲，又治牛病。生桂陽川穀。</p>
<p>今人不復識此，牛疫代代不無用之。既要牛醫家應用，而亦無知者。（《大觀》卷十一，《政和》二八二頁）</p>

<h2>陸英</h2>
<p>味苦，寒，無毒。主治骨間諸痹，四肢拘攣疼酸，膝寒痛，陰痿，短氣不足，腳腫。生熊耳川穀及冤句，立秋採。（《大觀》卷十一，《政和》二八○頁）</p>

<h2>蕈草</h2>
<p>味鹹，平，無毒。主養心氣，除心溫溫辛痛，浸淫身熱。可作鹽。生淮南平澤，七月採。（礬石為之使。）（《新修》三六二頁，《大觀》卷三○，《政和》五四六頁）</p>

<h2>藎草</h2>
<p>味苦，平，無毒。主治久咳上氣喘逆，久寒驚悸，痂疥白禿瘍氣，殺皮膚小蟲。可以染黃作金色。生青衣川穀，九月、十月採。（畏鼠婦。）</p>
<p>青衣在益州西。（《大觀》卷十一，《政和》二八一頁）</p>

<h2>恆山</h2>
<p>味苦、辛，寒、微寒，有毒。主治傷寒寒熱，熱發溫瘧，鬼毒，胸中痰結吐逆。治鬼蠱往來，水脹，洒洒惡寒，鼠瘻。一名互草。生益州川穀及漢中。八月採根，陰乾。（畏玉札。）出宜都、建平，細實黃者，呼為雞骨恆山，用最勝。（敦煌本《新修》卷十，《大觀》卷十，《政和》二五三頁）</p>

<h2>夏枯草</h2>
<p>味苦、辛，寒，無毒。主治寒熱，瘰癧，鼠瘻，頭瘡，破症，散癭結氣，腳腫濕痹。輕身。一名夕句，一名乃東，一名燕面。生蜀郡川穀，四月採。（土瓜為之使。）（《大觀》卷十一，《政和》二八三頁）</p>

<h2>蘘草</h2>
<p>味甘、苦，寒，無毒。主治溫瘧寒熱，酸嘶邪氣，闢不祥。生淮南山谷。（《新修》三六三頁，《大觀》卷三十，《政和》五四六頁。）</p>

<h2>戈共</h2>
<p>味苦，寒，無毒。主治驚氣，傷寒，腹痛羸瘦，皮中有邪氣，手足寒無色，生益州山谷。（畏玉札、蜚蠊。）（《新修》三六二頁，《大觀》卷三○，《政和》五四六頁）</p>

<h2>烏韭</h2>
<p>味甘，寒，無毒。主治皮膚往來寒熱，利小腸膀胱氣。治黃疸。金瘡內塞，補中益氣，好顏色。生山谷石上。</p>
<p>垣衣亦名烏韭，而為治異，非是此種類也。（《大觀》卷十一，《政和》二七八頁）</p>

<h2>溲疏</h2>
<p>味辛、苦，寒、微寒，無毒。主治身皮膚中熱，除邪氣，止遺溺。通利水道，除胃中熱。下氣，可作浴湯。一名巨骨。生掘耳川穀及田野故丘墟地。四月採。（漏蘆為之使。）李云溲疏一名楊櫨，一名牡荊，一名空疏。皮白，中空，時時有節。子似枸杞子。冬月熟，色赤，味甘、苦。末代乃無識者，此實真也，非人籬援之楊櫨也。李當之此說，於論牡荊，乃不為大乖，而濫引溲疏，恐斯誤矣。又云：溲疏與空疏亦不同。掘耳，疑應作熊耳。熊耳，山名。而都無掘耳之號也。（《新修》一六一頁，《大觀》卷十四，《政和》三五三頁）</p>

<h2>釣樟根皮</h2>
<p>主治金創，止血。</p>
<p>出桂陽、邵陵諸處，亦呼作鳥樟，方家乃不用，而世人多識此。刮根皮屑，以治金創，斷血易合甚驗。又有一草似狼牙，氣辛臭，名地菘，人呼為劉⿰巾盡草，五月五日採，干作屑，亦主治金瘡，言劉⿰巾盡昔採用之爾。（《新修》一六○頁，《大觀》卷十四，《政和》三四九頁）櫸樹皮　大寒。主治時行頭痛，熱結在腸胃。</p>
<p>山中處處有，皮似檀、槐，葉如櫟、槲，人亦多識用之。削取里皮，去上甲，煎服之，夏日作飲去熱。（《新修》一六三頁，《大觀》卷十四，《政和》三四八頁）</p>

<h2>鉤藤</h2>
<p>微寒，無毒。主治小兒寒熱，十二驚癇。</p>
<p>出建平，亦作吊，藤字，惟治小兒，不入余方。（《新修》一六五頁，《大觀》卷十四，《政和》三五七頁）</p>

<h2>苦芺</h2>
<p>微寒。主治面目通身漆瘡。</p>
<p>處處有之，傖人取莖生食之。五月五日採，曝乾，燒作灰，以治金瘡，甚驗。（《大觀》卷十一，《政和》二八二頁）</p>

<h2>馬鞭草</h2>
<p>主治下部䘌瘡。</p>
<p>村墟陌甚多。莖似細辛，花紫色，葉微似蓬蒿也。（《大觀》卷十一，《政和》二六九頁）</p>

<h2>馬勃</h2>
<p>味辛，平，無毒。主治惡瘡馬疥。一名馬庀。生園中久腐處。</p>
<p>世人呼為馬𥧔勃，紫色虛軟，狀如狗肺，彈之粉出，敷諸瘡用之，甚良也。（《大觀》卷十一，《政和》二八五頁）</p>

<h2>雞腸草</h2>
<p>主治毒腫，止小便利。</p>
<p>人家園庭亦有此草，小兒取挼汁，以捋蜘蛛網，至黏，可掇蟬。治蠼螋溺也。（《大觀》卷二十九，《政和》五二一頁）</p>

<h2>蛇莓汁</h2>
<p>大寒。主治胸腹大熱不止。</p>
<p>園野亦多。子赤色，極似莓，而不堪啖，人亦無服此為藥者。治溪毒、射工，傷寒大熱，甚良。（《大觀》卷十一，《政和》二七六頁）</p>

<h2>苧根</h2>
<p>寒。主治小兒赤丹。其漬苧汁，治渴。</p>
<p>即今績苧爾。又有山苧，亦相似，可入用也。（《大觀》卷十一，《政和》二七○頁）</p>

<h2>孤根</h2>
<p>大寒。主治腸胃痼熱，消渴，止小便利。</p>
<p>孤根亦如蘆根，冷利復甚也。（《大觀》卷十一，《政和》二六七頁）</p>

<h2>狼跋子</h2>
<p>有小毒。主治惡瘡、蝸疥，殺蟲魚。</p>
<p>出交廣，形扁扁爾。搗以雜米，投水中，魚無大小，皆浮出而死。人用苦酒摩，治疥亦效。（《大觀》卷十一，《政和》二八四頁）</p>

<h2>蒴藋</h2>
<p>味酸，溫，有毒。主治風瘙癮疹，身癢，濕痹，可作浴湯。一名蓳草，一名芨，生田野。春夏採葉，秋冬採莖、根。</p>
<p>田野墟村中甚多，絕治風痹癢痛，多用薄洗，不堪入服，亦有酒漬根，稍飲之者。（《大觀》卷十一，《政和》二六五頁）</p>

<h2>船舡</h2>
<p>味酸，無毒。主下氣，止煩滿。可作浴湯，藥色黃，生蜀郡，立秋取。</p>
<p>方藥不用，世人無識者也。（《大觀》卷三十，《政和》五四六頁）</p>

<h2>敗船茹</h2>
<p>平。主治婦人崩中，吐痢血不止。</p>
<p>此是大艑步典切𦪙他盍切刮竹茹，以捏直萌切漏處者，取干煮之，亦燒作屑服之。（《大觀》卷十一，《政和》二八四頁）</p>

<h2>敗蒲席</h2>
<p>平。主治筋溢、惡瘡。</p>
<p>燒之蒲席，惟舡家用，狀如蒲帆爾。人家所用席，皆是莞草；而薦多是蒲。方家有用也。（《大觀》卷十一，《政和》二七五頁）</p>

<h2>敗天公</h2>
<p>平。主治鬼疰精魅。</p>
<p>此是人所戴竹笠之敗者也，取上竹燒，酒服之。（《大觀》卷十一，《政和》二八六頁）</p>

<h2>鼠姑</h2>
<p>味苦，平、寒，無毒。主治咳逆上氣，寒熱，鼠瘻，惡瘡，邪氣。一名𧸗。生丹水。今人不識此鼠姑，乃牡丹又名鼠姑，罔知孰是。（《大觀》卷三十，《政和》五四六頁）</p>

<h1>蟲獸三品</h1>

<h2>上品</h2>

<h3>龍骨</h3>
<p>味甘，平、微寒，無毒。主治心腹鬼疰，精物老魅，咳逆，泄痢膿血，女子漏下，癥瘕堅結，小兒熱氣驚癇。治心腹煩滿，四肢痿枯，汗出，夜臥自驚，恚怒，伏氣在心下，不得喘息，腸癰內疽陰蝕，止汗，小便利，溺血，養精神，定魂魄，安五臟。白龍骨：治夢寤泄精，小便泄精。　龍齒：主治小兒大人驚癇，癲疾，狂走，心下結氣，不能喘息，諸痙，殺精物。治小兒五驚，十二癇，身熱不可近人，大人骨間寒熱，又殺蠱毒。（得人參、牛黃良，畏石膏。）角：主治驚癇，瘛瘲，身熱如火，腹中堅及熱泄。畏乾漆、蜀椒、理石。久服輕身，通神明，延年。生晉地川穀，及太山岩水岸土穴石中死龍處，採無時。今多出益州、梁州間，巴中亦有骨，欲得脊腦，作白地錦文，舐之著舌者，良。齒小強，猶有齒形。角強而實。又有龍腦，肥軟，亦斷痢。云皆是龍蛻，非實死也。比來巴中數得龍胞，吾自親見形體具存，云治產難，產後余疾，正當末服之。（《新修》一八一頁，《大觀》卷十六，《政和》三六八頁）</p>

<h3>牛黃</h3>
<p>味苦，平，有小毒。主治驚癇，寒熱，熱盛狂痙，除邪逐鬼。治小兒百病。諸癇熱，口不開，大人狂癲，又墮胎。久服輕身，增年，令人不忘。生晉地平澤，生於牛，得之即陰乾百日，使時燥，無令見日月光。（人參為之使，得牡丹、菖蒲利耳目，惡龍骨、地黃、龍膽、蜚蠊，畏牛膝。）</p>
<p>舊云神牛出入鳴吼者有之，伺其出角上，以盆水承而吐之，即墮落水中。今人多皆就膽中得之爾。多出梁、益，一子如雞子黃大相重疊，藥中之貴，莫復過此。一子起二三分，好者直五六千至一萬也。世人多假作，甚相似，唯以磨爪甲舐拭不脫者。是真之。（《新修》一八三頁，《大觀》卷十六，《政和》三七○頁）</p>

<h3>麝香</h3>
<p>味辛，溫，無毒。主辟惡氣，殺鬼精物，溫瘧，蠱毒，癇痓，去三蟲，治諸凶邪鬼氣，中惡，心腹暴痛脹急，痞滿，風毒，婦人產難，墮胎，去面䵴目中膚翳。久服除邪，不夢寤魘寐，通神仙。生中臺川穀及益州、雍州山中。春分取之，生者益良。</p>
<p>麝形似獐，恆食柏葉，又啖蛇，五月得香往往有蛇皮骨，故麝香治蛇毒。今以蛇蛻皮裹麝香彌香，則是相使也。其香正在麝陰莖前皮內，別有膜裹之。今出隨郡義陽晉熙諸蠻中者亞之。</p>
<p>今出其形貌直如粟昳人。又云是卵，不然也。香多被破雜蠻，猶差於益州。益州香形扁，仍以皮膜裹之。一子真者，分糅作三、四子，刮取其血膜，亦雜以余物。大都亦有精粗，破看一片，有毛在裹中者為勝，彼人以為志。若於諸羌夷中得者，多真好。燒當門沸起良久亦好。今唯得活者，自看取之，必當全真爾。生香人云是其精溺凝作之，殊不爾麝夏月食蛇蟲多，至寒香滿，入春患急痛，自以腳剔出，著屎溺中覆之，皆有常處。人有遇得，乃至一斗五升也。用此香乃勝殺取者。帶麝非但香，亦辟惡。以真者一子，置頭間枕之，辟惡夢及屍疰鬼氣。（《新修》一八四頁，《大觀》卷十六，《政和》三六九頁）</p>

<h3>人乳汁</h3>
<p>主補五臟，令人肥白悅澤。</p>
<p>張倉恆服人乳，故年百歲余，肥白如瓠。（《新修》一八六頁，《大觀》卷十五，《政和》三六四頁）</p>

<h3>發髲</h3>
<p>味苦，溫、小寒，無毒。主治五癃，關格不得小便，利水道，治小兒癇，大人痓。仍自還神化。合雞子黃煎之，消為水，治小兒驚熱，下痢。</p>
<p>李云是童男發。神化之事，未見別方。今世中嫗母為小兒作雞子煎，用發雜熬良久得汁，與兒服去痰熱。治百病而用發，皆用其父梳頭亂者爾。不知此發髲審取是何物？且髲字書記所無，或作算音，人今呼斑發為算發。書家亦呼亂髮為⿰镸舜，恐髲即是⿰镸舜音也。童男之理，未或全明。（《新修》一八六頁，《大觀》卷十五，《政和》三六三頁）</p>

<h3>亂髮</h3>
<p>微溫。主治咳嗽，五淋，大小便不通，小兒驚癇，止血，鼻衄，燒之吹內立已。</p>
<p>此常人頭髮爾，術家用已亂髮及爪燒，山人飲之相親愛。此與發髲治體相似。（《新修》一八七頁，《大觀》卷十，《政和》三六三頁）</p>

<h3>頭垢</h3>
<p>主治淋閉不通。</p>
<p>術雲頭垢浮針，以肥膩故爾。今當用悅澤人者。其垢可丸，亦主噎，又治勞復也。（《新修》一八八頁，《大觀》卷十五，《政和》三六四頁）</p>

<h3>人屎</h3>
<p>寒。主治時行大熱狂走，解諸毒，宜用絕乾者，搗末，沸湯沃服之。人溺，治寒熱，頭痛，溫氣，童男者尤良。溺白垽，治鼻衄，湯火灼瘡。東向圊廁溺坑中青泥，治喉痹，消癰腫，若已有膿即潰。</p>
<p>交廣俚人用焦銅為箭鏃，射人才傷皮便死，惟飲糞汁即瘥。而射豬狗不死，以其食糞故也。</p>
<p>時行大熱，飲糞汁亦愈。今近城寺，別塞空罌口，納糞倉中，積年得汁甚黑而苦，名為黃龍湯，治溫病垂死飲皆瘥。若人初得頭痛，直飲溺數升，亦多愈，合蔥豉作湯彌佳。溺垽及青泥為治並如所說。又婦人月水亦解毒箭並女勞復，浣褌汁亦善。扶南國舊有奇術，能禁令刀斫人不入，惟以月水塗刀便死，此是汙穢壞神氣也；又人合藥，所以忌觸之。皮既一種物，故從屎溺之例，又人精和鷹屎，亦滅瘢。（《新修》一八八頁，《大觀》卷十五，《政和》三六四頁）</p>

<h3>馬乳</h3>
<p>止渴。</p>
<p>今人不甚服，當緣難得也。（《新修》一九○頁，《大觀》卷十六，《政和》三七三頁）</p>

<h3>牛乳</h3>
<p>微寒。主補虛羸，止渴，下氣。</p>
<p>𤚩牛為佳，不用新被飲竟者。（《新修》一九○頁，《大觀》卷十六，《政和》三七三頁）</p>

<h3>羊乳</h3>
<p>溫。補寒冷虛乏。</p>
<p>牛乳、羊乳實為補潤，故北人皆多肥健。（《新修》一九○頁，《大觀》卷十六，《政和》三七二頁）</p>

<h3>酪酥</h3>
<p>微寒。主補五臟，利大腸，主治口瘡。</p>
<p>酥出外國，亦從益州來，本是牛羊乳所為，作之自有法。佛經稱乳成酪，酪成酥。酥成醍醐。醍醐色黃白作餅甚甘肥，亦時至江南。（《新修》一九一頁，《大觀》卷十六，《政和》）三七三頁）</p>

<h3>熊脂</h3>
<p>味甘，微寒、微溫、無毒。主治風痹不仁，筋急，五臟腹中積聚，寒熱，羸瘦。頭瘍白禿，面皯皰食飲嘔吐。久服強志，不飢，輕身，長年。生雍州山谷。十一月取。</p>
<p>此脂即是熊白，是背上膏，寒月則有，夏月則無。其腹中肪及身中膏，煎取可作藥，而不中啖。今東西諸山林皆有之，自是非易得物爾。痼病人不可食熊肉，令終身不除愈也。（《新修》一九一頁，《大觀》卷十六，《政和》三七○頁）</p>

<h3>石蜜</h3>
<p>味甘，平，微溫，無毒。主治心腹邪氣，諸驚癇痓，安五臟，諸不足，益氣。補中，止痛，解毒，除眾病，和百藥。養脾氣，除心煩，食飲不下，止腸澼，肌中疼痛，口瘡，明耳目。久服強志，輕身，不飢，不老，延年神仙。一名石飴。生武都山谷、河源山谷及諸山石中，色白如膏者良。</p>
<p>石蜜即崖蜜也。高山岩石間作之，色青、赤，味小醶，食之心煩。其蜂黑色似虻。又木蜜，呼為食蜜，懸樹枝作之，色青白，樹空及人家養作之者，亦白而濃厚，味美。凡蜂作蜜，皆須人小便以釀諸花，乃得和熟，狀似作飴須蘖也。又有土蜜，於土中作之，色青白，味醶。今出晉安檀崖者，多土蜜，云最勝。出東陽臨海諸處多木蜜；出於潛、懷安諸縣多崖蜜，亦有雜木蜜及人家養者，例皆被添，殆無淳者，必須親自看取之，乃無雜爾，且又多被煎煮。其江南向西諸蜜，皆是木蜜，添雜最多，不可為藥用。道家丸餌，莫不須之。仙方亦單煉服之。致長生不老也。（《大觀》卷二十，《政和》四一○頁）</p>

<h3>蜜蠟</h3>
<p>味甘，微溫，無毒。主治下痢膿血，補中，續絕傷，金瘡，益氣，不飢，耐老。白蠟，治久泄澼，後重，見白膿，補絕傷，利小兒。久服輕身，不飢。生武都山谷。生於蜜房木石間。惡芫花、齊蛤。</p>
<p>此蜜蠟爾，生於蜜中，故謂蜜蠟。蜂皆先以此為蜜蹠，煎蜜亦得之。初時極香軟，人更煮煉，或加少醋酒，便黃赤，以作燭色為好。今藥家皆應用白蠟，但取削之，於夏月日曝百日許自然白；卒用之，亦可烊納水中十餘過亦白。世方惟以合治下丸，而《仙經》斷谷最為要用，今人但嚼食方寸者，亦一日不飢也。（《大觀》卷二十，《政和》四一二頁）</p>

<h3>蜂子</h3>
<p>味甘，平、微寒，無毒。主治風頭，除蠱毒，補虛羸，傷中。治心腹痛，大人小兒腹中五蟲口吐出者，面目黃。久服令人光澤，好顏色，不老。輕身益氣。大黃蜂子：主治心腹脹滿痛，乾嘔，輕身益氣。土蜂子：主治癰腫，嗌痛。一名蜚零。生武都山谷。（畏黃芩、芍藥、牡蠣。）</p>
<p>前直云蜂子，即應是蜜蜂子也，取其未成頭足時炒食之；又酒漬以敷面，令面悅白。黃蜂則人家屋上者及𤬈𤬏蜂也。（《大觀》卷二十，《政和》四一一頁）</p>

<h3>白膠</h3>
<p>味甘，平、溫，無毒。主治傷中，勞絕，腰痛，羸瘦，補中益氣，婦人血閉無子。止痛，安胎。治吐血，下血，崩中不止，四肢痠疼，多汗，淋露，折跌傷損。久服輕身，延年。一名鹿角膠。生雲中，煮鹿角作之。（得火良，畏大黃。）</p>
<p>今人少復煮作，惟合角弓，猶言用此膠爾。方藥用亦稀，道家時又須之。作白膠法，先以米⿰氵畨汁，漬七日令軟，然後煮煎之，如作阿膠法爾。又一法即細銼角，與一片干牛皮，角即消爛矣，不爾相厭，百年無一熟也。（《新修》一九二頁，《大觀》卷十六，《政和》三七一頁）</p>

<h3>阿膠</h3>
<p>味甘，平、微溫，無毒。主治心腹內崩，勞極洒洒如瘧狀，腰腹痛，四肢痠疼，女子下血，安胎。丈夫少腹痛，虛勞羸瘦，陰氣不足，腳痠不能久立，養肝氣。久服輕身，益氣。一名傅致膠。生東平郡，煮牛皮作之。（出東阿。惡大黃，得火良。）</p>
<p>出東阿，故曰阿膠。今都下能作之，用皮亦有老少，膠則有清濁。凡三種：清薄者，書畫用；厚而清者，名為盆覆膠，作藥用之，用之皆火炙，丸散須極燥，入湯微炙爾；濁黑者，可膠物用，不入藥也。用一片鹿角即成膠，不爾不成也。（《新修》一九三頁，《大觀》卷十六，《政和》三七二頁）</p>

<h3>白鵝膏</h3>
<p>主治耳猝聾，以灌之。毛：主射工、水毒。肉：平，利五臟。</p>
<p>東川多溪毒，養鵝以闢之，毛羽亦佳，中射工毒者，飲血又以塗身。鵝未必食射工，特以威相制爾，乃言鵝不食生蟲，今鵝子亦啖蚯蚓輩。（《新修》二二九頁，《大觀》卷十九，《政和》三九九頁）</p>

<h3>雁肪</h3>
<p>味甘，平，無毒。主治風擊，拘急，偏枯，氣不通利。久服長毛髮鬚眉，益氣，不飢，輕身，耐老。一名鶩肪。生江南池澤。取無時。</p>
<p>詩云：大曰鴻，小曰雁。今雁類亦有大小，皆同一形又別有野鵝大於雁，猶似家倉鵝，謂之駕鵝。雁肪自不多食，其肉應亦好。鶩作木音，云是野鴨。今此一名鶩肪，則雁、鶩皆相類爾。此後又有鴨事別注在後。夫雁乃住江湖，而夏應產伏皆往北，恐雁門北人不食此鳥故也，中原亦重之爾。雖採無時，以冬月為好。（《新修》二三○頁，《大觀》卷十九，《政和》四○○頁）</p>

<h3>丹雄雞</h3>
<p>味甘，微溫、微寒，無毒。主治女人崩中漏下。赤白沃，補虛，溫中，止血。不傷之瘡，通神，殺毒，闢不祥。頭：主殺鬼，東門上者彌良。白雄雞肉：味酸，微溫，主下氣，治狂邪，安五臟，傷中，消渴。烏雄雞肉：微溫。主補中，止痛。膽：微寒，主治目不明，肌瘡。心：主治五邪。血：主踒折，骨痛及痿痹。肪：主治耳聾。雞腸：平，主治遺尿，小便數不禁。肝及左翅毛：主起陰。冠血：主治乳難。䏶胵里黃皮：微寒，主治泄痢，小便利，遺溺，除熱，止煩。屎白：微寒。主消渴，傷寒，寒熱，破石淋及轉筋，利小便，止遺溺，滅瘢痕。黑雌雞：主治風寒濕痹，五緩六急，安胎。其血：無毒，平。主治中惡腹痛，及踒折骨痛，乳難。翮羽：主下血閉。黃雌雞：味酸、甘，平。主治傷中，消渴，小便數不禁，腸澼泄痢，補益五臟，續絕傷，治虛勞，益氣力。肋骨：主治小兒羸瘦，食不生肌。雞子：主除熱火瘡，治癇痓，可作虎魄神物。卵白：微寒，治目熱赤痛，除心下伏熱，止煩滿，咳逆，小兒下泄，婦人產難，胞衣不出。醯漬之一宿，治黃疸，破大煩熱。卵中白皮：主久咳結氣，得麻黃、紫菀和服之立已。雞白蠹：能肥脂。生朝鮮平澤。</p>
<p>雞此例又甚多，云雞子作虎魄者，用欲毈卵黃白，混雜煮作之，亦極相似，惟不拾芥爾。又煮白合銀，口含須臾，色如金。雞子不可合葫、蒜及李子食之。烏雞肉，不可合犬肝、腎食之。小兒食雞肉，好生蛔蟲。又雞不可合芥葉蒸食之。朝鮮乃在玄兔樂浪，不應總是雞所出。今云白蠹，不知是何物，恐此別一種爾。（《新修》二二五頁，《大觀》卷十九，《政和》三九七頁）</p>

<h3>鶩肪</h3>
<p>味甘，無毒。主治風虛，寒熱。白鴨屎：名鴨通。主殺石藥毒，解結縛，散蓄熱。肉：補虛，除熱，和臟腑，利水道。</p>
<p>鶩即是鴨，鴨有家、有野，前《本經》云雁肪，一名鶩肪其治小異，此說則專是家鴨爾。黃雌鴨為補最勝。鴨卵不可合鱉肉食之。凡鳥自死口不閉者，皆不可食之，食之殺人。（《新修》二三○頁，《大觀》卷十九，《政和》四○○頁）</p>

<h3>牡蠣</h3>
<p>味鹹，平、微寒，無毒。主治傷寒，寒熱，溫瘧洒洒，驚恚怒氣，除拘緩，鼠瘻，女子帶下赤白。除留熱在關節、榮衛虛熱去來不定，煩滿，止汗，心痛氣結，止渴，除老血，澀大小腸，止大小便，治泄精，喉痹，咳嗽，心脅下痞熱。久服強骨節，殺邪鬼，延年。一名蠣蛤，一名牡蛤。生東海池澤。採無時。（貝母為之使，得甘草、牛膝、遠志、蛇床良，惡麻黃、吳茱萸、辛夷。）</p>
<p>是百歲雕所化，以十一月採為好，去肉，二百日成。今出東海，永嘉、晉安皆好，道家方以左顧者是雄，故名牡蠣；右顧則牝蠣爾。生著石，皆以口在上，舉以腹向南視之，口邪向東則是。或云以尖頭為左顧者，未詳孰是？例以大者為好。又出廣州，南海亦如此，但多右顧不用爾。丹方以泥釜，皆除其甲口，止取朏朏如粉處爾。世用亦如之，彼海人皆以泥煮鹽釜，耐水火而不破漏。（《大觀》卷二十，《政和》四一二頁）</p>

<h3>魁蛤</h3>
<p>味甘，平，無毒。主治痿痹，泄痢，便膿血。一名魁陸，一名活東。生東海，正圓兩頭空，表有文，取無時。</p>
<p>形似紡軠，小狹長，外有縱橫文理，云是老蝙蝠化為，用之至少。而《本經》海蛤，一名魁蛤，與此為異也。（《大觀》卷二十，《政和》四一七頁）</p>

<h3>石決明</h3>
<p>味鹹，平，無毒。主治目障翳痛，青盲。久服益精，輕身，生南海。</p>
<p>世云是紫貝，定小異，亦難得。又云是鰒魚甲，附石生，大者如手，明耀五色，內亦含珠。人今皆水漬紫貝，以熨眼，頗能明。此一種，本亦附見在決明條，甲既是異類，今為副品也。（《大觀》卷二十，《政和》四一五頁）</p>

<h3>秦龜</h3>
<p>味苦，無毒。主除濕痹氣，身重，四肢關節不可動搖。生山之陰土中，二月、八月取。</p>
<p>此即山中龜，不入水者，形大小無定，方藥不甚用龜類雖多，入藥只有兩種爾，又有鴦龜，小狹長尾，乃言治蛇毒，以其食蛇故也，用以卜則吉凶正反。帶秦龜前臑骨，令人入山不迷。廣州有蟕蠵，其血甚治俚人毒箭傷。（《大觀》卷二十，《政和》四一三頁）</p>

<h3>鮑魚</h3>
<p>味辛、臭，溫，無毒。主治墜墮，骽蹶，踠折，瘀血、血痹在四肢不散者，女子崩中血不止。勿令中咸。</p>
<p>所謂鮑魚之肆，言其臭也，世人呼為䱒魚，字似鮑，又言鹽䱒之以成故也。作藥當用少鹽臭者，不知正何種魚爾？乃言穿貫者亦入藥，方家自少用之。今此鮑魚乃是鱅魚，長尺許。合完淡干之，而都無臭氣，要自治漏血，不知何者是真？（《大觀》卷二十，《政和》四一九頁）</p>

<h3>鮧魚</h3>
<p>味甘，無毒。主治百病。</p>
<p>此是鯷也，今人皆呼慈音，即是鮎魚，作臛食之云補；又有鱯魚相似而大；又有鮠魚亦相似，黃而美，益人，其合鹿肉及赤目赤須無鰓者，食之並殺人；又有人魚，似鯷而有四足，聲如小兒，食之治瘕疾，其膏燃之不消耗，始皇驪山塚中用之，謂之人膏也。荊州、臨沮、青溪至多此魚。（《大觀》卷二十，《政和》四一七頁）</p>

<h3>鱔魚</h3>
<p>味甘，大溫，無毒。主補中，益血，治瀋唇。五月五日取頭骨燒之，止痢。</p>
<p>鱔是荇芩根化作之，又云是人發所化，今其腹中自有子，不必盡是變化也。性熱，作臛食之亦補。而時行病起，食之多復，又喜令人霍亂。凡此水族魚鰕之類甚多，其有名者，已注在前條，雖皆可食，而甚損人，故不入藥用。又有食之反能致病者，今條注如後說：凡魚頭有白色如連珠至脊上者，腹中無膽者，頭中無鰓者，並殺人。魚汁不可合鸕鷀肉食之。鯽魚不可合猴、雉肉食之。鰍鱔不可合白犬血食之。鯉魚子不可合豬肝食之，鯽魚亦爾。青魚鮓不可合生胡荽及生葵並麥醬食之。鰕無須及腹下通黑，及煮之反白，皆不可食。生鰕鱠不可合雞肉食之，亦損人。又有鯆魮亦益人，尾有毒，治齒痛。又有䱀䰲魚，至能醒酒。鯸鮧魚有毒，不可食。（《大觀》卷二十，《政和》四一八頁）</p>

<h2>中品</h2>

<h3>羚羊角</h3>
<p>味鹹、苦，寒、微寒，無毒。主明目，益氣，起陰，去惡血注下，闢蠱毒惡鬼不祥，安心氣，常不魘寐。治傷寒，時氣寒熱，熱在肌膚，溫風注毒伏在骨間，除郁，驚夢，狂越，僻謬，及食噎不通。久服強筋骨，輕身，起陰，益氣，利丈夫。生石城山川穀及華陰山，採無時。</p>
<p>今出建平宜都諸蠻中及西域，多兩角者，一角者為勝。角甚多節，蹙蹙圓繞。別有山羊角極長，惟一邊有節，節亦疏大，不入方用。而《爾雅》云名羱羊，而羌夷云只此即名羚羊，甚能陟峻阪；短角者，乃是山羊爾，亦未詳其正。（《新修》一九七頁，《大觀》卷十七，《政和》三八二頁）</p>

<h3>羖羊角</h3>
<p>味鹹、苦，溫、微寒，無毒。主治青盲，明目，殺疥蟲，止寒泄，辟惡鬼、虎、狼，止驚悸。治百節中結氣，風頭痛及蠱毒，吐血，婦人產後余痛。燒之殺鬼魅，闢虎狼。久服安心，益氣力，輕身。生河西川穀。取無時，勿使中濕，濕有毒。（菟絲為之使。）</p>
<p><u>羊髓</u>　：味甘，溫，無毒。主治男女傷中、陰氣不足，利血脈，益經氣，以酒服之。</p>
<p><u>青羊膽</u>　：主治青盲，明目。</p>
<p><u>羊肺</u>　：補肺，主治咳嗽。</p>
<p><u>羊心</u>　：主止憂恚膈氣。　</p>
<p><u>羊腎</u>　：主補腎氣，益精髓。　</p>
<p><u>羊齒</u>　：主治小兒羊癇，寒熱。三月三日取之。　</p>
<p><u>羊肉</u>　：味甘，大熱，無毒。主緩中，字乳余疾，及頭腦大風汗出。虛勞寒冷，補中益氣，安心止驚。　</p>
<p><u>羊骨</u>　：熱，主治虛勞，寒中，羸瘦。　</p>
<p><u>羊屎</u>　：燔之，主治小兒泄痢，腸鳴驚癇。</p>
<p>羖羊角方藥不甚用，余皆入湯煎。羊有三、四種，最以青色者為勝，次則烏羊爾，其䍲羺羊及虜中無角羊，正可啖食之，為藥不及都下者，其乳髓則肥好也。羊肝不可合豬肉及梅子、小豆食之，傷人心，大病人。（《新修》一九九頁，《大觀》卷十七，《政和》三七九頁）</p>

<h3>犀角</h3>
<p>味苦、咸、酸，寒、微寒，無毒。主治百毒蠱疰，邪鬼，瘴氣，殺鉤吻、鴆羽、蛇毒，除邪，不迷惑魘寐。治傷寒，溫疫，頭痛，寒熱，諸毒氣。久服輕身駿健。生永昌川穀及益州（松脂為之使，惡雚菌、雷丸。）</p>
<p>今出武陵、交州、寧州諸遠山。犀有二角，以額上者為勝，又有通天犀，角上有一白縷，直上至端，此至神驗。或云是水犀，角出水中。《漢書》所云：駭雞犀者，以置米邊，雞皆驚駭不敢啄。又置屋中，烏鳥不敢集屋上。昔者有人以犀為纛，死於野中，有行人見有鳶飛翔其上，不敢下往者，疑犀為異，抽取便群鳥競集。又云通天犀，夜露不濡，以此知之。凡犀見成物皆被蒸煮，不堪入藥，惟生者為佳。雖曰屑片，亦是已煮炙，況用屑乎！又有光犀，其角甚長，文理亦似犀，不堪藥用爾。（《新修》一九五頁，《大觀》卷十七，《政和》三八三頁）</p>

<h3>牛角䚡</h3>
<p>主下閉血，瘀血，疼痛，女人帶下，下血。燔之，味苦，無毒。</p>
<p><u>水牛角</u>　：主治時氣寒熱頭痛。</p>
<p><u>髓</u>　：補中，填骨髓，久服增年。髓：味甘，溫，無毒。主安五臟。平三焦，溫骨髓，補中，續絕傷，益氣，止泄痢，消渴，以酒服之。</p>
<p><u>膽</u>　：可丸藥。膽：味苦，大寒。主除心腹熱渴、利，口焦燥，益目精。</p>
<p>此朱書牛角䚡、髓，其膽《本經》附出牛黃條中，此以類相從爾，非上品之藥，今撥出隨例在此，不關件數，猶黑書，別品之限爾。</p>
<p><u>心</u>　：主治虛忘。</p>
<p><u>肝</u>　：主明目。　</p>
<p><u>腎</u>　：主補腎氣，益精。　</p>
<p><u>齒</u>　：主治小兒牛癇。</p>
<p><u>肉</u>　：味甘，平，無毒。主治消渴，止吐泄，安中益氣，養脾胃，自死者不良。　</p>
<p><u>屎</u>　：寒，主治水腫，惡氣，用塗門戶著壁者。燔之，主治鼠瘻，惡瘡。</p>
<p><u>黃犍牛、烏牯牛溺</u>　：主治水腫腹脹腳滿，利小便。</p>
<p>此牛亦以𤚩牛為好，青牛最良，水牛為可充食爾。自死謂疫死，肉多毒。青牛腸不可共犬肉犬血食之，令人成病也。（《新修》二○二頁，《大觀》卷十七，《政和》三七七頁）</p>

<h3>白馬莖</h3>
<p>味鹹、甘，平，無毒。主治傷中，脈絕，陰不起，強志益氣，長肌肉肥健，生子。小兒驚癇。陰乾百日。</p>
<p><u>眼</u>　：主治驚癇，腹滿，瘧疾。當殺用之。</p>
<p><u>懸蹄</u>　：主治驚癇，瘛瘲，乳難，辟惡氣，鬼毒，蠱注，不祥，止衄血，內漏，齲齒。生雲中平澤。</p>
<p><u>白馬蹄</u>　：主治婦人漏下，白崩。</p>
<p><u>赤馬蹄</u>　：主治婦人赤崩，並溫。</p>
<p><u>齒</u>　：主治小兒馬癇。</p>
<p><u>鬐頭膏</u>　：主生髮。</p>
<p><u>鬐毛</u>　：主治女子崩中赤白。</p>
<p><u>心</u>　：主治喜忘。</p>
<p><u>肺</u>　：主治寒熱，小兒莖痿。</p>
<p><u>肉</u>　：味辛、苦，冷。主除熱下氣，長筋，強腰脊，壯健，強意利志，輕身不飢。　</p>
<p><u>脯</u>　：主治寒熱痿痹。</p>
<p><u>屎</u>　：名馬通，微溫。主治婦人崩中，止渴利，吐下血，鼻衄金創，止血。</p>
<p><u>頭骨</u>　：主治喜眠，令人不睡。溺：味辛，微寒。主治消渴，破症堅積聚。男子伏梁積疝，婦人瘕疾。銅器承飲之。</p>
<p>東行白馬蹄下土，作方術用，知女人外情。馬色類甚多，以純白者為良。其口、眼、蹄皆白，世中時有兩三爾，小小用不必爾。馬肝及鞍下肉，舊言殺人。食駿馬肉，不飲酒亦殺人。白馬青蹄亦不可食。《禮》云：馬黑脊而斑臂漏脯，亦不復中食。骨，傷人有毒。人體有瘡，馬汗、馬氣、馬毛亦並能為害人也。（《新修》二○四頁，《大觀》卷十七，《政和》三七四頁）</p>

<h3>牡狗陰莖</h3>
<p>味鹹，平，無毒。主治傷中，陰痿不起，令強熱，大生子，除女子帶下十二疾。一名狗精。六月上伏取，陰乾百日。</p>
<p><u>膽</u>　：主明目，痂瘍，惡瘡。</p>
<p><u>心</u>　：主治憂恚氣，除邪。</p>
<p><u>腦</u>　：主治頭風痹痛，治下部䘌瘡，鼻中息肉。</p>
<p><u>齒</u>　：主治癲癇，寒熱，猝風痱，伏日取之。</p>
<p><u>頭骨</u>　：主治金創，止血。四腳蹄：煮飲之，下乳汁。</p>
<p><u>白狗血</u>　：味鹹，無毒。主治癲疾發作。</p>
<p><u>肉：</u>　味鹹、酸，溫。主安五臟，補絕傷，輕身益氣。</p>
<p><u>屎中骨</u>　：主治寒熱，小兒驚癇。</p>
<p>白狗、烏狗入藥用。白狗骨燒屑，治諸瘡瘻及妒乳癰腫。黃狗肉，大補虛，牝不及牡，牡者父也。又呼為犬，言腳上別有一懸蹄者是也。白犬血合白雞肉、白鵝肝、白羊肉、烏雞肉、蒲子羹等皆病人，不可食。犬春月目赤鼻燥欲狂猘，不宜食。（《新修》二○八頁，《大觀》卷十七，《政和》三八一頁）</p>

<h3>鹿茸</h3>
<p>味甘、酸，溫、微溫，無毒。主治漏下惡血，寒熱，驚癇，益氣，強志，生齒，不老。治虛勞洒洒如瘧，羸瘦，四肢痠疼，腰脊痛，小便利，泄精溺血，破留血在腹，散石淋，癰腫，骨中熱疽，養骨，安胎下氣，殺鬼精物，不可近陰，令痿，久服耐老。四月、五月解角時取，陰乾，使時燥。（麻勃為之使。）</p>
<p><u>角</u>　：味鹹，無毒。主治惡瘡，癰腫，逐邪惡氣，留血在陰中。除少腹血急痛，腰脊痛，折傷惡血，益氣。七月取。（杜仲為之使。）</p>
<p><u>髓</u>　：味甘，溫。主治丈夫女子傷中脈絕，筋急痛，咳逆。以酒和服之，良腎：平，主補腎氣。</p>
<p><u>肉</u>　：溫，主補中，強五臟，益氣力，生者治口僻，銼薄之。</p>
<p>野肉之中，唯獐鹿可食，生則不膻腥，又非辰屬，八卦無主而兼能溫補於人，則生死無尤，故道家許聽為脯過。其餘肉，雖牛、羊、雞、犬補益充肌膚，於亡魂皆為愆責，並不足啖。凡肉脯炙之不動，及見水而動，及曝之不燥，並殺人。又茅屋漏脯，即名漏脯，藏脯密器中名郁脯，並不可食之。（《新修》二一○頁，《大觀》卷十七，《政和》三七六頁）</p>

<h3>獐骨</h3>
<p>微溫。主治虛損，泄精。肉：溫，主補益五臟。髓：益氣力，悅澤人面。</p>
<p>世云白肉，正是獐，不純於鹿，言其白膽，易驚怖也。又呼為麇，麇肉不可合鵠肉，食之成症痼也。（《新修》二一二頁，《大觀》卷十七，《政和》三八六頁）</p>

<h3>虎骨</h3>
<p>主除邪惡氣，殺鬼疰毒，止驚悸，治惡瘡鼠瘻，頭骨尤良。</p>
<p><u>膏</u>　：治狗齧瘡。</p>
<p><u>爪</u>　：主辟惡魅。</p>
<p><u>肉</u>　：主治噁心欲嘔，益氣力。</p>
<p>世云熱食虎肉，壞人齒，信自如此。虎頭作枕，辟惡魘；以置戶上，闢鬼。鼻，懸戶上，令生男兒，骨，雜朱書符，治邪。須，治齒痛。爪，多以系小兒臂，辟惡鬼。（《新修》二一二頁，《大觀》卷十七，《政和》三八四頁）</p>

<h3>豹肉</h3>
<p>味酸，平，無毒。主安五臟，補絕傷，輕身益氣，久服利人。</p>
<p>豹至稀有，為用亦鮮，唯尾可貴。（《新修》二一三頁，《大觀》卷十七，《政和》三八六頁）</p>

<h3>貍骨</h3>
<p>味甘，溫，無毒。主治風疰、屍疰、鬼疰，毒氣在皮中淫躍如針刺者，心腹痛。走無常處，及鼠瘻惡瘡，頭骨尤良。肉：亦治諸疰。陰莖：治月水不通，男子陰頹。燒之，以東流水服之。</p>
<p>貍類又甚多，今此用虎貍，無用貓者。貓貍亦好，其骨至難，別自取乃可信。又有⿰犭迅，音信，色黃而臭，肉亦主鼠瘻，及貍肉作羹如常法並佳。（《新修》二一四頁，《大觀》卷十七，《政和》三八六頁）</p>

<h3>兔頭骨</h3>
<p>平，無毒。主治頭眩痛，癲疾。</p>
<p><u>骨</u>　：主治熱中消渴。</p>
<p><u>腦</u>　：主治凍瘡。</p>
<p><u>肝</u>　：主治目暗。</p>
<p><u>肉</u>　：味辛，平，無毒。主補中益氣。兔肉乃大美，亦益人。妊身不可食。令子唇缺。其肉又不可合白雞肉食之，令人面發黃；合獺肉食之，令人病遁屍。（《新修》二一五頁，《大觀》卷十七，《政和》三八五頁）</p>

<h3>雉肉</h3>
<p>味酸，微寒，無毒。主補中，益氣力，止泄利，除蟻瘻。</p>
<p>雉雖非辰屬，而正是離禽。丙午日不可食者，明其王於火也。（《新修》二三二頁，《大觀》卷十九，《政和》四○三頁）</p>

<h3>鷹屎白</h3>
<p>主治傷撻，滅瘢。</p>
<p>只單用白，亦不能滅瘢。復應合諸藥，殭蠶、衣魚之屬以為膏也。（《新修》二三二頁，《大觀》卷十九，《政和》四○二頁）</p>

<h3>雀卵</h3>
<p>味酸，溫，無毒。主下氣，男子陰痿不起，強之令熱，多精有子。</p>
<p><u>腦：</u>　主治耳聾。</p>
<p><u>頭血：</u>　主治雀盲。</p>
<p><u>雄雀屎：</u>　主治目痛，決癰癤，女子帶下，溺不利，除疝瘕。五月取之良。雀性利陰陽，故卵亦然。</p>
<p>術云：雀卵和天雄丸服之，令莖大不衰。人患黃昏間目無所見，謂之為雀盲，其頭血治之。雄雀屎，兩頭尖是也，亦治齲齒。雀肉不可合李食之，亦忌合醬食，妊身尤禁也。（《新修》二三三頁，《大觀》卷十九，《政和》四○一頁）</p>

<h3>鸛骨</h3>
<p>味甘，無毒。主治鬼蠱諸疰毒，五屍，心腹疾。</p>
<p>鸛亦有兩種，似鵠而巢樹者為白鸛，黑色曲頸者為陽烏鸛。今宜用白者。（《新修》二三四頁，《大觀》卷十九，《政和》四○四頁）</p>

<h3>雄鵲</h3>
<p>味甘，寒，無毒。主治石淋，消結熱。可燒作灰，以石投中散解者是雄也。</p>
<p>五月五日鵲腦入術家用，一名飛駁烏。鳥之雌、雄難別，舊言其翼左覆右是雄。右覆左是雌。又燒毛作屑，納水中，沉者是雄，浮者是雌。今云投石，恐止是鵲爾，余鳥未必爾，並未識之。（《新修》二三四頁，《大觀》卷十九，《政和》四○四頁）</p>

<h3>伏翼</h3>
<p>味鹹，平，無毒。主治目瞑癢痛，治淋，利水道，明目，夜視有精光。久服令人喜樂，媚好，無憂。一名蝙蝠。生太山川穀，及人家屋間。立夏後採，陰乾。（莧實、雲實為之使。）伏翼目及膽，術家用為洞視法，自非白色倒懸者，亦不可服之也。（《大觀》卷十九，《政和》四○二頁）</p>

<h3>蝟皮</h3>
<p>味苦，平，無毒。主治五痔，陰蝕，下血赤白五色，血汁不止，陰腫，痛引腰背，酒煮殺之。又治腹痛，疝積，亦燒為灰，酒服之。生楚山川穀田野。取無時，勿使中濕。（得酒良，畏桔梗、麥門冬。）</p>
<p>田野中時有此獸，人犯近，便藏頭足，毛刺人，不可得捉，能跳入虎耳中。而見鵲便自仰腹受啄，物有相制，不可思議爾。其脂烊鐵注中，內少水銀，則柔如鉛錫矣。（《大觀》卷二十一，《政和》四二三頁）</p>

<h3>石龍子</h3>
<p>味鹹，寒，有小毒。主治五癃邪結氣，破石淋，下血，利小便水道。一名蜥蜴，一名山龍子，一名守宮，一名石蜴。生平陽川穀，及荊山石間。五月取，著石上令乾。（惡硫黃、斑蝥、蕪荑。）</p>
<p>其類有四種：一大形，純黃色，為蛇醫母，亦名蛇舅母，不入藥；次似蛇醫，小形長尾，見人不動，名龍子；次有小形而五色，尾青碧可愛，名斷蜴，並不螫人；一種喜緣籬壁，名蝘蜓，形小而黑，乃言螫人必死，而未常聞中人。案東方朔雲：「若非守宮則蜥蜴」。如此蝘蜓名守宮矣。以朱飼之，滿三斤，殺，乾末以塗女子身，有交接事便脫，不爾如赤志，故謂守宮。今此一名守宮，猶如野葛、鬼臼之義也，殊難分別。（《大觀》卷二十一，《政和》四三二頁）</p>

<h3>露蜂房</h3>
<p>味苦、咸，平，有毒。主治驚癇瘛瘲，寒熱邪氣，癲疾，鬼精蠱毒，腸痔，火熬之良。又治蜂毒，毒腫。一名蜂場，一名百穿，一名蜂𭄰。生牂牁山谷。七月七日採，陰乾。（惡乾薑、丹參、黃芩、芍藥、牡蠣。）</p>
<p>此蜂房多在樹腹中及地中，今此曰露蜂房，當用人家屋間及樹枝間苞裹者。乃遠舉牂牁，未解所以。（《大觀》卷二十一，《政和》四二四頁）</p>

<h3>樗雞</h3>
<p>味苦，平，有小毒。主治心腹邪氣，陰痿，益精強志，生子，好色，補中，輕身。又治腰痛，下氣，強陰多精，不可近目。生河內川穀樗樹上。七月採，曝乾。</p>
<p>形似寒螿而小，今出梁州，方用至稀，惟合大麝香丸用之。樗樹似漆而臭，今以此樹上為好，亦如芫青、亭長，必以芫、葛上為良矣。（《大觀》卷二十一，《政和》四三一頁）</p>

<h3>蚱蟬</h3>
<p>味鹹、甘，寒，無毒。主治小兒驚癇，夜啼，癲病，寒熱，驚悸，婦人乳難。胞衣不出，又墮胎。生楊柳上。五月採，蒸乾之，勿令蠹。</p>
<p>蚱字音作笮，即是瘂蟬。瘂，雌蟬也，不能鳴者。蟬類甚多。莊子云：蟪蛄不知春秋，則是今四月、五月小紫青色者。而《離騷》云：蟪蛄鳴兮啾啾，歲暮兮不自聊，此乃寒螿爾，九月、十月中鳴甚淒急；又二月中便鳴者名䗿母，似寒螿而小；七月、八月鳴者名蛁蟟，色青。</p>
<p>今此云生楊柳樹上是。《詩》云：鳴蜩嘒嘒者，形大而黑，傴僂丈夫，止是掇此，昔人啖之。故《禮》有雀鷃蜩範，範有冠，蟬有緌，亦謂此蜩。此蜩復五月便鳴。世云五月不鳴，嬰兒多災，今其治亦專主小兒也。（《大觀》卷二十一，《政和》四二七頁）</p>

<h3>白殭蠶</h3>
<p>味鹹、辛，平，無毒。主治小兒驚癇，夜啼，去三蟲，滅黑䵟。令人面色好，治男子陰瘍病。女子崩中赤白，產後余痛，滅諸瘡瘢痕。生穎川平澤。四月取自死者，勿令中濕，濕有毒，不可用。</p>
<p>人家養蠶時，有合箔皆僵者，即曝燥都不壞。今見小白色，似有鹽度者為好。末以塗馬齒，即不能食草，以桑葉拭去乃還食，此明蠶即馬類也。（《大觀》卷二十一，《政和》四三○頁）</p>

<h3>桑螵蛸</h3>
<p>味鹹、甘，平，無毒。主治傷中，疝瘕，陰痿，益精，生子，女子血閉，腰痛，通五淋，利小便水道。又治男子虛損，五臟氣微，夢寐失精，遺溺。久服益氣，養神。一名蝕肬。生桑枝上，螳螂子也，二月、三月採蒸之，當火炙，不爾令人泄。得龍骨，治泄精。（畏旋覆花。）</p>
<p>世呼螳螂為䖨螂，逢樹便產，以桑上者為好，是兼得桑皮之津氣，市人恐非真，皆令合枝斷取之爾，偽者亦以膠著桑枝之上也。（《大觀》卷二十，《政和》四一五頁）</p>

<h3>䗪蟲</h3>
<p>味鹹，寒，有毒。主治心腹寒熱洗洗，血積癥瘕，破堅，下血閉，生子大良。一名地鱉，一名土鱉。生河東川澤及沙中，人家牆壁下土中濕處。十月取曝乾。（畏皂莢、菖蒲。）</p>
<p>形扁扁如鱉，故名土鱉，而有甲，不能飛，小有臭氣，今人家亦有之。（《大觀》卷二十一，《政和》四三四頁）</p>

<h3>蠐螬</h3>
<p>味鹹，微溫、微寒，有毒。主治惡血，血瘀痹氣，破折血在脅下堅滿痛，月閉，目中淫膚，青翳白膜。治吐血在胸腹不去，及破骨踒折，血結，金瘡內塞，產後中寒，下乳汁。一名蟦蠐，一名蜰齊，一名㪍齊。生河內平澤及人家積糞草中。取無時，反行者良。（蜚虻為之使，惡附子。）</p>
<p>大者如足大指，以背滾行，乃駛於腳，雜豬蹄作羹與乳母，不能別之，《詩》云領如蝤蠐，今此別之。名以蠐字在下，恐此云蠐螬倒爾。（《大觀》卷二十一，《政和》四二八頁）</p>

<h3>蛞蝓</h3>
<p>味鹹，寒，無毒。主治賊風喎僻，軼筋及脫肛，驚癇，攣縮。一名陵蠡，一名土蝸，一名附蝸。生太山池澤及陰地沙石垣下。八月取。</p>
<p>蛞蝓無殼，不應有蝸名，其附蝸者，復名蝸牛。生池澤沙石，則應是今山蝸。或當言其頭，形類猶似蝸牛蟲者，世名蝸牛者，作瓜字，則蝸字亦音瓜。莊子所云，戰於蝸角也。蛞蝓入三十六禽限，又是四種角蟲之類。熒室星之精矣。方家殆無復用乎。（《大觀》卷二十一，《政和》四三二頁）</p>

<h3>海蛤</h3>
<p>味苦、咸，平，無毒。主治咳逆上氣，喘息煩滿，胸痛，寒熱，治陰痿。一名魁蛤。生東海。（蜀漆為之使，畏狗膽，甘遂、芫花。）</p>
<p>此物以細如巨勝、潤澤光淨者，好；有粗如半杏仁者，不入藥用。（《大觀》卷二十，《政和》四一六頁）</p>

<h3>文蛤</h3>
<p>味鹹，平，無毒。主治惡瘡，蝕五痔。咳逆胸痹，腰痛脅急，鼠瘻，大孔出血，崩中漏下。生東海，表有文，取無時。</p>
<p>海蛤至潤澤，云從雁屎中得之，二三十過方為良，今人多取相摝令磨蕩似之爾；文蛤小大而有紫斑，此既異類而同條，若別之，則數多，今以為附見，而在副品限也。凡有四物如此。（《大觀》卷二十，《政和》四一六頁）</p>

<h3>鯉魚膽</h3>
<p>味苦，寒，無毒。主治目熱赤痛，青盲，明目。久服強悍，益志氣。肉：味甘，主咳逆上氣，黃疸，止渴。生者，主治水腫腳滿，下氣。骨：主女子帶下赤白。齒：主石淋。生九江池澤，取無時。</p>
<p>鯉魚，最為魚之主，形既可愛，又能神變，乃至飛越山湖，所以琴高乘之。山上水中有鯉不可食。又鯉鮓不可合小豆藿食之。其子合豬肝食之，亦能害人爾。（《大觀》卷二十，《政和》四一九頁）</p>

<h3>蠡魚</h3>
<p>味甘，寒，無毒。主治濕痹，面目浮腫，下大水，治五痔，有瘡者，不可食，令人瘢白。一名鮦魚。生九江池澤，取無時。</p>
<p>今皆作鱧字，舊言是公蠣蛇所變，然亦有相生者。至難死，猶有蛇性。合小豆白煮，以治腫滿甚效。（《大觀》卷二十，《政和》四一七頁）</p>

<h3>龜甲</h3>
<p>味鹹、甘，平，有毒。主治漏下赤白，破癥瘕，痎瘧，五痔，陰蝕，濕痹，四肢重弱，小兒囟不合。治頭瘡難燥，女子陰瘡及驚恚氣，心腹痛不可久立，骨中寒熱，傷寒勞復，或肌體寒熱欲死，以作湯良。久服輕身，不飢，益氣資智，亦使人能食。一名神屋。生南海池澤及湖水中，採無時，勿令中濕，中濕即有毒。（惡沙參、蜚蠊。）</p>
<p>此用水中神龜，長一尺二寸者為善，厴可以供卜，殼可以充藥，亦入仙方，用之當炙。生龜溺，甚治久嗽，亦斷瘧。肉，作羹臛，大補而多神靈，不可輕殺。書家載之甚多，此不具說也。（《大觀》卷二十，《政和》四一三頁）</p>

<h3>鱉甲</h3>
<p>味鹹，平，無毒。主治心腹癥瘕，堅積，寒熱，去痞，息肉，陰蝕，痔，惡肉。治溫瘧，血瘕，腰痛，小兒脅下堅。肉：味甘，主傷中，益氣，補不足。生丹陽池澤，取無時。（惡礬石。）生取甲，剔去肉為好，不用煮脫者。今看有連厴及干岩便好，若上有甲，兩邊骨出，已被煮也，用之當炙。夏月銼鱉，以赤莧包置濕地，則變化生鱉。人有裹鱉甲屑，經五月，皆能變成鱉子。此其肉亦不足食，多作癥瘕。其目陷者，及合雞子食之，殺人。不可合莧菜食之。其厴下有如王字形者，亦不可食。（《大觀》卷二十一，《政和》四二五頁）</p>

<h3>鮀魚甲</h3>
<p>味辛，微溫，有毒。主治心腹癥瘕，伏堅，積聚，寒熱，女子崩中，下血五色，小腹、陰中引相痛，瘡疥死肌。治五邪涕泣時驚，腰中重痛，小兒氣癃眥潰。肉：主少氣吸吸，足不立地。生南海池澤，取無時。（蜀漆為之使，畏狗膽、芫花、甘遂。）</p>
<p>鮀，即今鼉甲也，用之當炙。皮可以貫鼓，肉至補益。於物難死，沸湯沃口入腹良久乃剝爾。黿肉亦補，食之如鼉法。此等老者，多能變化為邪魅，自非急勿食之。（《大觀》卷二十一，《政和》四三一頁）</p>

<h3>烏賊魚骨</h3>
<p>味鹹，微溫，無毒。主治女子漏下赤白經汁，血閉，陰蝕，腫痛，寒熱，癥瘕，無子。治驚氣入腹，腹痛環臍，陰中寒腫，令人有子，又止瘡多膿汁不燥。肉：味酸，平，主益氣強志。生東海池澤，取無時。（惡白蘞，白芨。）</p>
<p>此是⿰暴頁烏所化作，今其口腳具存，猶相似爾。用其骨亦炙之。其魚腹中有墨，今作好墨用之。（《大觀》卷二十一，《政和》四二八頁）</p>

<h3>蟹</h3>
<p>味鹹，寒，有毒。主治胸中邪氣熱結痛，喎僻，面腫，敗漆燒之致鼠。解結散血，愈漆瘡，養筋益氣。爪：主破胞，墮胎。生伊洛池澤諸水中，取無時。（殺莨菪毒、漆毒。）</p>
<p>蟹類甚多，蝤䗋、擁劍、彭螖皆是，並不入藥。惟蟹最多有用，仙方以化漆為水，服之長生。以黑犬血灌之，三日燒之，諸鼠畢至，未被霜甚有毒，云食水莨所為，人中之，不即治多死。目相向者亦殺人，服冬瓜汁、紫蘇汁及大黃丸皆得瘥。海邊又有彭蜞、擁劍，似彭螖而大，似蟹而小，不可食。蔡謨初渡江，不識而啖之，幾死，嘆曰：讀《爾雅》不熟，為勸學者所誤。（《大觀》卷二十一，《政和》四二六頁）</p>

<h3>鰻鱺魚</h3>
<p>味甘，有毒。主治五痔，瘡瘻，殺諸蟲。</p>
<p>能緣樹食藤花，形似鱔，取作臛食之。炙以熏諸木竹，闢蛀蟲。膏，治諸瘻瘡。又有鰌，亦相似而短也。（《大觀》卷二十一，《政和》四三一頁）</p>

<h3>原蠶蛾</h3>
<p>雄者有小毒。主益精氣，強陰道，交接不倦，亦止精。屎：溫，無毒。主腸鳴，熱中，消渴，風痹，癮疹。</p>
<p>原蠶是重養者，世呼為魏蠶。道家用其蛾止精，其翁繭入術用。屎，名蠶沙，多入諸方用，不但熨風而已也。（《大觀》卷二十一，《政和》四二九頁）</p>

<h2>下品</h2>

<h3>六畜毛蹄甲</h3>
<p>味鹹，平，有毒。主治鬼疰蠱毒，寒熱，驚癇痙，癲疾，狂走，駱駝毛尤良。</p>
<p>六畜，謂馬、牛、羊、豬、狗、雞也，騾、驢亦其類。駱駝出外國，方家並不復用。且馬、牛、羊、雞、豬、狗毛蹄，亦已各出其身之品類中，所主治不必皆同此矣。（《新修》二一六頁，《大觀》卷十八，《政和》三九五頁）</p>

<h3>弓弩弦</h3>
<p>主治難產，胞衣不出。</p>
<p>產難取弓弩弦以縛腰；及燒弩牙，令赤，內酒中飲之，皆取發放快速之義也。（《大觀》卷十一，《政和》二八一頁）</p>

<h3>敗鼓皮</h3>
<p>平。主治中蠱毒。</p>
<p>此用穿敗者，燒作屑水和服之。病人即喚蠱主姓名，仍往令其呼取蠱便瘥。白蘘荷亦然。）（《大觀》卷十八，《政和》三九五頁）</p>

<h3>鯪鯉甲</h3>
<p>微寒。主治五邪驚啼悲傷，燒之作灰，以酒或水和方寸匕，治蟻瘻。</p>
<p>其形似鼉而短小，又似鯉魚，有四足，能陸能水。出岸開鱗甲，伏如死，令蟻入中，忽閉而入水，開甲，蟻皆浮出，於是食之。故主蟻瘻，方用亦稀。惟治瘡癩及諸疰疾爾。（《大觀》卷二十二，《政和》四五四頁）</p>

<h3>獺肝</h3>
<p>味甘，有毒。主治鬼疰蠱毒，卻魚鯁，止久嗽燒服之。肉：治疫氣溫病，及牛馬時行病。煮屎灌之亦良。</p>
<p>獺有兩種：有獱獺，形大，頭如馬，身似蝙蝠，不入藥用。此當取常所見者，其骨亦治食魚骨鯁。有牛馬家，可取屎收之。多出溪岸邊。其肉不可與兔肉雜食也。（《新修》二二一頁，《大觀》卷十八，《政和》三九二頁）</p>

<h3>狐陰莖</h3>
<p>味甘，有毒。主治女子絕產，陰癢，小兒陰頹卵腫。五臟及腸：味苦，微寒，有毒。主治蠱毒寒熱，小兒驚癇。雄狐屎，燒之辟惡，在木石上者是。</p>
<p>江東無狐，皆出北方及益州間，形似貍而黃，亦善能為魅也。（《新修》二二二頁，《大觀》卷十八，《政和》三九一頁）</p>

<h3>麋脂</h3>
<p>味辛，溫，無毒。主治癰腫，惡瘡，死肌，寒風濕痹，四肢拘緩不收，風頭腫氣，通腠理，柔皮膚，不可近陰，令痿。一名宮脂。畏大黃。角：味甘，無毒。主痹，止血，益氣力。生南山山谷，生淮海邊澤中，十月取。</p>
<p>今海陵間最多，千百為群，多牝少牡。人言一牡輒交十餘牝，交畢即死。其脂墮土中，經年人得之方好，名曰遁脂，酒服至良。尋麋性乃爾淫快，不應萎人陰。一方言不可近陰，令陰不痿，此乃有理。麋肉不合蝦及生菜、梅、李、果實，食之皆病人。其角刮去屑，熬香，酒服之，大益人。事出彭祖傳中。（《新修》二一七頁，《大觀》卷十八，《政和》三九○頁）</p>

<h3>蝦蟆</h3>
<p>味辛，寒，有毒。主治邪氣，破症堅血，癰腫，陰瘡，服之不患熱病。治陰蝕，疽癘惡瘡，猘犬傷瘡，能合玉石。一名蟾蜍，一名𪅶，一名去甫，一名苦蠪。生江湖池澤。五月五日取，陰乾，東行者良。</p>
<p>此是腹大、皮上多痱磊者，其皮汁甚有毒。犬齧之，口皆腫。人得溫病斑出困者，生食一兩枚，無不瘥者。五月五日取東行者五枚，反縛著密室中閉之，明旦視自解者，取為術用，能使人縛亦自解。燒灰敷瘡立驗。其肪塗玉則刻之如蠟，故云能合玉石，但肪不可多得。取肥者，銼，煎膏，以塗玉，亦軟滑易截。古玉器有奇特，非雕琢人功者，多是昆吾刀及蝦蟆肪所刻也。（《大觀》卷二十二，《政和》四四○頁）</p>

<h3>蛙</h3>
<p>味甘，寒，無毒。主治小兒赤氣，肌瘡，臍傷，止痛，氣不足。一名長股。生水中，取無時。</p>
<p>凡蜂、蟻、蛙、蟬，其類最多。大而青脊者，俗名土鴨，其鳴甚壯。又一種黑色，南人名為蛤子，食之至美。又一種小形善鳴喚，名蛙子，此則是也。（《大觀》卷二十二，《政和》四五三頁）</p>

<h3>石蠶</h3>
<p>味鹹，寒，有毒。主治五癃，破石淋，墮胎。肉：解結氣，利水道，除熱。一名沙蝨。生江漢池澤。</p>
<p>李云江左無識此者，謂為草根，其實類蟲，形如老、蠶，生附石。傖人得而食之，味鹹而微辛。李之所言有理，但江漢非傖地爾。大都應是生氣物，猶如海中蠣蛤輩，附石生不動，亦皆活物也。今世用草根黑色多角節，亦似蠶，恐未是實。方家不用沙蝨，自是東間水中細蟲。人入水浴，著人略不可見，痛如針刺，挑亦得之。今此名或同爾，非其所稱也。（《大觀》卷二十二，《政和》四四九頁）</p>

<h3>蚺蛇膽</h3>
<p>味甘、苦，寒，有小毒。主治心腹䘌痛，下部䘌瘡，目腫痛。膏：平，有小毒。主皮膚風毒，婦人產後腹痛余疾。</p>
<p>此蛇出晉安，大者三、二圍。在地行往不舉頭者，是真；舉頭者，非真。形多相似，彼土人以此別之。膏、膽又相亂也。真膏累累如梨豆子相著，他蛇膏皆大如梅、李子。真膽狹長通黑，皮膜極薄，舐之甜苦，摩以注水即沉而不散；其偽者並不爾。此物最難得真，真膏多所入藥用，亦云能治伯牛疾。（《大觀》卷二十二，《政和》四四三頁）</p>

<h3>蝮蛇膽</h3>
<p>味苦，微寒，有毒。主治䘌瘡。肉：釀作酒，治癩疾，諸瘻，心腹痛，下結氣，除蠱毒。其腹中吞鼠：有小毒，治鼠瘻。</p>
<p>蝮蛇黃黑色，黃頷尖口，毒最烈，虺形短而扁，毒不異於蚖，中人不即治，多死。蛇類甚眾，惟此二種及青蝰為猛，治之並別有方。蛇皆有足，五月五日取燒地令熱，以酒沃之，置中，足出。術家所用赤𧐖，黃頷，多在人家屋間，吞鼠子雀雛，見腹中大者，破取，干之。（《大觀》卷二十二，《政和》四四五頁）</p>

<h3>蛇蛻</h3>
<p>味鹹、甘，平，無毒。主治小兒二十種驚癇，瘛瘲，癲疾，寒熱，腸痔，蟲毒，蛇癇，弄舌搖頭，大人五邪，言語僻越，惡瘡，嘔咳，明目。火熬之良一名龍子衣，一名蛇符，一名龍子皮，一名龍子單衣，一名弓皮。生荊州川穀及田野。五月五日、十五日取之，良。（畏磁石及酒。）</p>
<p>草中不甚見虺、蝮蛻，惟有長者，多是赤𧐖、黃頷輩，其皮不可復識，今往往得爾，皆須完全。石上者彌佳，燒之甚治諸惡瘡也。（《大觀》卷二十二，《政和》四四三頁）</p>

<h3>蜈蚣</h3>
<p>味辛，溫，有毒。主治鬼疰，蠱毒，啖諸蛇蟲魚毒，殺鬼物老精，溫瘧，去三蟲。治心腹寒熱結聚，墮胎，去惡血。生大吳川穀江南。赤頭足者良。</p>
<p>今赤足者多出京口，長山、高麗山，茅山亦甚有，於腐爛積草處得之，勿令傷，曝乾之。黃足者甚多，而不堪用，人多火炙令赤以當之，非真也。一名蝍蛆。莊周云蝍蛆甘帶。《淮南子》云：騰蛇遊霧，而殆於蝍蛆。其性能制蛇，忽見大蛇，便緣而啖其腦。蜈蚣亦齧人，以桑汁白鹽塗之即愈。（《大觀》卷二十二，《政和》四四六頁）</p>

<h3>馬陸</h3>
<p>味辛，溫，有毒。主治腹中大堅症，破積聚，息肉，惡瘡，白禿。治寒熱痞結，脅下滿。一名百足，一名馬軸。生玄菟川穀。</p>
<p>李云此蟲形長五六寸，狀如大蛩，夏月登樹鳴，冬則蟄，今人呼為飛䗪蟲也，恐不必是馬陸爾。今有一細黃蟲，狀如蜈蚣而甚長，俗名土蟲，雞食之醉悶亦至死。書云百足之蟲，至死不僵。此蟲足甚多，寸寸斷便寸行，或欲相似，方家既不復用，市人亦無取者，未詳何者的是。（《大觀》卷二十二，《政和》四五三頁）</p>

<h3>蠮螉</h3>
<p>味辛，平，無毒。主治久聾，咳逆，毒氣，出刺，出汗。治鼻窒。其土房主癰腫，風頭。一名土蜂，生熊耳川穀及牂牁，或人屋間。</p>
<p>此類甚多，雖名土蜂，不就土中為窟，謂⿱敬鳥土作房爾。今一種黑色，腰甚細，銜泥於人室及器物邊作房，如並竹管者是也。其生子如粟米大置中，乃捕取草上青蜘蛛十餘枚滿中，仍塞口，以擬其子大為糧也。其一種入蘆竹管中者，亦取草上青蟲，一名蜾蠃。詩人云：「螟蛉有子，蜾蠃負之。」言細腰物無雌，皆取青蟲，教祝便變成己子，斯為謬矣。造詩者乃可不詳，未審夫子何為因其僻邪。聖人有闕，多皆類也。（《大觀》卷二十二，《政和》四四六頁）</p>

<h3>雀甕</h3>
<p>味甘，平，無毒。主治小兒驚癇，寒熱，結氣，蠱毒，鬼疰。一名躁舍。生漢中，採蒸之，生樹枝間，蛅蟖房也。八月取。</p>
<p>蛅蟖，蠔蟲也。此蟲多在石榴樹上，世呼為蠔蟲，其背毛亦螫人。生卵，形如雞子，大如巴豆，今方家亦不用此。蠔，一作蛓爾。（《大觀》卷二十二，《政和》四五○頁）</p>

<h3>彼子</h3>
<p>味甘，溫，有毒。主治腹中邪氣，去三蟲，蛇螫，蟲毒，鬼疰，伏屍。生永昌山谷。</p>
<p>方家從來無用此者，古今諸醫及藥家，了不復識，又一名羆子，不知其形何類也。（《大觀》卷三十，《政和》五四七頁）</p>

<h3>鼠婦</h3>
<p>味酸，溫，微寒，無毒。主治氣癃，不得小便，婦人月閉。血瘕，癇痙，寒熱，利水道。一名負⿰口枲，一名𧉅蝛，一名蜲𧔌。生魏郡平谷及人家地上，五月五日取。一名鼠負，言鼠多在坎中，背則負之，今作婦字，如似乖理。又一名鼠姑。（《大觀》卷二十二，《政和》四五五頁）</p>

<h3>螢火</h3>
<p>味辛，微溫，無毒。主明目，小兒火瘡，傷熱氣，蠱毒，鬼疰，通神精。一名夜光，一名放光，一名熠耀，一名即炤。生階地池澤。七月七日取，陰乾。</p>
<p>此是腐草及爛竹根所化，初猶未如蟲，腹下已有光，數日便變而能飛。方術家捕取內酒中，令死乃干之，世藥用之亦稀。（《大觀》卷二十二，《政和》四五五頁）</p>

<h3>衣魚</h3>
<p>味鹹，溫，無毒。主治婦人疝瘕，小便不利，小兒中風項強背起，摩之。又治淋，墮胎，塗瘡滅瘢。一名白魚，一名蟫。生咸陽平澤。</p>
<p>衣中乃有，而不可常得，多在書中。亦可用於小兒淋閉，以摩臍及小腹，即溺通也。（《大觀》卷二十二，《政和》四五六頁）</p>

<h3>白頸蚯蚓</h3>
<p>味鹹，寒、大寒，無毒。主治蛇瘕，去三蟲，伏屍，鬼疰，蠱毒，殺長蟲，仍自化作水。治傷寒伏熱，狂謬，大腹，黃疸。一名土龍，生平土，三月取，陰乾。</p>
<p>白頸是其老者爾，取破去土，鹽之，日曝，須臾成水，道術多用之。溫病大熱狂言，飲其汁皆瘥，與黃龍湯治同也。其屎，呼為蚓螻，食細土無沙石，入合丹泥釜用。若服此干蚓，應熬作屑，去蛔蟲甚有驗也。（《大觀》卷二十二，《政和》四四五頁）</p>

<h3>螻蛄</h3>
<p>味鹹，寒，無毒。主治產難，出肉中刺，潰癰腫，下哽噎，解毒，除惡瘡。一名蟪姑，一名天螻，一名𧎅。生東城平澤，夜出者良，夏至取，曝乾。</p>
<p>以自出者，其自腰以前甚澀，主止大小便。從腰以後甚利，主下大小便。若出拔刺，多用其腦。此物頗協神鬼，昔人獄中得其蟪力者。今人夜忽見出，多打殺之，言為鬼所使也。（《大觀》卷二十二，《政和》四五三頁）</p>

<h3>蜣螂</h3>
<p>味鹹，寒，有毒。主治小兒驚癇，瘛瘲，腹脹，寒熱，大人癲疾，狂易。手足端寒，肢滿賁豚。一名蛣蜣。火熬之良。生長沙池澤。五月五日取，蒸，藏之，臨用當炙，勿置水中，令人吐。（畏羊角、石膏。）</p>
<p>莊子云：蛣蜣之智，在於轉丸。其喜入人糞中，取屎丸而卻推之，俗名推丸。當取大者，其類有三四種，以鼻頭扁者為真。（《大觀》卷二十二，《政和》四五一頁）</p>

<h3>地膽</h3>
<p>味辛，寒，有毒。主治鬼疰，寒熱，鼠瘻，惡瘡，死肌，破癥瘕，墮胎。蝕瘡中惡肉，鼻中息肉，散結氣石淋，去子，服一刀圭即下。一名蚖青，一名青蛙。生汶山川穀，八月取。（惡甘草。）</p>
<p>真者出梁州，狀如大馬蟻有翼；偽者即斑蝥所化，狀如大豆，大都治體略同，必不能得真爾。此亦可用，故有蚖青之名。蚖字乃異。恐是相承誤矣。（《大觀》卷二十二，《政和》四五四頁）</p>

<h3>馬刀</h3>
<p>味辛，微寒，有毒。主治漏下赤白，寒熱，破石淋，殺禽獸賊鼠。除五臟間熱，肌中鼠𪖈，止煩滿，補中，去厥痹，利機關。用之當煉，得水爛人腸。又云得水良。一名馬蛤。生江湖池澤及東海，取無時。</p>
<p>李云生江漢中，長六、七寸，江漢間人名為單姥，亦食其肉，肉似蚌。今人多不識之，大都似今蝏䗒而非。方用至少。凡此類皆不可多食，而不正入藥，惟蛤蜊煮之醒酒。蜆殼陳久者止痢。車螯、蚶蠣、𧍧䗯之屬，亦可為食，無損益，不見所主。雉入大水變為蜄，蜄云是大蛤，乃是蚌爾，煮食諸蜊蝸與菜，皆不利人也。（《大觀》卷二十二，《政和》四四一頁）</p>

<h3>貝子</h3>
<p>味鹹，平，有毒。主治目翳，鬼疰，蠱毒，腹痛下血，五癃，利水道。除寒熱溫疰，解肌，散結熱。燒用之良。一名貝齒。生東海池澤。</p>
<p>此是今小小貝子，人以飾軍容服物者，乃出南海。燒作細屑末，以吹眼中，治翳良，又真馬珂搗末，亦治盲翳。（《大觀》卷二十二，《政和》四四九頁）</p>

<h3>田中螺汁</h3>
<p>大寒。主治目熱赤痛，止渴。</p>
<p>生水田中及湖瀆岸側，形圓大如梨、橘者，人亦煮食之。煮汁，亦治熱，醒酒，止渴。患眼痛，取真珠並黃連納其中，良久汁出，取以注目中，多瘥。（《大觀》卷二十二，《政和》四四九頁）</p>

<h3>蝸牛</h3>
<p>味鹹，寒。主治賊風喎僻，踠跌，大腸下脫肛，筋急及驚癇。</p>
<p>蝸牛，字是力戈反，而世呼為瓜牛。生山中及人家，頭形如蛞蝓，但揹負殼爾。前以注說之。海邊又一種，正相似，火炙殼便走出，食之益顏色，名為寄居。方家既不復用，人無取者，未詳何者的是也。（《大觀》卷二十一，《政和》四三二頁）</p>

<h3>鵄頭</h3>
<p>味鹹，平，無毒。主治頭風眩顛倒，癇疾。</p>
<p>即世人呼為老鵄者，一名䳒，䳒作綠音。又有鵰鶚，並相似而大。雖不限雌雄，恐雄者當勝。今合鵄頭酒，用之當微炙，不用蠹蟲者。（《新修》二三六頁，《大觀》卷十九，《政和》四○三頁）</p>

<h3>鴆鳥毛</h3>
<p>有大毒。入五臟爛殺人。其口，主殺蝮蛇毒。一名䲰日。生南海。</p>
<p>此乃是兩種：鴆鳥，狀如孔雀，五色雜斑，高大，黑頸，赤喙，出交，廣深山中。䲰日鳥，狀如黑傖雞，其共禁大朽樹，令反，覓蛇吞之，作聲似云同力，故江東人呼為同力鳥，並啖蛇。人誤食其肉，亦即死。鴆毛羽，不可近人，而並治毒蛇。帶鴆喙，亦闢蛇。昔時皆用鴆毛為毒酒，故名酖酒。頃來不復爾。又云有物赤色，狀如龍，名海姜，生海中，亦大有毒，甚於鴆羽也。（《新修》三六七頁、《大觀》卷三十，《政和》五四七頁）</p>

<h3>鸕鷀屎</h3>
<p>一名蜀水華。主去面黑䵟黶痣。頭：微寒。主治鯁及噎，燒服之。</p>
<p>溪谷間甚多見之，當自取其屎，擇用白處，市賣不可信。骨，亦主魚鯁。此鳥不卵生。口吐其鶵，獨為一異也。（《新修》二三六頁，《大觀》卷十九，《政和》四○四頁）</p>

<h3>孔雀屎</h3>
<p>微寒。主治女子帶下，小便不利。</p>
<p>出廣益諸州，都下亦養之。方家不見用其屎也。（《新修》二三五頁，《大觀》卷十九，《政和》四○一頁）</p>

<h3>豚卵</h3>
<p>味甘，溫，無毒。主治驚癇，癲疾，鬼疰，蠱毒，除寒熱，賁豚，五癃，邪氣攣縮，一名豚癲。陰乾藏之，勿令敗。豬懸蹄：主治五痔，伏熱在腸，腸癰內蝕。豬四足：小寒。治傷撻，諸敗瘡，下乳汁。心：主驚邪，憂恚。腎：冷，和理腎氣，通利膀胱。膽：治傷寒熱渴。肚：補中益氣，止渴利。齒：主小兒驚癇，五月五日取。鬐膏：主生髮。肪膏：主煎諸膏藥，解斑蝥、芫青毒。豭豬肉：味酸，冷，治狂病。凡豬肉：味苦，主閉血脈，弱筋骨，虛人肌，不可久食，病人金創者尤甚。豬屎：主寒熱，黃疸，濕痹。</p>
<p>豬為用最多，惟肉不宜人，人有多食，皆能暴肥，此蓋虛肌故也。其脂能悅澤皮膚，作手膏不皸裂，肪膏煎藥，無不用之。勿令中水，臘月者歷年不壞，頸上膏謂之負革脂，入道家用。其屎汁，極治溫毒。食其肉飲酒，不可臥秫稻穰中。又白豬蹄白雜青者不可食，食豬膏，又忌烏梅也。（吐魯番出土《集註》殘簡，《新修》二一八頁，《大觀》卷一八，《政和》三八八頁）</p>

<h3>燕屎</h3>
<p>味辛，平，有毒。主治蠱毒，鬼疰，逐不祥邪氣，破五癃，利小便。生高谷山平谷。</p>
<p>燕有兩種，有胡、有越。紫胸輕小者是越燕，不入藥用，胸斑黑聲大者是胡燕。世呼胡燕為夏候，其作窠喜長，人言有容一匹絹者，令家富。窠亦入藥用，與屎同，多以作湯洗浴，治小兒驚邪也。窠戶有北向及尾倔色白者，皆數百歲燕，食之延年。凡燕肉不可食，令人入水為蛟龍所吞，亦不宜殺之。（吐魯番出土殘卷《集註》，《新修》二三五頁，《大觀》卷一九，《政和》四○一頁）</p>

<h3>天鼠屎</h3>
<p>味辛，寒，有毒。主治面癰腫，皮膚說說，時痛，腹中血氣，破寒熱積聚，除驚悸，去面黑䵟。一名鼠沽，一名石肝。生合浦山谷。十月、十二月取。（惡白蘞、白薇。）</p>
<p>方家不復用，世不識也。（吐魯番出土《集註》殘卷，《大觀》卷十九，《政和》四○二頁）</p>

<h3>鼴鼠</h3>
<p>味鹹，無毒。主治癰疽，諸瘻蝕惡瘡，陰䘌爛瘡。在土中行。五月取令乾，燔之。</p>
<p>世中一名隱鼠，一名鼴鼠，形如鼠，大而無尾，黑色，長鼻甚強，恆穿耕地中行，討掘即得，今諸山林中，又有一獸，大如水牛，形似豬，灰赤色，下腳似象，胸前尾上皆白，有力而鈍，亦名鼴鼠。人張網取食之，肉亦似牛肉，多以作脯。其膏亦云主瘻，乃云此是鼠王，其精溺一滴落地輒成一鼠。谷有鼠災年，則多出，恐非虛爾。谷字一作𤤄。此鼠蹄燒末酒服，又以骨搗碎釀酒將服之，並治瘻良驗也。（吐魯番出土殘卷《集註》，《新修》二二○頁，《大觀》卷十八，《政和》三九三頁）</p>

<h3>鼺鼠</h3>
<p>主墮胎，生乳易。生山都平谷。</p>
<p>鸓是⿺鼠下鼠一名飛生，狀如蝙蝠，大如鴟鳶，毛紫色暗，夜行飛行。生人取其皮毛，以與產婦持之，令兒易出。又有水馬，生海中，是魚蝦類，狀如馬形，亦主易產。此鼺鼠別類而同一條中，當以其是皮毛之物也，今亦在副品限也。（《新修》二一六頁，《大觀》卷十八，《政和》三九三頁）</p>

<h3>牡鼠</h3>
<p>微溫，無毒。主治踒折，續筋骨，搗敷之，三日一易。四足及尾：主婦人墮胎，易產。肉：熱，無毒。主治小兒哺露大腹，炙食之。糞：微寒，無毒。主治小兒癇疾，大腹，時行勞復。</p>
<p>牡鼠，父鼠也。其屎兩頭尖，專治勞復。鼠目，主明目，夜見書，術家用之。臘月鼠，燒之辟惡氣；膏煎之，亦治諸瘡。膽，主目暗，但才死膽便消，故不可得之。（《大觀》卷二十二，《政和》四四○頁）</p>

<h3>斑蝥</h3>
<p>味辛，寒，有毒。主治寒熱，鬼疰，蠱毒，鼠瘻，疥癬，惡瘡，疽蝕，死肌，破石癃，血積，傷人肌，墮胎。一名龍尾。生河東川穀。八月取，陰乾。馬刀為之使，畏巴豆、丹參、空青、惡膚青。</p>
<p>豆花時取之，甲上黃黑斑色，如巴豆大者是也。（《大觀》卷二十二，《政和》四四八頁）</p>

<h3>芫青</h3>
<p>味辛，微溫，有毒。主治蠱毒，風疰，鬼疰，墮胎。三月取。曝乾。</p>
<p>芫花時取之，青黑色，亦治鼠瘻。（《大觀》卷二十二，《政和》四五四頁）</p>

<h3>葛上亭長</h3>
<p>味辛，微溫，有毒。主治蠱毒。鬼疰，破淋結，積聚，墮胎。七月取，曝乾。</p>
<p>葛花時取之，身黑而頭赤，喻如人著玄衣赤幘，故名亭長。此一蟲五變，為治皆相似，二月、三月在芫花上，即呼芫青；四月、五月在王不留行上，即呼王不留行蟲；六月、七月在葛花上，即呼為葛上亭長；八月在豆花上，即呼斑蝥；九月、十月欲還地蟄，即呼為地膽，此是偽地膽爾，為治猶同。其類亭長，腹中有卵，白如米粒，主治諸淋結也。（《大觀》卷二十二，《政和》四四六頁）</p>

<h3>蜘蛛</h3>
<p>微寒，主治大人小兒潰。七月七日取其網，治喜忘。</p>
<p>蜘蛛類數十種，《爾雅》只載七、八種爾，今此用懸網狀如魚罾者，亦名䖦蟱。蜂及蜈蚣螫人，取置肉上，則能吸毒。又以斷瘧及乾嘔霍亂。術家取其網著衣領中闢忘。有赤斑者，世名絡新婦，亦入方術用之。其餘雜種，並不入藥。《詩》云：「蠨蛸在戶」，正謂此也。（《大觀》卷二十二，《政和》四四四頁）</p>

<h3>蜻蛉</h3>
<p>微寒。主強陰，止精。</p>
<p>此有五、六種，今用青色大眼者，一名諸乘，世呼胡蜊，道家用以止精。眼可化為青珠。</p>
<p>其餘黃細及黑者，不入藥用，一名蜻蜓。（《大觀》卷二十二，《政和》四五五頁）</p>

<h3>木虻</h3>
<p>味苦，平，有毒。主治目赤痛，眥傷淚出，瘀血，血閉，寒熱酸𢠹，無子。一名魂常。生漢中川澤，五月取。</p>
<p>此虻不啖血，狀似虻而小，近道草中不見有，市人亦少有賣者，方家所用，惟是蜚虻也。（《大觀》卷二十一，《政和》四三三頁）</p>

<h3>蜚虻</h3>
<p>味苦，微寒，有毒。主逐瘀血，破下血積，堅痞，癥瘕，寒熱，通利血脈及九竅，女子月水不通，積聚，除賊血在胸腹五臟者，及喉痹結塞。生江夏川穀，五月取。腹有血者良。</p>
<p>此即今啖牛馬血者，伺其腹滿掩取干之，方家皆呼為虻蟲矣。（《大觀》卷二十一，《政和》四三三頁）</p>

<h3>蜚蠊</h3>
<p>味鹹，寒，有毒。主治血瘀，症堅，寒熱，破積聚，喉咽痹。內塞無子，通利血脈。</p>
<p>生晉陽川澤及人家屋間，立秋採。</p>
<p>形亦似䗪蟲而輕小能飛，本在草中。八月、九月知寒，多入人家屋裡逃爾。有兩三種，以作廉姜氣者為真，南人亦啖之。（《大觀》卷二十一，《政和》四三三頁）</p>

<h3>水蛭</h3>
<p>味鹹、苦，平、微寒，有毒。主逐惡血，瘀血，月閉，破血瘕，積聚，無子。利水道，又墮胎。一名蚑，一名至掌。生雷澤池澤。五月、六月採，曝乾。</p>
<p>蚑，今復有數種，此用馬蜞，得齧人腹中有血者，仍干為佳。山蚑及諸小者，皆不用。楚王食寒菹，所得而吞之，果能去結積，雖曰陰祐，亦是物性兼然。（《大觀》卷二十二，《政和》四四八頁）</p>

<h1>果菜米穀有名無實</h1>

<h2>果部藥物</h2>

<h3>上品</h3>

<h4>豆蔻</h4>
<p>味辛，溫，無毒。主溫中，心腹痛，嘔吐，去口臭氣。生南海。</p>
<p>味辛烈者為好，甚香，可恆含之。其五和糝中物皆宜人：廉姜最溫中，下氣；益智，熱；枸櫞，溫；甘蕉、麂目並小冷爾。（《新修》二四二頁，《大觀》卷二十三，《政和》四六○頁）</p>

<h4>葡萄</h4>
<p>味甘，平，無毒。主治筋骨濕痹，益氣倍力，強志，令人肥健，耐飢，忍風寒。久食輕身，不老，延年。可作酒，逐水，利小便。生隴西五原敦煌山谷。</p>
<p>魏國使人多齎來，狀如五味子而甘美，可作酒，云用其藤汁殊美好。北國人多肥健耐寒，蓋食斯乎？不植淮南，亦如橘之變於河北矣。人說即是此間蘡薁，恐如彼之枳類橘耶？（《新修》二四二頁，《大觀》卷二十三，《政和》四六三頁）</p>

<h4>蓬虆</h4>
<p>味酸、咸，平，無毒。主安五臟，益精氣，長陰令堅，強志，倍力，有子。又治暴中風，身熱大驚。久服輕身，不老。一名覆盆，一名陵累，一名陰累。生荊山平澤及宛朐。李云即是人所食莓爾。（《新修》二四三頁，《大觀》卷二十三，《政和》四六四頁）</p>

<h4>覆盆子</h4>
<p>味甘，平，無毒。主益氣輕身，令發不白。五月採實。</p>
<p>蓬虆是根名，方家不用，乃昌容所服，以易顏色者也。覆盆是實名，李云是莓子。乃似覆盆之形，而以津汁為味，其核甚微細，藥中所用覆盆子小異。此未詳孰是？（《新修》二四四頁，《大觀》卷二十三，《政和》四六五頁）</p>

<h4>大棗</h4>
<p>味甘，平，無毒。主治心腹邪氣，安中，養脾，助十二經，平胃氣，通九竅，補少氣少津，身中不足，大驚，四肢重，和百藥。補中益氣，強力，除煩悶，心下懸，腸澼。久服輕身，長年，不飢神仙。一名干棗，一名美棗，一名良棗。八月採，曝乾。三歲陳核中人：燔之，味苦，主腹痛，邪氣。生棗：味甘、辛，多食令人多寒熱，羸瘦者，不可食。葉：覆麻黃，能令出汗。生河東平澤。（大棗殺烏頭毒。）</p>
<p>舊雲河東猗氏縣棗特異，今出青州、彭城，棗形小，核細，多膏，甚甜。郁州互市亦得之，而鬱州者亦好，小不及爾。江東臨沂金城棗，形大而虛少脂，好者亦可用。南棗大惡，殆不堪啖。道家方藥以棗為佳餌，其皮利，肉補虛，所以合湯皆擘用之。（《新修》二四五頁，《大觀》卷二十三，《政和》四六二頁）</p>

<h4>藕實莖</h4>
<p>味甘，平、寒，無毒。主補中養神，益氣力，除百疾。久服輕身，耐老，不飢，延年。一名水芝丹，一名蓮。生汝南池澤，八月採。</p>
<p>即今蓮子，八月、九月取堅黑者，干搗破之。花及根併入神仙用。今云莖，恐即是根，不爾不應言甘也。宋帝時，太官作羊血䘓，庖人削藕皮誤落血中，遂皆散不凝，醫仍用藕治血多效也。（《新修》二四七頁，《大觀》卷二十三，《政和》四六○頁）</p>

<h4>雞頭實</h4>
<p>味甘，平，無毒。主治濕痹，腰脊膝痛，補中，除暴疾，益精氣，強志，令耳目聰明，久服輕身，不飢，耐老，神仙。一名雁喙實，一名芡。生雷澤池澤，八月採。</p>
<p>此即今蒍子，子形上花似雞冠，故名雞頭。仙方取此並蓮實合餌，能令小兒不長，自別有方。正爾食之，亦當益人。（《新修》二四七頁，《大觀》卷二十三，《政和》四六六頁）</p>

<h4>芰實</h4>
<p>味甘，平，無毒。主安中，補臟，不飢，輕身。一名菱。</p>
<p>廬江間最多，皆取火燔，以為米充糧，今多蒸曝蜜和餌之，斷谷長生。水族中又有菰首，性冷，恐非上品。被霜後食之，令陰不強。又不可雜白蜜食，令生蟲。（《新修》二四八頁，《大觀》卷二十三，《政和》四六五頁）</p>

<h4>慄</h4>
<p>味鹹，溫，無毒。主益氣，厚腸胃，補腎氣，令人忍飢，生山陰，九月採。</p>
<p>今會稽最豐，諸暨慄形大，皮厚不美，剡及始豐皮薄而甜。相傳有人患腳弱，往慄樹下食數升，便能起行，此是補腎之義，然應生啖之。今若餌服，故宜蒸曝之。（《新修》二四九頁，《大觀》卷二十三，《政和》四六四頁）</p>

<h4>嬰桃</h4>
<p>味辛，平，無毒。主止泄腸澼，除熱，調中，益脾氣，令人好色美志。一名牛桃。一名英豆。實大如麥，多毛。四月採，陰乾。</p>
<p>此非今果實櫻桃，形乃相似，而實乖異，山間乃時有，方藥亦不復用耳。（《新修》三六七頁，《大觀》卷三十，《政和》五四六頁）</p>

<h4>櫻桃</h4>
<p>味甘。主調中，益脾氣，令人好顏色，美志。</p>
<p>此即今朱櫻桃，味甘、酸，可食，而所主又與前嬰桃相似。恐醫家濫載之，未必是今者爾。又故頹子凌冬不凋，子亦應益人，或云寒熱病不可食。（《新修》二四九頁，《大觀》卷二十三，《政和》四六六頁）</p>

<h3>中品</h3>

<h4>梅實</h4>
<p>味酸，平，無毒。主下氣，除熱煩滿，安心，肢體痛，偏枯不仁，死肌，去青黑痣，惡疾。止下痢，好唾，口乾。生漢中川穀，五月採，火干。</p>
<p>此亦是今烏梅也，用之去核，微熬之。傷寒煩熱，水漬飲汁。生梅子及白梅亦應相似。今人多用白梅和藥，以點痣，蝕惡肉也。服黃精人，云禁食梅實。（《新修》二五○頁，《大觀》卷二十三，《政和》四六六頁）</p>

<h4>柿</h4>
<p>味甘，無毒，寒。主通鼻耳氣，腸澼不足。</p>
<p>柿有數種，云今烏柿火熏者，性熱，斷下，又治狗齧瘡。火熘者亦好，日乾者性冷。鹿心柿尤不可多食，令人腹痛利，生柿彌冷。又有椑，色青，惟堪生啖，其性冷復乃甚於柿，散石熱家啖之，亦無嫌。不入藥用。（《新修》二五一頁，《大觀》卷二十三，《政和》四六八頁）</p>

<h4>木瓜實</h4>
<p>味酸，溫，無毒。主治濕痹邪氣，霍亂，大吐下，轉筋不止。其枝亦可煮用。</p>
<p>山陰、蘭亭尤多，彼人以為良藥，最治轉筋。轉筋時，但呼其名及書上作木瓜字皆愈，理亦不可尋解。世人拄木瓜杖，云利筋脛。又有榠楂，大而黃，可進酒去痰。又楂子，澀，斷利。《禮》云：楂梨曰欑之。鄭公不識楂，乃云是梨之不藏者。然則古亦以楂為果，今則不入例也。凡此屬多不益人者也。（《新修》二五一頁，《大觀》卷二十三，《政和》四六七頁）</p>

<h4>甘蔗</h4>
<p>味甘，平，無毒。主下氣，和中，補脾氣，利大腸。</p>
<p>今出江東為勝，廬陵亦有好者。廣州人種，數年生，皆如大竹，長丈餘，取汁以為沙糖，甚益人。又有荻蔗，節疏而細，亦可啖也。（《新修》二五二頁，《大觀》卷二十三，《政和》四七一頁）</p>

<h4>芋</h4>
<p>味辛，平，有毒。主寬腸胃，充肌膚，滑中。一名土芝。</p>
<p>錢塘最多，生則有毒薟，不可食，性滑中，下石，服餌家所忌。種芋三年不採，成梠芋。又別有野芋，名尤芋，形葉相似如一根，並殺人。人不識而食，垂死者，他人以土漿及糞汁與飲之，得活矣。（《新修》二五四頁，《大觀》卷二十三，《政和》四六八頁）</p>

<h4>烏芋</h4>
<p>味苦、甘，微寒，無毒。主治消渴，痹熱，熱中，益氣。一名藉姑，一名水萍。二月生葉，葉如芋。三月三日採根，曝乾。</p>
<p>今藉姑生水田中，葉有椏，狀如澤瀉，不正似芋。其根黃似芋子而小，煮食之乃可啖。疑其有烏名，今有烏者，根極相似，細而美，葉乖異狀，頭如莞草，呼為鳧茨，恐此非也。（《新修》二五四頁，《大觀》卷二十三，《政和》四六九頁）</p>

<h3>下品</h3>

<h4>郁核</h4>
<p>味酸，平，無毒。主治大腹水腫，面目、四肢浮腫，利小便水道。根：主齒齦腫，齲齒，堅齒，去白蟲。一名爵李，一名車下李，一名棣。生高山川穀及丘陵上。五月、六月採根。山野處處有，其子熟赤色，亦可啖之。（《新修》一五六頁，《大觀》卷十四，《政和》三四五頁）</p>

<h4>杏核仁</h4>
<p>味甘、苦，溫，冷利，有毒。主治咳逆上氣，雷鳴，喉痹，下氣，產乳，金創，寒心。賁豚，驚癇，心下煩熱，風氣去來，時行頭痛，解肌，消心下急，殺狗毒。一名杏子。五月採。其兩人者殺人，可以毒狗。花：味苦，無毒。主補不足，女子傷中，寒熱痹，厥逆。實：味酸，不可多食，傷筋骨。生晉山川穀。（得火良，惡黃耆、黃芩、葛根，解錫毒，畏蘘草。）處處有，藥中多用之，湯浸去赤皮，熬令黃。（《新修》二五五頁，《大觀》卷二十三，《政和》四七三頁）</p>

<h4>桃核仁</h4>
<p>味苦、甘，平，無毒。主治瘀血，閉瘕邪氣，殺小蟲。主咳逆上氣，消心下堅，除猝暴擊血，破癥瘕，通月水，止痛。七月採取人，陰乾。桃花：殺疰惡鬼，令人好顏色，味苦，平，無毒。主除水氣，破石淋，利大小便，下三蟲，悅澤人面。三月三日採，陰乾。桃梟：殺百鬼精物，味苦，微溫。主治中惡腹痛，殺精魅五毒不祥。一名桃奴，一名梟景，是實著樹不落，實中者，正月採之。桃毛：主下血瘕，寒熱，積聚，無子，帶下諸疾，破堅閉，刮取實毛用之。桃蠹：主殺鬼，辟邪惡不祥，食桃樹蟲也。其莖白皮：味苦、辛，無毒。除邪鬼，中惡，腹痛，去胃中熱。其葉：味苦、辛，平，無毒。主除屍蟲，出瘡中蟲。其膠：煉之，主保中不飢，忍風寒。其實：味酸，多食令人有熱。生太山川穀。今處處有，京口者亦好，當取解核種之為佳。又有山龍桃，其人不堪用，世用桃仁作酪乃言冷。桃膠入仙家用。三月三日採花，亦供丹方所需。方言服三樹桃花盡，則面色如桃花，人亦無試之者。服術人云禁食桃也。（《新修》二五六頁，《大觀》卷二十三，《政和》四七一頁）</p>

<h4>李核仁</h4>
<p>味甘、苦，平，無毒。主治僵仆躋，瘀血，骨痛。根皮：大寒，主治消渴。止心煩逆奔氣。實：味苦，主除痼熱，調中。</p>
<p>李類又多。京口有麥李，麥秀時熟，小而甜脆，核不入藥。今此用姑熟所出南居李。解核如杏子者，為佳。凡李實熟食之皆好，不可合雀肉食，又不可臨水上啖之。李皮水煎含之，治齒痛佳。（《新修》二五九頁，《大觀》卷二十三，《政和》四七七頁）</p>

<h4>梨</h4>
<p>味苦，寒。多食令人寒中，主治金創，乳婦尤不可食。</p>
<p>梨種復殊多，並皆冷利，世人以為快果，不入藥用，食之損人。（《新修》二五九頁，《大觀》卷二十三，《政和》四七六頁）</p>

<h4>柰</h4>
<p>味苦，寒。多食令人臚脹，病人尤甚。</p>
<p>柰江南乃有，而北國最豐，皆以作脯，不宜人。有林檎相似而小，亦恐非益人者。枇杷葉已出上卷，其實乃宜人。東陽、尋陽最多也。（《新修》二六○頁，《大觀》卷二十三，《政和》四七八頁）</p>

<h4>安石榴</h4>
<p>味酸、甘，損人，不可多食。其酸實殼：主治下痢，止漏精。其東行根：主治蛔蟲、寸白。石榴以花赤可愛，故人多植之，尤為外國所重。入藥唯根、殼而已，其味有甜、酢，藥家用酢者。其子為服食所忌也。（《新修》二六○頁，《大觀》卷二十三，《政和》四七五頁）</p>

<h2>菜部藥物</h2>

<h3>上品</h3>

<h4>白瓜子</h4>
<p>味甘，平、寒，無毒。主令人悅澤，好顏色，益氣，不飢。久服輕身，耐老。主除煩滿不樂，久服寒中。可作面脂，令悅澤。一名水芝。一名白爪子。生嵩高平澤。冬瓜仁也，八月採之。</p>

<h4>白冬瓜</h4>
<p>微寒。主除小腹水脹，利小便，止渴。</p>
<p>被霜後合取，置經年，破取核，水洗，燥，乃擂取人用之。冬瓜性冷利，解毒。消渴，止煩悶，直搗，絞汁服之。（《新修》二六二頁，《大觀》卷二十七，《政和》五○四頁）</p>

<h4>冬葵子</h4>
<p>味甘，寒，無毒。主治五臟六腑寒熱，羸瘦，五癃，利小便。治婦人乳難內閉。久服堅骨，長肌肉，輕身，延年。生少室。十二月採。（黃芩為之使。）（《新修》二六五頁，《大觀》卷二十七，《政和》四九九頁）</p>

<h4>葵根</h4>
<p>味甘，寒，無毒。主治惡瘡，治淋，利小便，解蜀椒毒。葉：為百菜主，其心傷人，以秋種葵，覆養經冬，至春作子，謂之冬葵，多入藥用，至滑利，能下石淋。春葵子亦滑利，不堪余藥用。根，故是常葵爾。葉尤冷利，不可多食。術家取此葵子，微炒令燁炨，散著濕地，遍踏之。朝種葵暮生，遠不過宿。又云取羊角、馬蹄燒作灰，散於濕地，即生羅勒，世呼為西王母菜，食之益人。生菜中，又有胡荽、芸臺、白苣、邪蒿，並不可多食，大都服藥通忌生菜爾。佛家齋，忌食薰渠，不的知是何菜？多言今芸臺，憎其臭故也。（《新修》）二六五頁，《大觀》卷二十七，《政和》四九九頁）</p>

<h4>莧實</h4>
<p>味甘，寒、大寒，無毒。主治青盲，白翳，明目，除邪，利大小便，去寒熱。殺蛔蟲。久服益氣力，不飢，輕身。一名馬莧，一名莫實，細莧亦同。生淮陽川澤及田中，葉如藍，十一月採。</p>
<p>李云即莧菜也。今馬莧別一種，布地生，實至微細，俗呼為馬齒莧，亦可食，小酸，恐非今莧實。其莧實當是白莧，所以云細莧亦同，葉如藍也。細莧即是糠莧，食之乃勝，而並冷利，被霜乃熟，故云十一月採。又有赤莧，莖純紫，能治赤下，而不堪食。藥方用莧實甚稀，斷谷方中時用之。（《新修》缺莧實，《大觀》卷二十七，《政和》五○○頁）</p>

<h4>苦菜</h4>
<p>味苦，寒，無毒。主治五臟邪氣，厭谷，胃痹，腸澼，渴熱中疾，惡瘡。久服安心，益氣，聰察，少臥，輕身，耐老，耐飢寒，高氣不老。一名荼苦，一名選，一名遊冬。生益州川穀，生山陵道傍，凌冬不死。三月三日採，陰乾。</p>
<p>疑此則是今茗。茗一名荼，又令人不眠，亦凌冬不凋，而嫌其只生益州。益州乃有苦菜，正是苦𧄹爾。上卷上品白英下，已注之。《桐君藥錄》云：苦菜葉三月生扶疏，六月花從葉出，莖直花黃，八月實黑；實落根復生，冬不枯。今茗極似此，西陽武昌及盧江晉熙茗皆好，東人只作青茗。茗皆有浡，飲之宜人。凡所飲物，有茗及木葉天門冬苗，並菝葜，皆益人，余物並冷利。又巴東間別有真荼，火燔作卷結，為飲亦令人不眠，恐或是此。世中多煮檀葉及大皂李作荼飲，並冷。又南方有瓜蘆木，亦似茗，至苦澀。取其葉作屑，煮飲汁，即通夜不眠。煮鹽人唯資此飲爾，交廣最所重，客來先設，乃加以香芼輩爾。（《新修》二六六頁，《大觀》卷二十七，《政和》五○六頁）</p>

<h4>薺</h4>
<p>味甘，溫，無毒。主利肝氣，和中。其實：主明目，目痛。</p>
<p>薺類又多，此是人可食者，生葉作菹、羹亦佳。《詩》云：誰謂荼苦，其甘如薺。又疑荼是菜類矣。（《新修》二六八頁，《大觀》卷二十七，《政和》五○八頁）</p>

<h4>蕪青及蘆菔</h4>
<p>味苦，溫，無毒。主利五臟，輕身益氣，可長食之。蕪菁子：主明目。</p>
<p>蘆菔是今溫菘，其根可食。葉不中啖。蕪菁根乃細於溫菘，而葉似菘，好食。西川惟種此，而其子與溫菘甚相似，小細爾。世方無用，服食家亦煉餌之，而不云蘆菔子，恐不用也。世人蒸其根及作菹，皆好，但小熏臭爾，細而過辛，不宜服也。（《新修》二六八頁，《大觀》卷二十七，《政和》五○一頁）</p>

<h4>菘</h4>
<p>味甘，溫，無毒。主通利腸胃，除胸中煩，解酒渴。</p>
<p>菜中有菘，最為恆食，性和利人，無餘逆忤，今人多食。如似小冷，而又耐霜雪。其子可作油，敷頭長髮；塗刀劍，令不鏽。其有數種，猶是一類，正論其美與不美爾。服藥有甘草而食菘，令病不除。（《新修》二七○頁，《大觀》卷二十七，《政和》五○六頁）</p>

<h4>芥</h4>
<p>味辛，溫，無毒。歸鼻。主除腎邪氣，利九竅，明耳目，安中，久服溫中。</p>
<p>似菘而有毛，味⿱餘鳥，好作菹，亦生食。其子可藏冬瓜。又有莨，以作菹，甚⿱餘鳥快。（《新修》二七○頁，《大觀》卷二十七，《政和》五○五頁）</p>

<h4>苜蓿</h4>
<p>味苦，平，無毒。主安中，利人，可久食。</p>
<p>長安中乃有苜蓿園，北人甚重此，江南人不甚食之，以無氣味故也。外國復別有苜蓿草，以治目，非此類也。（《新修》二七一頁，《大觀》卷二十七，《政和》五○八頁）</p>

<h4>荏子</h4>
<p>味辛，溫，無毒。主治咳逆，下氣，溫中，補體。葉：主調中，去臭氣。九月採，陰乾。荏狀如蘇，高大白色，不甚香。其子研之，雜米作糜，甚肥美，下氣，補益。東人呼為䔡，以其似蘇字，但除禾邊故也。榨其子作油，日煎之，即今油帛及和漆用者，服食斷谷亦用之，名為重油。（《新修》二七一頁，《大觀》卷二十七，《政和》五○七頁）</p>

<h3>中品</h3>

<h4>蓼實</h4>
<p>味辛，溫，無毒。主明目，溫中，耐風寒，下水氣，面目浮腫，癰瘍。葉：歸舌，除大小腸邪氣，利中益志。馬蓼：去腸中蛭蟲，輕身。生雷澤川澤。</p>
<p>此類又多，人所食有三種：一是紫蓼，相似而紫色；一是香蓼，亦相似而香，並不甚辛，而好食；一是青蓼，人家常有，其葉有圓、有尖，以圓者為勝，所用即是此。干之以釀酒，主治風冷，大良。馬蓼生下濕地，莖斑，葉大有黑點。亦有兩三種，其最大者名蘢古，即是葒草，已在上卷中品。（《新修》二七二頁，《大觀》卷二十八，《政和》五○九頁）</p>

<h4>蔥實</h4>
<p>味辛，溫，無毒。主明目，補中不足。其莖蔥白：平，可作湯，主治傷寒，寒熱，出汗，中風，面目腫，傷寒骨肉痛，喉痹不通，安胎，歸目，除肝邪氣，安中，利五臟，益目精，殺百藥毒。蔥根：主傷寒頭痛。蔥汁：平，溫。主溺血，解藜蘆毒。（《新修》二七三頁，《大觀》卷二十八，《政和》五一○頁）</p>

<h4>薤</h4>
<p>味辛、苦，溫，無毒。主治金創創敗，輕身，不飢，耐老，歸骨。菜芝也。除寒熱，去水氣，溫中，散結，利病人。諸瘡中風寒水腫以塗之。生魯山平澤。</p>
<p>蔥、薤異物，而今共條。《本經》既無韭，以其同類故也，今亦取為副品種數，方家多用蔥白及葉中涕，名蔥苒，無復用實者。蔥亦有寒熱，其白冷、青熱，傷寒湯不得令有青也。能消桂為水，亦化五石，仙術所用。薤又溫補，仙方及服食家皆須之，偏入諸膏用，並不可生啖，熏辛為忌耳。（《新修》二七四頁，《大觀》卷二十八，《政和》五一二頁）</p>

<h4>韭</h4>
<p>味辛、微酸，溫，無毒。歸心，主安五臟，除胃中熱。利病人，可久食。子：主夢泄精，溺白。根：主養髮。</p>
<p>韭子入棘刺諸丸，主漏精；用根，入發膏；用葉，人以煮鯽魚鮓，斷猝下痢，多驗。但此菜殊辛臭，雖煮食之，便出猶奇熏灼，不如蔥、薤熟則無氣，最是養性所忌也。生薑是常食物，其已隨乾薑在中品，今依次入食，更別顯之，而復有小異處，所以彌宜書。生薑，微溫，辛，歸五臟，去淡下氣，止嘔吐，除風邪寒熱。久服少志，少智，傷心氣，如此則不可多食長御，有病者是所宜也爾。今人啖諸辛辣物，惟此最恆，故《論語》云：「不撤姜食」，即可常啖，但勿過多爾。（《新修》二七五頁，《大觀》卷二十八，《政和》五一一頁）</p>

<h4>白蘘荷</h4>
<p>微溫。主治中蠱及瘧。</p>
<p>（今人乃呼赤者為蘘荷，白者為覆菹，葉同一種爾。於人食之，赤者為勝。藥用白者。中蠱者服其汁，並臥其葉，即呼蠱主姓名。亦主諸溪毒、沙蝨輩，多食損藥勢，又不利腳。人家種白蘘荷，亦云闢蛇。（《新修》二七六頁，《大觀》卷二十八，《政和》五一三頁）</p>

<h4>菾菜</h4>
<p>味甘、苦，大寒。主治時行壯熱，解風熱毒。</p>
<p>即今以雜作鮓蒸者。菾，作甜音，字亦作忝。時行熱病初得，便搗飲汁皆除瘥。（《新修》二七六頁，《大觀》卷二十八，《政和》五一三頁）</p>

<h4>蘇</h4>
<p>味辛，溫。主下氣，除寒中，子尤良。</p>
<p>葉下紫色而氣甚香。其無紫色不香似荏者，名野蘇，不任用。子主下氣，與橘皮相宜同治也。（《新修》二七七頁，《大觀》卷二十八，《政和》五一四頁）</p>

<h4>水蘇</h4>
<p>味辛，微溫，無毒。主下氣，殺穀，除飲食。闢口臭，去毒，辟惡氣。久服通神明，輕身，耐老。主吐血、衄血、血崩。一名雞蘇，一名勞祖，一名芥苴，一名瓜苴，一名道華。生九真池澤，七月採。</p>
<p>方藥不用，世中莫識。昔九真遼遠，亦無能識訪之。（《新修》二七七頁，《大觀》卷二十八，《政和》五一四頁）</p>

<h4>香薷</h4>
<p>味辛，微溫。主治霍亂腹痛吐下，散水腫。</p>
<p>處處有此，惟供生食。十月中取，干之，霍亂煮飲，無不瘥。作煎，除水腫尤良之也。（《新修》二七八頁，《大觀》卷二十八，《政和》五一五頁）</p>

<h3>下品</h3>

<h4>瓜蒂</h4>
<p>味苦，寒，有毒。主治大水，身面四肢浮腫，下水，殺蠱毒，咳逆上氣，及食諸果不消，病在胸腹中，皆吐下之。去鼻中息肉，黃疸。其花：主心痛，咳逆。生嵩高平澤，七月七日採，陰乾。</p>
<p>瓜蒂多用早青蒂，此云七月七日採，便是甜瓜蒂也。人亦有用熟瓜蒂者，取吐乃無異，此只論其蒂所主爾。今瓜例皆冷利，早青者尤甚。熟瓜乃有數種，除瓤食不害人，若覺食多，入水自漬便消。永嘉有寒瓜甚大，今每即取藏經年食之。亦有再熟瓜，又有越瓜，人以作菹者，食之亦冷，並非藥用爾。《博物志》云：水浸至項，食瓜無數。又云斑瓜花有毒。分採之，瓜皮殺䗫蟲也。（《新修》二六四頁，《大觀》卷二十七，《政和》五○三頁）</p>

<h4>苦瓠</h4>
<p>味苦，寒，有毒。主治大水，面目四肢浮腫，下水，令人吐。生晉地川澤。</p>
<p>瓠與冬瓜，氣類同輩，而有上下之殊，當是為其苦者爾。今瓠自忽有苦者如膽。不可食，非別生一種也。又有瓠𤬏，亦是瓠類，小者名瓢，食之乃勝瓠。凡此等，皆利水道，所以在夏月食之，大理自不及冬瓜矣。（《新修》二八○頁，《大觀》卷二十九，《政和》五一六頁）</p>

<h4>水斳</h4>
<p>味甘，平，無毒。主治女子赤沃，止血，養精，保血脈，益氣，令人肥健嗜食，一名水英。生南海池澤。</p>
<p>論斳主治，乃應是上品，未解何意，乃在下。其二月、三月英時善，可作菹及熟熗食之，亦利小便，消水腫。又有渣斳，可為生菜，此斳亦可生啖，世中皆作芹字也。（《新修》二八一頁，《大觀》卷二十九，《政和》五一九頁）</p>

<h4>蓴</h4>
<p>味甘，寒，無毒。主消渴，熱痹。</p>
<p>蓴性寒，又云冷，補，下氣，雜鯉魚作羹，亦逐水。而性滑。服食家不可多啖也。（《新修》二八二頁，《大觀》卷二十九，《政和》五一九頁）</p>

<h4>落葵</h4>
<p>味酸，寒，無毒。主滑中散熱。實：主悅澤人面。一名天葵，一名繁露。</p>
<p>又名承露，人家多種之。葉惟可𩚫鮓，性冷滑，人食之，為狗所齧作瘡者，終身不瘥。其子紫色，女人以漬粉敷面為假色，不入藥用也。（《新修》二八二頁，《大觀》卷二十九，《政和》五二一頁）</p>

<h4>蘩蔞</h4>
<p>味酸，平，無毒。主治積年惡瘡不愈。五月五日日中採，干，用之當燔。</p>
<p>此菜人以作羹。五月五日採，曝乾，燒作屑，治雜惡瘡，有效。亦雜百草乍之，不必只此一種爾。（《新修》二八三頁，《大觀》卷二十九，《政和》五二○頁）</p>

<h4>蕺</h4>
<p>味辛，微溫。主治蠷螋溺瘡，多食令人氣喘。</p>
<p>世傳言食蕺不利人腳，恐由閉氣故也。今小兒食之，便覺腳痛。（《新修》二八三頁，《大觀》卷二十九，《政和》五二一頁）</p>

<h4>葫</h4>
<p>味辛，溫，有毒。主散癰腫、䘌瘡，除風邪，殺毒氣。獨子者，亦佳。歸五臟。久食傷人，損目明。五月五日採之。</p>
<p>今人謂葫為大蒜，謂蒜為小蒜，以其氣類相似也。性最熏臭，不可食。世人作齏以啖膾肉，損性伐命，莫此之甚。此物唯生食，不中煮，用以合青魚鮓食，令人發黃。取其條上子，初種之，成獨子葫；明年則復其本也。（《新修》二八四頁，《大觀》卷二十九，《政和》五一七頁）</p>

<h4>蒜</h4>
<p>味辛，溫，無毒，歸脾腎。主治霍亂，腹中不安，消穀，理胃，溫中，除邪痹毒氣。五月五日採。</p>
<p>小蒜生葉時，可煮和食。至五月葉枯，取根名薍子，正爾啖之，亦甚熏臭。味辛，性熱，主中冷，霍亂，煮飲之。亦主溪毒。食之損人，不可長用之。（《新修》二八五頁，《大觀》卷二十九，《政和》五一八頁）</p>

<h2>米食部藥物</h2>

<h3>上品</h3>

<h4>胡麻</h4>
<p>味甘，平，無毒。主治傷中，虛羸，補五內，益氣力，長肌肉，填髓腦。堅筋骨，治金創，止痛，及傷寒溫瘧，大吐後虛熱羸困。久服輕身，不老，明耳目，耐飢，延年。以作油，微寒，利大腸，胞衣不落。生者，摩瘡腫，生禿髮。一名狗蝨，一名方莖，一名鴻藏，一名巨勝。葉名青蘘。生上黨川澤。</p>
<p>八谷之中，惟此為良。淳黑者名巨勝。巨者，大也，是為大勝。本生大宛，故名胡麻。又莖方名巨勝，莖圓名胡麻。服食家當九蒸、九曝、熬、搗、餌之斷谷，長生、充肌。雖易得，世中學者猶不能恆服，而況余藥耶！蒸不熟，令人發落，其性與茯苓相宜。世方用之甚少，惟時以合湯丸爾。麻油生榨者如此，若蒸炒正可供作食及燃耳，不入藥用也。（《新修》二八八頁，《大觀》卷二十四，《政和》四八一頁）</p>

<h4>麻蕡</h4>
<p>味辛，平，有毒。主治五勞七傷，利五臟下血寒氣。破積，止痹，散膿。多食令人見鬼狂走。久服通神明，輕身。一名馬勃，此麻花上勃勃者。七月七日採，良。</p>
<p>麻蕡即牡麻，牡麻則無實，今人作布及履用之。馬勃，方藥亦少用，術家合人參服之，令逆知未來事。其子中人，合丸藥並釀酒，大善，而是滑利性。麻根汁及煮飲之，亦主瘀血、石淋。（《新修》二九○頁，《大觀》卷二十四，《政和》四八二頁）</p>

<h4>麻子</h4>
<p>味甘，平，無毒。主補中益氣，久服肥健不老。治中風汗出，逐水，利小便，破積血。復血脈，乳婦產後余疾，長髮，可為沐藥。久服神仙。九月採。入土中者賊人。生太山川穀。（畏牡蠣、白薇，惡茯苓。（《新修》二九○頁，《大觀》卷二十四，《政和》四八二頁）</p>

<h4>飴糖</h4>
<p>味甘，微溫。主補虛乏，止渴，去血。</p>
<p>方家用飴糖，乃云膠飴，皆是濕糖如厚蜜者，建中湯多用之。其凝強及牽白者。不入藥。又胡麻亦可作糖彌甘補。今酒用曲，糖用糵，猶同是米、麥，而為中、上之異。糖當以和潤為優，酒以熏亂為劣。（《新修》二九二頁，《大觀》卷二十四，《政和》四八四頁）</p>

<h3>中品</h3>

<h4>大豆黃卷</h4>
<p>味甘，平，無毒。主治濕痹，筋攣，膝痛。五臟胃氣結積，益氣，止毒。去黑䵟，潤澤皮毛。生大豆：味甘，平。塗癰腫，煮飲汁，殺鬼毒，止痛。逐水脹，除胃中熱痹，傷中，淋露，下瘀血，散五臟結積、內寒，殺烏頭毒。久服令人身重。熬屑：味甘。主胃中熱，去腫，除痹，消穀，止腹脹。生太山平澤，九月採。（惡五參、龍膽，得前胡、烏喙、杏仁、牡蠣良。）（《新修》二九二頁，《大觀》卷二十五，《政和》四八七頁）</p>

<h4>赤小豆</h4>
<p>主下水，排癰腫膿血。味甘、酸，平、溫，無毒。主寒熱，熱中，消渴，止泄，利小便，吐逆，猝澼，下脹滿。</p>
<p>大、小豆共條，猶如蔥、薤義也。以大豆為糵，芽生便乾之，名為黃卷，用之亦熬，服食家所須。煮大豆，主溫毒、水腫殊效。復有白大豆，不入藥。小豆性逐津液，久食令人枯燥矣。（《新修》二九三頁，《大觀》卷二十五，《政和》四八七頁）</p>

<h4>豉</h4>
<p>味苦，寒，無毒。主治傷寒頭痛寒熱，瘴氣惡毒，煩躁滿悶，虛勞喘吸，兩腳疼冷。又殺六畜胎子諸毒。</p>
<p>豉，食中之常用。春夏天氣不和，蒸炒以酒漬服之，至佳。暑熱煩悶，冷水漬飲二三升。依康伯法，先以酢酒溲蒸曝燥，麻油和，又蒸曝，凡三過，乃末椒、乾薑屑合和，以進食，勝今作油豉也。患腳人恆將其酒浸以滓敷腳，皆瘥。好者出襄陽、錢塘，香美而膿，取中心彌善也。（《新修》二九四頁，《大觀》卷二十五，《政和》四九三頁）</p>

<h4>大麥</h4>
<p>味鹹，溫、微寒，無毒。主治消渴，除熱，益氣調中。又云：令人多熱，為五穀長。（食蜜為之使。）</p>
<p>即今稞麥，一名麰麥，似穬麥，惟皮薄爾。（《新修》二九五頁，《大觀》卷二十五，《政和》四九二頁）</p>

<h4>穬麥</h4>
<p>味甘，微寒，無毒。主輕身，除熱。久服令人多力健行；以作糵，溫，消食和中。</p>
<p>此是今馬所食者，性乃言熱，而云微寒，恐是作屑與合谷異也。服食家，並食大、穬二麥，令人輕身、健。（《新修》二九五頁，《大觀》卷二十五，《政和》四九二頁）</p>

<h4>小麥</h4>
<p>味甘，微寒，無毒。主除熱，止燥渴咽乾，利小便，養肝氣，止漏血，唾血。以作曲，溫，消穀，止痢；以作面，溫，不能消熱止煩。</p>
<p>小麥合湯皆完用之，熱家治也。作面則溫，明穬麥亦當如此。今服食家啖面，不及大、穬麥，猶勝於米爾。（《新修》二九六頁，《大觀》卷二十五，《政和》四九一頁）</p>

<h4>青粱米</h4>
<p>味甘，微寒，無毒。主治胃痹，熱中，渴利，止泄，利小便，益氣，補中，輕身，長年。凡云粱米，皆是粟類，惟其牙頭色異為分別爾。青粱出此，今江東少有。《汜勝之書》云：粱是秫粟，今世用則不爾也。（《新修》二九七頁，《大觀》卷二十五，《政和》四八九頁）</p>

<h4>黃粱米</h4>
<p>味甘，平，無毒。主益氣，和中，止泄。</p>
<p>黃粱亦出青、冀州，此間不見有爾。（《新修》二九七頁，《大觀》卷二十五，《政和》四九○頁）</p>

<h4>白粱米</h4>
<p>味甘，微寒，無毒。主除熱，益氣。</p>
<p>今處處有，襄陽竹根者最佳。所以夏月作粟飧，亦以除熱也。（《新修》二九八頁，《大觀》卷二十五，《政和》四九○頁）</p>

<h4>粟米</h4>
<p>味鹹，微寒，無毒。主養腎氣，去胃痹，中熱，益氣。陳者：味苦，主胃熱，消渴。利小便。</p>
<p>江東所種及西間皆是，其粒細於粱米，熟舂令白，亦以當白粱，呼為白粱粟。陳者謂經三、五年者，或呼為粢米，以作粉，尤解煩悶，服食家亦將食之。（《新修》二九八頁，《大觀》卷二十五，《政和》四八八頁）</p>

<h4>丹黍米</h4>
<p>味苦，微溫，無毒。主治咳逆，霍亂，止泄，除熱，止煩渴。</p>
<p>此則即赤黍也，亦出北間，江東時有種，而非土所宜，多入神藥用。又黑黍名秬，供釀酒祭祀用之。（《新修》二九九頁，《大觀》卷二十五，《政和》四九○頁）</p>

<h4>糵米</h4>
<p>味苦，無毒。主治寒中，下氣，除熱。</p>
<p>此是以米為糵爾，非別米名也。末其米脂和敷面，亦使皮膚悅澤，為熱不及麥糵也。（《新修》二九九頁，《大觀》卷二十五，《政和》四九一頁）</p>

<h4>秫米</h4>
<p>味甘，微寒。主止寒熱，利大腸，治漆瘡。</p>
<p>此人以作酒及煮糖者，肥軟而易消；方藥不正用，惟嚼以塗漆瘡。及釀諸藥醪。（《新修》三○○頁，《大觀》卷二十五，《政和》四八九頁）</p>

<h4>陳廩米</h4>
<p>味鹹、酸，溫，無毒。主下氣，除煩，調胃，止泄。</p>
<p>此今久入倉陳赤者，湯中多用之。人以作酢酒，勝於新粳米。（《新修》三○○頁，《大觀》卷二十六，《政和》四九七頁）</p>

<h4>酒</h4>
<p>味苦，大熱，有毒。主行藥勢，殺邪惡氣。</p>
<p>大寒凝海，惟酒不冰，明其熱性獨冠群物。藥家多須，以行其勢。人飲之，使體弊神昏，是其有毒故也。昔三人晨行觸霧，一人健，一人病，一人死。健者飲酒，病者食粥，死者空腹。此酒勢辟惡，勝於食。（《新修》三○一頁，《大觀》卷二十五，《政和》四八七頁）</p>

<h3>下品</h3>

<h4>腐婢</h4>
<p>味辛，平，無毒。主治痎瘧，寒熱，邪氣，泄痢，陰不起。止消渴，病酒頭痛。生漢中，即小豆華也。七月採，陰乾。</p>
<p>花用異實，故其類不得同品，方家都不用之，今自可依其所主以為治也。但未解何故有腐婢之名？《本經》不云是小豆花，後醫顯之爾。未知審是否？今海邊有小樹，狀似梔子，莖條多曲，氣作腐臭，土人呼為腐婢，用治瘧有效，亦酒漬皮治心腹痛。恐此多當是真。若爾，此條應在木部下品卷中也。（《新修》三○一頁，《大觀》卷二十六，《政和》四九七頁）</p>

<h4>扁豆</h4>
<p>味甘，微溫。主和中，下氣。葉：主霍亂，吐下不止。</p>
<p>人家種之於籬援，其莢蒸食甚美，無正用其豆者。葉乃單行用之。患寒熱病者，不可食之。（《新修》三○二頁，《大觀》卷二十五，《政和》四九三頁）</p>

<h4>黍米</h4>
<p>味甘，溫，無毒。主益氣，補中，多熱，令人煩。</p>
<p>荊、郢州及江北皆種此。其苗如蘆而異於粟，粒亦大。粟而多是秫，今人又呼秫粟為黍。非也。北人作黍飯，方藥釀黍米酒，則皆用秫黍也。又有穄米與黍米相似，而粒殊大，食之不宜人，乃言發宿病。（《新修》三○三頁，《大觀》卷二十五，《政和》四九○頁）</p>

<h4>粳米</h4>
<p>味苦，平，無毒。主益氣，止煩，止泄。</p>
<p>此即今常所食米，但有白、赤、小、大異族四、五種，猶同一類也。前陳廩米，亦是此種，以廩軍人，故曰廩爾。（《新修》三○三頁，《大觀》卷二十五，《政和》四八九頁）</p>

<h4>稻米</h4>
<p>味苦。主溫中，令人多熱，大便堅。</p>
<p>道家方藥有俱用稻米、粳米，此則是兩物。云稻米糠白如霜，今江東無此，皆通呼粳米為稻爾。不知其色類，復云何也！（《新修》三○四頁，《大觀》卷二十六，《政和》四九五頁）</p>

<h4>稷米</h4>
<p>味甘，無毒。主益氣，補不足。</p>
<p>稷米亦不識，書多雲黍稷，稷恐與黍相似。又有穄，亦不知是何米。《詩》云：黍、稷、稻、粱、禾、麻、菽、麥，此即八谷也，世人莫能證辨，如此谷稼尚弗能明，而況芝英乎？案汜勝之《種植書》有黍，即如前說。無稷有稻，猶是粳米，粱是秫，禾即是粟。董仲舒云：禾是粟苗名爾，麻是胡麻，枲是大麻，菽是大豆。大豆有兩種；小豆一名答，有三四種。麥有大、小穬，穬即宿麥，亦謂種麥。如此，諸谷之限也。菰米一名雕胡，可作餅。又漢中有一種名枲粱，粒如粟而皮黑，亦可食；釀為酒，甚消玉。又有烏禾，生野中如稗，荒年代糧而殺蟲，煮以沃地，螻蚓皆死。稗亦可食。凡此之類，復有數種爾。（《新修》三○四頁，《大觀》卷二十六，《政和》四九六頁）</p>

<h4>酢酒</h4>
<p>味酸，溫，無毒。主消癰腫，散水氣，殺邪毒。</p>
<p>酢酒為用，無所不入，逾久逾良，亦謂之醯。以有苦味，世呼苦酒。丹家又加余物，謂為華池左味，但不可多食之，損人肌臟爾。（《新修》三○六頁，《大觀》卷二十六，《政和》四九四頁）</p>

<h4>醬</h4>
<p>味鹹、酸，冷利。主除熱，止煩滿，殺藥及火毒。</p>
<p>醬多以豆作，純麥者少。今此當是豆者，亦以久久者彌好。又有肉醬，魚醬，皆呼為醢，不入藥用也。（《新修》三○六頁，《大觀》卷二十六，《政和》四九七頁）</p>

<h4>鹽</h4>
<p>味鹹，溫，無毒。主殺鬼蠱，邪注，毒氣，下部䘌瘡，傷寒寒熱，吐胸中痰澼，止心腹猝痛，堅肌骨。多食傷肺，喜咳。</p>
<p>五味之中，惟此不可缺。今有東海、北海供京都及西川南江用。中原有河東鹽池，梁、益有鹽井，交、廣有南海鹽，西羌有山鹽，胡中有樹鹽，而色類各不同，以河東最為勝。此間東海鹽、官鹽白，草粒細。北海鹽黃，草粒大。以作魚鮓及咸菹，乃言北海勝。而藏繭必用鹽官者，蜀中鹽小淡，廣州鹽鹹苦。不知其為治體復有優劣否？西方、北方人，食不耐咸，而多壽少病；東方、南方人，食絕欲咸，少壽多病，便是損人，則傷肺之效矣。然以浸魚肉，則能經久不敗；以沾布帛，則易致朽爛。所施處各有所宜也。（《新修》三○七頁，《大觀》卷四，《政和》一○六頁）</p>
<p>舂杵頭細糠　主治猝噎。</p>
<p>食猝噎不下，刮取含之，即去，亦是舂搗義爾。天下事理，多有相影響如此也。（《大觀》卷二十五，《政和》四九一頁）</p>

<h2>有名無實類藥物</h2>

<h3>玉石類</h3>

<h4>青玉</h4>
<p>味甘，平，無毒。主治婦人無子，輕身不老，長年。一名㲄玉。生藍田。</p>
<p>張華云：合玉漿用㲄玉，正縹白色，不夾石，大者如升，小者如雞子，取穴中者，非今作器物玉也。出襄鄉縣舊穴中。黃初中，詔徵南將軍夏候尚求之。（《新修》三一五頁，《政和》五三八頁）</p>

<h4>白玉髓</h4>
<p>味甘，平，無毒。主治婦人無子，不老延年。生藍田玉石之間。（《新修》三一五頁，《政和》五三八頁）</p>

<h4>玉英</h4>
<p>味甘。主治風瘙皮膚癢。一名石鏡，明白可作鏡。生山竅，十二月採。（《新修》三一六頁，《政和》五三八頁）</p>

<h4>璧玉</h4>
<p>味甘，無毒。主明目、益氣，使人多精生子。（《新修》三一六頁，《政和》五三八頁）</p>

<h4>合玉石</h4>
<p>味甘，無毒。主益氣、消渴、輕身、辟穀。生常山中丘，如彘肪。（《新修》三一六頁，《政和》五三八頁）</p>

<h4>紫石華</h4>
<p>味甘，平，無毒。主治渴，去小腸熱。一名茈石華。生中牛山陰，採無時。（《新修》三一六頁，《政和》五三八頁）</p>

<h4>白石華</h4>
<p>味辛，無毒。主治癉，消渴，膀胱熱。生液北鄉北邑山，採無時。（《新修》三一七頁，《政和》五三八頁）</p>

<h4>黑石華</h4>
<p>味甘，無毒。主治陰萎，消渴，去熱，治月水不利。生弗其勞山陰石間，採無時。</p>
<p>（《新修》三一七頁，《政和》五三八頁）</p>

<h4>黃石華</h4>
<p>味甘，無毒。主治陰萎，消渴，膈中熱，去百毒。生液北山，黃色，採無時。（《新修》三一七頁，《政和》五三八頁）</p>

<h4>厲石華</h4>
<p>味甘，無毒。主益氣，養神，止渴，除熱，強陰。生江南，如石華，採無時。（《新修》三一七頁，《政和》五三八頁）</p>

<h4>石肺</h4>
<p>味辛，無毒。主治癘咳寒，久痿，益氣，明目。生水中，狀如肺，黑澤有赤文，出水即干。今浮石亦治咳，似肺而不黑澤，恐非是也。（《新修》三一八頁，《政和》五三八頁）</p>

<h4>石肝</h4>
<p>味酸，無毒。主治身癢，令人色美。生常山，色如肝。（《新修》三一八頁，《政和》五三八頁）</p>

<h4>石脾</h4>
<p>味甘，無毒。主治胃寒熱，益氣，癢瘀。令人有子。一名胃石，一名膏石，一名消石。生隱番山谷石間，黑如大豆，有赤文，色微黃，而輕薄如棋子，採無時。（《新修》三一八頁，《政和》五三八頁）</p>

<h4>石腎</h4>
<p>味鹹，無毒。主治泄痢。色如白珠。（《新修》三一九頁，《政和》五三九頁）</p>

<h4>封石</h4>
<p>味甘，無毒。主治消渴，熱中，女子疽蝕。生常山及少室，採無時。（《新修》三一九頁，《政和》五三九頁）</p>

<h4>陵石</h4>
<p>味甘，無毒。主益氣，耐寒，輕身，長年。生華山，其形薄澤。（《新修》三一九頁，《政和》五三九頁）</p>

<h4>碧石青</h4>
<p>味甘，無毒。主明目，益精，去白皮癬，延年。（《新修》三一九頁，《政和》五三九頁）</p>

<h4>遂石</h4>
<p>味甘，無毒。主治消渴，傷中。益氣。生太山陰，採無時。（《新修》三一九頁，《政和》五三九頁）</p>

<h4>白肌石</h4>
<p>味辛，無毒。主強筋骨，止渴，不飢，陰熱不足。一名肌石，一名洞石。生廣焦國卷山，青色潤澤。（《新修》三二○頁，《政和》五三九頁）</p>

<h4>龍石膏</h4>
<p>無毒。主治消渴，益壽。生杜陵，如鐵脂中黃。（《新修》三二○頁，《政和》五三九頁）</p>

<h4>五羽石</h4>
<p>主輕身，延年。一名金黃。生海水中蓬葭山上倉中，黃如金。（《新修》三二○頁，《政和》五三九頁）</p>

<h4>石流青</h4>
<p>味酸，無毒。主治泄，益肝氣，明目，輕身長年。生武都山石間，青白色。（《新修》三二○頁，《政和》五三九頁）</p>

<h4>石流赤</h4>
<p>味苦，無毒。主治婦人帶下，止血，輕身長年。理如石耆，生山石間。</p>
<p>芝品中有石流丹，又有石中黃中。（《新修》三二一頁，《政和》五三九頁）</p>

<h4>石耆</h4>
<p>味甘，無毒。主治咳逆氣。生石間，色赤如鐵脂，四月採。（《新修》三二一頁，《政和》五三九頁）</p>

<h4>紫加石</h4>
<p>味酸。主治痹血氣。一名赤英，一名石血。赤無理。生邯鄲山，如爵茈。二月採。</p>
<p>三十六水方呼為紫賀石。（《新修》三二一頁，《政和》五三九頁）</p>

<h4>終石</h4>
<p>味辛，無毒。主治陰痿痹，小便難，益精氣。生陵陰，採無時。（《新修》三二二頁，《政和》五三九頁）</p>
<p>以上玉石類二十六種</p>

<h3>草木類</h3>

<h4>玉伯</h4>
<p>味酸，溫，無毒。主輕身，益氣，止渴。一名玉遂。生石上，如松，高五，六寸，紫華，用莖葉。（《新修》三二二頁，《政和》五三九頁）</p>

<h4>文石</h4>
<p>味甘。主治寒熱，心煩，一名黍石。生東郡山澤中水下，五色，有汁潤澤。（《新修》三二二頁，《政和》五三九頁）</p>

<h4>曼諸石</h4>
<p>味甘。主益五臟氣，輕身長年。一名陰精。六月、七月出石上，青黃色，夜有光。（《新修》三二三頁，《政和》五三九頁）</p>

<h4>山慈石</h4>
<p>味苦，平，有毒。主治女子帶下。一名爰茈。生山之陽。正月生葉如藜蘆，莖有衣。（《新修》三二三頁，《政和》五三九頁）</p>

<h4>石濡</h4>
<p>主明目，益精氣，令人不飢渴，輕身長年。一名石芥。（《新修》三二三頁，《政和》五三九頁）</p>

<h4>石芸</h4>
<p>味甘，無毒。主治目痛，淋露，寒熱，溢血。一名蚤烈，一名頤喙。三月、五月採莖，陰乾。（《新修》三二三頁，《政和》五三九頁）</p>

<h4>石劇</h4>
<p>味甘，無毒。主治渴消中。（《新修》三二四頁，《政和》五三九頁）</p>

<h4>路石</h4>
<p>味甘、酸，無毒。主治心腹，止汗，生肌，酒痂，益氣，耐寒，實骨髓。一名陵石。生草石上，天雨獨干，日出獨濡。花黃，莖赤黑。三歲一實，實赤如麻子。五月、十月採莖葉，陰乾。（《新修》三二四頁，《政和》五三九頁）</p>

<h4>曠石</h4>
<p>味甘，平，無毒。主益氣，養神，除熱，止渴。生江南，如石草。（《新修》三二四頁，《政和》五三九頁）</p>

<h4>敗石</h4>
<p>味苦，無毒。主治渴、痹。（《新修》三二五頁，《政和》五三九頁）</p>

<h4>越砥</h4>
<p>味甘，無毒。主治目盲，止痛陰，除熱癃。疑此今細礪石，出臨平者。（《新修》三二五頁，《政和》五四○頁）</p>

<h4>金莖</h4>
<p>味苦，平，無毒。主治金創、內漏。一名葉金草。生澤中高處。（《新修》三二五頁，《政和》五四○頁）</p>

<h4>夏臺</h4>
<p>味甘。主治百疾，濟絕氣。此藥乃爾神奇，而不復識用，可恨。（《新修》三二五頁，《政和》五四○頁）</p>

<h4>柒紫</h4>
<p>味苦。主治少腹痛，利小腸，破積聚，長肌肉。久服輕身長年。生宛朐，二月、七月採。（《新修》三二五頁，《政和》五四○頁）</p>

<h4>鬼目</h4>
<p>味酸，平，無毒。主明目。一名來甘。實赤如五味，十月採。世人今呼白草子赤為鬼目，此乃相似。（《新修》三二六頁，《政和》五四○頁）</p>

<h4>鬼蓋</h4>
<p>味甘，平，無毒。主治小兒寒熱癇。一名地蓋。生垣墟下，聚生赤，旦生暮死。一名朝生，疑是今鬼傘。（《新修》三二六頁，《政和》五四○頁）</p>

<h4>馬顛</h4>
<p>味甘，有毒。主治浮腫，不可多食。（《新修》三二六頁，《政和》五四○頁）</p>

<h4>馬唐</h4>
<p>味甘，寒。主調中，明耳目。一名羊麻，一名羊粟。生下濕地，莖有節，節生根。五月採。（《新修》三二六頁，《政和》五四○頁）</p>

<h4>馬逢</h4>
<p>味辛，無毒。主癬蟲。（《新修》三二七頁，《政和》五四○頁）</p>

<h4>牛舌實</h4>
<p>味鹹，溫，無毒。主輕身益氣。一名彖屍。生水中澤傍，大葉長尺。五月採。（《新修》三二七頁，《政和》五四○頁）</p>

<h4>羊乳</h4>
<p>味甘，溫，無毒。主治頭眩痛，益氣，長肌肉，一名地黃。三月採，立夏後母死。（《新修》三二七頁，《政和》五四○頁）</p>

<h4>羊實</h4>
<p>味苦，寒。主治頭禿，惡瘡，疥瘙，痂癬。生蜀郡。（《新修》三二七頁，《政和》五四○頁）</p>

<h4>犀洛</h4>
<p>味甘，無毒。主治癃。一名星洛，一名泥洛。（《新修》三二八頁，《政和》五四○頁）</p>

<h4>鹿良</h4>
<p>味鹹，臭。主治小兒驚癇，賁豚，瘛瘲，大人痙。五月採。（《新修》三二八頁，《政和》五四○頁）</p>

<h4>菟棗</h4>
<p>味酸，無毒。主輕身益氣。生丹陽陵地，高尺許，實如棗。（《新修》三二八頁，《政和》五四○頁）</p>

<h4>雀梅</h4>
<p>味酸，寒，有毒。主蝕惡瘡。一名千雀。生海水石谷間，葉如李，實如麥李。（《新修》三二八頁，《政和》五四○頁）</p>

<h4>雀翹</h4>
<p>味鹹。主益氣，明目。一名去母，一名更生。生藍中，葉細黃，莖赤有刺。四月實，實兌黃中黑。五月採，陰乾。（《新修》三二九頁，《政和》五四○頁）</p>

<h4>雞涅</h4>
<p>味甘，平，無毒。主明目，目中寒風，諸不足，水腹，邪氣，補中，止泄痢，女子白沃。一名陰洛。生雞山，採無時。（《新修》三二九頁，《政和》五四○頁）</p>

<h4>相烏</h4>
<p>味苦。主治陰痿。一名烏葵。如蘭香，赤莖。生山陽，五月十五日採，陰乾。（《新修》三二九頁，《政和》五四○頁）</p>

<h4>鼠耳</h4>
<p>味酸，無毒。主治痹寒，寒熱，止咳。一名無心。生田中下地，厚花，肥莖。（《新修》三三○頁，《政和》五四○頁）</p>

<h4>蛇舌</h4>
<p>味酸，平，無毒。主除留血，驚氣，蛇癇。生大水之陽。四月採花，八月採根。（《新修》三三○頁，《政和》五四○頁）</p>

<h4>龍常草</h4>
<p>味鹹，溫，無毒。主輕身，益陰氣，治痹寒濕。生河水傍，如龍蒭，冬、夏生。（《新修》三三○頁，《政和》五四○頁）</p>

<h4>離樓草</h4>
<p>味鹹，平，無毒。主益氣力，多子，輕身長年。生常山，七月、八月採實。（《新修》三三一頁，《政和》五四一頁）</p>

<h4>神護草</h4>
<p>可使獨守，叱咄人，寇盜不敢入門。生常山北共，八月採。此亦奇草，計彼人猶應識用之。（《新修》三三一頁，《政和》五四一頁）</p>

<h4>黃護草</h4>
<p>無毒。主治痹，益氣，令人嗜食。生隴西。（《新修》三三一頁，《政和》五四一頁）</p>

<h4>吳唐草</h4>
<p>味甘，平，無毒。主輕身，益氣，長年。生故稻田中，夜日有光，草中有膏。（《新修》三三一頁，《政和》五四一頁）</p>

<h4>天雄草</h4>
<p>味甘，溫，無毒。主益氣，陰痿。生山澤中，狀如蘭，實如大豆，赤色。（《新修》三三二頁，《政和》五四一頁）</p>

<h4>雀醫草</h4>
<p>味苦，無毒。主輕身，益氣，洗浴爛瘡，治風水。一名白氣。春生，秋花白，冬實黑。（《新修》三三二頁，《政和》五四一頁）</p>

<h4>木甘草</h4>
<p>主治癰腫盛熱，煮洗之。生木間，三月生，大葉如蛇床，四四相值，折枝種之便生。五月花白，實核赤。三月三日採。（《新修》三三二頁，《政和》五四一頁）</p>

<h4>益決草</h4>
<p>味辛，溫，無毒。主治咳逆、肺傷。生山陰，根如細辛。（《新修》三三三頁，《政和》五四一頁）</p>

<h4>九熟草</h4>
<p>味甘，溫，無毒。主出汗，止泄，治悶。一名烏粟，一名雀粟。生人家庭中，葉如棗。一歲九熟，七月七日採。今不見有此之。（《新修》三三三頁，《政和》五四一頁）</p>

<h4>兌草</h4>
<p>味酸，平，無毒。主輕身，益氣，長年。生蔓草木上，葉黃有毛，冬生。（《新修》三三三頁，《政和》五四一頁）</p>

<h4>酸草</h4>
<p>主輕身，長年。生名山醴泉上陰居。莖有五葉青澤，根赤黃，可以消玉。一名醜草。李云是今酸箕，布地生者，而今處處有，恐非也。（《新修》三三四頁，《政和》五四一頁）</p>

<h4>異草</h4>
<p>葉甘，無毒。主治痿痹寒熱，去黑子。生籬木上，葉如葵，莖旁有角，汁白。（《新修》三三四頁，《政和》五四一頁）</p>

<h4>癕草</h4>
<p>葉主治癰腫。一名鼠肝。葉滑，青白（《新修》三三四頁，《政和》五四一頁）</p>

<h4>䒻草</h4>
<p>味辛，無毒。主治傷金創。（《新修》三三四頁，《政和》五四一頁）</p>

<h4>莘草</h4>
<p>味甘，無毒。主治盛傷痹腫。生山澤，如蒲黃，葉如芥。（《新修》三三四頁，《政和》五四一頁）</p>

<h4>勒草</h4>
<p>味甘，無毒。主治瘀血，止精，溢盛氣，一名黑草。生山谷，如栝蔞。疑此猶是薰草，兩字皆相似，一誤爾。而栝蔞為殊也。（《新修》三三五頁，《政和》五四一頁）</p>

<h4>英草花</h4>
<p>味辛，平，無毒。主治痹氣，強陰，治面勞疽，解煩，堅筋骨，治風頭。可作沐藥。生蔓木上。一名鹿英，九月採，陰乾。（《新修》三三五頁，《政和》五四一頁）</p>

<h4>吳葵花</h4>
<p>味鹹，無毒。主理心氣不足。（《新修》三三五頁，《政和》五四一頁）</p>

<h4>封花</h4>
<p>味甘，有毒。主治疥瘡，養肌，去惡肉。夏至採。（《新修》三三五頁，《政和》五四一頁）</p>

<h4>北荇花</h4>
<p>味苦，無毒。主氣治脈溢。一名芹花。（《千金翼》卷四）</p>

<h4>𨹻花</h4>
<p>味甘，無毒。主治上氣，解煩，堅筋骨。（《新修》三三六頁，《政和》五四一頁）</p>

<h4>棑花</h4>
<p>味苦。主除水氣，去赤蟲，令人好色。不可久服。春生仍採。（《新修》三三六頁，《政和》五四一頁）</p>

<h4>節花</h4>
<p>味苦，無毒。主治傷中，痿痹，溢腫。皮：主脾中客熱氣。一名山節，一名達節，一名通柒。十月採，曝乾。（《新修》三三六頁，《政和》五四一頁）</p>

<h4>徐李</h4>
<p>主益氣，輕身，長年。生太山陰。如李小形，實青色，無核，熟採食之。（《新修》三三六頁，《政和》五四一頁）</p>

<h4>新雉木</h4>
<p>味苦，香，溫，無毒。主治風頭眩痛，可作沐藥。七月採陰乾，實如桃。（《新修》三三七頁，《政和》五四一頁）</p>

<h4>合新木</h4>
<p>味辛，平，無毒。主解心煩，止瘡痛。生遼東。（《新修》三三七頁，《政和》五四二頁）</p>

<h4>俳蒲木</h4>
<p>味甘，平，無毒。主治少氣，止煩。生山陵，葉如柰，實赤，三核。（《新修》三三七頁，《政和》五四二頁）</p>

<h4>遂陽木</h4>
<p>味甘，無毒。主益氣。生山中。如白楊葉，三月實，十月熟赤，可食。（《新修》三三七頁，《政和》五四二頁）</p>

<h4>學木核</h4>
<p>味甘，寒，無毒。主治脅下留飲，胃氣不平，除熱。如蕤核，五月採，陰乾。（《新修》三三八頁，《政和》五四二頁）</p>

<h4>木核</h4>
<p>主治腸澼。花：主治不足。子：主治傷中。根：主治心腹逆氣，止渴。十月採。（《新修》三三八頁，《政和》五四二頁）</p>

<h4>栒核</h4>
<p>味苦，主治水，身面癰腫。五月採。（《新修》三三八頁，《政和》五四二頁）</p>

<h4>荻皮</h4>
<p>味苦，主止消渴，去白蟲，益氣。生江南。如松葉，有別刺，實赤黃，十月採。（《新修》三三八頁，《政和》五四一頁）</p>

<h4>桑莖實</h4>
<p>味酸，溫，無毒。主治字乳余疾，輕身，益氣。一名草王。葉似荏，方莖大葉。生園中，十月採。（《新修》三三九頁，《政和》五四二頁）</p>

<h4>滿陰實</h4>
<p>味酸，平，無毒。主益氣，除熱，止渴，利小便，輕身，長年，生深山谷及園中。莖如芥，葉小，實如櫻桃，七月成。（《新修》三三九頁，《政和》五四二頁）</p>

<h4>可聚實</h4>
<p>味甘，溫，無毒。主輕身益氣，明目。一名長壽。生山野道中。穗如麥，葉如艾，五月採。（《新修》三三九頁，《政和》五四二頁）</p>

<h4>讓實</h4>
<p>味酸。主治喉痹，止泄痢。十月採，陰乾。（《新修》三四○頁，《政和》五四二頁）</p>

<h4>蕙實</h4>
<p>味辛。主明目，補中。根莖中湯：主治傷寒寒熱，出汗，中風，面腫，消渴，熱中，逐水。生魯山平澤。（《新修》三四○頁，《政和》五四二頁）</p>

<h4>青雌</h4>
<p>味苦。主治惡瘡，禿敗瘡，火氣，殺三蟲。一名蠱損，一名血推。生方山山谷。（《新修》三四○頁，《政和》五四二頁）</p>

<h4>白背</h4>
<p>味苦，平，無毒。主治寒熱，洗浴疥，惡瘡。生山陵。根似紫葳，葉如燕慮。採無時。（《新修》三四○頁，《政和》五四二頁）</p>

<h4>白女腸</h4>
<p>味辛，溫，無毒。主治泄痢腸澼，治心痛，破疝瘕。生深山谷中，葉如藍，實赤。赤女腸亦同。（《新修》三四一頁，《政和》五四二頁）</p>

<h4>白扇根</h4>
<p>味苦，寒，無毒。主治瘧，皮膚寒熱，出汗，令人變。（《新修》三四一頁，《政和》五四二頁）</p>

<h4>白給</h4>
<p>味辛，平，無毒。主治伏蟲、白癬、腫痛。生山谷，如藜蘆，根白相連，九月採。（《新修》三四一頁，《政和》五四二頁）</p>

<h4>白並</h4>
<p>味苦，無毒。主治肺咳上氣，行五臟，令百病不起。一名玉簫，一名箭悍。葉如小竹，根黃白皮生山陵。三、四月採根，曝乾。（《新修》三四二頁，《政和》五四二頁）</p>

<h4>白辛</h4>
<p>味辛，有毒。主治寒熱。一名脫尾，一名羊草。生楚山。三月採根，根白而香。（《新修》三四二頁，《政和》五四二頁）</p>

<h4>白菖</h4>
<p>味甘，無毒。主食諸蟲。一名水菖，一名水宿，一名莖蒲。十月採。（《新修》三四二頁，《政和》五四二頁）</p>

<h4>赤舉</h4>
<p>味甘，無毒。主治腹痛。一名羊飴，一名陵渴，生山陰。二月花兌蔓草上，五月實黑。中有核。三月三日採葉，陰乾。（《新修》三四三頁，《政和》五四二頁）</p>

<h4>赤涅</h4>
<p>味甘，無毒。主治疰，崩中，止血，益氣。生蜀郡山石陰地濕處，採無時。（《新修》三四三頁，《政和》五四二頁）</p>

<h4>黃秫</h4>
<p>味苦，無毒。主止心煩、汗出。生如桐，根黃。（《新修》三四三頁，《政和》五四三頁）</p>

<h4>徐黃</h4>
<p>味辛，平，無毒。主治心腹積瘕。莖：主惡瘡。生澤中，大莖細葉，香如蒿本。（《新修》三四三頁，《政和》五四三頁）</p>

<h4>黃白支</h4>
<p>生山陵。三、四月採根，曝乾。（《新修》三四四頁，《政和》五四三頁）</p>

<h4>紫藍</h4>
<p>味鹹，平，無毒。主治食肉得毒，能消除之。（《新修》三四四頁，《政和》五四三頁）</p>

<h4>紫給</h4>
<p>味鹹。主治毒風頭泄注。一名野葵。生高陵下地。三月三日採根，根如烏頭。（《新修》三四四頁，《政和》五四三頁）</p>

<h4>天蓼</h4>
<p>味辛，有毒。主治惡瘡，去痹氣。一名石龍。生水中。（《新修》三四四頁，《政和》五四三頁）</p>

<h4>地朕</h4>
<p>味苦，平，無毒。主治心氣，女子陰疝，血結。一名承夜，一名夜光，三月採。（《新修》三四五頁，《政和》五四三頁）</p>

<h4>地芩</h4>
<p>味苦，無毒。主治小兒癇，除邪，養胎，風痹，洗浴寒熱，目中青翳，女子帶下。生腐木積草處，如朝生，天雨生蓋，黃白色。四月採。（《新修》三四五頁，《政和》五四三頁）</p>

<h4>地筋</h4>
<p>味甘，平，無毒。主益氣，止渴，除熱在腹臍，利筋。一名菅根，一名土筋。生澤中，根有毛。三月生，四月實白，三月三日採根。疑此猶是白茅而小異。（《新修》三四五頁，《政和》五四三頁）</p>

<h4>地耳</h4>
<p>味甘，無毒。主明目，益氣，令人有子。生丘陵，如碧石青。（《新修》三四六頁，《政和》五四三頁）</p>

<h4>土齒</h4>
<p>味甘，平，無毒。主輕身，益氣，長年。生山陵地中，狀如馬牙。（《新修》三四六頁，《政和》五四三頁）</p>

<h4>燕齒</h4>
<p>主治小兒癇，寒熱。五月五日採。（《新修》三四六頁，《政和》五四三頁）</p>

<h4>酸惡</h4>
<p>主治惡瘡，去白蟲。生水傍，狀如澤瀉。（《新修》三四六頁，《政和》五四三頁）</p>

<h4>酸赭</h4>
<p>味酸，主治內漏，止血，不足。生昌陽山，採無時。（《新修》三四七頁，《政和》五四三頁）</p>

<h4>巴棘</h4>
<p>味苦，有毒。主治惡疥瘡，出蟲。一名女木。生高地，葉白有刺，根連數十枚。（《新修》三四七頁，《政和》五四三頁）</p>

<h4>巴朱</h4>
<p>味甘，無毒。主治寒，止血帶下。生洛陽。（《新修》三四七頁，《政和》五四三頁）</p>

<h4>蜀格</h4>
<p>味苦，平，無毒。主治寒熱，痿痹，女子帶下，癰腫。生山陽，如雚菌，有刺。（《新修》三四七頁，《政和》五四三頁）</p>

<h4>累根</h4>
<p>主緩筋，令不痛。（《新修》三四七頁，《政和》五四三頁）</p>

<h4>苗根</h4>
<p>味鹹，平，無毒。主治痹及熱中傷跌折。生山陰谷中蔓草木上。莖有刺，實如椒。（《新修》三四八頁，《政和》五四三頁）</p>

<h4>參果根</h4>
<p>味苦，有毒。主治鼠瘻。一名百連，一名烏蓼，一名鼠莖，一名鹿蒲。生百餘根，根有衣裹莖。三月三日採根。（《新修》三四八頁，《政和》五四三頁）</p>

<h4>黃辨</h4>
<p>味甘，平，無毒。主治心腹疝瘕，口瘡，臍傷，一名經辨。（《新修》三四八頁，《政和》五四三頁）</p>

<h4>良達</h4>
<p>主治齒痛，止渴，輕身。生山陰，莖蔓延，大如葵，子滑小。（《新修》三四八頁，《政和》五四三頁）</p>

<h4>對廬</h4>
<p>味苦，寒，無毒。主治疥，諸久瘡不瘳，生死肌，除大熱，煮洗之，八月採，似菴䕡。（《新修》三四九頁，《政和》五四三頁）</p>

<h4>糞藍</h4>
<p>味苦。主治身癢瘡，白禿，漆瘡，洗之。生房陵。（《新修》三四九頁，《政和》五四三頁）</p>

<h4>委蛇</h4>
<p>味甘，平，無毒。主治消渴，少氣，令人耐寒。生人家園中。大支長鬚多，葉兩兩相值，子如芥子。（《新修》三四九頁，《政和》五四三頁）</p>

<h4>麻伯</h4>
<p>味酸，無毒。主益氣，出汗。一名君莒，一名衍草，一名道止，一名自死。生平陵，如蘭，葉黑厚白里，莖、實赤黑。九月採根。（《新修》三四九頁，《政和》五四四頁）</p>

<h4>王明</h4>
<p>味苦。主治身熱，邪氣；小兒身熱，以浴之。生山谷，一名王草。（《新修》三五○頁，《政和》五四四頁）</p>

<h4>類鼻</h4>
<p>味酸，溫，無毒。主治痿痹。一名類重。生田中高地，葉如天名精，美根。五月採。（《新修》三五○頁，《政和》五四四頁）</p>

<h4>師系</h4>
<p>味甘，無毒。主治癰腫惡瘡，煮洗之。一名臣堯，一名臣骨，一名鬼芭。生平澤，八月採。（《新修》三五○頁，《政和》五四四頁）</p>

<h4>逐折</h4>
<p>主殺鼠，明目。一名百合。厚實，生木間，莖黃，七月實黑如大豆。又杜仲子亦名逐折。《新修》三五一頁，《政和》五四四頁）</p>

<h4>並苦</h4>
<p>主治咳逆上氣，益肺氣，安五臟。一名蜮薰，一名王荊。三月採，陰乾。（《新修》三五一頁，《政和》五四四頁）</p>

<h4>領灰</h4>
<p>味甘，有毒。主治心腹痛，煉中不足。葉如芒草，冬生，燒作灰。（《千金翼》卷四）</p>

<h4>父陛根</h4>
<p>味辛，有毒。以熨癰腫、膚脹。一名膏魚，一名梓藻。（《新修》三五一頁，《政和》五四四頁）</p>

<h4>索干</h4>
<p>味苦，無毒。主治易耳。一名馬耳。（《新修》三五二頁，《政和》五四四頁）</p>

<h4>荊莖</h4>
<p>主治灼爛。八月、十月採，陰乾。（《新修》三五二頁，《政和》五四四頁）</p>

<h4>鬼𪋘</h4>
<p>（音麗）</p>
<p>生石上，挼之。日柔為沐。（《新修》三五二頁，《政和》五四四頁）</p>

<h4>竹付</h4>
<p>味甘，無毒。主止痛，除血。（《新修》三五二頁，《政和》五四四頁）</p>

<h4>秘惡</h4>
<p>味酸，無毒。主治肝邪氣。一名杜逢。（《新修》三五二頁，《政和》五四四頁）</p>

<h4>唐夷</h4>
<p>味苦，無毒。主治痿折。（《新修》三五二頁，《政和》五四四頁）</p>

<h4>知杖</h4>
<p>味甘，無毒。主治疝。（《新修》三五二頁，《政和》五四四頁）</p>

<h4>葵松</h4>
<p>味辛，無毒。主治眩痹。（《新修》三五三頁，《政和》五四四頁）</p>

<h4>河煎</h4>
<p>味酸。主治結氣，癰在喉頭者。生海中。八月、九月採。（《新修》三五三頁，《政和》五四四頁）</p>

<h4>區余</h4>
<p>味辛，無毒。主治心腹熱癃。（《新修》三五三頁，《政和》五四四頁）</p>

<h4>三葉</h4>
<p>味辛。主治寒熱，蛇蜂螫人。一名起莫，一名三石，一名當田。生田中。葉一莖小黑白，高三尺，根黑。三月採，陰乾。（《新修》三五三頁，《政和》五四四頁）</p>

<h4>五母麻</h4>
<p>味苦，有毒。主治痿痹不便，下痢。一名鹿麻，一名歸澤麻，一名天麻，一名若一草，生田野。五月採。（《新修》三五三頁，《政和》五四四頁）</p>

<h4>疥柏</h4>
<p>味辛，溫，無毒。主輕身，治痹。五月採，陰乾。（《新修》三五四頁，《政和》五四四頁）</p>

<h4>常更之生</h4>
<p>味苦，平，無毒。主明目。實有刺，大如稻米。（《新修》三五四頁，《政和》五四四頁）</p>

<h4>救煞人者</h4>
<p>味甘，有毒。主治疝痹，通氣，諸不足。生人家宮室。五月、十月採，曝乾。（《新修》三五四頁，《政和》五四四頁）</p>

<h4>丁公寄</h4>
<p>味甘。主治金瘡痛，延年。一名丁父。生石間，蔓延木上。葉細，大枝，赤莖，母大如磧黃，有汁。七月七日採。（《新修》三五四頁，《政和》五四四頁）</p>

<h4>城裡赤柱</h4>
<p>味辛，平。主治婦人漏血，白沃，陰蝕，濕痹，邪氣，補中益氣。生晉平陽。（《新修》三五五頁，《政和》五四四頁）</p>

<h4>城東腐木</h4>
<p>味鹹，溫。主治心腹痛，止泄、便膿血。（《新修》三五五頁，《政和》五四四頁）</p>

<h4>芥</h4>
<p>味苦，寒，無毒。主治消渴，止血，婦人疾，除痹，一名梨，葉如大青。（《新修》三五五頁，《政和》五四四頁）</p>

<h4>載</h4>
<p>味酸，無毒。主治諸惡氣。（《新修》三五五頁，《政和》五四五頁）</p>

<h4>慶</h4>
<p>味苦，有毒。主治咳嗽。（《新修》三五五頁，《政和》五四五頁）</p>

<h4>腂</h4>
<p>味甘，無毒。主益氣，延年。生山谷中，白順理。十月採。（《新修》三五六頁，《政和》五四五頁）</p>

<h4>鳧葵</h4>
<p>味甘，冷，無毒。主治消渴，去熱淋，利小便。生水中，即荇菜也。一名接余。（《千金翼》卷二，《政和》二三七頁）</p>

<h4>白菀</h4>
<p>一名織女菀，一名茒。生漢中川穀，或山陽。正月、二月採，陰乾。（《千金翼》卷二，《政和》二三七頁）</p>
<p>以上草木類一百三十四種</p>

<h3>蟲類</h3>

<h4>雄黃蟲</h4>
<p>主明目，闢兵不祥，益氣力。狀如蠮螉。（《新修》三五六頁，《政和》五四五頁）</p>

<h4>天社蟲</h4>
<p>味甘，無毒。主絕孕，益氣。狀如蜂，大腰，食草木葉，三月採。（《新修》三五六頁，《政和》五四五頁）</p>

<h4>桑蠹蟲</h4>
<p>味甘，無毒。主治心暴痛，金瘡，肉生不足。（《新修》三五六頁，《政和》五四五頁）</p>

<h4>石蠹蟲</h4>
<p>主治石癃，小便不利。生石中。（《新修》三五七頁，《政和》五四五頁）</p>

<h4>行夜</h4>
<p>主治腹痛，寒熱，利血。一名負㯏。（今小兒呼為𥧔㯏，或曰死頻蟲。）（《新修》三五七頁，《政和》五四五頁）</p>

<h4>蝸籬</h4>
<p>味甘，無毒。主治燭館，明目。生江夏。（《新修》三五七頁，《政和》五四五頁）</p>

<h4>麋魚</h4>
<p>味甘，無毒。主治痹，止血。（《新修》三五七頁，《政和》五四五頁）</p>

<h4>丹戩</h4>
<p>味辛。主治心腹積血。一名飛龍。生蜀，如鼠負，青股蜚頭赤。七月七日採，陰乾。（《新修》三五七頁，《政和》五四五頁）</p>

<h4>扁前</h4>
<p>味甘，有毒。主治鼠瘻癃，利水道。生山陵，如牛虻　翼赤，五月、八月採。（《新修》三五七頁，《政和》五四五頁）</p>

<h4>蚖類</h4>
<p>主治痹內漏。一名蚖短，土色而文。（《新修》三五八頁，《政和》五四五頁）</p>

<h4>蜚厲</h4>
<p>主治婦人寒熱。（《新修》三五八頁，《政和》五四五頁）</p>

<h4>梗雞</h4>
<p>味甘，無毒。主治痹。（《新修》三五八頁，《政和》五四五頁）</p>

<h4>益符</h4>
<p>主治閉。一名無舌。（《新修》三五八頁，《政和》五四五頁）</p>

<h4>地防</h4>
<p>主令人不飢不渴。生黃陵，如濡，居土中。（《新修》三五八頁，《政和》五四五頁）</p>

<h4>黃蟲</h4>
<p>味苦。主治寒熱，生地上，赤頭，長足，有角，群居，七月七日採。（《新修》三五八頁，《政和》五四五頁）</p>
<p>以上蟲類十五種</p>
